
Prie Londono artėjo beždžionė. Sėdėjo ant suolo atviroje burlaivio 
vairininko kabinoje, šešėlyje, suglebusi, užmerktomis akimis, su vil- 
none marška ant pečių, - bet vis tiek, palyginti su ja, vyriškis viršuj 
rodėsi mažesnis nei yra. 

Jo vardas šiuo metu buvo Balis; jau kuris laikas jis tesimėgavo 
dviem dalykais gyvenime: atvykimo į didmiestį akimirka ir ta aki- 
mirka, kai jį vėl palikdavo. Todėl dabar jis atsistojo, nuėjo prie jūrinių 
turėklų, ėmė žiūrėti į miestą ir padarė pirmą ir paskutinę klaidą per 
kelionę. 

Kapitono nuotaika persiėmė įgula. Vairininkas nustatė automa- 
tinį vairą, nuo laivo galo iš priekinio denio atėjo jūreivis, abu pa- 
traukė borto link. Pirmą kartą po penkių parų šie trys vyrai stovėjo 
nieko neveikdami, užvaldyti priemiesčių šviesų vaizdo, ugninių mu- 
syčių, skriejančių pro laivą ir dingstančių už nugaros. 

Per naktį pakilo vėjas. Temzė apsitraukė rievėtom baltom putom, 
laivas plaukė pavėjui, be didžiosios burės, išskleidęs ir didįjį foką 
viršuje. Šitai buvo gana rizikinga, tačiau Balis tikėjosi atplaukti dar 
su naktim. 

Dabar jau matė, kad nepavyks. Oras keitėsi, priešais namus lyg 
pilkas kailis skleidėsi pirmoji pavasarinio ryto šviesa. Prisiminęs 
beždžionę, Balis atsigręžė. 

Ši buvo atsimerkusi, palinkusi į priekį. Viena ranka uždėta ant 
nedidelio prietaisų skydo jungiklio, nustatančio automatinį vairą. 

Balis nedrausdavo plukdomiems gyvūnams lipti ant denio tikėda- 
masis, kad taip jie atlaikysią jūros ligą. Užrišdavo saugos virvę, 

apgaubdavo marškomis, du kartus per parą sugirdydavo veiksmingų 
neuroleptikų, po vieną miligramą kilogramui kūno masės. Pririšti, 
veik nejusdami, kas dedasi aplink, žvėrys prasnausdavo visą kelionę. 

Tačiau dabar, pagalvojo jis sau greičiu, kuriuo kartais spėjama 
pagalvoti, kai nebėra laiko imtis veiksmų, šią tvarką, matyt, teks 
keisti. 

Sekunde vėliau, tik viena sekunde, beždžionės rankos atžvilgiu 
automatinis vairas pasuko laivapriekį kelis pražūtingus laipsnius į 
šoną nuo vėjo krypties. Laivas negrabiai apsisuko ant trumpos plo- 
kščios bangos. Paskui pakrypo buomas. 

Beždžionė žiūrėjo tiesiai į vyrus. 

Prieš daugelį metų Balis padarė išvadą, kad gyvenimas susideda iš 
pasikartojimų, kiekvieną kartą vis mažiau ką reiškiančių, ir kad šitaip 
viskam nuvertėjant pats žmogus tėra kartotinis; jis suprato susiejęs 
gyvenimą su gyvūnais tik dėl to įprastinio mechaninės grandies 
postūmio, atsirandančio pajutus galią prieš žemesnę nei savo paties 
būrio mašiną. Mintis apie visa ko negyvumą dabar trikdė. Beždžionės 
judesiai buvo tikslingi ir apgalvoti, bet ne šitai blogiausia. Blogiausia 
— nors tai truko tik dalelę sekundės - jis išvydo beždžionės akyse, tas 
vaizdas liko atminty visam gyvenimui. 

Balis nerado žodžių — tuo metu nė vienas žmogus nebūtų galėjęs 
šito apsakyti. Bet tam tikra prasme tai buvo priešinga mechanišku- 
mui. 

„Arkos“ stiebas buvo septyniolikos metrų aukščio, didžiosios bu- 
rės plotas — daugiau kaip keturiasdešimt penki kvadratiniai metrai, 
laivas pakrypo pernelyg staigiai, kad susektum akimis. Vyrai tespėjo 
suvokti, kad laivas svyra, ir išgirdo į pistoleto šūvį panašų trenksmą, 
buomui nutraukus du plieninius kairiojo borto vantus. Juos išsviedė 
į Temzę. 

Vaitojant perkrautiems guoliams, automatinis vairas nustatė 
naują halsą ir išlygino kursą. Dvylikos mazgų greičiu, dar dviem 
didinamu srovės, laivas, vadinamas „Arka“, toliau plukdė Londono 
link dabar jau vieną savo keleivį - beždžionę. Po penkiolikos minučių 
Ji pašaukė trumposiomis radijo bangomis pirmą kartą. Ir šis, ir kiti 
du šaukiniai neatsakyti nutilo. 

Bet žemame Depford Feri gatvės bokšte, prie tamsinto apžvalgos 
langelio, upės policijos karininkas padėjo į šalį mikrofoną ir pakėlė 
žiūroną. Iš lėto budo atidžioji miesto imuninė sistema, ieškodama 
pažeidėjo. 


Netoli Tauerio tilto, Jachtų sode, prie Pūlo, yra Karališkojo Anglijos 
jachtklubo pusryčių restoranas. Atšilus orams galima valgyti atviroje 
jo terasoje tarp Temzės ir Šv. Kotrynos dokų; šį ankstyvą rytą čia jau 
sėdėjo koks tuzinas svečių. 

Sakoma, kad Pūlas — vienintelė vieta, kur Temzė yra mėlynos 
spalvos. Būtent čia švartuojasi karališkieji laivai. Į šią vietą naciona- 
liniais jūreivystės mokyklų laivais priešpiečių suplaukia Londono 
ambasados. Čia vieną 1866 metų rugsėjo dieną 100 000 žmonių 
stebėjo garsiąsias arbatžolių kliperių „Taeping“ ir „Ariel“ varžybas. 

Dabar, išnirus „„Arkai“, jachtklubo terasoje visi ėmė laukti pa- 
našaus kaip tąkart reginio. Ten esantys pažino laivą, Pūle pastatytą 
„Okeaną 71“, greitą, bet vis dėlto klasikinį anglų kečą; iš neatsargaus, 
pašėlusio plaukimo buvo matyti, kad laivas valdomas senąją mokyklą 
baigusio škiperio, tradiciškai artėjančio prie doko be pagalbinio 
variklio. Po kelių minučių pro paauksuotus laivapriekio delfinus jie 
jau galėjo įžiūrėti patį vyrą, be drabužių, be saulės akinių, net be 
kepurės su snapeliu, vilkintį tik neryškų pilką lietpaltį. Terasa nuščiu- 
vo, tapo aišku, kas bus toliau, visi buvo girdėję, kaip švartuojasi asai: 
išmesdami inkarą paskutinį akimirksnį, su trenksmu nuleisdami iš- 
kart visas bures, laivui palei inkaro grandinę švelniai ir tiksliai čiuo- 
žiant į doką. „,„Arkai“ pasiekus atvirus šliuzo vartus, visi buvo beploją 
katučių, kai kas jau laikė iškeltas rankas, tačiau paploti nespėjo. 
Apokaliptiškai traškant lūžtančiam medžiui, kečas užkliudė kraštinį 
iš galo pririštą laivą, perrėžė jį pusiau, raudonmedžio ir palisandro 
korpusų eilėje sukeldamas panašią į griūvančių domino kauliukų 
grandininę reakciją. 

Niekas iš pusryčiaujančių svečių nespėjo atsipeikėti laiku ir pama- 
tyti, kaip iš vairininko kabinos ant grimztančio korpuso iššokęs 

pilkasis lietpaltis šlubčiodamas dingo už namo. Tačiau jį pastebėjo 
kiti du. Tarnybiniame šliuzo kambaryje Šv. Kotrynos dokų savininkas 
ir administratorius, Teilor Vudrovo budėtojas nuleido žiūroną ir 
pakėlė telefono ragelį. O rytinėje doko pusėje Džonis leidosi bėgti. 

Džonis bėgo prie sunkvežimio, pastatyto Vopingo pramonės rajono 
doko pusėje. Šia mašina jis sekė „Arką“ nuo sutartosios švartavimosi 
vietos, Klaino prieplaukos Ail of Dogzo kyšulyje, Londono centro 
link. 

Sunkvežimis buvo Džonio namai, vienintelė nuosavybė, nors nie- 
kada nerakinama. Vietoj užrakto ant durelių kabojo lentelė su šuns 
profiliu ir smulkiomis raidėmis užrašytu tekstu. Lentelė buvo pritai- 
syta ne papuošimui: ant gulto už priekinės sėdynės tysojo penkias- 
dešimties kilogramų dobermanas Samsonas, šuo, penkerius metus 
buvęs nenugalimas imigrantų kvartaluose vykstančiose uždraustose 
šunų lenktynėse ir kautynėse, Džonio nusipirktas, kai jį, pradėjusį 
lysti, ketinta užmigdyti, per metus atpratintas nuo sporto žvaigždės 
gyvenimo su griežta dieta, treniruotėmis plaučių stiprumui ir smūgio 
galiai ugdyti, tapęs jam sargu, geriausiu ir vieninteliu draugu. 

Džonis turėjo du vardus, antrasis — Golfas Zulu Indija Trylika 
Fokstrotas Viskis, tarptautinis jo radisto mėgėjo šaukinys, - jam buvo 
lygiai svarbus ar net svarbesnis už krikšto vardą. Priekyje, ant prie- 
taisų skydo, buvo įsitaisęs siųstuvą su imtuvu; dabar, viena ranka 
vesdamas mašiną, kita nustatė imtuvą municipalinės policijos 148 
Mhz dažniu ir spėjo išgirsti paskutinius pirmojo migloto pranešimo 
žodžius apie vyriškio pilku lietpalčiu paiešką ir įsakymą užtverti uosto 
teritoriją. 

Važiuojant Yst Smitfyldo gatvės link per Tauerio tiltą, Džonio 
veide nekrutėjo nė raumenėlis. Trejus metus išdirbęs Baliui, nė karto 
nematė jo klystant. Padrikos mintys šokčiojo nuo kelio prie „Arkos“, 

upės policijos, laivo avarijos, ateities ir šlubčiojančio bėglio pilku 
lietpalčiu. 

— Nori pasakyti, - tarė jis užpakalyje tupinčiam šuniui, - kad Balio 
rankos atsistojus siekia žemę? 

Samsonas neatsakė. Tik sujudėjo, pajutęs šeimininko nerimą. 

Jau gerą dešimtmetį Džonis stengėsi padaryti savo būtį nepažei- 
džiamą, ir jam beveik pavyko. Jo darbas buvo mašina, namai taip pat 
buvo mašina. Galėjo judėti bet kur, nuo nieko nepriklausė, už nuga- 
ros visada tupėdavo Samsonas, o su radijo įranga pasiekdavo atmo- 
sferos draugus visame civilizuotame pasaulyje. Vis dėlto dabar prie 
vairo sėdėjo krečiamas drebulio: nes vienos silpnybės jam niekaip 
nepavyko nugalėti - Džonis lošė iš gyvūnų. 

Pasaulyje, lošiančiame iš viso ko, ši aistra buvo bevardė ir veik 
nepastebima. Balis pirmasis įžvelgė Džonio kančioje daugiau nei viltį 
laimėti ir prisitraukė jį prie savęs. 

Džonis lošdavo ne dėl laimikio. Statydavo mažiausią sumą, visiškai 
aklai, nesirūpindamas, kas laimės, nesitardamas ir nepatarinėdamas. 
Jis lošė iš kažko, ko net sau negalėjo paaiškinti, bet kas labiausiai 
panėšėjo į norą iš arti stebėti gyvūnų spurtą. Matydamas vienu metu 
elektrinio triušio link startuojant šešis kurtus, susiliečiant garsiai 
kylančio į orą pašto karvelio sparnus, stebėdamas Derbyje, ties 
Sedžfyldu ar Pontifraktu, lekiančius risčia ir šuoliuojančius žirgus ar 
Indonezijos kvartalų gaidžių kovas, Džonis neapsakomai susijaudin-- 
davo. 

Balis niekada neprasitarė, iš kur gabenamas jo krovinys ir kur jis 
galiausiai turės pakliūti; Džonis iš pat pradžių suprato, kaip rizikuoja, 
vis dėlto jie toliau bendradarbiavo, nes Balio dėka jis galėdavo 
priartėti prie savo nesuvokiamo ilgesio. 

Už nugaros, prie miegamojo vagonėlio prikabintoje priekaboje, jis 
vežė Baliui Javos raganosį, supleišėjusia, kieta kaip metalas oda, 
tačiau stebėtinai švelnų ir baikštų. Vežė dvi atogrąžinių miškų Žira- 
fas, rekordinio ilgio dešimties metrų krokodilą: jo dėžė kyšojo išlin- 
dusi iš sunkvežimio penkis metrus. Penkiolika nuodingų Amazonės 
varlių, puikių ir žibančių tarsi penkiolika mažyčių kobalto mėlynumo 
brangakmenių. Aštuonis retus didžiuosius angelus 6000 litrų akva- 

riumuose. Beveik suaugusį drambį. Du snieginius leopardus iš Hi- 
malajų ilgesnėm už kūnus uodegom. Pietų Amerikos beždžiones ir 
karališkuosius tamarinus. Ir vieną neužmirštamą kartą - beždžionių 
vaiduoklių šeimą su dviem jaunikliais, kurie, pasukę galvas 180“ 
kampu, spoksojo didelėmis akimis tarsi melsdami važiuoti atsargiai. 

Jis nenuvylė jų, nebuvo nuvylęs nei kitų gyvūnų. Veždavo be galo 
atsargiai ir kantriai. Pritaikydavo temperatūrą, duodavo ėsti ir gerti, 
išskirdavo, kilus peštynėms, ir kelionė, kuri, kaip Žinojo, Žvėrims 
būna judantis kalėjimas - siaubingos valandos be šviesos, nesiorien- 
tuojant erdvėje - virsdavo švelnia glamone. Nė vienas Balio gyvūnas 
nežuvo vežamas Džonio. 

Tomis valandomis sunkvežimyje, riedančiame nelygiu greitkelio 
asfaltu, su galinga ar nuostabia, bet visada trapia būtybe už nugaros, 
Džonis būdavo beveik laimingas. 

Dabar viskas baigta. Jis tvirtai jautė, kad atsitiko kažkas nepatai- 
soma, kad daugiau niekada nebereikės vežti Baliui krovinio. Nuo šitų 
minčių Džonį ėmė krėsti drebulys. 

Už nugaros sausai sukosėjo šuo, neatsigręždamas Džonis jį rami- 
namai paplekšnojo. Paskui suraukė kaktą. Dobermanų kailis trum- 
pas ir tankus. O pirštai lietė rištą kilimą. 

Sautvorko ir Šv. Tomo gatvių sankryžoje, apačioje geležinkelio, 
kur išsišakoja bėgiai, užsidegė geltona šviesoforo šviesa. Sustabdęs 
mašiną, Džonis pažvelgė į užpakalinį veidrodį. 

Už sunkvežimio sustojusių automobilių keleiviai pamatė jį iššo- 
kant pro atsilapojusias duris ir nuskuodžiant tolyn. Matė, kaip jis 
sustojo ir apsisukęs grįžo. Kaip atidaręs duris apžiūrėjo vairuotojo 
kabiną. Nenumanė, ko ieško, bet išvydo jo veide augant nusivylimą. 
nuostabą ir ilgesį aptikus kabiną tuščią. Matė, kaip nuvairavo sunk- 
vežimį į šalį, o važiuodami pro šalį kai kurie pastebėjo jį sėdint su 
ausinėmis ir kažkuo panašiu į miesto žemėlapį. Dar kai kas spėjo 
perskaityti visą užrašą po šuns atvaizdu ant mašinos durų. Ten buvo 
parašyta: This car is guarded by a dobermann. Fuck with it and 
find out. 


Iškart už Sautvorko gatvės geležinkelis dalijasi į dvi atšakas. Viena 
suka į Kenono stotį šiaurinėje Temzės pusėje, kita, granito plokščių 
žvėries pėdsako siaurumo, aukšta kaip Paukščių Takas, veda per 
prašmatnų Dalvičo rajoną. 

Dalviče, geležinkelio pylimo papėdėje, yra keletas XVII a. rūmų 
su dideliais sodais kiemo pusėje. Viename iš jų, ant užpakalinių 
laiptų dabar, vis dar ankstyvą rytą, gulėjo vyras ir pro žiūronus, 
pritaisytus ant medžioklinio šautuvo, stebėjo beždžionę. 

Tai buvo „Holland £ Holland“ šautuvas, užtaisytas 15 gramų 
kulka, lengvai galinčia užmušti dramblį. Vienas vyro smiliaus krus- 
telėjimas beždžionei galėjo baigtis mirtimi. 

Ant spygliuotos vielos, žyminčios sodo galą palei geležinkelio 
atšaką, kabėjo lentelė su užrašu No trespassing ir pagal visas anglų 
tradicijas ten pat pateiktu įstatymo apie privačios teritorijos ribų 
peržengimą straipsniu, kuriame kalbama apie įsiveržimą į svetimas 
valdas be savininko sutikimo ir sunkinančiomis aplinkybėmis; vyras 
žinojo, jog visai nesvarbu, kad beždžionė nemoka skaityti. Jo pusėje 
buvo įstatymas, už nugaros trečiame aukšte užsibarikadavusi šeima, 
kurią reikėjo ginti, o širdyje ne kartą patirtas medžioklės džiaugsmas. 

Ir vis dėlto jau beveik valandą jis stebėjo beždžionę nesiryždamas 
šauti. O blogiausia, kad Žinojo nebeprisiversiąs. Kaskart, pirštui 
apgobus gaiduką, žvėris sujudėdavo, vos vos pakeisdamas padėtį ar 
pasukdamas galvą, ir vyrui pirmą kartą gyvenime ėmė pirštis mintis, 
kad nušovęs beždžionę įvykdytų žmogžudystę. 

Prieš dvidešimt minučių iš nevilties jis liepė Žmonai imti telefonų 
knygą ir skambinti, o dabar laukė, laukė ir vylėsi. Staiga čirkštelėjo 
durų skambutis. 

Jis manė atvyksiant komandą ar bent porą ginkluotų vyrų. Tačiau 
žmonai atrakinus duris ant laiptų stovėjo viena moteris, arti keturias- 
dešimties, ilga suknele, su skrybėle. 

Beždžionė sėdėjo atsilošusi į medį, smakrą nukorusi ant krūtinės. 
Moteris nuėjo prie jos. Vyras liko laukti už dešimties žingsnių. Laikė 
užtaisytą šautuvą, bet stebėjo ne beždžionę, o moterį. 

Nuo dvidešimties metų pradėjęs užsidirbti, galėjo įsigyti, ką no- 
rėjo, galiausiai šituos rūmus ir jų adresą; jo gyvenimo patirtis ir 
filosofija rėmėsi tuo, kad viskas yra parduodama. Tik keletą kartų 
buvo patyręs šios taisyklės išimčių, tad visada susierzindavo ir kartu 
sutrikdavo susidūręs su kuo nors, ko kaina dar nebūdavo nustatyta. 
Stovinčioje priešais moteryje jis įžiūrėjo kažką nesuvokiama, jautė 
drąsą, atmetančią įprastines derybas dėl pinigų. 

— Kaip jūs jos nenušovėt? - paklausė ji. 

Vyras pajuto, kad ši moteris, net nepažinodama jo, suprato, jog 
kitomis aplinkybėmis jis būtų mokėjęs 10 000 svarų ir apkeliavęs pusę 
žemės už teisę kur nors sumedžioti panašų žvėrį, dabar visai dykai 
atsiradusį nuosavame sode. Tuščiai ieškojo tinkamo atsakymo, bet 
nemaloni padėtis vertė jį būti neįprastai atvirą. 

— Negalėjau, - atsakė. 

Ant laiptų pasirodė du vyrai rudais darbo chalatais. 

— Pasiimsim ją, - pasakė moteris. - Ar negalėtumėt padėti? 

Vyras spoksojo tuščiu žvilgsniu. Beždžionė buvo aukštumo sulig 
vyru ir užjį platesnė. O jis jau senokai nedirbo fizinio darbo. 

Manė moterį stovint visu ūgiu, tačiau dabar ji, rodos, nepakeisda- 
ma padėties, išaugo per pusę sprindžio. 

- Žvėris miršta, - tarė ji. - Ar nebūtumėt malonus padėti pakelti? 

Vyras pasilenkė ir tvirtai suėmė. 


Kiek vėliau pro savo langą stebėdamas išvežant beždžionę juoda 
mašina, primenančia laidotuvių kortežą, nusprendė, kad ji greičiau- 

siai mirs, ir pasiskubino išmesti viską iš galvos. Tačiau dar ilgai 
neslūgo maudulys ties juosmeniu nuo sunkios naštos ir keistas jaus- 
mas tarsi būtų sapnavęs. 


Tai buvo ne katafalkas, o greitosios pagalbos mašina iš Kensingtono 
Olandijos parko veterinarijos klinikos, jos savininkas, daktaras Alek- 
sandras Bovenas, čia pat ant mašinos gulto paskubom apžiūrėjo 
beždžionę. 

— Išgyvens? - paklausė moteris. 

— Reikia guldyti į kliniką. 

Nežymiu galvos linktelėjimu moteris leido suprasti, kad nebus 
problemų dėl nepaminėtų, bet aiškiai turėtų omeny gydymo išlaidų. 

— Nelabai norėčiau, kad ją įregistruotumėt, - pasakė ji. 

Mašina sustojo, ir moteris išlipo. Prie durų atsigręžė. 

— Jei išgyvens, - tarė, - aš apipilsiu jus auksu. 

Nuo pažado gydytojas nulenkė galvą kaip mokinukas. 

— Bet jei mirs, tai galite nieko nelaukdamas prisitraukti vieną iš 
savo švirkštų ir paskutinįkart susileisti. 

Pietinės kalvos parke, prie Hempstydo plynės, rūmuose, pasislėpu- 
siuose parko didumo sode, sriūbtelėjusi iš grafino paskutinius lašus, 
pasitaisiusi į kuodą susuktus plaukus, Madlena Barden stumtelėjo 
vienos iš didžiųjų svetainių duris ir žengė į šviesą. 

— Kaip aš atrodau? - paklausė ji. 

Adamas, jos vyras, išsitiesė ir gerte sugėrė vaizdą. 

— Pasakiškai. 

Jei būtų priėjęs arčiau, be pasakiškos išvaizdos, jį būtų apsvaiginęs 
dar ir alkoholio kvapas, besisunkiantis iš žmonos porų ir grafino. 
Tačiau jis stovėjo kambario viduryje, ir atstumas palaikė iliuziją. 

Išskyrus didelę operacinę lempą, visi kambario baldai buvo išstum- 
dyti prie sienų, netvirtu žingsniu Madlena ėjo palei sofas, ištraukia- 
mus stalus, fotelius. 

— Bus šokiai? — paklausė ji. 

Svarbius ir sudėtingus reiškinius Adamas Bardenas mėgo api- 
brėžti viena aiškia sąvoka. Danijoje susipažinęs su Madlena, apibū- 
dino ją kaip „gaivią rasą“. Tai buvo kiek anksčiau nei prieš pusantrų 
metų. Tada manė, kad šis apibūdinimas tinka visiems atvejams. 
Tačiau vėliau kartkartėm, kaip dabar, imdavo tuo abejoti. 

Kažkas pasibeldė, tarnaitė atidarė duris ir žengtelėjo į šalį. | 

Iš tamsos ir tylos iš pradžių išnėrė žingsnis, paskui baltas judesys. 
Du vyrai stūmė į kambarį gulimąjį vežimėlį. Už jų žengė Aleksandras 
Bovenas. Paskutmė, uždariūsi dūris, Įėjo Andrėja Barden, Adamo 
sesuo. 

Sanitarai įstūmė vežimėlį į kambario vidurį. Šis buvo apklotas 
plona mėlyna marška, po ja Madlena pastebėjo lavono kontūrus. 
Kyšojo tik galva, bet ją slėpė šešėlis. | 

Andrėja Barden atsuko į lavoną operacinę lempą ir uždegė. Sani- 
tarai nuklojo mėlynąją maršką. 

Lempa užtemdė likusį kambarį. Akimirksnį beždžionė viena eg- 
zistavo auksiniame šviesos kūgyje. 

Adamas su Madlena tarsi kandys puolė prie žvėries. Madlena 
sekundę pamiršo savo siaurąjį sijoną ir aukštus kulnus. Grėsmingai 
susiūbavusi, lyg eitų su kojūkais, ji atgavo pusiausvyrą tik prie ve- 
žimėlio. 

Girdėjo, kaip sunkiai per gleives ir narkozę kvėpuoja žvėris. Už 
nugaros, tamsoje, jautė apšviestu ratu sukiojantis savo vyrą. Kamba- 
ryje tvyrojo tyla. Bet kažkur ėmė megztis slaptas pokalbis. 

— Pasakok, - tarė Adamas Bardenas. 

Aleksandras Bovenas atsistojo ties beždžionės galva. 

— Paėmėm ją užvakar. Iš vieno Dalvičo sodo. Žmonės ten skambi- 
no visoms iš eilės gyvūnų gynimo draugijoms. Galiausiai pataikė 
panelei Barden, o ši pranešė man. Netekusi daug kraujo, dehidrata- 
cija, kitaip tariant, antrinis šokas. Būklė kritiška. Operavau iškart, tik 
atvežtą į klinikas. 

Gydytojas smiliumi apvedė aptvarstytus žvėries pečius ir žastą. 

— Po transfuzijos iš dešiniosios mentės srities pašalinau keturias- 
dešimt penkto numerio švininių kulkų. Šauta iš keturiasdešimties 
jardų, įsmigo negiliai, bet labai skausmingai, be to, smarkiai nukrau- 
juota. Užsiuvau du rėžius, dešiniame ir kairiame dvilypiame blauzdos 
raumenyje. Įkandimo žymės, greičiausiai šunų. 

Bakstelėjo į dvi aptvarstytas vietas žemiau beždžionės kelių. 

— Iš keturių Žaizdų papilvėje iškrapštėm nemažai rūdžių. Dauguma 
namų netoli geležinkelio aptverta spygliuota viela. Poroje vietų dar 
ir elektrinė tvora. 

Jis atvertė į šviesą beždžionės delnus, baltai tarsi kreida užteptus 
nudegimus. 

— Bėgo viaduku, pamačiusi sodus, bandė nusiropšti. Ten lygutėlis 
betonas ir granitas, ji slyste nuslydo ir bloškėsi žemėn. Trūkusios kai 

kurios sausgyslės ties abiem riešais. 

Uždėjo ranką ant beždžionės krūtinės. 

— Londonas išspaudė čia savo Žemėlapį. 

— Kaip ji atsidūrė Sautvorke? — paklausė Adamas. 

— Municipalinė ir upės policija tądien užtvėrė Šv. Kotrynos dokus. 

— Juk tai kitapus upės. 

Gydytojas mostelėjo ranka, ir sanitarai pavertė beždžionę ant 
šono. Įkandimas buvo pailgas, siauras, gilus, kiekvienas dantis paliko 
po duobutę, dabar susiūtą arba suklijuotą audinių klijais. Kailis apie 
žaizdą apskustas, trečdalis nugaros bolavo. Oda tamsi nuo mėlynių. 
Madlena pasisuko prie grafino. 

— Prieš pat užtveriant teritoriją išjos išvažiavo sunkvežimis. Iki šiol 
nerastas. Bet rado dobermaną, greičiausiai tupėjusį mašinoje. Bež- 
džionė, matyt, lindo šonu. 

Vėl įsitvyrojo tyla. Radusi stalą, tamsos priedangoje Madlena 
gurkštelėjo iš grafino. 

— Vadinasi, visi dabar ieško didelės beždžionės su įkandimų žy- 
mėmis? — paklausė Adamas Bardenas. 

— Visi ieško laivo kapitono, - atsakė gydytojas. - Įvyko avarija. Apie 
jokį Žvėrį niekas nieko nepranešė. 

Madlena pastebėjo, kad Adamas sustingo ir, pasirinkęs vieną iš 
neįvardytų galimybių, nusprendė kažką jai nesuprantama. 

— Beždžionė gali likti pas mus, - tarė jis. - Nuvežkit į sodo svetainę. 

Sanitarai išstūmė vežimėlį iš šviesos. 

Madlenos matomumo laukas ir proto spindulys dabar tapo ma- 
žesni už kambarį ir vis nesiliovė mažėję. Ji veikiau pajuto nei pamatė 
draugiją skirstantis. 

— Beje, ponia Klepam, - tarė ji, — iškepė vaflių su grietinėle. Bet 
aš galėsiu suvalgyti juos su pavianu. Kai tas atsibus. 

Durys užsidarė. Madlena nesuprato, ar ji viena. Bandė gerti, bet 
nesisekė. Padėjo galvą ant stalo. Adamui Bardenui, likusiam stovėti 
prie operacinės lempos, sunkus jos knarkimas visiškai panėšėjo į 
beždžionės. 

Kiekvieną rytą priešais veidrodį per pusvalandį ar keturiasdešimt 
penkias minutes Madlena atgimdavo. Visą tą laiką ji būdavo labai 
susikaupusi, be nuolaidų kruopščiai kurdama tai, ką manėsi geriau- 
siai mokanti: kurti stebuklingos Madlenos išvaizdos iliuziją. 

Veidas, pasitinkantis sėdančią prie tualetinio stalelio, jos nuomo- 
ne, atrodydavo liūdnas. Ne išsekęs, ne suglebęs, nes Madlena tebuvo 
sulaukusi trisdešimties. Bet perbalęs ir bevardis, jai pačiai atrodantis 
taip, tarsi po sekundės išnyksiąs, tik ne suiręs liepsnose, o dėl savo 
pilko vienodumo paprasčiausiai susiliejęs su aplinkiniais. 

Ant tokio veido paviršiaus ji dabar dėjo jausmingą ir drauge kuklią 
kaukę. Nuvaliusi odą valikliu, kad neliktų riebalų ant užsitraukusių 
porų, matinio šilko kremu užtepė dešimt paskutinių savo gyvenimo 
metų. Veidrodyje atsispindintis glotnus veidas dabar galėjo būti 
dvidešimties, o gal net penkiolikos ar dvylikos. 

Dengiamuoju pieštuku užtepė mikroskopines raukšles palei akis 
ir metams bėgant pamažu atsiradusį skepsį. Smulkiu teptuku pakėlė 
antakius, suteikdama veidui neblėstančios jaunatviškos nuostabos 
išraišką. 

Amžius ir nuovargis slypi tamsiosiose mūsų veidų srityse. Šviesiu 
šešėliu antakių pakraščiuose ji pasididino akis, paskui rūpestingai 
apibrėžė jas skystu akių pieštuku. Dabar akys tapo atviros, skaisčios 
ir viską be atrankos sugeriančios. Tada brūkštelėjo puikia auksine 
žemės spalva virš skruostų, lūpų pieštuku paryškinusi kontūrus, 
paprastais dažais nutepė lūpas. Galiausiai, padėjusi liguistą, bet 
platinantį akis raudoną tašką prie ašarų kanalo angos, ji paslėpė 

geležinę savo sveikatą. Dabar veidas tapo vaikiškas, švytintis ir šiek 
tiek bejėgiškas, taip virtuoziškai nežymiai pakeistas, kad tik meistras 

Madlena išmoko dažytis iš savo motinos. Ne klausinėdama ir 
aiškindamasi - ši tema tam per kebli, - bet stebėdama. 

Madlenos motinos gyvenimas susidėjo iš daugybės paniškų, tačiau 
dažniausiai pavykstančių bandymų pagražinti. Pirmiausia - stilingai 
ligotą kasdienybę Vedbeke, į šiaurę nuo Kopenhagos, kur ne tik 
servizas buvo porceliano, bet ir visa aplinka panėšėjo į krištolą, 
grasinantį sudužti bet kurią akimirką; nė vienas balsas neišaugdavo 
garsesnis už šnabždesį iš baimės sukelti stiklo griūtį. Dar daugiau 
jėgų iš jos reikalaudavo šeimos fondo rengiamos šventės, kurių 
nepraeinančias atskirų šeimų tragedijas sudėjus su kitų šeimų ir 
asmenų katastrofomis, išeidavo išdailintas 17 prašmatniai patiektas 
šiuolaikinis mėšlungiškas XX a. pabaigos pragaras. Tokiomis progo- 
mis Madlenos motina būdavo atsakinga už aptarnavimą, tarsi kokią 
greitąją socialinę pagalbą; ji sugebėdavo kreiptis: „Sveiki atvykę, 
maloniai prašom!“ balsu, kaip gipsas užpildančiu tuštumą. Ir dar ji 
galėdavo, nepaisydama išorinių ir vidinių aplinkybių spaudimo, pa- 
sirūpinti gera savo išvaizda: apsidairiusi virtuvėje, įžengdavo garų 
debesies apgaubta, o išsisklaidžius kvapams, visi išvysdavo Žavią, 
malonią, pastabią, į mergaitę panašią moterį su gilia iškirpte, net 
Madlenos tėvo veidas akimirksnį suminkštėdavo, nušvitęs viską 
persmelkiančiu savininko išdidumu. 

Madlenos tėvo šeima savižudiškomis, beprotiškomis kolektyvi- 
nėmis pastangomis amžiaus pradžioje iškilo aukščiau viduramžių 
neturto ir leido Madlenos prosenelį mokytis inžinieriumi. Du jo 
sūnūs taip pat tapo inžinieriais, neregėtai praturtėjusiais trečiajame 
dešimtmetyje. Tyliai ir labai daniškai, skatinami šeimoje gyvo prisi- 
minimo apie praeito amžiaus bado mirtį, choleros epidemijas, šiedu 
broliai įsikibo staiga atsiradusio turto. Jie investavo ir perinvestavo, 
pirko žemę, susilaukė palikuonių ir užtikrino vaikų ateitį; šeima ėmė 
virsti klanu, didžiuliu, nekrintančiu į akis, taikiu ir tiesiogiai vei- 
kiančiu danų užsienio politiką. 


PETER H0EG m MOTERIS IR BEŽDŽIONĖ 25 


Pradžią kapitalui davė tvartas - imperijos dalis, perėjusi Madlenos 
tėvui. Tai buvo ne akmenų ręstinis iš Danijos turizmo centro lank- 
stinukų, kokių apstu prie kiekvieno kelio vingio, o keturaukštės, 
visiškai mechanizuotos pramoninės salės gyvulių produkcijai. Mad- 
lenos tėvas nemėgo viešumos, jam pasisekė likti nežinomam už 
nedidelio pažįstamų rato. Tačiau tie, kurie priklausė šiam ratui, 
žinojo, kad statistikos metraščio informacija apie Danijos 20 650 000 
kiaulių ir 813 000 jaučių bei veršių metinę produkciją buvo pažymėta 
jo smiliaus atspaudu. 

Kaip įprasta tiems, kurie paniškai bando atsiriboti nuo praeities 
skurdo, Madlenos tėvas gerbė tik praturtėjusius žmones ir mokslo 
pionierius; prieš pabėgant su Adamu, ir apie Madleną — ypač šiai 
girdint — tėvas dažnai atsiliepdavo taip: „Madlena, žinia, irgi nieko 
nepasiekė“. Šeimos jai buvo pasiūlytas simbolinis išsilavinimas, 
tačiau visi, ir ji pati, gerai žinojo, kad vienintelis iš tikrųjų reikalingas 
dalykas ateityje atsiradus tinkamam jaunikiui (nes vien didžiulio 
kraičio ištekėti neužtenka) yra gerai atrodyti, o kad gerai atrodytum, 
turi dirbti, kasdien, taip pat ir šįryt. 

"Tėvams Madlena niekada neišdrįso pasipriešinti. Nenorom, tačiau 
nematydama kitos išeities, ji ėjo nutryptu ir išgrįstu keliu, skausmin- 
gai, karštai puoselėdama neapibrėžtą kitokio gyvenimo viltį. Kai jos 
svajose pasirodė Adamas — draugiškas, atidus, gal net pavojingas, 
žiūrintis į ateitį, Madlena sutiko eiti kartu kaip princesė, leidžianti 
užsodinti save ant balto žirgo, ir drauge kaip skęstantis, griebiąs 
staiga nukritusį gelbėjimosi ratą. 
 Madlenossantuoka truko jau 529 dienas, jos visos prasidėdavo taip 
pat, priešais veidrodį, vienodas buvo ir jų tęsinys. Dabar ji atsistos, 
nulips į virtuvę su Klepamo žmona aptarti namų ūkio reikalų, paskui 
eis toliau, į terasą, persimesti pora žodžių su pačiu Klepamu. Tada 
važiuos į Sitį apsipirkti arba Žaisti teniso, arba pajodinėti Hempstydo 
plynėje. Paskui pasivaikščios su drauge, o penktą valandą grįš namo, 
kad septintą galėtų pasitikti Adamą. | 

Tas, kurio dienos slenka vienodai, be liūdesio gyvena kažkokioje 
amžinybėje; taip Madlena žvelgė į savo gyvenimą. Tarsi būtų trošku- 
si, ieškojusi ir radusi amžinybę. 

Šmurkštelėjo į trumpą klostuotą sijonėlį ir su pasitenkinimu nu- 
žvelgė save veidrodyje. Atrodė kaip vyriausia dukra, išsiruošusi į 
rytinę teniso treniruotę. Išėjo iš kambario. 


Ant slenksčio kaip visada stabtelėjo. 

Madlena turėjo du kambarius - miegamąjį ir drabužinę. Išeidavo 
kaip žvėris iš savo teritorijos —- abejodama, budri. Būsimos dienos 
rutina buvo pažįstama iki menkiausios smulkmenos. Bet vis tiek ją 
ženklino baimė. 

Šiuos du dabar už nugaros likusius kambarius ji įsirengė pati. 
Užplūdus nežinia iš kur atsiradusiai jėgai pareikalavo, kad grindys 
būtų šviesaus medžio, baldai lengvi, o sienos baltos. Madlenai tai 
buvo vienintelis Danijos lopinėlis. Už durų driekėsi „visuotinė 
gerovė“. 

Adamo Bardeno tėvai mirė, šiam einant trečią dešimtį, bet Mad- 
lena buvo girdėjusi jo tėvo balsą. Vieną vakarą Adamas uždėjo jai 
BBC laidų ciklo „Pasakojimai iš tamsiojo žemyno“ įrašą, kuriame 
savimi pasitikintis, atsipalaidavęs balsas be jokių mykimų šiltai ir su 
humoru pasakojo apie puikius laikus Indijoje ir Anglijai priklau- 
sančioje Rytų Afrikoje; Madlenai rodėsi lyg kalbėtų pats namas, 
kuriame ji gyvena. 

Namas buvo pastatytas Adamo tėvų, grįžusių į Angliją šeštojo 
dešimtmečio viduryje; jį statė gyvenimui prie Indijos vandenyno 
atminti ir pavadino Mombasos dvaru. Pastatas dengtas čerpių stogu, 
turėjo sparną ir didelį, į parką panašų sodą su atogrąžiniais medžiais 
ir krūmais. Svetainėse ant sienų kabojo liūtų kailiai, prie Židinių — 
ietys ir skydai; Madlena žinojo kitų akimis gyvenanti prabangiai, 
jaudinamai egzotiškai, pavydėtinai. Dar nutuokė formaliai esanti 
namų karalienė. 

Vis dėlto ji kasryt, kaip šiandien, stabteldavo ant savo durų slenk- 
sčio, sukaustyta instinktyvios baimės, minties, kad britų valstybės 
visuomenė, užkariavusi viską, kas kitoniška, dabar gali įsiurbti ir ją. 

Stabtelėjo neilgam, šįryt taip pat kaip visada. Papurtė galvą — 
mintis tikrai beprotiška; Žengė pirmyn. Ėjo koridoriumi, laiptais, per 
kambarius, baimę palikdama už nugaros kaip kitais rytais, po tru- 
pinėlį visur. 


Klepamas visada sveikindavosi vienodai. Madlenai pasirodžius ant 
terasos, atsistodavo, nukeldavo kepurę, paduodavo gėlę ir tyliai 
pasiūlydavo puodelį kavos. 

Kava buvo jų bičiulystės laidas, svetimšalės ir darbininko sandrau- 
ga pasaulyje, kuriame nebuvo nieko blogiau už „Darjeeling first 
flush“. 

Madlena savotiškai juo pasitikėjo. Kaip ji pati, Klepamas buvo šios 
aplinkos dalis, ir kaip ji pati, iš jos skyrėsi. 

Išėjo pro duris. Klepamas sumušė kulnais ir padavė alyvos šakelę. 
Šypsodamasi jam pro žiedą, Madlena laukė įprastinės replikos. Ši 
nenuskambėjo. 

— Skambino ponas Bardenas, - tarė jis. - Sakė, kad grįš anksčiau. 
Turi darbo. 

Madlena padėjo gėlę ir, įsitvėrusi kėdės, ėmė iš lėto sėstis. Dar 
nebuvo, kad Adamas dirbtų namuose. Ji jautė vyrą turint slaptą 
sutartį su pačiu savimi - stengtis net negalvoti apie darbą šiapus sodo 
tvoros. 

— Darbo? - pakartojo ji. - Kokio darbo? 

Klepamo veidas užsisklendė, pasidarė svetimas. 

— Paklauskite pono Bardeno, ponia. 

Madlena nusuko žvilgsnį. Klepamas nebuvo vadinęs jos ponia nuo 
pirmo jų susitikimo. 

Jis atsistojo ir pastatė puoduką. 

— Darbas šaukia, - tarė. 

Ir atgręžė jai nugarą. 


Stoginė kamuoliukams stovėjo terasos apačioje, iš jos Madlena pa- 
siėmė raketę, paskutinę savo kaukės detalę. 

Teniso aikštelė įrengta kitoje namo pusėje, Madlena pasuko ten 
tvirtu, energingu žingsniu, bet pačios aikštelės nepriėjo. Pilna ryžto 
ir optimizmo jos eigastis tetvėrė iki namo kampo, už kurio jos 
nebesimatė. Nuo tos vietos Madlenos judesiai tapo atsargūs, panašūs 
į katės. Žvyro takeliu ji pasuko prie šoninių durų, įėjo pro kitą namo 
galą, o iš ten - tiesiai į sodininko darbo kambarį. 

Patalpa buvo šilta ir drėgna kaip atogrąžinis miškas, pusę stogo 
dengė stiklas, vazonuose ir dengtose lysvėse augo tūkstančiai nupjau- 
tų ūglių, didelėje gėlo vandens kriauklėje plūduriavo žydinčios leli- 
jos. Madlena pagavo savo pačios atvaizdą ant spintos durelių iš 
nerūdijančio plieno ir drąsinamai šyptelėjo. Po to ėmėsi įprastinių 
veiksmų. 

Nuo plieno virbų lentynos pasiėmė pipetę, iš spintos - pireksinę 
kolbą, nuo džiovyklės — nedidelę graduotą stiklinę. Iš stiklinio bute- 
lio, supakuoto į medžio drožles, ištraukusi guminį kamštį, prisileido 
280 ml 99,6 proc. spirito, vartojamo ligoninėse ir laboratorijose. Iš 
plastikinio bako įsipylė į kolbą distiliuoto vandens. Skystį dabar 
sudarė 55 proc. alkoholio. Išgėrė pusę stiklinės. 

Su savo alkoholizmu - o ir apskritai - Madlena, galima sakyti, 
gyveno viena. Ji neturėjo patarėjų ar palydovų nei patirties. Atra- 
dinėjo spiritą kaip vienišas keliautojas tiria nežinomą žemyną. Kodėl 
taip elgėsi, nežinojo ir nenorėjo žinoti. Tačiau pastebėjo, kad 55 proc. — 
geriausia sudėtis. 55 procentai, prieš pat garams įsigeriant per gomu- 
rio gleivinę, skaudžiai nudegina, nepalikdami burnos ertmės ląstelių 
gyvų. Šis deginantis karštis daug reiškė. Jis buvo aiškus, jame Mad- 
lena jautė esant savo polinkio sielą - gilų, visa persmelkiantį norą 
susinaikinti. 

Pradėjusi girsti Madlena atsidūrė prie spintos durelių. Vidinėje 
tuštumoje iš lėto augo ugninė, tvinkčiojanti spirito liepsna. Būdama 
niekas, ji sparčiai ėmė virsti viskuo. 

Mombasos dvaras priklausė jai, parkas - taip pat jai, net pasaulis. 
Ji gerai atrodė. Net norėdamas nerastum, ką prikišti. Tarstelėjusi 
„Į sveikatą“, susidaužė pati su savimi. Išgėrė. 

Mostelėjo iš kairės tarsi smūgiuotų į nerūdijančią aplinką. Kara- 
lienė troško ir reikalavo vietos. Užsimojusi ranka su rakete, įtempė 

kūną tobulam įsivaizduojamam smūgiui į priešais esančias duris. Tos 
durys buvo užvėrusios sodo svetainę. Padėjo raketę. Mintis apie 
beždžionę paveikė taip pat stipriai kaip spiritas. Atsidariusi įėjo. 

Mombasos dvaras buvo labiau pritaikytas Afrikai nei Anglijai: 
afrikietiškiems tarnų atlyginimams, Afrikos klimatui, administraci- 
niam anglų kolonistų vaišingumui. Londonui jis pasirodė besąs per 
didelis, per brangus ir per šaltas, todėl teko uždaryti visą šoninį 
sparną, išskyrus Klepamo butą antrajame aukšte ir dirbtuves iš namo 
galo. Kambaryje, į kurį dabar pateko, Madlena buvo buvusi vos 
keletą kartų. Ji prisiminė sunkias kutuotas užuolaidas, plastiku 
uždengtus kilimus, maišus ant šviestuvų, dulkių prisigėrusius baldus 
ir sunkų kvapą kažko, kas praėjo ir niekada nebegrįš. 

Dabar patalpa imta naudotis. 

Tai buvo didžiulė svetainė, kitaip tariant - nedidelė salė, pristačius 
stiklinį baltai dažyto plieno žiemos sodą, įsiskverbusi į parką penkis 
metrus. Žiemos sodas dabar buvo užtvertas geležinėmis grotomis. 
Priešais jas vešėjo atogrąžinis paparčių ir lapuočių miškas, žėlė 
žemaugiai bambukai. Priešais augmeniją patalpa per visą aukštį ir 
du trečdalius pločio buvo perskirta stikline siena. Ten, kur įėjo 
Madlena, stiklas siekė sieną. Kitoje pusėje jis rėmėsi į baltą metalinę 
užtvarą su baltomis grotelėmis iki lubų. 

Prie miško augo išsišakojęs medis, panašus į tokius, kokiuose 
žaidimų aikštelėse karstosi vaikai. Prie medžio gulėjo pora trakto- 
riaus padangų. Prie padangų stovėjo karutis vaisių ir daržovių. Prie 
karučio sėdėjo beždžionė. 

Įtempusi visas jėgas, Madlena mintyse sudėstė pastarųjų poros 
dienų įvykius. Beždžionė atsirado užvakar. Vakar pragulėta lovoje 
su grafinu ir bjauriąja migrena. Diduma šios konstrukcijos turėjo 
atsirasti mažiau kaip per parą. 

Tupėdama, atsišliejusi į sieną, beždžionė snaudė. 

Metalinėje narvo sienoje buvo padarytos durys. Ant jų kabėjo 
šėrimo tvarkaraščiai, temperatūros kreivės ir injekcijų sąrašas. Abi 
spynos užtrenkiamos. Atsukusi jas, Madlena įėjo vidun. 

Keldama koją į narvą, Madlena pajuto silpną karštį po oda, tarsi 
būtų perdegusi nervų sistema. Tą patį jausmą, kaip alkoholiui nupli- 

kinus nosiaryklės ir burnos ertmės gleivinę. Tylų, gal net džiaugsmin- 
gą troškimo išnykti aidą. 

Uždarė duris. 

— Kaip aš atrodau? - paklausė. 

Nuskambėjus balsui, beždžionė atmerkė akis. Madlena ėmė eiti 
žvėries link, žingsnis po žingsnio, kol tarp jų liko apie tris metrus, 
tada atsisėdo ant traktoriaus padangos, o kolbą su stikline pasistatė 
šalia. 

Peržengusi ribą, ji beveik išsiblaivė. Švelni, migdanti šiluma, susi- 
kaupusi skrandyje, virto padidėjusiu, skaidriu kaip stiklas jautrumu. 
Girdėjo beždžionės ir savo pačios kvėpavimą, veik dvigubai dažnesnį. 
Įsipylusi į stiklinę išgėrė. 

— Į sveikatą, - tarė. 

Vieną akimirksnį mėgavosi, kad jos nesupranta. Paskui pagavo 
beždžionės žvilgsnį. 

Atvirą, nenusakomą. 

Madleną apėmė nemalonus knibždantis jausmas tarsi sėdėtų ant 
skruzdėlyno. Pasitraukė, bet patinas nenuleido akių. Ji jautėsi stebi- 
ma, sekama, perregima, atrodė lyg beždžionė žiūrėtų kiaurai ją, 
matytų ją nuogą, nepasidažiusią, dar blogiau - apgailėtiną, nepasiti- 
kinčią, bevertę. 

Suglumusi atsistojo. Piršosi mintis, kad ji pati esanti beždžionė, 
nes, nors ir galėdama išeiti iš šito narvo ar namo, toli nenueitų, 
kaipmat atsitrenktų į ekonomines, socialines ar santuokines užtva- 
ras. 

Rankos šalo, drebėjo, iš stiklinės užtiško ant riešo, nuo šaltų garų 
ta vieta ėmė ledėti. Madlena atsistojo. 

— Atleisk, - tarė. 

Priešais kabojo persikas. Akimis nuvedė šaka, augančia į kamieno 
pusę. Tai buvo ištiesta beždžionės ranka. 

Labai lėtai ir atsargiai ji paėmė saulės nuauksintą, prisirpusį, 
pūkuotą vaisių iš pilkos rankos. Paskui pamažu pradėjo trauktis 
atbula. 

— Dėkoju, - pasakė. - Kaip tik pamiršau papusryčiauti. 

Madlenos lova buvo dviejų metrų ilgio ir dviejų pločio, su rausvo 
satino patalyne. Ji atstojo jai kokoną ir kartu karalystę; čia, kaip 
niekur kitur, Madlena kartkartėm jausdavosi visiškai saugi. Dabar 
įsitaisė pačiame lovos viduryje sukryžiuotomis kojomis, su grafinu 
vienoje rankoje ir didele stikline vaistams kitoje. 

Madlena mėgdavo vaizduotis išradusi naują laiko matavimą. Jo 
atskaitos taškas — du maždaug vienalaikiai įvykiai, užbraukę jos 
praeitį, - vestuvės ir vitaminas B. 

Santuoka suteikė jai progą pasprukti iš Danijos ir nuo šeimos, o 
didelės, 15 mg, be recepto kiekvienoje vaistinėje parduodamos ta- 
bletės B;, tapo sąjungininkėmis prieš pagirias — nesvarbu, ką būtų 
gėrusi, jų nejusdavo. 

Dabar Madlena nesuprato, kas jai darosi, apimta keistų jausmų 
tuštino grafiną tarsi švelnų balzamą, kiekvieną gurkšnį užgerdama 
puse stiklinės vandens su dviem tabletėmis, kad neprarastų gebėjimo 
suvokti tai, kas jos laukia. 

Tai, kas jos laukė — kaip ir visa kas gyvenime — kartodavosi 
vienodais tarpais, šiuo atveju, kartą per savaitę. Tačiau kitus susiti- 
kimus ji atlaikydavo draugiškai atsainiai; o šio laukdavo. 

Susitikti Madlena turėjo su žmogumi, jau dabar esančiu kamba- 
ryje — susirietusioje autobuso bilieto nuotraukoje, atremtoje į įrė- 
mintą Adamo portretą ant naktinio stalelio. Iš nuotraukos žvelgė 
išblyškęs strazdanotas veidas moters, vardu Siuzana, vienintelės visų 
laikų Madlenos draugės. 

Dešimties metų Madleną atidavė į anglų mokyklą, į šiaurę nuo 
Kopenhagos. Tai buvo tarptautinis internatas, viena paskutinių Da- 
nijos mergaičių mokyklų. Jis priklausė anglikonų ordino seserims ir 
buvo lankomas anglų verslininkų bei diplomatų dukrų ir dukrų danų 
tėvų, norinčių nusikratyti savo vaikais ir turinčių pinigų šiam troški- 
mui įgyvendinti gero išsilavinimo dingstimi. Pirmuosius trejus 
mokyklos metus Madlena pergyveno kaip žiemos miegą. Ją supo 
mokytojos, atsiskyrusios neperžengiama siena, ir klasės draugės, 
viena kitą laikančios ne individais, o atstovėmis pilkos beskirties, 
kuriai priklauso kiekvienas. 

Ketvirtaisiais mokyklos metais įvyko gamtos katastrofa. Vos per 
kelis mėnesius visas kaip vieną trisdešimt Madlenos klasės mergaičių 
ištiko geismo proveržis. 

Jų klasė visada buvo įtartinai rami, pastaraisiais metais tapo dar 
tylesnė, bet seserys klydo, užsisklendimą laikydamos apatija. Iš tik- 
rųjų ramybė tebuvo iliuzija. Nuo pat pradžių mergaites tarsi skystį 
laikas prisotino ilgai brandinto cheminio pavojaus. Į tirpalą dabar 
pateko niekieno neatpažinta mikroskopinė dalelė, aplink šią stebuk- 
lingo veidrodžio šukelę skystis susikristalizavo. Ir sprogo. 

Katastrofa sukerojo įvairiais pavidalais. Nė viena iš mergaičių 
nežinojo, kur link einančios; kai kurioms permaina atnešė nepa- 
gydomų traumų. Ant jų kūnų, ligšiol liesų ir berniokiškų, ėmė augti 
riebalų rievės, trukdančios. per fizinio pamokas, stumiančios iš dra- 
bužių ir įprastų rėmų, išstatančios prieš ėsdinantį vyrų geidulį. Kitas 
užplūdo viduje glūdėjusios jėgos. Iš ramios, nedrąsios vaikystės jos 
buvo išmestos - ir metėsi pačios - tiesiai į neproporcingą, neišrankią 
nešvankybę, iš pradžių žodinę, vėliau ir fizinę. 

Visa tai panėšėjo į kelionės baigtį. Tarsi trisdešimt lemingų vienu 
metu pasiekė jūrą. O dabar nyko, isteriškai bandydami išsilaikyti 
vaikystės šalyje. Arba puolė vandenin ir skendo. 

Šitoje sumaištyje Madlena ir Siuzana krito viena kitai į akį, nors 
keletą metų iki tol nepastebėjo kitos per ištiestos rankos atstumą. 
Pasikeitusios trumpais mąsliais žvilgsniais, jos suprato, kad, visoms 
riedant žemyn, jos gali išsilaikyti paviršiuje. Tą pat akimirksnį, dar 
nepersimetusios nė vienu žodžiu, pajuto sudariusios slaptą sutartį su 

jėgomis, skaldančiomis viską aplink. 

Įveikti tam, kas darėsi su mokinėmis, seserys pasitelkė išsilavi- 
nimą, patirtį ir šiek tiek ryžtingo žiaurumo. Bet sprogsiant vienu metu 
ir su tokia jėga jos nesitikėjo, todėl vėl paimti viską į savo rankas 
pavyko tik praėjus beveik porai metų. Tačiau po to, po kelių abortų, 
kelių susirgimų venerinėmis ligomis, dviejų pasisekusių bandymų 
nusižudyti ir galiausiai atviro maišto, pasibaigusio paskutiniais paša- 
linimais be teisės grįžti, liko devyniolika bent iš pažiūros gerai besi- | 
jaučiančių ramių mergaičių. Tarp jų buvo ir Madlena su Siuzana. 

Jos praleido mokykloje dar dvejus metus, kol atėjo galas. Gyveno 
veik nepastebimos, aplinkinių nesuprastos, nes nesuprantama visada 
nematoma. 

Jas siejo įžūlumas, neapčiuopiamas ir nepasiekiamas klasės drau- 
gių ir seserų jutimais. Abi brendo kaip Žvėriukai. Panika, apėmusi 
bendraamžes, jų neveikė, tik tyliai ir ramiai šakojo neslūgstąs Žinoji- 
mas, kaip būna, kai kutena. Daugumai iš jų būrio kelionė artėjo prie 
pabaigos. Madlena su Siuzana tik dabar leidosi į ją iš tikrųjų. 

Jos nė karto nesuabejojo, kur link eina. Savo nervų šaknelėmis 
juto, kad kitame kelio gale laukia vyras. Kos kas bevardis, beveidis ir 
net bekūnis, bet instinktyvia išmintimi perprantamos prigimties. 

Šitame kelyje jos padėjo viena kitai. Paskutinį kartą išmetus ne- 
mažai mokinių, dalis mokyklos ištuštėjo, ir Madlena su Siuzana gavo 
keturvietį kambarį dviem. Iš čia išplaukė į atvirą jūrą, jų lova pavirto 
laivu, vanduo, iš pradžių mėlynas, paskui rausvas, o galiausiai tamsiai 
raudonos spalvos, buvo toks pat maloniai šiltas kaip vonios. 

"Tuos dvejus metus naktimis mažai temiegojo, bet miego netrūko. 
Meilė atstojo žaidimą, neskubrų, be sumaišties ir beveik bekryptį, 
bandant kuo ilgiau išsilaikyti karštame paviršiuje. 

Apie tai, ką darė, jos niekada su niekuo nekalbėjo, net tarpusavyje, 
netgi su savimi. Žinojo, kad juo mažiau žodžių vartoji kam nusakyti, 
juo negražiau. Niekas nėkart nematė jų liečiantis; pasaulyje, kurį 
dalijosi su kitais, nebuvo jokio ženklo, kad jos yra daugiau kaip 
puikios klasės draugės ar beveik nepastebimos, ramios vidutinės 
geros mokyklos auklėtinės. Bet šalia šios egzistavo kita erdvė. Su 
žvilgsniais, šnervių virpėjimu, liežuvio galiuku, sudrėkinančiu lūpos 

lankstą po nosimi taip, kad ugnies spindulys pakyla nuo vidinės 
šlaunų pusės į galvą ir dar aukščiau, iki žydro dangaus. 

Palyginti su šiomis intymiomis, spalvomis trykštančiomis juslių 
orgijomis, jųdviejų kasdienybė, žinoma, buvo menka ir pilka kaip 
koksas. Apsuptos keliančių baimę mokytojų, klasės draugių, kurių 
padėtis niekuo nesiskyrė nuo jų pačių — tėvų už pinigus paliktų 
bejausmėms moterims, kuriančioms absurdiškas mokymo progra- 
mas - jos gyveno apimtos nesaugumo jausmo. 

Tokioje dirvoje augo mergaičių draugystė, taip jos išmoko mėgau- 
tis savo lova. 

Po dvejų metų Siuzana susirado pirmą meilužį, buvo pastebėta, 
gavo įspėjimą, dar kartą pamatyta ir išmesta iš mokyklos, o tėvo, 
Anglijos ambasadoriaus Kopenhagoje, išsiųsta atgal į Londoną din- 
go iš Madlenos gyvenimo. 

Tik po dvylikos metų jos vėl susitiko, šįkart Londone. Tiek laiko 
nieko negirdėjo viena apie kitą, tačiau ryšys tarp jųdviejų niekada 
nebuvo nutrūkęs. Kaip mokykloje, kai kiaurą dieną nė Žodžio nepra- 
tardamos prasėdėdavo kiekviena savajame lovos kampe tarsi lapiu- 
kai, susirietę, ilsinami minties apie kito buvimą šalimais, jos visą 
dvylikos metų išsiskyrimą jautė viena kitą kažkur esant. Tą mirksnį, 
kai vėl susitiko, ir Madlena žvelgė gilyn, pro du Siuzanos vaikus, vyrą 
ir auklę, o Siuzana pro Madlenos makiažą ir alkoholio kvapą, jos 
išvydo, kad po dabartinėmis kaukėmis nepaliestas slypi kadaise bu- 
vęs bendras gyvenimas. 

Nuo to laiko kiekvieną antradienio popietę, Siuzanai išleidus 
vaikus į danų kalbos pamokas danų bažnyčioje, draugės išeidavo 
pasivaikščioti į Ridžento parką. Paprastai žmonės stengiasi suartėti 
šnekučiuodami, bet jos kartą visiems laikams buvo susitaikiusios su 
viena kitos skirtingumu: vaikščiodavo lėtai, pailsėdamos ir dažniau- 
siai tylomis. 

Bet ne šiandien. Šiandien Madlena pavėlavo ir iškart prapliupo: 

— Tu priklausai Karališkosios gyvūnų globos draugijos valdybai? 

Siuzanai reikėjo pagalvoti. Ji buvo ne vienos labdaringos valdybos 
narė. Vyrui pamaloninti, nieko neveikimui pagražinti ir kad turėtų 
pakankamai pasiteisinimų neatvykti kviečiama. 

— Vadinasi, pažįsti Andrėją, Adamo seserį? 

Siuzana papurtė galvą. 

— Ji iš Gyvūnų gerovės fondo, - tarė. 

— O kuo skiriasi fondas ir draugija? 

Siuzana neatsakė. Ją domino žmonės. Visų pirma kai kurie vyrai, 
paskui Madlena ir savi vaikai. O dar giliau, pasąmonės pakraštyje, 
visa kita žmonija. Gyvūnai jai visiškai nerūpėjo. 

Vis dėlto klausimas sukėlė Siuzanai tam tikrų gyvūniškų asociaci- 
jų. Ji prisiminė, kad Madlena jai visada panėšėjo į katę, garsiai 
murkiantį įsielektrinusį aksomą, staigų įniršį su penkiais iššaunamais 
peiliukais ant kiekvienos rankos. Dabar primygtiniame į priekį pa- 
linkusios draugės klausime ji įžiūrėjo daugiau gyvūnų, ne tokių 
elegantiškų, tačiau atkaklesnių: avį, asilą, gal dar karvę. 

— Čia kažkas su pinigais, - tarė ji. - Gyvūnų gerovės fondas kažkaip 
susijęs su pinigais. 

Tarp draugių galiojo niekada neištartas susitarimas, kurį abi žinojo 
esant: Siuzana papasakodavo viską, o Madlena - gana nemažai, bet 
niekada ne daugiau nei tiek. Dabar Siuzana pagarbiai laukė. Tačiau 
Madlenos veidas liko tuščias ir uždaras. 

Įsikibusios už parankių, jos pasuko bažnyčios link. Aukšta, straz- 
danota moteris, kurios įsčiose tuščiai bandė susilieti į viena trijų 
skirtingų vyrų sėkla. Ir į gazelę panaši mergaitė su kasdiene iš lovos 
pakeliančia 1,2 promilės doze, dar ne visiškai sudrumstos galvos ir 
išsilaikanti ant kojų vien palaikoma draugės, vitaminų B ir savo 
smalsumo. 

Tiek vyrų (nors jų skaičius būtų buvęs per mažas statistinėms išva- 
doms), kiek per gyvenimą pažino Madlena, užteko, kad ji galėtų 
išvesti tam tikrus bendrus jų elgesio dėsningumus. Svarbiausias Mad- 
lenos atradimas buvo tas, kad meilės santykių turinys ir raida iš- 
ryškėja per pačią pirmą jų pradžios parą. 

Adamas buvo lankęsis pas Madlenos tėvą tarnybos reikalais, vė- 
liau, pastebėjęs ją viename pokylyje, neskubėdamas — jis niekada 
neskubėdavo, kai reikalas svarbus, - ėmė irtis artyn per Žmonių 
minias. Šitame judesy slypėjo visa jo esmė. Jo kūne įspaustas kriketas, 
sviedžiama ietis ir ne viena pergalė prieš kitus vyriškosios lyties 
atstovus, kailiniuose — reikiama savikliova ir galimybės, o balse, 
pasiekus Madleną, - gelmė, būdinga dudenantiems pilvu, bei prekės 
ženklas, įgyjamas tik brangiausiose privačiose mokyklose ir univer- 
sitetuose. Tarsi karčiai ar aura jį gaubė įsitikinimas neturint sau lygių 
varžovų. 

Antroji pirmosios paros pusė šį įspūdį patvirtino ir dar pridėjo, kad 
jis atidus ir labai labai susidomėjęs. 

Tas dvi paras jiems nesitraukiant vienam nuo kito, Adamas nė 
karto nenusijuokė. 

Ne todėl, kad nebūtų turėjęs humoro jausmo. Aštria, intelektualia 
pašaipa, atsirandančia kada tik prireikia, ypač kam nors užkliudžius 
jo profesinę savigarbą, Adamas buvo apdovanotas su kaupu. Kai kas 
nors nusitaikydavo į jo žinias ir priartėdavo prie jo vertę laikančios 
konstrukcijos, jis galėdavo būti mirtinai sąmojingas. Bet nė karto per 
529 santuokos dienas nei, matyt, kada anksčiau Adamui Bardenui 

nėšovė ir, iš visko sprendžiant, greičiausiai niekad nebešaus į galvą, 
kad jis pats gali atrodyti juokingas. Pirmasis kryptelėjimas Madlenos 
pusėn ir visi tolesni judesiai išryškino jam būdingą monumentalų 
didžiųjų mėsėdžių 1r diktatorių pasipūtimą. 

Negalima teigti, kad Madlena santuokoje ieškojo humoro. Juo- 
kas — tai perteklius, prabangos reiškinys; Madlena žinojo Adamo 
esanti išgelbėta nuo aiškaus šeimyninio nuopuolio. Tik per plauką 
išsigelbėjusiam kasdien patenkinti gyvybinius poreikius yra stebuk- 
las, tad Madlena vertino savo santuoką būtent kaip kasdienį, abipusį, 
stebuklingą gyvybinių poreikių tenkinimą. 

Paprastai šis abipusis poreikių tenkinimas prasidėdavo septintą 
vakaro, Adamui grįžus namo. Bet šiandien jis parėjo dviem valando- 
mis anksčiau: Madlena pasitiko prie durų penktą. Po dešimties 
minučių jiedu gėrė arbatą bibliotekoje. 


Biblioteka buvo Adamo Bardeno urvas. Urvo tamsumo, siaurumo, 
kvepianti visais Adamo skleidžiamais kvapais, musono nugairintais 
miškais, iš kurių medžių buvo padaryti baldai, knygų nugarėlių oda. 

Lyg urve čia jausdavaisi saugus. Adamas grįždavo namo baltu iš 
nuovargio veidu. Tačiau užtekdavo jam nugrimzti kuriame iš biblio- 
tekos krėslų, padėjus į šalį užrašų kalendorių, ir jis atgimdavo. Ma- 
žesnioji dalis susitelkdavo prie arbatos ir pašnekesio, o didesnioji 
siurbdavo į save patalpos saugą ir priešais sėdinčią moterį. 

Madlena gerai žinojo, kad per šiuos tris iš pirmo žvilgsnio neįpa- 
reigojančius valandos ketvirčius ji perpila priešais sėdinčiam vyrui 
savo moterišką kraują. 

Kol visa tai tęsdavosi, Adamas Bardenas vieną po kitos nusimes- 
davo visas ginties pozas ir tapdavo daug silpnesnis žmogus nei pa- 
prastai; niekada anksčiau Madlena nebuvo pasinaudojusi šituo jo 
silpnumu pokalbiui apie ką nors svarbaus, tačiau dabar netikėtai 
išsprūdo klausimas, skrajus, vienišas taškas bereikšmių asociacijų 
spiečiuje. 

— O beždžionė? 

Adamas nusekė klausimą pramerktomis, atsainiomis akimis tarsi 
kokį vabzdį ar iš arbatos puodelio kylančius garus. 

— Ji sodo svetainėje, - atsakė. - Pabus pas mus tik truputį. 

Įsitvyrojo tyla. Riba tarp jųdviejų tebebuvo neištirta. Bet Madlena 
pasijuto priartėjusi prie demarkacinės linijos. 

— Kažkokia mažųjų beždžionių rūšis. 

— Kodėl jinai tau tokia svarbi? 

Adamo veidą slėpė šešėlis. Dabar jame žybtelėjo dvi geltonos 
švieselės, tarsi didelė katė tamsoje būtų stebėjusi Madleną. 

— Ištrūkęs iš nelaisvės žvėris arba paniškai blaškosi, arba bando 
pasislėpti kokiame nors užkampyje, jis nesupranta staiga tapęs lais- 
vas. Įdomu, kad šitas atklydo net iki mūsų. 

Madlena palenkė galvą. Tai buvo pritarimo, gal net pasidavimo 
ženklas. Ji žinojo, kad Adamas nemeluoja. Bet jis pasakė mažiausią 
dalelę teisybės. Slėpdamasis už kaulo porceliano puodelio, globė 
savo grobį su gyvulišku budrumu. 

Pakėlusi akis ji šyptelėjo raminamai kaip seselė. Įpylė jam dar 
arbatos, įbėrė cukraus, skaičiuodama iki trisdešimties maišė, tarsi 
būtent po tiek apsukimų rupūs atogrąžų cukrašvendrių kristalai su 
melasa visiškai ištirpsta. 


Tąanakt ji laukė Adamo jo miegamajame. Šis pasirodė tik antrą 
valandą nakties. Bet pamačius Madleną gulinčią lovoje, nuovargį ir 
už sukąstų dantų slypintį nusivylimą nuo jo veido šluote nušlavė 
šypsena, ir jis ėmė nusirenginėti. 

Užrašų kalendoriui Adamas naudojo nedidelę pilką knygelę, ku- 
rioje jis, kaip dauguma labai užsiėmusių žmonių, saugojo savo atmin- 
tį. Tai buvo atmintinė ir kalendorius, kur Adamas užsirašydavo ir 
menkiausius darbus, ir didelius įsipareigojimus, be jo jis ničnieko 
neatsimindavo. Kalendorius Adamui buvo savigynos priemonė kaip 
arbata bibliotekoje, kaip jo darbą gaubianti tyla. 

Šios knygelės Madlena niekada anksčiau nebuvo ėmusi, niekada 
ir nenorėjo, ji jai buvo pernelyg nesvarbi ir kartu pernelyg neliečiama. 

Bet šiąnakt pavartė. Adamui nuėjus į vonią, permetė kojas per lovos 
kraštą ir išsitraukė knygelę iš naktinio staliuko stalčiaus. 

Teksto Madlena net neketino skaityti. Adamo užrašai kriptogra- 
fiški 1r stenografuoti kaip paukščio pėdsakai smėlyje. Todėl įniko į 
palaidus knygelėn įkištus lapus. 

Jų buvo penketas, kiek didesni nei rašomojo popieriaus, susegti 
sąvaržėle, įdėti prie tos dienos puslapio. Pirmieji trys neįskaitomai 
prirašyti, kiti du su piešiniais. 

Piešta buvo beždžionė. Visa iš profilio ir iš priekio, be detalių, tik 
laikysena ir galūnių proporcijos. 

Po šiais piešiniais keliskart vis kitu kampu brūkšteltos gyvūno 
šnervės. Dar žemiau - rankos, nupieštos be gaurų ir nagų, tik kon- 
tūrai ant kelių sudėtų rankų kaip tąkart narve. 

Pusės paskutinio puslapio Madlena nesuprato. Ten buvo nubrai- 
žytas žemėlapis, salų grupė, dviejų viena nuo kitos nusisukančių 
parabolių formos kaip dvigubas užsirietęs Polinezijos atolas. Per- 
piešinėta kokį tuziną kartų, dar viename piešinyje salos pavaizduotos 
iš šono, iškilusios iš vandens, vienos lygios, kitos grublėtos, keturkam- 
pės, apvalios kaip bokštai, kaip sijos. 

Madlena girdėjo Adamą vonioje muilinantis skruostus. Ji išplėšė 
baltą neprirašytą užrašų lapelį iš kalendoriaus galo. Akių pieštuku 
persibraižė vieną žemėlapį, vienintelį Adamo bandytą perpiešti kaip 
švarraštį ir dar pabrauktą. Iš viršaus ir iš šono, greitai ir tiksliai. Tam, 
kas suaugęs visą laiką paišė ant veido, piešti ant popieriaus — vieni 
niekai. 

Bederindama vienos su kita salų aukštį virš vandens, klausydamasi 
Adamo plekšenimų kvepinantis odekolonu skruostus, Madlena su- 
prato, ką piešia. Ji piešė žvėries dantis. Ištraukusi stalčių padėjo 
kalendorių į vietą. 

Stalčiuje gulėjo pilko plastiko cabalėlis. Miglotas atminties blyks- 
nis Madlenai priminė kabojus jį ant neštuvuose gulinčios beždžionės 
riešo. Ištraukė. Tokias juosteles ligoninėse naudoja lavonams ir 
naujagimiams atpažinti. Ant jos buvo parašyta Erazmas. 

Adamui žengiant pro duris, Madlena gulėjo įsikniaubusi į pa- 
galves. 

Ir dabar kaip kaskart ji mėgavosi rūpestingomis Adamo glamo- 
nėmis, švelnia sueitimi. Tik kartelį mintys paslapčia nuklydo kitur 
prieš visiškai susitelkiant ties vyru. Madlena prisiminė nusivylimą 
Adamo veide ir nusprendė, kad to kažko, ko jis iš beždžionės norėjo, 
ši jam nedavė. Ji niekam nieko nedavė. Tik jai. Jai davė persiką. 

Madlena atsibudo anksti, kaip visada viena. Nė karto nebuvo pralei- 
dusi visos nakties šalia savo vyro. Po karšto ir intymaus buvimo kartu 
vis tiek ateidavo akimirka, dažnai prieš pat aušrą, kai Adamas vers- 
damasis per miegus netyčia prisiliesdavo prie jos kūno: pajutus kito 
žmogaus artumą, jį tarsi apimdavo siaubas. Miegodamas, bet labai 
ryžtingai iššokdavo iš lovos, susiglobdavo patalynę ir atsiguldavo 
gretimame kambaryje. Madlena nė neklausė, kodėl vyras taip elgiasi. 
Dešimtmečiu anksčiau už savo bendraamžius suprato, jog neverta 
kalbėti apie tai, ko negalima pakeisti. 

Prabudusią ją užplūsdavo jausmas, kad lova - tai negyvenama sala, 
į kurią ją naktį išmetė; tik priešais veidrodį išnykdavo pakibusio 
mirtino pavojaus jausmas. Šįryt buvo kitaip. Ji atsibudo lyg skrieda- 
ma, nepasukusi galvos ištiesė ranką ir iš po drabužių išsitraukė 
išplėštąjį lapelį su nusipieštu salynu, vardu Erazmas. Nepaleisdama 
jo iš rankos apsivilko kimono, nuėjo į savo apartamentus ir įsitaisė 
prie tualetinio stalelio. 

Atsitiko keistas dalykas - Madlena ne taip pasidažė. 

Šviesią, jaunatvišką pagrindo spalvą Madlena paprastai užtepdavo 
visiškai tokią, kokios reikia. Bet šįryt, pakėlusi akis nuo šepetėlio ir 
įgaubtame makiažo veidrodyje atsispindinčio veido lopinio, ji pama- 
tė ne taip pasidažiusi. Jos veidas, nors ir be raukšlių, dabar buvo toks 
pat blyškiai bespalvis kaip prieš dešimt minučių. 

Jau taikėsi valomojo kremo, bet sudvejojo. Įsižiūrėjo į save 
atidžiau. Akių pieštuku brūkštelėjo po piršto platumo liniją palei 
paakius ir atsargiai nutrynė. Tose vietose liko patamsėję įdubimai, 

penkerių metų erozija. Lūpdažiu nupiešė ryškias poniutės lūpas. 
Užsidėjo saulės akinius. Skarele apsigobė-plaukus. Atsistojo. Paban- 
dė susikūprinti. Bemaž pamiršo save. Pirmą kartą nuo tada, kai prieš 
daugelį metų kartu su vaikyste paliko suaugusiųjų drabužių teikiamą 
džiaugsmą, pirmą kartą nuo to laiko Madlena pasisendino. 

Atsistojusi prie lango, ji atgręžė vėjui savo naująją kaukę. Akys 
užkliuvo už Klepamo. Šis pjovė rožės žiedą nuo prie vartų augančio 
krūmo, paskui įleido prekes atvežusią mašiną, nepriėmė pilko vy- 
riškio su baltu automobiliu, pasuko atgal namo link. Madlena pagal- 
vojo apie kasdienę rutiną. Prisiminė, kad Adamas šiandien dirba 
namie, sodo svetainėje, su beždžione. 

Nuo šios minties ji sunerimo. Madlenai santuoka buvo ne vien 
jausminė, juridinė, fizinė. Ją apibrėžė ir teritorija. Iki šiol Madlena 
tvirtai žinojo, jog nesibaigus darbo dienai savo draustinyje vyro ji 
nesutiks. 

Nerimą Madlena numalšino taip, kaip buvo įpratusi: iš palovio 
išsitraukė grafiną ir atsistojusi prie lango išgėrė pirmąją rytinę tau- 
relę. 

Jos drąsa vis augo. Susiradusi ploną lietpaltį, apsivilko nesijuosda- 
ma diržo, beformį kaip maišas. Išsitraukė nuavėtus bekulnius sanda- 
lus. Nužvelgė save veidrodyje. Tikra mama nebūtų dabar jos pažinu- 
si. Arba nebūtų norėjusi pažinti. 

Į juodą rankinuką susidėjo viską, ko gali prireikti moteriai: raktus, 
pinigų, lūpdažį, akių pieštuką, nosinę, beždžionės dantų piešinį ir 
plastikinį buteliuką spirito. Tada išėjo iš kambario, skubiai, vogčia, 
nestabtelėjusi tarpduryje kaip paprastai. 


Nulipo užpakaliniais laiptais, perėjo darželį ir išlindo pro nedidelius 
akmeninės tvoros vartus. Jau seniai buvo ėjusi pėsčia. Mėgavosi 
patamsintų automobilio stiklų negožiamu vaizdu - saule, garsais, 
ryškiomis spalvomis. Mėgavosi naujosios kaukės inkognito. Praėjo 
sunkvežimį su šuns atvaizdu ant durelių, jame sėdintis vyriškis nesi- 
teikė net žvilgtelėti. Prasilenkė su kaimynų tarnaite, vedžiojančia 
kurtą Kazimirą: nei tarnaitė, nei šuo Madlenos nepažino. Praėjo 

baltą automobilį su tuo pačiu pilku vyriškiu, kurio neįleido Klepa- 
mas; Mombasos dvarą stebintis jo žvilgsnis neužkliuvęs perėjo kiau- 
rai. Pasiekus: metro stotelę, Madlena nulipo į peroną. 

Čia ją apėmė baimė. 

Madlena augo ypatingoje, saugioje aplinkoje, pasiturinčiųjų bu- 
veinėje. Didžiąją gyvenimo dalį jos beveik neprileido prie paprastų 
žmonių - tarp Madlenos ir vidutiniojo sluoksnio visada būdavo koks 
nors filtras: didelis namas, speciali mokykla, auklė, vairuotojas. Da- 
bar metro stotyje ji susidūrė su Londono purvu, tarsi ponia, iššokusi 
iš užrakinto džipo vidury draustinio ir nusprendusi toliau keliauti 
viena pėsčiomis. 

Žinoma, Madlena žinojo egzistuojant ir tragiškus dalykus: mirtį, 
šleikštulį, neapykantą sau, - kiekvienas žmogus juos gauna gimda- 
mas. Bet jos niekas nepratino suprasti išorinio skurdo, neišmokė 
paaiškinti jo žodžiais. Kiautas, kuriame gyveno, buvo beveik vien iš 
kalbos. Neilgai trukus po jų pirmojo susitikimo Adamas atnešė jai 
keletą Debreto knygų ir šypsodamasis papasakojo apie leidyklą, kuri, 
prisidengusi lengvu autoironijos šydu, XX amžiuje leidžia knygas, 
palaikančias feodalų klasę. Madlena kibo į mokslus. Vos po pusantrų 
metų ji kalbėjo aplotyninta anglų aukštuomenės kalba be jokio 
akcento. Tačiau tokie žodžiai kaip badas, kraujuojančios dantenos, 
sitilis, Vormvudo trakas, skurdas, kastetas, išnaudojimas, nuospau- 
dos, pašalpa, vištos eigastis, kaukolės lūžis, tremolo jai nekėlė jokių 
asmeninių asociacijų. Traukinyje sėdėjo ramiai ir žvalgėsi, nuo įspū- 
džių saugoma tik iš buteliuko gurkšnojamo skysčio. 

Buvo praradusi laiko ir vietos nuovoką. Tik instinktyviai persėdusi 
į kitą traukinį, išlipusi, pasiekusi gatvę, pasukusi už kampo, paspru- 
kusi nuo mėsėdžių ir valkatų, išlikusi nesutrypta, atsidūrusi priešais 
ilgą žemą betoninį pastatą ir pamačiusi, kad atvažiavo, ji suprato 
turėjusi tikslą. Madleną vedė pusiausvyrą atkuriantis erdvės dėsnis. 
Jos judėta priešinga nei Adamo kryptimi. Šis liko namie, o ji atsirado 
ten, kur turėjo būti vyras. Madlena stovėjo priešais Gyvūnų elgsenos 
tyrimų institutą, vieną iš Londono zoologijos sodo skyrių. Adamas 
buvo šio instituto direktorius. 

Pirmą kartą viešint Londone, Adamas nusivedė Madleną į vieną iš 
Mombasos dvaro ūkinių pastatų. Uždarius duris, ji kelias sekundes 
stovėjo tamsoje, trenkiančioje kandimis, formalinu ir neiškuoptais 
puvėsiais. Paskui Adamas uždegė ryškią elektros šviesą ir pristatė 
savo profesinį kredo. 

Patalpa buvo pilna jo tėvų medžioklės trofėjų. Ilčių, liūtų kailių, 
ryklių žandikaulių, drabužių iš rojaus paukščių plunksnų, raganosių 
ir elnių ragų, šakotų stirninų ragų, pitonų odos, banginių ūsų, ten dar 
buvo kalninė gorila ir naujoviškos plastikinės dviejų Komodo varanų 
iškamšos virš žmogaus dydžio manekeno. Adamas privedė ją prie 
nuotraukos su tėvais, susikibusiais už parankių, stovinčiais ant kalno 
iš šešių mirusių dramblių. Tyliai ramiai aiškino, kad tėvų tikslas buvęs 
šaudyti ir kolekcionuoti, ir jie tai darydavę kilniai, tačiau laikai 
keičiasi, dabar siekiama tirti, rodyti kitiems, išsaugoti; Adamo žo- 
džiai skambėjo svariai, taip kalba žinantis esąs kilęs iš 700 metų 
istoriją turinčios šeimos, prakilnių protėvių ir pats juos dar pranok- 
stąs. Paskui jis papasakojo apie Londono zoologijos sodą. 

— Tai seniausias pasaulio zoologijos sodas, - pasakojo jis. - Kažka- 
da buvo ir geriausias, ateityje vėl gali iškilti. Tik pirma reikia jį 
padidinti. Darbas jau pradėtas, tu girdėjai, bet niekas nė nenutuokia, 
kiek bus padaryta. Mes su Andrėja taip pat įtraukti. 

Jo pirštai, vertę krūvą nuotraukų, sustojo ties Edvardu Elgaru ant. 
scenos Haidparke. 

— Paramos koncertas, - tarė, - skirtas Londono zoologijos sodui. 

Adamo pirštai barbeno per gyvūnais besidominčią anglų aukštuo- 
menę. Madlena pasijuto esanti pamiršta: jis kalbėjo savo klasei, jos 
šmėkloms. 

— Jie dirbo. Vaikai dabar privilegijuoti, gali nieko neveikti. Įkurtas 
Londono zoologijos sodas buvo jų privati nuosavybė. O šiandien vos 
išsilaikom. Užsimiegojo. Kai atsibus, pamatys, kad jau vėlu. 


Šie žodžiai, Madlenos įsiminti, bet visiškai nesuprasti, buvo pasakyti 
prieš pusantrų metų. Nuo to laiko ji lankėsi institute vieną kartą. Jai 
buvo pristatyti darbuotojai. Reikėjo dalyvauti pietuose, sėdint prie 

stalo griežtai pagal užimamas pareigas - jiems su Adamu kaip ponui 
direktoriui ir jo poniai buvo skirtas stalo galas; Madlena išsėdėjo tik 
todėl, kad atėjo jau išgėrusi ir visą vakarą gausiai pylėsi dar. 

Dabar ji pirmą kartą žengė pro stiklines duris be palydos. 

Prie budėtojo stalo vikriai lyg terjeras prišokusi moteris užtvėrė 
kelią. Madlena buvo besigręžianti bėgti. Tačiau po akimirksnio pri- 
siminė šiandien esanti kitas Žmogus. 

— Ašiš Skerdyklų dantų technikos tyrimų centro, - tarė ji. - Turime 
paklausimą dėl vieno žvėries dantų išsidėstymo. 

Budėtoja atsitraukė. Slepiama saulės akinių Madlena puikiai su- 
prato šią moterį. Joms abiem trūko išsilavinimo. Abi buvo supamos 
protingesnių Žmonių, mėgstančių demonstruoti savo išmintį. Ir 
abiem žodžiai „tyrimų centras“, „paklausimas“ skambėjo kaip vie- 
nareikšmis įsakymas. 

Paskambinusi telefonu budėtoja viauktelėjo pavardę, aukštą ir, 
vos Madlenai žengtelėjus lifto pusėn, ją pamiršo, kaip sarginis šuo 
po akimirksnio pamiršta gavusius šeimininko leidimą. 


Vyras, pasiūlęs Madlenai sėstis prie didelio rašomojo stalo, chalatą 
buvo užsimetęs kaip mantiją; jo laikysena Madlenai pasirodė pažįsta- 
ma. Tąkart prie pietų stalo šis žmogus sėdėjo vos — bet tik vos — 
tolėliau nuo jų su Adamu. 

Madlena padėjo priešais jį akių pieštuku darytus apmatus. 

— Mums iškilo keblus klausimas, — tarė ji. - Gavom štai šitą, bet 
niekas nesugeba identifikuoti, todėl atsiuntė mane... 

— O kodėl pas mane? 

Madlena kaipmat apčiuopė iškiliausią gydytojo bruožą - tuštybę. 

— Centre jus laiko geriausiu. 

— Tikrai? Ką, vis dar atsimena, kaip tvarkiau Roberto danties 
šaknį? 

— Nebūna nė dienos, kad kas nepaminėtų. 

— Tai buvo dešinioji iltis. Vien valydamas suvartojau du penkiali- 
trius kibirus chloramino. 

— Jau seniai tai tapo legenda. 

Veterinaras odontologas pakėlė atneštąjį piešinį, žvilgtelėjo ir 
numetė. 

— Nesileisiu apjuokiamas. 

Nusiėmusi akinius Madlena palinko į priekį. 

— Centrui jį atsiuntė paštu, — tarė ji, - ir niekas nesusigaudo, kur 

čia kas. 

Gydytojui kilo įtarimas. 

— Pati turbūt būsit veterinarė? Ar dantų gydytoja? 

Madlena nusišypsojo šilta neišmanančio Žmogaus šypsena. 

— Aš kontoros pasiuntinė. 

Vyras atsipalaidavo. 

— Suprantama, negali būti tikras, kai piešinys toks prastas, - tarė jis. 

Bakstelėjo į popierių. 
priekiniai dantys, diastema. Visi jie rodo čia esant šimpanzę. 

— Bet? - paklausė Madlena. 

— Čia keturiais dantimis per daug, bet tiek to. Kiekvienoje pusėje 
po vieną mažą papildomą moliarą. Mutacijas regime kasdien, nors 
šiaip evoliucionuojama mažesnio dantų skaičiaus link. Vargiai at- 
pažįstu priekinius dantis. Kodėl vietoj kandžių kramtomųjų plokštu- 
mų čia peilio ašmenys? Ir dar dantų lankas, to jau per daug, manau, 
jūs sutiksit. 

Madlena palinksėjo. 

— Beždžionės su tokiu lanku neįmanoma įsivaizduoti, tik humanoi- 
dą. Pasakysiu jums vieną dalyką: iš jūsų kažkas pasišaipė. Pasinau- 
dojo jūsų neišmanymu. Atsiuntė neegzistuojančios būtybės dantų 
schemą. 

Madlena atsilošė ir susiradusi buteliuką siurbtelėjo. 

— Vaistai nuo astmos, - tarė, - aš multialergikė. 

Iš lėto atsistojo. 

— Ar kur nors registruojami pavogti gyvūnai? 

— Aplinkraščiuose. Visi kiek reikšmingesni zoologijos sodai kas- 
dien keičiasi aplinkraščiais. Įtraukiama kiekviena vagystė. 

Gydytojas ėmė stingti į tą pačią padėtį, kokioje Madlena jį rado. 

— Daktare, - tarė ji, - o ką jūs pasakytumėte, jei vis dėlto atsirastų 
žvėris su tokiais dantimis? 

— Manyčiau, kad tai nesusipratimas. 

— Bet jei tas nesusipratimas pražiotų burną ir parodytų tokius 
dantis kaip schemoje? 

Kakta prie rašomojo stalo susiraukė, priešindamasi ir irzdama, kad 
ją atitraukia nuo empirinių pagrindų. 

— Kol neatsirastų kokių įrodymų, aš laikyčiausi nuomonės, kad tai 
klastotė. 

Pasitaisiusi sijoną, Madlena plačiai ir lipšniai nusišypsojo. 

— Daktare, - tarė. - Kiek dantų turi žmogus? 

— Trisdešimt du. 

— Tai aš grįšiu į centrą ir apsižiūrėsiu savuosius, kad įsitikinčiau, 
ar nėra kokios klastotės. 

Gydytojas žvelgė pro šalį. 

— Galite pasinaudoti veidrodžiu mūsų tualete. Tik nėra reikalo. Aš 
užmečiau akį į jūsų dantis ir sukandimą. Visiškai normalūs. 


Išėjusi į koridorių, Madlena stabtelėjo pajusti pastato. Jis buvo 
Adamoveržiumo, jaunas, susitelkęs darbui, ambicingas ir kvalifikuo- 
tas. Vieta, kur kiekvienas, turintis pašalinių reikalų, labai greitai 
pasijunta kliuviniu. Kilusiam jausmui numalšinti Madlena gurkš- 
telėjo iš butelio. Nusišluosčiusi ašaras, virš galvos pastebėjo Adamo 
vardą su pareigomis. Jos stabtelėta priešais vyro kabinetą. 

Užsidėjusi saulės akinius, žengė vidun. 

Atsidūrė prieškambaryje. Apsisukusi su sukamąja kėde, į Madleną 
atsigręžė moteris. 

Madlena buvo mačiusi Adamo sekretorę penketą ar šešetą kartų, 
dabar akimirksnį apėmė baimė, tačiau vidinis postūmis ją vėl privertė 
imtis savo vaidmens. 

— Adamas Bardenas man yra paskyręs susitikimą. 

Sekretorė lanksčiai, maloniai ir neasmeniškai nusišypsojo šypsena, 
bylojančia, kad susitikimas jokiais būdais negalintis būti paskirtas, 
nes jei būtų paskirtas, tai tik jai Žinant, tačiau taip nebuvo, jau kuo 

kuo, 0 užmaršumu jos čia neapkaltins. Vis dėlto ji mielai ėmėsi 
glaistyti nesusipratimą. 

— Atleiskit, - tarė, —- jam teko išvykti į svarbų ir ilgą pasitarimą 
mieste. 

— Ar negalėčiau ten paskambinti? 

Dabar iš jos veido padvelkė šaltis. Mandagumo dozė baigėsi. 

— Deja, tai neįmanoma. Kokia, sakėte, jūsų pavardė? 

Sužavėta Madlena;sistebeilijo į moterį. Nepriekaištingą jos apran- 
gą, kelią užtveriantį autoritetą. Kartą Adamas sakė, jog geras virši- 
ninkas privalo pasirūpinti, kad jį supantys žmonės niekada nedarytų 
klaidų. Sekretorė atrodė neklystanti. Tada Madlena prisiminė, kaip 
Adamas prieš pat aušrą dingo, kaip nenorėjo jos artumo ir atsitvėrė 
nuo pasaulio durimis. Tokia pat užtvara buvo ir priešais sėdinti 
moteris. Madlena pasilenkė. 

— Norėjau jo paklausti, kur vakar naktį prapuolė, - sušnibždėjo ji. 

Sekretorė bandė sprukti stumdamasi atgal su kėde, bet Madlena 
lenkėsi vis arčiau, kol moteris išvydo savo pleišėjantį atspindį ant 
akinių stiklo ir užuodė alkoholį. 

— Ir dar skerdyklų rajone, — toliau kalbėjo Madlena. - Ką jūs 
pasakytumėt? 

Sekretorės nugara įsirėmė į kompiuterį, toliau bėgti nebebuvo kur. 
Ji įsitvėrė kėdės ranktūrių. 

— Pasakykit jam, — tarė Madlena, - kad jei jis neras įtikinamo 
pasiaiškinimo, paskambinsiu žmonai. 

Moters ranka apčiuopė ant stalo geltoną Adamo ranka prirašytą 
popieriaus lapelį. Padavė jį. 

— Gal pati paskambinkit ir pasakykit, - tarė ji. 

Paėmusi lapelį Madlena pradėjo trauktis. 

— Keturias valandas, - pasakė, - tarp šaldytų vištų ir žarnų. Galite 
jam perduoti kartu su linkėjimais. 

Net stipriai priremta sekretorė atrado jėgų paskutiniam atkizčiui. 

— Linkėjimais nuo ko? - paklausė ji. 

Madlena pasvarstė. 

— Nuo Prisilos. Prisilos iš Skerdyklų tyrimų centro, - tarė ji. 

Ir išėjo. 

Koridoriuje stabtelėjusi nieko nematančiomis akimis ėmė dairytis. 
Besipinant įvairiausiems, ir priešiškiems, jausmams jos pasitikėjimas 
Adamu visada buvo tyras. Kartais nesuprasdavo Adamo, tačiau 
niekada nedvejojo, jog ateis laikas, kai ji įmins visas jo prigimties 
puses ir susitaikys su jomis. Dabar pirmą kartą jų santuoka susidūrė 
su atviru melu. Madlena žinojo, kad Adamas namie, žiemos sode. 
Tačiau sekretorei jo buvo paliktas raštelis Earp. vet. inst. 
Gurkštelėjusi iš butelio Madlena grįžo koridoriumi atgal. 


Veterinaras odontologas tebesėdėjo toje pačioje vietoje. Madlena 
padėjo priešais jį Adamo raštelį. 

— Daktare, — tarė ji, - pamiršau paklausti. Mūsų centras ketina 
bendradarbiauti su šia įstaiga. Norėtume sužinoti jūsų nuomonę, 
pora žodžių, tik tarp mūsų. 

Gydytojas žvelgė pro langą, į uždengtą statybų aikštelę, greit 
virsiančią naujuoju Londono Ridžento parko zoologijos sodu. 

— Man ir čia gana darbo vadeles laikyti, - pasakė tas. 

— Taip ir maniau, - tarė Madlena. - Kas negirdėjo apie pasakišką 
jūsų sugebėjimą Žmones permatyti kiaurai. 

Dirstelėjęs į popierių gydytojas vėl nusigręžė į langą. 

— Meskit jį lauk. Pirmąkart matau. Londone tokios įstaigos 
tikrai nėra. 

Madlena stovėjo kaip stovėjusi. Pagraibęs ranka už nugaros, gydy- 
tojas ištraukė storą Žinyną. 

— Karališkojo veterinarijos koledžo kasmetinis registras ir telefonų 
knyga. Čia surašyti visi veterinarai ir aukštosios mokyklos. Išsamus, 
bet pilnas bjauriausių korektūros klaidų. 

Paieškojęs užvertė knygą ir padėjo į vietą. 

— Jus ir vėl apdūmė. Anglijoje nėra įstaigos tokiu pavadinimu. 

Pro bifokalinius akinių lęšius į Madleną smigo gydytojo akys. 

— Visur tas pats. Skęstam per savo nesugebėjimą ir neišmanymą. 
Ir dar tokia miela mandagi mergina kaip jūs. 

Madlena pamažu traukėsi nuo stalo bandydama išsilaikyti 
ant kojų. 

— Daktare, - tarė ji iš lėto, — labai labai jums ačiū. Nuo tyrimų 
centro ir nuo manęs asmeniškai. 


Kokią valandą Madlena ėjo pėsčiomis per Londoną, kol susistabdė 
taksi, atsargiai, neskubriai kiek galėdama. 

Ji žiūrėjo ne savęs, galvojo ne apie tai, kad apgavusi pati, tapo kito 
apgavystės liudininke. Saugojo lig šiol nepatirtą viduje slypinčios 
vertės jausmą. Pirmą kartą kiek atminė Madlena išsinėrė iš savęs ir 
tapo kitu žmogumi. Ji nebebuvo vien tik Madlena. Savo prigimties 
užkaboriuose jautė augant kitą moterį, kuri taip pat buvo ji pati. Šią 
kitą ir globė per Londoną grįždama namo. 


Parėjusi į savo kambarius, nusivalė veidą medvilnine servetėle ir 
griuvo į lovą ant nugaros. Nepasisakiusi išėjo iš Mombasos dvaro, bet 
niekas nieko nepastebėjo. Tik kitame miesto gale trys žmonės pama- 
tė nepažįstamą moterį, nepanašią į Madleną, o vis dėlto tapačią — 
Prisilą iš Skerdyklų tyrimų centro. 

Atsibudus laikrodis rodė vidurnaktį. Patalpos karštis buvo drėgnas 
ir slogus; pagraibiusi palovy Madlena rado tuščią grafiną. Apsivilko 
chalatą. Prisilietęs prie kūno audinys kėlė skausmą. Svaigdama, be 
jėgų, ji iškeliavo Nilo šaltinių link. 

Namas norėjo užkirsti kelią tamsa, bauginančiais šešėliais, vos 
juntamu kitų Žmonių kvėpavimu. Po basomis jos kojomis liepsnojo 
plokšti kiemo akmenys, dangus buvo juodas. Tačiau ore kur ne kur 
dvelkė vėsa. Išėjusi ant žvyro, Madlena pabandė atidaryti darbo 
kambario duris. Užrakinta. 

Iš pradžių apmirė nuo šio naujo ir keisto slaptingumo. Mombasos 
dvaro ribas saugojo ta pati bendrovė kaip visą gatvę; namo durys 
paprastai būdavo paliekamos nerakintos. Paskui nusišypsojo. Kaip 
apdairus ekspedicijos vadovas savo vienišai kelionei ji turėjo atsargų 
keliose vietose. 

Didysis gėlo vandens baseinas darbo kambary šiapus sienos jun- 
gėsi su kriaukle, kurioje stovėjo kelios eilės kolbų su vandens mėgi- 
niais. Užmerkusi akis Madlena ėmė grabalioti tarp vandens augalų 
ir auksinių žuvelių, išsitraukė stiklinį indą, iš pažiūros panašų į kitus. 
Atsukusi kamštelį atsargiai gurkštelėjo ir iškvėpė. Šitame skystyje 
negalėtų veistis buožgalviai. Tai buvo krištolo skaidrumo 55 proc. 
alkoholis. 

Prisėdo ant akmeninės kriauklės. Virš galvos prasiskyrus debe- 
sims, pasimatė Paukščių Takas. Čiurlenantis kriauklės vanduo pri- 
minė Kopenhagos fontanus ir kanalus. Madlena susidaužė pati su 
savimi. Buvo linksma kaip tikrame danų vakarėlyje - puikios dienos 

puiki pabaiga. 

Pagalvojo apie beždžionę. Kaip jai dabar liūdna, be kuklių viena- 
tvę švelninančių pagalbinių priemonių. Ar kas kada matė geriantį 
gyvūną? Ne. Kita vertus, ir tokios formos kaip Erazmo dantų lanko 
niekas nėra matęs. Be to, mokytis gerti juk niekada nevėlu. Jei jau 
šimpanzes galima išmokyti ženklų kalbos. 

Madlena atsigulė. Aukštai iškėlusi indą, kad nepraskiestų jo turi- 
nio, ji keliais įropojo kriaukle į dirbtuvę. Atsidūrusi sodo kambaryje 
uždegė šviesą. Langus dengė juodos užuolaidos. Narvas nepasikeitė. 
Bet beždžionė buvo dingusi. 

Pastovėjusi prie stiklo sienos, kol galutinai įsitikino, ji atsirakino 
duris ir įžengė vidun. 

Būtent tą akimirką, kai suvokiame netektį, kraujuojant ilgesiui, 0 
sąmonei nepradėjus krešėti, ryškiausiai atsiveria praradimo reikšmė. 
Eidama tuščiu narvu, Madlena suprato, kad jai trūks beždžionės. 

Madlena niekada nebuvo laikiusi gyvūnų. Nejausdama pavydo, 
netrokšdama turėti pati, ji stebėdavo draugių šetlendiškus ponius, 
medžioklinius šunis, Žiurkėnus ir iš pat pradžių žinojo, kad apžergtas 
arklys, prie krūtinės priglaustas šunytis ar įkelta į lovą jūrų kiaulytė 
atstoja ką kita. Be žodžių, tejaučiant gailestį, jai vis iš naujo tekdavo 
liudyti jausminių iliuzijų žlugimą, kai išaugę inkščiantys šuneliai 
tapdavo įkyriai lytiški ir iš mergaičių kambario būdavo išvaromi 
lakstyti už durų, kur jiems nuo vienatvės atsirasdavo logiškas psicho- 
patinis žvėries noras kandžiotis, pasiekiantis kulminaciją įkandus 
paštininkui ir kainuojantis šeimai 50 000 Danijos kronų kompensa- 
cijos ir dar 700 užmigdyti. | 

Narve Madlena suprato, kad anksčiau gyvūnams turėdavus pri- 
minti apie vaikus, tėvus, lėles ar vyrus, savo kantriu bejėgiškumu 
beždžionė dabar priminė jai pačią save. 

Ji pasijuto apleista. Gurkštelėjo iš mėgintuvėlio tarsi šermenų 
alaus per atsisveikinimo ritualą, tarsi išsiskyrimo vakarą tardama 
sudiev iškeliaujančiam draugui. Nenuleisdama gėrimo nuo burnos 
ėjoskersai narvo ir pasiekė tąvienintelę jo vietą, iš kurios buvo matyti 
beždžionė. 

Praskyrė šakas. Iš pradžių atrodė lyg žaluma po Žvėrimi būtų 
savaime suaugusi į lovą, paskui pamatė, kad ji supinta. Nelaužydama 
ir neišsukiodama šakų, beždžionė ištraukė jas, sudėjo su lapais ir 
supynė guolį, kurio atsisukusią į stiklą pusę slėpė pilkai ruda suvytu- 
sių žalumynų uždanga, susiliejanti su žvėries kailiu ir daranti kon- 
strukciją visiškai nepastebimą iš lauko. Šiame vieninteliame patalpos 
taške, kur buvo galima pasislėpti už sutankėjusios augmenijos, mei- 
striškai užsimaskavusi pečių aukštyje beždžionė rodėsi skriejanti. 

Madlena įsitaisė ant šakos. 

— Tu labiau nepastebimas nei pats manai, - tarė ji. - Tavęs išvis 
nėra. 

Bakstelėjo į dantų piešinį. 

— Kaip kamanė. Ji negali skraidyti, yra įrodyta. Bet pati šito nežino, 
todėl vis tiek skraido. 

Išgėrė į kamanės sveikatą. 

— Gali prasižioti? — paklausė rodydama gerklę. 

Dvejodamos vėrėsi beždžionės lūpos, ji išsižiojo. 

Madlena išvydo raudonai baltą ertmę, tvirtas dantenas, kaip su- 
pustytas smėlis banguotą gomurį atsispindint seilėse. Matė po du 
mažyčius moliarus kiekvienoje pusėje, kandamuosius priekinių dan- 
tų vainikus, kūginius iltinių dantų durklus, banguotą humanoidišką 
dantų lanką. Stebėjo tiksliosios Adamo dantų schemos originalą, bet 
žvelgė probėgšmiais kaip į kažko, daug svarbesnio, detalę. 

Beždžionei žiojantis, humanoidišku virto ne vien jos dantų lankas, 
bet visas veidas trumpą akimirksnį buvo kaip Žmogaus, kaip žmogaus 
ne apskritai, bet toks kaip jos pačios. Šią akimirką ji mėgdžiojo 
Madlenos judesius, ne karikatūriškai, nes apibendrindama karika- 
tūra nutolsta nuo realybės. Ji atkartojo moterį visiškai tikroviškai. 

Tai tetruko šimtąją dalį sekundės: Madlena jautėsi lyg Žiūrinti į 
skysčio, pavyzdžiui, gryno spirito, paviršių, akimirksniu išsilyginusį ir 
atspindintį virš jo pasilenkusį veidą; po juo slypi siurbianti praraja. 
Staiga imi nebesuvokti, ar tas atspindys - tai tavo tikrasis „aš“. | 

Paskui refleksija dingo, žvėris atsilošė, o Madlena ištuštino savo 
mėgintuvėlį. Tuoj pat vėl įsipylė, abiem rankom, išgėrė pusę, norėjo 
pastatyti, kad, atgavusi kvapą, vėl galėtų jo griebtis. Bet nepavyko — 

kažkas uždengė jį; pakėlusi akis, Madlena susidūrė su beždžionės 
žvilgsniu. Ant gėrimo buvo uždėta beždžionės ranka. 
Madlena ėmė trauktis atatupsta. 

— Teisingai, - tarė ji, - ir gerai. 
Lapai, susivijusios šakos jai prasibrovus grįžo į savo vietą — taip 
išsilygina ir vandens srovė, - greitai tebuvo matyti beždžionės akys, 


paskui augmenija visai užsivėrė ir žvėris dingo iš akiračio. 

Madlenai su Adamu pragyvenus kartu pusę metų, Andrėja Barden 
savo name Meifere surengė pokylį, kuriuo, kaip buvo pareikšta, 
norėta pasveikinti į šeimą priimtą Madleną. Jiems atvykus jau po 
minutės Madlena bandė sprukti, bet Adamas ją sulaikė. 

Susirinko dvidešimt keli šeimos nariai, dalis esamo ir būsimo 
Anglijos galingųjų elito: vyrai, kuriems penkerių metų pasiūdino 
pirmuosius kostiumus, moterys, nuo lopšio pradėjusios komanduoti 
tarnams. Visi —- nuo jauniausio paauglio iki septyniasdešimtmečio 
sero Tobio, vyriausybės patarėjo veterinarijos klausimais, - Andrėjos 
Barden pokylyje buvo įsibaiminę tarsi žuvelės, užjutusios lydekos 
šešėlį. 

Panirusi į šampaną draugija plaukė anfilada į vidų atsiveriančio- 
mis durimis, kol apsistojo valgomajame, panašiame į paauksuotą 
žuvų tinklelį, apšviestą vien kandeliabrų; galybę jų atspindžių žėrė 
blizgantis taurusis servizo metalas. Sienos buvo taip apkarstytos 
dideliais aliejiniais paveikslais, kad tapetai tebuvo matyti ten, kur 
vietoj paveikslo kabėjo nedidelė balta Loido draudimo kompanijos 
kortelė, informuojanti, kokiai ypatingai parodai jis esantis laikinai 
paskolintas. 

Čia Andrėja Barden pasakė kalbą, kuria padėkojo kiekvienam 
atvykusiam (nė vieno iš jų Madlena nebuvo mačiusi anksčiau) už 
paramą steigiant Primrouzo kalvos, Glosterio skersgatvio bei Al- 
berto terasos (kokioje miesto vietoje tai yra, Madlena nežinojo) 
plėtros korporaciją (šį žodžių junginį Madlena išgirdo pirmą sykį). 
Taigi iš žodinės pasveikinimo dalies Madlena nesuprato visiškai 


T) 
mani 


10, 
9 


UT 
L TTO 


56 


nieko, bet stebėdama Andrėją Barden kalbant, įsitikino ją nesant nei 
apvalainą bičių motinėlę, nei raumeningą ir energingą vorę, o liekną, 
šaltą, panašią į angelą gyvybei pavojingą moterį, sukvietusią visus 
tuos žmones dar ir tam, kad vienu smūgiu galėtų suduoti visam 
būriui. Smūgis buvo Andrėjos kalba, po jos niekas nuo stalo 
nebeatsistojo. Svečiai išklausė ją nekrusteldami, subedę akis į stal- 
tiesę, negalėdami pabėgti, saistomi savo rūšies bendrumo, tokio, 
koks skruzdėlyne po chaotišku iš pažiūros paviršiumi palaiko griežtą 
tvarką. Paskui, atrodo, buvo patiektas desertas, užsimezgė šioks toks 
pokalbis; Madlena nusprendė, kad pakviestieji ne kartą yra gavę 
pylos ir tapę gana atsparūs skausmui. Tačiau pati draugija pasirodė 
besanti mažiau patvari, poros viena po kitos nyko, Andrėjos Barden 
palydimos iki durų ir pabučiuojamos į skruostą, jai maloningai prii- 
mant permatomus atsiprašymus. 

Likus tik Adamui su Madlena, šeimininkė nugrimzdo į gilų prie- 
šais juos stovintį fotelį ir, nužvelgusi iš vyno taurės konjaką geriančią 
Madleną, tarė Adamui: 

— Jos taip lengvai neišgąsdinsi. 

Tą akimirką Madlena pajuto, kad Adamo sesers motyvai sudėtin- 
gesni nei paprastas tūžlumas, ir jai ėmė kilti noras perprasti šią 
moterį. 

Po kelių minučių Andrėja Barden palydėjo juos iki durų. Nulipus 
tris laiptelius, staiga prisivijo. 

— Man nemalonu sakyti, Adamai, bet virtuvėje pasigedo vienos 
šakutės. 

Stabtelėjęs Adamas tylėdamas spoksojo į tamsą. 

— Jūsų, žinoma, niekas nė nemano įtarti. Tiesiog pamaniau, kad 
reikia pasakyti. Šiaip ar taip, tai K. Dž. Venderis. 

— Atsiųsiu tau naują, - pro sukąstas lūpas iššvokštė Adamas. 

Tada jiedu atsišliejo vienas į kitą, nuo alkoholio minkšta kaip 
medūza Madlena ir slepiamo pykčio stingdomas Adamas, ir išniro į 
naktį. 

Iki to karto, kai Andrėja Barden prieš tris paras atvežė pas juos 
beždžionę, Madlena ją matė tik trumpai, probėgomis. Dabar išsi- 
ruošė vėl susitikti. Antrą kartą per pastarąsias dvi dienas Madlena 

sėdėjo metro, šįkart riedančiame Tauer Hamletso kryptimi, sunkiai 
stengdamasi atkurti dvipusį Adamo sesers paveikslą. 


Šįryt Madlena nusprendė pertvarkyti savo gyvenimą. 

Pakirdo dviem valandomis anksčiau nei paprastai, miegojusi 
trumpai, bet giliai, tikčdama, kad pastarosios dvi dienos buvusios 
slogus sapnas, kl?jonės, ir kad ji dabar viską pradėsianti iš pradžių. 
Dar ne visai išsibudinusi žinojo, kad tikrasis gyvenimo tikslas yra 
meilė ir kad ji dabar gyvensianti dėl Adamo, nesavanaudiškai, sek- 
dama mamos pavyzdžiu, gal net nustosianti gerti; po neilgų, tačiau 
labai sutelktų pastangų prie veidrodžio, nepersivilkusi chalato ji 
nuskubėjo į virtuvę ir prišnekino ponią Klepam leisti jai pačiai 
patarnauti Adamui. 

Užplikino arbatos, paskrudino duonos. Palydėjo iki garažo, o 
automobiliui pasukus už kampo ir dingus iš akiračio, impulsyviai 
šoko bėgti, per darželį, pro vartelius, ant šaligatvio. Važiuojant pro 
šalį, ji stovės čia, graži kaip paveikslėlis, 1r mojuos - jam bus staigme- 
na. Išgirdo suužiant elektrinius vartus, jau buvo pakėlusi rankas, tik 
staiga suprato, kad Adamo „Aston Martin“ dingo, kad jis pirmą kartą 
gyvenime rytą pasuko į dešinę, o ne į kairę. 

Dešinė. buvo ne ta kryptis, į rytus, į priešingą pusę nuo Ridžento 
parko ir instituto. Iš pradžių Madlena negalėjo pajudėti iš vietos, 
paskui nusispyrė šlepetes ir pasileido bėgti. 

Pribėgusi posūkį, teišvydo pranykstant automobilio bagažinę. Kol 
mojavo ir šaukė, staiga pajudėjo kelis šimtus metrų priekyje pusiau 
ant šaligatvio stovėjęs automobilis. Vos Madlenai supratus, kad tai 
tas pats baltas automobilis su tuo pačiu pilku vyriškiu, kažkada 
neįleistu Klepamo, 0 jos pačios pastebėtu dar kartą, ėmė važiuoti ir 
sunkvežimis su šuns piešiniu ant durų, jis nusekė baltąjį Adamo seklį. 
Persekiojančių mašinų vairuotojai nepamatė Madlenos, paliko ją 
vienišą, neturinčią kam pamojuoti, tapusią nesuprantamo sumany-: 
mo liudininke. 

Grįžusi į kambarį, į savo lovą, drebančiomis rankomis išsižvejojo 
grafiną ir apsidairiusi išgąstingu žvilgsniu lyg prie upės atėjęs elnias, 

paskubomis vieną po kitos išgėrė dvi pusstiklines. 

Neilgai trukus nusiramino. Paprastai nuo alkoholio Madlenos 
viduje pradėdavo veikti pramogų parkas su amerikietiškais kalniu- 
kais, kai nebebūdavo galima nuspėti, į kurią pusę tave nuneš. Tačiau 
šįkart jos nenunešė niekur, šįkart iš skysčio išniro švelnus, jausmingas 
sentimentalumas. Pagalvojo apie Adamą, jo atkaklumą ir energiją. 
Pradėjo verkti. Nuo ašarų sušlapo rausvasis satinas, nenumaldomai 
augo noras susitaikyti visiems laikams. Jai reikia pamatyti jį tuoj pat. 
Jai reikia jo dabar, fiziškai, turėti savyje. Nesvarbu kur, kad ir kon- 
toroje. 

Pačiupusi telefoną, surinko tiesioginį numerį, taip ilgėjosi Adamo 
balso, kad net nenustebo, jog ragelį pakėlė sekretorė. 

— Adamą galima? - paprašė Madlena. 

Iš moters balso ir atsakymo ji suprato tris dalykus. Kad sekretorė 
manosi kalbanti su Prisila, kad neketina priešintis ir kad Adamas dar 
kartą apgavo visus nepalikęs pėdsakų. 

— Ponas Bardenas dirba namie, - tarė ji. - Gal galėčiau ką perduoti? 

Madlena atsilošė į sieną. Būtų viena, baigtų pokalbį. Bet ji nebuvo 
viena. Sekretorė iššaukė dvasią ir dabar ši įgavo pavidalą. Ragelį iš 
Madlenos rankų perėmė Prisila. 

— Parašykit raštelį, — tarė ji, - „Tavo kūnas man reiškia daug 
daugiau nei visa riebioji Smitfyldo skerdyklų kiauliena“. 

Padėjo ragelį. 

Išėjo į koridorių, nulipo laiptais, perėjo per namą, be jokio tikslo, 
tik todėl, kad susijaudinusi negalėjo ramiai sėdėti. Terasos tarpdu- 
ryje stovėjo Klepamas. 

— Ar galėčiau pasiūlyti puodelį ką tik užpiltos garuojančios 
mokos? - paklausė jis. 

Madlena paėmė rožę iš jo ištiestos rankos. 

— Nebent labai stiprios, - atsakė. 


Kava buvo stipri, juoda ir tiršta kaip aliejiniai dažai; gerdama Mad- 
lena mąsliai stebėjo Klepamą. Jis puikiai jautėsi, buvo atsipalaidavęs, 
viskas ėjo savo vaga. Sėdėjo priešais atsilošęs, eidamas savo pareigas 

ir kartu kaip autoritetingas namų valdytojas kontroliuodamas tą, kuri 
tik formaliai turi didesnę valdžią. 

Jis manė, kad jiedu kaip visada sėdi terasoje dviese. Bet Madlena 
pastebėjo ant stalo krintantį kitos moters šešėlį. 

— Ta mašina, kur neįleidote vakar, gal ten, sakau, buvo kas nors 
man? — paklausė ji. 

Klepamas ištuštino puodelį, pastatė ant stalo apverstą - iškalbingu 
profesionalo gestu. 

— Darbas šaukia, - tarė. 

Madlenai patamsėjo akyse. Dabar daug labiau nei kada anksčiau 
jai reikėjo, kad Klepamas liktų sėdėti. Kad jis - perkeltine prasme — 
padėtų galvą jai ant skraito, parodytų savo draugiškumą ir nors lašelį 
pagarbos. O jis irgi prisijungė prie šįryt iškeliavusio karavano, pali- 
kusio ją vieną Anglijos Sacharoje. 

— Prašom sėstis! - įsakė. 

Klepamas apmirė. 

— Gal nesikelsit, nebaigus kalbėti. 

Vyriškis linktelėjo galva. Pajuto botagą, tik nesuprato, iš kur krinta 
kirčiai. Madlena beveik nujautė. Viena Prisila gerai žinojo, kad tas 
Klepamą čaižantis tonas buvo Adamo. Kad jis pakluso savo pono 
balsui. 

— Iš kur ta balta mašina, Klepamai? 

— Iš veterinarijos valdybos. 

Nė viena iš jųdviejų nebuvo girdėjusios tokios įstaigos, tačiau abi 
pasijuto nešamos bangos, bet kada galinčios lūžti, suprato, kad laiko 
gręžiotis nebėra. 

— Ko norėjo? 

— Norėjo pasimatyti su ponu Bardenu. 

— O ką jūs pasakėt? 

— Kad pono Bardeno nėra namie. 

Madlena padarė pauzę, kad svariai nuskambėtų paskutinis klau- 
simas. 

— Kur dabar ponas Bardenas? 

— Tauer Hamletse. Gyvūnų gerovės fonde. 

Madlena pakėlė ranką, ir Klepamas susigūžė tarsi tikrai bijodamas 
smūgio. Tačiau Madlena jam nesudavė. Ji švelniai patapšnojo šią 
nedraugišką, besišalinančią, nesuprantančią būtybę per galvą. 


— Dėkoju už kavą, - tarė. 


7 


Visų Europos didmiesčių bespalviuose priemiesčiuose esama kon- 
torėlių, kuriose pagyvenusios moterys už dyką aukoja savo laiką 
nesigarsinančioms draugijoms. Niekieno nepastebimos kultūringai 
įrodinėja, kad būtina apsaugoti ežiukus, pievų leukonijas ar vandens 
kirstukus. Madlena vaizdavosi rasianti Andrėją Barden būtent tokio- 
je vietoje, tačiau rado ką kita. 

Vestibiulis tryliktame Gyvūnų namų aukšte Tauer Hamletse buvo 
ne bespalvis, o sodriai pilkas. Priėjusi nublizgintą antkapį su iškaltu 
įstaigos pavadinimu, Madlena pajuto, o įleista dviejų plieno pilkumo 
apsaugos tarnautojų, pakvietusių pilku kostiumu vilkintį vyrą, paskui 
kurį ji nusekė, aiškiai pamatė, kad Gyvūnų gerovės fondas įsikūręs 
ne kontorėlėje ar tarp kontorėlių, bet užima skriejantį viso didelio 
aukšto žemyną brangiausiame pasaulio pastate. 

Kelionė baigėsi kambaryje su dviem sekretorėmis, didumo kaip 
mauzoliejaus vestibiulis; kitomis aplinkybėmis Madlena tikriausiai 
būtų išsigandusi aplinkos spaudimo. Bet ne šiandien. Per dvidešimt 
minučių, praleistų metro traukinyje, ji rado kuo pasiguosti. Ne tik 
išgėrė, bet ir aiškiai įsisąmonino, ko čia važiuoja. 

Perkratyti visus susitikimus su Adamo seserimi buvo nelengvas 
darbas Madlenos dabar — o juo labiau anuos kartus — neblaiviai 
galvai, tačiau ji nusiramino galiausiai nusprendusi, kad po šaltu 
Andrėjos Barden kiautu plaka šilta žmogaus širdis. Madlenai dabar 
kaip tik reikėjo supratimo ir paguodos, ji norėjo drauge su Andrėja 
pasitikti Adamą - ši pabūtų meilia, bet griežta tarpininke ir žaizda 
užgytų. Lipo į traukinį kaip iš degančio miško bėgantis žvėris, liepsnai 


J 
" 
* 
Š 
N 


UA 
Sans 


N 


62 


pasiekus urvą, o atsidūrusi čia virto vištos sparnų ieškančiu pasikly- 
dusiu viščiuku. 

Iš tikrųjų, įėjus į kontoros prieškambarį Andrėja Barden ją pasiti- 
ko motiniška šypsena, bučinys į skruostą taip pat buvo šiltas, lyg 
globdama ji įsivedė Madleną į savo kontorą ir uždarė duris. 

Tačiau čia tyliu balsu smogė tiesiai į dešinį skruostą. 

— Madlena, brangioji, - tarė. - Ką galėčiau pasiūlyti tokį ankstyvą 
rytą? Didelę taurę džino? 

Alkoholis buvo didžiausia Madlenos paslaptis. Ji slėpė jį nuo 
pasaulio savo viduje, skysčio sklidinoje širdies kertelėje ir iki šiol 
tvirtai manė, kad pavyksta. 

Supleišėjus tikrovei, atsidūrus atsivėrusioje ertmėje Madlenai top- 
telėjo, kad gyvūnai nuo Žmonių labiausiai skiriasi nekintama sąmone. 
Nuolatinės abejonės, kurių auka ji pati buvo, ypač baisios dėl savo 
kaitos. Kartais ji nepasitikėdavo savo kūnu, kartais protu, kartais 
imdavo abejoti santuoka, savo plaukais, materialine padėtimi, eigas- 
timi, kvapu ar jutimais. Galimybės neišsenkančios. O jei kada leisda- 
vo sau pagalvoti, kad visų šių savęs pačios neapykantos formų įvai- 
rovė pagaliau baigėsi, iškart atsirasdavo dar vienas lig šiol neregėtas 
pavidalas. 

Veidas priešais Madleną buvo tikra priešingybė jos vidinei su- 
maiščiai. Andrėja Barden stebėjo viešnią šaltai ir smalsiai kaip. 
roplys. 

Kontora buvo tuščia, Adamo nė pėdsako, bet kai tokia padėtis, tai 
net geriau. Madlena susmuko į krėslą. 

— Tiesiog norėjau pasižiūrėti, kaip čia viskas atrodo, - tarė ji. 

— Taip, dirbančių stebėjimas turėtų neblogai stimuliuoti, ypač jei 
pats nieko neveiki. 

Madlena suprato, kad jos dienos suskaičiuotos. Dabar tetroško 
rasti dramblių kapines, kur galėtų nušliaužti mirti. Trūko tik vieno — 
jėgų atsikelti iš krėslo. 

— Neatsisakyčiau taurelės, - tarė. 

Prieš ją atsirado taurė. 

— Kodėl čia taip įrengta? - paklausė ji. 

— Nykstančios gyvūnų rūšys ir populiariausi naminiai gyvūnėliai 
pritraukia nemažas sumas pinigų. O mes padalijame. 

— Čia panašu į kriptą. 

— Mirtis kelia pasitikėjimą. Bankai paprastai įrengiami kaip baž- 
nyčios rūsys. 

— Kur Adamas? 

Andrėja Barden neatsakė. Stovėjo už nugaros, Madlena pajuto jos 
rankas ant krėslo atlošo. 

— Turi būtinai pamatyti vaizdą pro langą, - tarė ji. - Prieš išeidama. 

Krėslas po Madlena sudrebėjo - jį suko 180* kampu. 

Madlena užsimerkė: degino džinas, stebino Andrėjos jėgų antplū- 
dis. Atsimerkė. Trys patalpos sienos buvo stiklinės. Apačioje ir 
priešais plytėjo Londonas, tolimas, netikras. 

Andrėja Barden liko stovėti ten pat kaip slaugė prie ligonio ve- 
žimėlio. 

— Apie ką galvoji? — paklausė. 

Londonas - ne miestas, dabar Madlena tai pamatė, nes miestas 
turi kada nors baigtis. O ši beformė banguojanti akmenų plokštuma 
po jos kojomis neturėjo pabaigos. Ties žemės lankstu, kur horizontas, 
ir tolyn, kiek siekė matomosios visatos ribos, driekėsi statiniai. 

Ji pamatė, kad vienokiam orui šis miestas per didelis. Aplink jas, 
virš Šv. Kotrynos dokų ir Temzės, švietė saulė. Virš naujojo Sičio 
buvo pilka. Į rytus, prie Doklendo, lijo. O pietinę upės pusę gaubė 
geltonas pramonės dūmų kilimas. 

— Kaip Žmonės gali čia gyventi? - paklausė ji. 

— Prisitaikome. Net ir prie tokios egzistencijos. Žmogų gali at- 
pažinti iš sugebėjimo prisitaikyti. 

Andrėja Barden atsistojo šalia krėslo, į šviesą. 

— 20 500 vištų per dieną, - tarė ji, - reikia išmaitinti Londonui. 5800 
kiaulių. 1520 jaučių. 6000 avių. Pasak Mėsos ir naminių gyvulių 
komisijos. Kasdien miestas suvartoja du milijonus kilogramų gyvūnų 
baltymų. Londoną galėtum laikyti milžiniška gyvulių perdirbimo 
mašina. Bet, mano akimis, svarbiausia ne tai. Juk skerdyklos tėra 
nedidelė šio reiškinio dalis. Toliau, po elementariu maisto poreikio 
tenkinimu, - darbiniai gyvuliai. Didžiojo Londono namų apsaugos 

draugijos turi per 5000 sarginių šunų. Mažiausiai 5000 arklių skirta 
traukti vežimams ar jodinėti. Penkiasdešimtyje arklidžių laikoma 
4000 lenktyninių žirgų, 2000 naudojami policijos ir kavalerijos. 3000 
kurtų, 3000 pašto karvelių. Be to, dar gyvūnai, patenkinantys kitus 
poreikius. Apytikriais Londono statistikos departamento apskaičia- 
vimais, po mumis dabar yra milijonas šunų, pusantro milijono kačių, 
narveliuose penki milijonai įvairių paukštelių, du milijonai mažųjų 
graužikų, tokių kaip jūrų kiaulytės, roplių ir žuvų skaičių galėtume 
tik spėlioti. O kur dar privačių ar visuomeninių mokslinių tyrimų 
laboratorijų, vaistų fabrikų gyvūnai, miesto ūkelių, veterinarijos 
įstaigų gyvuliai ir panašiai - spėjama, kad Londone su apylinkėmis 
šio būrio yra koks dešimt milijonų, nuo mažyčių kirstukų iki avi- 
jaučių. Ir visi jie kartu, visos šitos daugiau kaip dvidešimt milijonų 
gyvų būtybių tėra maždaug pusė. Kitą pusę galima būtų pavadinti 
valkataujančiu didmiesčio gyvūnų proletariatu. Šunys be šeimininkų, 
laukinės katės, puslaukinių gyvūnų grupė, bandanti prisitaikyti prie 
didmiesčio biotopo, lapės, balandžiai, naminės pelės, šarkos, žiurkės, 
vabzdžiai. Ir dar neminėjome zoologijos sodų su akvariumais. 

Kalbėdama Andrėja Barden, atsukusi Madlenai nugarą, priėjo 
prie pat lango. Dabar ji atsigręžė. 

— Londonas nėra vien tik organizmas, kuriame perdirbami gy- 
vūnai. Jis apima daug daugiau. Mūsų biologų manymu, Londone, 
neskaičiuojant žmonių, yra daugiau kaip 30 milijonų būtybių, 10 000 
skirtingų rūšių. Jie ištyrė, kad kvadratinio kilometro gyvūninė bio- 
masė čia yra 75 000 kilogramai. Ar Žinai, ką tai reiškia? 

Madlena papurtė galvą. 

— Tai reiškia, kad Londone yra daugiau gyvūnų nei bet kuriame 
Anglijos ąžuolyne ar apskritai kur nors Anglijoje. Maža to — čia 
gyvūną pamatysi dažniau nei, pavyzdžiui, Mato Grose sausuoju metų 
laiku. Londonas yra viena didžiausių nežmogiškųjų būtybių arealų 
apskritai visoje planetoje. 

Madlena nužvelgė miestą, pažiūrėjo į savo ištuštėjusią taurę, vėl į 
miestą. 

— Na, ir kas? - tarė ji. 

Ji nenorėjo pasakyti šiurkščiai, bet kad būtum mandagus, turi 
turėti pakankamai atsargų, o Madlena riedėjo tik iš inercijos. 

— Dabar išlydėsiu tave, - tarė Andrėja Barden. 

Padėjo atsistoti. Prie krėslo, po Madlenos kojomis, kilimas liko 
purvinas. 

— O mes, žmonės, - tarė Madlena, - mes juk irgi svarbūs, ar ne? 

— Mes pasirinkome patys. O žvėris čia atgabeno. Man rūpi aukos. 

Įdėjusi džino butelį į rudą popierinį maišelį, Andrėja Barden 
padavė jį Madlenai. 

— Pasiimk kelionei. Malonu, kad atlankei. Tik kitą kartą, būk 
miela, paskambink prieš atvažiuodama. 

Madlena atsirėmė į staktą ir įsižiūrėjo į veidą priešais. Pasijuto 
tarsi egzaminuota ir pavaryta, net nesupratusi, kokį klausimą gavo. 

— Kai ką pamiršai: — tarė ji, —- gyvūnus, su kuriais dirba elgsenos 
tyrinėtojai. 

Adamo sesuo suėmė Madleną už rankos, norėdama išstumti, jos 
mintys jau skrajojo kitur. 

Madlenos sąmonėje susipynė penki vaizdiniai: Londonas, bež- 
džionė, Adamas, Prisila, šalčiu dvelkiantis veidas priešais; susiplakę 
į viena jie suliepsnojo. 

- Šiaip jau aš atvažiavau pasakyti, kad esu griežtai išauklėta, - tarė 
ji. — Ir visokie neteisėti dalykai man labai nepatinka. Naktimis ne- 
beužmiegu. Man prasidėjo gerklės uždegimas. Viskas dėl tos bež- 
džionės. Ji gyvena pas mus. Adamo tokia padėtis. Tu ją atvežei, tu, 
šitos puikios įstaigos direktorė. Be veterinarijos valdybos žinios. Man 
turbūt teks kreiptis į policiją. Štai ką norėjau pasakyti. 

Andrėja Barden, ką tik plasnojusi ir trūkčiojusi (pirmą kartą 
išvydusi šituos judesius Madlena pamanė, kad jie atsiranda iš sumiši- 
mo, bet vėliau suprato, kad tai kario šokis aplink priešininką), dabar 
sustingo. Nespėjus jai atgauti pusiausvyros, Madlena vėl ėmė pulti. 

— O gal eisiu tiesiai į laikraščius. Jau kelias dienas negaliu nieko 
valgyti. Vis vyliausi, kad man bus paaiškinta. 

Jos vėl atsidūrė prie lango, kurį laiką stovėjo ant miesto bedugnės 
kraštelio. 

Andrėja Barden nulenkė galvą. 

— Kviečiu tave į Londono zoologijos sodą, - tarė ji. - Rytoj iš ryto, 


kol neatėję darbininkai. Septintą valandą bus gerai? 
— Paskutinį kartą zoologijos sode buvau vaikystėje, - tarė Madlena. 


Jos grįžo prie durų, Andrėja Barden atidarė, prieškambaryje laukė 
kostiumuotasis. 
— Tai kaip dėl tų laikraščių ir policijos? - paklausė Andrėja Barden. 


Madlena pavilkino atsakymą. 
— Rytoj pasikalbėsim, - tarė, - zoologijos sode. 

Valgydamas vakarienę Adamas Bardenas iš pirmo žvilgsnio niekuo 
neišsiskirdavo. Bet pažiūrėjus atidžiau buvo matyti, kad jis laikosi 
tam tikrų elgesio taisyklių, 400 metų trukusios aukštuomenės valgy- 
mo papročių evoliucijos viršūnės. Priimdavo maistą rūpestingai, 
nemaišydamas lėkštėje, atsargiai pakėlęs karštą garuojantį kąsnelį, 
įsidėdavo į dailiai pražiotą burną, švelniais judesiais traukdavo kamš- 
čius iš siaurų butelių kaklelių, grakščiai nusišluostydavo lūpas ser- 
vetėle, kuri sušmėžavusi dingdavo jam ant kelių, o ant išblizgintų 
taurių, laikomų tik už kotelių, kad tvinksintis pulsas nepakeistų vyno 
temperatūros, neatsispausdavo nė lašelis mėsos sulčių. Kai viskas 
pasibaigdavo, poniai Klepam išnešus servizą, ant baltos staltiesės 
nebūdavo likę nė žymės to, kas čia vyko. 

Madlena iš pat pradžių suprato nesugebėsianti dalyvauti šioje 
kasdien pasikartojančioje ekvilibristikoje. Sėsdamasi prie stalo ji 
būdavo išalkusi, net peralkusi, ir apie nieką kita kaip maistą beveik 
negalėdavo galvoti, dėmesio likučiai būdavo sutelkiami neaplieti 
staltiesei ir —- kuo toliau, tuo dažniau - išsilaikyti ant kėdės nenu- 
virtus. Todėl jėgų dvasingam pokalbiui su Adamu likdavo labai 
nedaug. Jau seniai Madlena kaip mandagi nuolatinė klausytoja 
išmoko ploti reikiamose vietose, mintims tuo metu skraidant kur 
nors kitur. | 

Bet šį vakarą viskas klostėsi kitaip. Šį vakarą, nors nuvargusi, ji 
įdėmiai klausėsi. Ne Adamo kalbos — vyro žodžių lavinoje tykojo 
pauzės, pro kurią būtų galima įeiti. Šiandien Madlena susimanė sau 
vaidmenį. 

— Buvo atėjęs kažkoks vyriškis iš veterinarijos valdybos, - tarė ji. — 
Skundėsi, kad Klepamas neįleido. Norėjo pasikalbėti su tavim. 

Išsiblaškymą nuo Adamo veido kaip ranka nuėmė. Iš pradžių jis 
tapo tuščias, paskui užsitraukė plona baimės skraiste. 

— Ir dar viena moteris skambino. 

Adamas atsistojo ir žengė atbulas tuščio židinio link. Kaip žiemą, 
bet veltui, nes židinys jau nuo balandžio stovėjo šaltas. 

— Prisistatė... Prisila, neatsimenu pavardės. Domėjosi, ar mes ne- 
turime kokių gyvūnų. 

Adamas prišalo prie židinio. 

— Pasakiau, kad yra paukščių, kuriuos lesinam parke. Ir dar Kle- 
pamo auksinės žuvelės. Daugiau nieko nelaikome. 

Adamas atrėmė pakaušį į židinio atbrailą. 

— Pamaniau, kad beždžionės gal geriau neminėti. Nes apie ją 
turbūt, kaip ten? Nepranešta? Bet ar reikia pranešti apie gyvūnus? 
Ar aš čia kažko nesuprantu? Gal galėtum paaiškinti? 

Adamas atsakė ne iš karto, prikimusiu balsu. 

— Pagal Vašingtono konvenciją visi laukiniai gyvūnai suskirstyti į 
tris grupes, atsižvelgiant į jiems gresiantį pavojų išnykti. Apie gy- 
vūnus, patekusius į tuos sąrašus, formaliai turėtų būti pranešama 
Žemės ūkio ministerijos skyriui CITES, užtikrinančiam šios konven- 
cijos nuostatų laikymąsi Anglijoje. 

— Tačiau šį kartą, atrodo, nebuvo pranešta, - tarė Madlena. 

— Ministerija paprastai kreipiasi į mus. Taigi kontroliuojančiai 
instancijai iš tiesų atstovauju aš. 

— Šitai mane ir gąsdina, - tarė Madlena, - dėl to vos susilaikiau 
neprasitarusi tai Prisilai, Žinai, o kas, jeigu šita, kaip jinai, kontroliuo- 
janti instancija, pati nusižengia įstatymui, kas tada? 

Ilgai trukusioje tyloje Adamą užplūdo mintys, bet ne apie tai, kuo 
grasino Madlena. Net ne apie šią nemalonią situaciją. Jis įsispitrijo į 
Madlenos asmenybę. Priešais esančioje moteryje ieškojo žmogaus, 
su kuriuo susituokė tik prieš septyniolika mėnesių. 

— Ji pabus pas mus dar penkias dienas, - tarė jis. - Tik penkias. 
Ir dings. 

Vartojantis alkoholį netenka natūralaus, organinio nuovargio jaus- 
mo. Pastaruosius mėnesius Madlenai vis sunkiau sekdavosi užmigti. 
Vis tiek šįvakar ji išgėrė dvi kofeino tabletes ir tris puodelius juodos 
kavos, kad užsitikrintų, jog neužmigs. Paskui atsisėdo laukti. 

Dešimtą valandą į kiemą įvažiavo mašina. Pro langą ji matė, kaip 
Adamas išėjo pasitikti dviejų vyrų, ir tie, padedami Klepamo, dvi 
valandas iš mašinos į sodo svetainę nešiojo įvairių dydžių dėžes. 
Paskui mašina išvažiavo. Antrą valandą nakties pasirodė Adamas ir 
užlipo į savo kambarius. Davusi jam penkias minutes, Madlena 
nusekė paskui. 

Kai įėjo, kambarys buvo tuščias, Adamas maudėsi. Ilgieji stalai 
palei sienas buvo nukloti dideliais popieriaus lakštais, ant jų stovėjo 
kolba su spirite plūduriuojančiomis didelėmis smegenimis. 

Madlena buvo atjungusi savo protą prieš keliolika valandų, visus 
jos veiksmus dabar valdė kažkada dieną priimti sprendimai, todėl 
visai nepagalvojusi ji ištraukė didelį guminį kamštį ir pauostė skystį 
su instinktyviu smalsumu, verčiančiu alkoholikus zonduoti kiekvieną 
naują terpę, ieškant talpyklos. 

Jos nosį pakuteno salsvas atstumiantis formalino kvapas. 

Įkišusi kamštį atsitiesė. Apėmė ne neviltis, kad konservuota ne 
spirite. Bet baimė, kad tai beždžionės smegenys. Kad baigę tyrimus, 
jie atvėrė kaukolę ir jas išėmė. 

Atsidarė vonios kambario durys ir įėjo Adamas. Pilku iš nuovargio 
veidu, raudonomis triušio albinoso akimis. 

Sustojo. Pamatė ant kolbos uždėtą Madlenos ranką, atspėjo jos 
mintis, prisiminė vakarienę. 

— Tai šimpanzės smegenys, — tarė jis, - iš instituto rinkinio. 

Prisiminusi savo misiją Madlena žengtelėjo prie vyro ir apkabino jį. 

— Aš visa nesava, - tarė ji. - Bet prieš eidama miegoti norėjau prie 
tavęs prisiglausti. 

Ji iš tiesų atėjo šitaip stipriai, įtikinamai jo apkabinti. Nuo Adamo 
veido nuovargį šluote nušlavė. Kaip vėju buvo nupūstas prisiminimas 
apie vakaro nesantaiką. O Madlenos rankose, pirštų galiukams nu- 
slydus per strėnas ir diržo segikli, liko raktai. 

Palaukusi dvidešimt minučių savo miegamajame, Madlena išsėlino 
užtamsintais kambariais, Adamo raktų ryšulėlyje rado sodininko 
darbo kambario ir sodo svetainės raktus, atsirakino ir įėjo. 

Priešais narvą ir už jo kerojo dėžių, lempų ir instrumentų miškas, 
nekreipdama dėmesio Madlena skynėsi kelią. Ji žinojo, kad visa tai 
skirta beždžionei, tik niekada nebus panaudota. 

Atrakinusi narvą sekundę pastovėjo tarpduryje žiūrėdama į Žvėrį. 
Daugiau niekada jo nebematys, tad bandė įsiminti jo atvaizdą, palikti 
savo atmintyje išsiskyrimo nuotrauką. 

Beždžionė valgė susikaupusi, egoistiškai, taip, kaip Madlena pati 
svajojo valgyti — pamiršus visus jutimus, išskyrus skonį ir kvapą, 
nepaisant etiketo, be baimės; ši drąsa nuo pat pirmo karto Madlenai 
skambėjo kaip klausimas, klausimas, dabar įgijęs žodžių apvalkalą: 
„Kokia tu iš tikrųjų nori būti?“, o jos širdis jau Žinojo atsakymą: 
„Norėčiau - tam tikra prasme - būti tokia kaip tu“. 

— Atėjau išleisti tavęs, - tarė ji. 

Beždžionė atsistojo. Įrėmusi krumplius į žemę, atsistūmė ir ėmė 
tiestis, vis dar visomis keturiomis, paskui atsiplėšė, ištiesė nugarą, 
pakėlė galvą ir sukryžiavo rankas ant krūtinės. 

Madlena suvokė, kad beždžionė kažkokiu nesuprantamu būdu 
ėmė mokytis iš žmonių. Bet vis tiek susijaudino. Akimirką jiedu 
stovėjo visai ramūs, vienas priešais kitą. Tada Madlena atsigręžė į 
grotas, atrakino jas, paskui žiemos sodo duris. Abu išėjo į parką. 

Pūtė stiprus vėjas. Šaltu, tamsiai mėlynu dangumi; pro panašų į 
Pjero pilnaties veidą vėjas vaikė debesis. Beždžionė atlošė galvą tarsi 
norėtų atsigerti vėjo ir mėnesienos. 

Madlena priėjo prie tvoros, pasistatė ant jos savo grafiną ir užsi- 
ropštė. Po sekundės šalia atsirado beždžionė. 

Iki šios vietos Madlena buvo viską suplanavusi. Dabar parodys 
beždžionei, į kurią pusę bėgti, ir ta iškeliaus namo. Ji pati liks stovėti 
apšviesta mėnesienos, šypsosis graži, skruostu riedės ašara, ir bus 
išgerta išsiskyrimo taurė. 

Madlena buvo poros metrų aukštyje. Pakėlusi ranką per sekundę 
paugėjo iki šešiasdešimties metrų iš tokio aukščio Gyvūnų namuose 
akimis buvo aprėpusi Londoną. Žvelgė į miestą ne kaip žmogus, bet 

kaip paukštis. 

Priešais plytintis paveikslas buvo jos vizija. Madlena pamatė, kad 
laisvės, kurią norėjo parodyti beždžionei, nebėra. 

Iš Tauer Hamletso ji žvelgė į didmiestį, nusidriekusį iki pasaulio 
galo. Ir net žinodama, jog tai neįmanoma, jog net ši apgyvendinta 
akmenų plynė kažkur turi baigtis, ji suprato, kad begalybė yra jos 
esmė. Pats miestas ne toks svarbus, jis tik taškelis Žemės paviršiuje. 
Svarbiausia - miesto esmė, šiuolaikiškumas, pati civilizacija. Madle- 
na išvydo, kad jai nėra pabaigos, kad ji apraizgiusi visą Žemės rutulį. 
Sėdinčiai šalia beždžionei nebėra erdvės. Bet kuris pasaulio zoologi- 
jos sodas, bet kuris gyvūnų draustinis dabar nebeperžengia civiliza- 
cijos ribų. 

Kiekvienas žmogus - net taip menkai išsilavinęs kaip Madlena — 
įtiki svajone apie terra incognita, nežinomą, neištirtąjį pasaulį. Dabar, 
apšviesta negailestingos tikrovės, svajonė ėmė sklaidytis. Madlena 
suprato, kad jai ji pradingo amžiams. Nuo šios minutės ji nebekeliaus 
ieškoti aukso vilnos, Oparo brangakmenių, žemės gelmių, pažadėto- 
sios žemės, prarastųjų horizontų, Eldorado, Atlantidos, Hesperidžių 
salos ar bent stebuklų karalystės. 

Atsigręžė į beždžionę. 

— Erdvės nebėra, - tarė ji. - Jei laisvė apskritai dar egzistuoja, tai 
tik viduje. 

Pastarosiomis dienomis ji vis prisimindavo savo vaikystės troš- 
kimą, ne laimės vaizdinio, bet pačios laimės. Laimės ne sau -blaivioji 
Madlenos proto dalis neleisdavo atitrūkti nuo realybės, - o beždžio- 
nei. Buvo įtikėjusi, kad galės išgelbėti beždžionę, paleisdama ją į 
laisvę. 

Dabar žlugo ir paskutinė viltis. 

Nėra malonu atsisakyti vilčių ir svajų teikiamo saugumo jausmo: 
Madlena sudejavo kaip krabas eremitas, turintis palikti kiautą. Stip- 
resnis žmogus tokioje situacijoje iš nevilties būtų rimtai pagalvojęs 
apie greitesnį nei alkoholis savižudybės būdą; vieną akimirką Mad- 
lena susiviliojo mintimi apie mirtiną šuolį. 

Po sekundės noras dingo. Ne vien todėl, kad pamatė esanti ne 
tryliktame aukšte, o tik pora metrų nuo žemės, bet daug labiau dėl 

kitos priežasties. Tiems alter ego, kurie per pastarąsias dienas atsira- 
do šalia jos, mintis, kad viskas staiga baigsis, buvo nepriimtina. 

Madlenai pasirodė, kad šalia jos ant tvoros įsitaisė dar viena 
moteris. Atsigręžusi ji išvydo Atsakomybę. Blyškią ir kartu fiziškai 
juntamą šalia būtybę, kaip mėnesiena, kaip vėjas ir žemės kvapas. 

Madlena nučiuožė nuo tvoros, moteris ją nusekė, paskui nušoko 
beždžionė. Grįžo tuo pačiu keliu, kuriuo buvo atėję. Suėjus į narvą, 
Madlena užrakino duris. 

— Dabar kitaip negu vaikystėje, - tarė ji. - Taip paprastai iš namų 
nebepabėgsi. Viskas daug sudėtingiau. Reikia daugiau laiko. 

Ji žvelgė pro stiklą, į instrumentų peizažą. Matė anestezijos apa- 
ratą, vežiojamą staliuką, apkrautą matavimo prietaisais, baltą dėžę 
su rateliais didumo kaip dvigubas karstas, hidraulinę kėdę, prie 
kurios buvo prijungta tiek visokiausios aparatūros, kad ji savo elek- 
troniniu tikslingumu panėšėjo į buitinę elektros kėdę. 

— Jie ateis pas tave, - tarė. - Bus dar blogiau negu buvo. 

Ištiesė ranką, beždžionė ją paėmė. Žvėries delnas buvo kastuvo 
dydžio, bet, Madlenos nuostabai, šilko švelnumo. 

— Aš einu, - tarė. - Bet grįšiu tavęs pasiimti. 

Ši ritualinė prognozė nebuvo vestuvinis pažadas ar Naujųjų metų 
linkėjimas. Pirmą kartą po dvidešimties metų Madlena davė prie- 
saiką. Tarsi geriausias vaikystės draugas, nejusdama baimės, negal- 
vodama apie ateitį, ji pasižadėjo būti ištikima. 

Kai Madlena buvo maža, suaugusieji, manydami darą gera, nusitem- 
pė ją į Kopenhagos zoologijos sodą. Ten buvo galima pasižiūrėti į 
erelius žuvininkus kambarinių paukštelių narveliuose, plėšrūnus žvė- 
ryno garduose, hipopotamus plytelėmis išklijuotuose vonios kamba- 
riuose, žmogbeždžiones, kurios iš bežodžio protesto svaido savo 
išmatas į supančias grotas, o paskui puola ir pačios. Nuo tada ji nė 
karto nekėlė kojos ten, kur gyvūnai laikomi nelaisvėje. Dabar sekė 
Andrėją Barden Londono zoologijos sodu, paskui tolyn, pro vartelius 
septynių metrų aukštumo lentų ir vielos tvoroje, dvejus metus su- 
pančioje statybų aikštelę prie Glosterio skersgatvio, kuri, išplėtus 
teritoriją iki Primrouzo kalvos ir Alberto terasos, greičiau kaip po 
dviejų mėnesių susijungs su Londono zoologijos sodu ir bus pašven- 
tinta naujuoju Londono Ridžento parko zoologijos sodu. 

Madlena tikėjosi paties blogiausio. Nešėsi kartoninį, į vamzdį 
panašų dėklą, kuris galėjo būti ar bent turėjo atrodyti skirtas archi- 
tektūros studentės brėžiniams (tam tikra prasme jame ir buvo brėži- 
niai), bet be jų, dėkle dar gulėjo pireksinė kolba, pripildyta iš ryto, o 
dabar netekusi trečdalio savo turinio. Žengdama pro duris, Madlena 
užmerkė akis, tik paskui iš lėto atsimerkė. 

Tvieskė auksinė šviesa, tysojo ilgi žali šešėliai, oras atrodė gaivus 
ir vėsus kaip lietaus debesis iš šaltinio garų. Prieš akis driekėsi žolėta 
lyguma, jos pakraštyje Madlena įžiūrėjo didelį ežerą, prie kranto 
ganėsi lama. Saloje gėrė vandenį antilopė. Už ežero plytėjo miškas, 
vienas jo medis visas kirbėjo: tarsi didelių, lėtų, juodų paukščių 
kolonija jį buvo aptūpusios beždžionės. Vakaruose miškas susiliejo 

su uolų virtine, ant jų viršūnės ką tik atsibudusių liūtų būrys tingiai 
rąžėsi saulės atokaitoje. 

Nuo vaikystės Madlenos atmintyje zoologijos sodas-buvo gyvūnų 
kalėjimas, nors ir apsodintas medžiais. Čia ji išvydo tropikų peizažą, 
į džiungles pereinančią savaną. 

Tik tolimi kontūrai dangaus fone, tik viena kita betoninė užtvara, 
stiklo siena, asfaltuotas takelis išdavė, kad šis peizažas dirbtinis. 

— Tokiu dienos metu, - tarė Andrėja Barden, - aš, atrodo, imu 
suprasti, kaip jautėsi Viešpats, šeštosios dienos rytą eidamas per sodą. 

Madlena tuščiai bandė atsiminti pasaulio sukūrimo chronologiją. 

— O kaip jis jautėsi? — paklausė ji. 

— Ankstyvą rytą būna labai tyku. Niekas nedrumsčia minčių. Ga- 
lėjo sau ramiai planuoti ateinančią dieną. 

Jos įsitaisė ant akmenų baliustrados. Už nugaros žiojėjo dešimties 
metrų gilumo vandens griovio šlaitas. 

— Jam nebuvo mūsų bėdų su privačia žemės nuosavybe. Ar konku- 
rencija. Jų neturėjo nei seras Stemfordas Reflzas, praeitame amžiuje 
kilmingai publikai įkūręs Londono zoologijos sodą su keliais žemės 
keturkojų ir dangaus sparnuočių atstovais. Dabar viskas pasikeitė. 
Londono žemė, dirva, ant kurios sėdim, priklauso karališkajai šei- 
mai. Tu neįsivaizduoji — niekas iš šalies negalėtų įsivaizduoti - kiek 
mes turėjom pereiti, kol išsinuomojom šitą plotą. Prieš ateinant į 
valdžią dabartinei vyriausybei, derybos vyko tik Didžiojo Londono 
taryboje. Paskui viskas pakriko. Turėjom derėtis iš vienos pusės su 
savivaldybe ir jos įgaliotiniais, Merilebouno ir Kemdeno apygardo- 
mis, su Londono apygardų asociacija, Londono asociacijos korpora- 
cija. Iš kitos pusės — su rūmų valdyba, atstovaujančia karališkajai 
šeimai sudarant nuomos sutartis. Iš trečios pusės - su vidaus reikalų 
ministru. Iš ketvirtos pusės - su statybos darbų vykdytojais, sudariu- 
siais kontraktus su Alberto terasa. Ir dar dėl pinigų su iškeliamų 
gyventojų atstovais. 

Ji atsiduso. 

— Dabar viskas susitvarkė. Pirmąjį raundą laimėjom. Laukia pus- 
finalis. Atsidarę turėsime varžytis su safario parkais ir miesto turizmo 
pramogų vietomis. Dėl lankytojų ir finansavimo. Reikės išsiskirti iš 

600 Amerikos ir Europos zoologijos sodų. Ir dar 800 pasaulyje. 
Reikės nuolat pateikinėti dokumentus apie veisimo, tyrimų ir infor- 
macijos platinimo rezultatus. Kad atitiktume Nykstančių Europos 
gyvūnų rūšių programą ir išsilaikytume CBSG, skirstančioje vertin- 
giausius nelaisvėje laikomus laukinius gyvūnus ir sprendžiančioje, 
kuriam zoologijos sodui rūpintis kurios rūšies kilmės knyga. Per 
ateinančius dvejus metus tikimės gauti dešimties rūšių kilmės knygas. 
O per kitus dvejus - dar dešimties. Galėsime priimti 15 milijonų 
lankytojų per metus. Mūsų biudžete moksliniams tyrimams skirta 15 
milijonų svarų. Prieš porą metų gavom Šv. Pranciškaus mišką 
veisimo centrui įkurti. Jo ir Vipsneido išlaikymas kainuos dešimt 
milijonų svarų per metus. 

Apačioje uola neskubėdamas ėjo jaguaras. Priėjęs vandenį ėmė 
gerti. 

— Tai gal iš gyvūnų pareikalaukit susimokėti už maistą ir būstą, — 
tarė Madlena. 

— Norėdamas įrengti tokio dydžio zoologijos sodą kitaip ir negali. 
Jei Viešpats sumanytų iš naujo sukurti pasaulį, jis nebepradėtų nuo 
pat pradžios. Ir dviejų neturinčių kuo pridengti nuogybę žiūrovų būtų 
mažoka. Šiandien jis pirmiausia turėtų pradėti ieškoti pinigų. Paskui 
daug publikos. O paskui... 

— O paskui turbūt viską mestų ir paliktų žvėris ramybėje, - tarė 
Madlena. 

Galėjo patylėti. Vos prieš savaitę nebūtų nė žodžio pasakiusi. Bet 
už jos ant akmenų baliustrados sėdėjo Prisila. Tik jaguaras, pa- 
stebėjęs trečią pokalbio dalyvę, įsmeigė atidų žvilgsnį. 

Andrėja Barden atsistojo. Ėmė eiti artyn Madlenai pažįstamais 
lengvai slystančiais, pusrutulio formos žingsneliais. 

— Pasirodo, mes mėgstam laisvę, — tarė ji. — Didžiąsias platumas. 
Nepaliestą, rojaus gamtą, apie kurią mums skaitydavo vaikystėje. 
Vaikiškas knygeles sugebėdavom įkąsti? O gal filmukus žiūrėjom? 

Ji mostelėjo į jaguarą. | 

— Ar žinai, kas jo laukia pelkiniuose vakarų Brazilijos miškuose? 
Žinai, koks didžiųjų kačių likimas? Jų ir kitų laukinių gyvūnų? Jiems 
skirtas kančias tegalime įvertinti statistiškai. Trys iš keturių jauniklių 

nugaišta visai maži. Iš išgyvenusių pirmuosius metus kas antras 
tesulaukia brandos, kiti žūsta. Vienas iš aštuonių suspėja susiporuoti, 
retai daugiau kaip kartą. Paskui dvesia iš bado. Arba iš troškulio. 
Arba juos suėda kitas jaguaras. Arba persmeigia elniakiaulė, žaizda 
užsikrečia, mėsinė musė padeda į ją savo lervų, tos prasiskverbia pro 
raumenis ir apipuola smegenis, paskui... 

— Gana, - nutraukė Madlena. 

— Viešpats šito nenujautė, šeštąjį rytą jis dar tebemanė, kad viskas 
einasi kaip iš pypkės. Bet pamažu ėmė suprasti - dauguma elgsenos 
tyrėjų mąsto lėtai - kad jo sukurtasis pasaulis yra kančių gaminimo 
fabrikas. Kad jaguaras reikalingas tam, kad iš paskutiniųjų įtempęs 
visas jėgas, iškęstų tam tikrą dozę skausmo ir išliktų gyvas lygiai tol, 
kol suspės susiporuoti. 

— Tai jis bent jau patiria meilę prieš mirdamas, - tarė Madlena. 

Andrėja Barden išsiviepė. 

— Kas jau taip, tai taip, —- tarė. - Galiu papasakoti. Jaguarai juk 
šiaip gyvena po vieną. Atėjus laikui, žvėris užuodžia kvapius pėdsa- 
kus, 1ma jais sekti, verčiamas vidinio, cheminio, nesuprantamo po- 
stūmio. Seka seka ir staiga susiduria su kitu plėšrūnu. Nepažįsta jo, 
savo veidrodinio atspindžio, nes neturi savimonės. Jam pasirodo, kad 
iškilo mirtina grėsmė. Nori bėgti šalin - abu žvėrys nori bėgti - bet 
negali. Genetinis gėdos stulpas tvirtai laiko juos pririštus. Atsukusi 
nugarą patelė prisispaudžia prie žemės, patinas užšoka ant jos ir 
dantimis įsikerta į sprandą. Žinai kodėl? Gal taip išreiškiama aistra? 
O gal meilė? Pasakysiu tau kodėl. Dėl vienos tokios aiškios prieža- 
sties, kad net zoologai ją suprato. Todėl, kad jei jis jos stipriai 
nelaikytų, ši iš savo beprotiškos baimės atsisukusi jį užmuštų. Paskui 
jis ją apvaisina. O tą akimirką, kai patinas išėjęs paleidžia patelę, 
visos jaguarės, visos gepardės, visos tigrės, visos katės visame pasau- 
lyje padaro tą patį instinktyvų judesį. Žinai kokį? Žinai, kaip jos 
atsidėkoja už sueitį? Ištiesusios kaklą, užverčia galvą. O paskui iltimis 
pabando perplėšti jo kaklo arterijas. 

Moterys trypčiojo nesitraukdamos viena nuo kitos nė per Žingsnį. 
Jaguaras su Prisila sekė jas akimis. 

— Jūs neklausėt paties jaguaro, - tarė Madlena. - Ir puikiai jaus- 
damasis juk gali atrodyti kenčiąs. 

— Kiekvieno katino penis turi tokių užkartų. Ištraukiant tos užkar- 
tos išdrasko patelės vidų. Skausmas sukelia ovuliaciją. Šitaip - per 
skausmą — gamta užsitikrina didžiausią apvaisinimo ir giminės pra- 
tęsimo tikimybę. 

Madlena žvelgė pro šalį. 

— Bet vis tiek, — tarė ji, - niekas nežino... kaip... 

Andrėja Barden atsirėmė į akmenų tvorelę ir įbedė žvilgsnį į 
jaguarą. Jos veidas švietė nesutrikdoma prasmės pilnatve lyg motinai 
stebint vaiką. 

— Aš nė kiek neabejoju, — tarė ji, - kad geriausi zoologijos sodai 
gali duoti gyvūnams beveik tą patį kaip gamta. Maistą, šviesą, sąlygas 
daugintis. Ir kartu šiek tiek sumažina jų kančias. 

Prisila davė Madlenai ženklą. 

— O kaip beždžionė? 

Andrėja Barden atsakė užuolankomis. 

— Vos prieš keletą metų, - tarė ji iš lėto, - pavojingiausia zoologijos 
sodo vieta visi laikė baltųjų meškų voljerą. Jų storas kailis ir rudos 
akys viliote vilioja žmones kišti ranką paglostyti nugaros. Tačiau 
užtenka vieno kepštelėjimo, ir rankos iki alkūnės nėra. Dabar man 
jau ėmė rodytis kitaip. Dabar aš manau, kad pavojingiausias voljeras 
yra štai tas. 

Madlena nusekė jos žvilgsnį. Virš džiunglių su beždžionėmis, 
kitoje Princo Alberto gatvės pusėje, kilo pilki Gyvūnų elgsenos 
tyrimų instituto kontūrai. 

— Akademinis voljeras. 

Ji mostelėjo į parko pusę. 

— Olbanio gatvė. Čia gyvena valstybės tarnautojų grietinėlė. Na- 
mas į namą su finansų pasaulio aukštuomene. Politinės ir ekono- 
minės valdžios vištidė. Griežčiausia gyvūnų pasaulyje kapojimosi 
tvarka. Prasčiausias santykis tarp kūno ir smegenų dydžio. Tikri 
povai stoja į trumpą kruviną kovą, o paskui gyvena apgaulingai 
taikiai, valdomi nugalėtojo. O čia muštynės ir idiotizmas be jokio 
galo. Viena ranka remia Pasaulio žvėrių fondą, o kita pardavinėja 

ginklus ir tropikų medieną. Šitie patys nutraukė Londono zoologijos 
sodo finansavimą ir išmarino jį - narvuose žvėrys ėmė dvėsti iš bado. 
Kol mes... neįsikišom. Ir šitos simpatiškos draugijos nariai spręs, kam 
būti naujuoju direktoriumi, po dviejų mėnesių sujungus į vieną du 
Londono zoologijos sodus. 

Andrėja Barden padarė pauzę. Kažkur čaižiai, nutrūkstamu džiun- 
glių balsu klyktelėjo paukštis. 

- Šitos pareigos suteiks didžiausią valdžią zoologijos pasaulyje. Aš 
manau, kad išrinks tavo vyrą. Beždžionė jam padės gauti net pasku- 
tinių abejojančiųjų pritarimą. Nes, mafai, negana būti protingesniam 
už visus kitus kartu sudėjus. Negana parašyti 40 straipsnių ir tris 
knygas penkiomis kalbomis. Pretenduoja Žmonės iš viso pasaulio. 
Rinkimai bus slapti ir užkišti kyšiais. Bet jeigu Adamas tris savaites 
anksčiau už kitus pats vienas ištirs beždžionę, niekas jo nebepra- 
lenks. Todėl ji ir yra pas jus. Ten jai visos sąlygos. Mes truputį 
nusižengėme konvencijai. Kad ateityje jos būtų laikomasi daug 
labiau. 

— Adamas sako, kad tai mažoji šimpanzė, - tarė Madlena. - O kaip 
tu manai? 

Andrėja Barden kiek padvejojo. 

— Aš ne zoologė, - pasakė. 

Paėmusi Madleną už parankės, vedėsi tolyn. Madlena sustojo. 
Kažkas — ji pati ar Prisila - ištiesusi ranką įsikibo į Andrėją. | 

— Kodėl Adamas? 

Andrėja Barden bandė ištrūkti, bet savo gniaužtuose ją laikė 
Prisila, pratusi tampytis su mėsinės kabliais ir 500 kilogramų jaučių 
skerdienom. 

— Adamui, - tarė Madlena, - gyvūnai patinka todėl... kad jie nieko 
negali jam padaryti. Todėl, kad jis už juos viršesnis. Bet jis jais 
nepasitiki. Adamas nepasitiki jokia gyva būtybe. Net manimi. 

Prie Madlenos ir Prisilos prisijungė trečia moteris, nematoma, dar 
bevardė, bet visai kitokia nei pati Madlena. Keistai, neslepiamai 
atviras žmogus. Dabar kalbėjo ji. 

— Net kai mes būname labai artimi, kai, rodos, viskas pasikeis, jis 
nepaleidžia. Jis bijo, kad aš... atsigręšiu ir išdraskysiu jo arterijas. O 

dabar dar blogiau nei anksčiau. Kažkas su ta beždžione. Jis labai bijo. 
Jis labai pavojingas. 

Andrėja Barden pakėlė galvą. Trumpą akimirksnį jos veide švietė 
nuoširdumas. 

— Į internatą patenkama tarp ketverių ir septynerių metų, - tarė 
ji. — Tai visiškai įprasta mūsų klasei. Laikoma geriausiu iš visų 
įmanomų būdų pradėti gyvenimą. Sportas, menas, literatūra, ketu- 
rios užsienio kalbos. Puikios buities darbų ir šeimos biudžeto tvarky- 
mo pamokos mums, mergaitėms. Gauni viską. Išskyrus meilę. De- 
šimt metų. Paskui jau vėlu. Likusį gyvenimą gyveni kaip kareivis 
fronte. Giniesi. Nes niekas kitas tavęs nesaugo. Kaip Čerčilio prisi- 
minimuose. Laiške mamai iš Afganistano. Rašytame per pertrauką 
naikinant drėkinimo įrenginius. Apie laiką Sandhurste. Jis vadina 
save griuvena, rąstu. Neišdrįso pasakyti tiesiai. Todėl ir nusprendžia- 
ma neturėti vaikų. Nes aišku, kas jų laukia. 

Akimirką moterys tapo labai artimos — taip atsitinka trumpam 
nusimetus asmenines kaukes. Paskui Andrėja Barden nusipurtė 
silpnumą. 

— Tu atvykėlė, - tarė ji. — Ir niekada šito nesuprasi. Vis dėlto 
Adamas yra liūtas. Jis ambicingas, turi savo stilių, sugebėjimų dirbti 
ministerijose, direkcijose, universitete. Jis gali vadovauti zoologijos 
sodui išvengdamas vidaus nesutarimų. Atmušęs išorinius priešus gali 
pasodinti į vietas. Jis pažabojo gamtosaugininkus ir Karališkąjį britų 
architektūros institutą. Už tai reikia jį gerbti. Ir tau, ir man. 

— Aš užjo ištekėjau, - tarė Madlena. - O santuoka - ne zoologijos 
sodas. 

Moterys žvelgė viena į kitą. Kitomis aplinkybėmis Madlena būtų 
nukreipusi akis, bet kartą ji atlaikė Erazmo žvilgsnį. Nusileisti teko 
Andrėjai Barden. 

Jos priėjo vartelius. Įžengė į Londono zoologijos sodą. Darbo 
diena buvo prasidėjusi, vaikštinėjo pirmieji lankytojai. 

— Aš dar truputį pabūsiu, - pasakė Madlena. —- Gal suprasiu, ką 
Viešpats vėliau galvojo tą dieną. 

Andrėja Barden tebestovėjo. 

— O kaip dėl tų laikraščių? - paklausė. 

Kaip ir visos patelės, Madlena troško laimingos pabaigos. Kiek- 
vienas išsiskyrimas turįs būti aiškus, šiltas ir liūdnas. Atrodė, kad 
šįkart taip ir baigsis, Madlena buvo pasirengusi taikytis. Tačiau už 
jos stovėjo dar dvi moterys, ir jai reikėjo atsakyti už visas. 

— Pasimatymas atidėtas neribotam laikui, - tarė ji. - Bet neat- 
šauktas. 


Likusi viena ji ėmė eiti per sodą dairydamasi telefono būdelės. 
Pamačiusi atsisėdo ant baliustrados prie skruzdėdų, pampos kiškių 
ir guanakų voljero, išsitraukė kolbą, palinkėjo žvėreliams sveikatos 
ir išgėrė. Pakėlusi akis į instituto langus, bandė rasti Adamo kontorą. 

Žinojo, kad laukia daug darbo. Kad jos padėtis dabar tokia, kokia 
būtų buvusi rojuje Ievos, jei ši, tik sukurta, būtų pajutusi Viešpatį per 
daug užsimojus ir nusprendusi jį sustabdyti. Ir Ieva būtų sutrikusi nuo 
rūpesčių kaip dabar Madlena. Nes paslaptingasis Andrėjos Barden 
ir Adamo sumanymas artėjo prie pabaigos. 

Madlena nuėjo prie telefono. Surinko tiesioginį Adamo sekre- 
torės numerį. Ta atsiliepė. 

— Klausau. 

— Čia aš, - tarė Madlena. - Jis yra? 

— Tuoj sujungsiu. 

Madlena pakėlė galvą į pilkąjį pastatą. Apėmė silpnumas. Skam- 
bino įsitikinusi, kad Adamo nebus, kad jis ir šiandien liko namie, sodo 
svetainėje. 

— Klausau. 

- Čia aš. 

Net ir gerai nepažindama sekretorės, Madlena tvirtai žinojo, kad 
ši nepadėjo ragelio. Nuo alkoholio ir ankstaus ryto jos balsas gergždė 
kaip paplūdimio žvyras. Bet traškesys nesukliudė Adamui atpažinti 
žmoną. O sekretorė klausėsi Prisilos iš skerdyklos. 

— Norėjau išgirsti tavo balsą, - tarė ji. 

Adamas suniurnėjo meiliai ir saldžiai. Madlena bandė galvoti. 
Reikia įsigauti į institutą jo nepastebėtai. Reikia, kad jis jokiu būdu 
neišeitų iš savo kontoros. 

.— Noriu tave paliesti. 

— Hm. 

Ji suprato Adamo leidžiamus garsus. Žinojo, kad jam atsirado 
erekcija. 

Apsidairė. Pro šalį žingsniavo grupelė pensininkų, nešinų Žemės 
riešutais beždžionėms. 

— Turiu pasakyti tau kai ką negražaus, - geržgė toliau. - Paskam- 
binsiu po penkiolikos minučių, gerai? 

Ji išgirdo, kaip padažnėjo Adamo kvėpavimas. Aistra visada pra- 
lenkia protą. Adamui nė į galvą nešovė pasiteirauti, kodėl pokalbis 
nutraukiamas dabar. 

— Būsiu prilipęs prie telefono, - tarė jis. 

Madlena padėjo ragelį. 


Beveik bėgte ji pasileido prie pagrindinio įėjimo, pakeliui pašiaušė 
ant viršugalvio plaukus, užsidėjo saulės akinius, užsimetė lietpaltį. 
Prie šaligatvio stovėjo sunkvežimis su šuns atvaizdu ant durelių. Jame 
nieko nebuvo. Įėjusi vestibiulyje prie budėtojos stalo išvydo mašinos 
vairuotoją: terjeras urzgdamas varė jį lauk. Madlena išsikvietė liftą 
ir pasiskubino praeiti duris, už kurių sekretorė su Adamu laukė jos 
skambučio. 

Veterinaro kontora buvo tuščia. Madlena atsisėdo laukti. Turėjo 
dešimt minučių. 

Jis pasirodė po penkių. Nešinas puodeliu arbatos ir karšta 
bandele. 

— Atsiprašau, - tarė Madlena. 

Gydytojas atsisėdo. | 

— Galite čia apsigyventi, - pasakė. - Paprašysiu, kad atneštų lovą. 

— Aš daugiau nepažįstu nieko, ko galėčiau klausti, tik jus, - tarė 
Madlena. | 

Savas balsas, be švokštimo, jai suskambėjo nauja, beveik nuo- 
širdžia, dar nepažįstama gaida. 

Gydytojas palinksėjo. 

— Mėgstu kompaniją prie rytinės arbatos. Čia niekas su manimi 
nebesišneka. 

— Kodėl? 

Tas pamąstė. 

— Gal aš kvailėju nuo senatvės. Matyt, ateina nauji laikai. O aš 
priklausau seniems. Gal dėl kokių kitų priežasčių. Ką galėčiau pasiū- 
lyti? 

Madlena nusiėmė saulės akinius. 

— Stipraus alaus neturėtumėt? 

Gydytojas atidarė už nugaros stovintį šaldytuvą ir pastatė priešais 
Madleną butelį su stikline. 

Ši įsipylusi išgėrė. Paskui atidarė dėklą, kolbą padėjo ant stalo ir 
iškratė šūsnį baltų lapų. Tai buvo vakar prie beždžionės narvo jos 
matyti įrenginiai. Piešta iš atminties, bet ne akių pieštuku. Juodu 
tušu, anksti ryte, kol dar buvo blaivi. 

Ji padavė gydytojui pirmąjį piešinį, vaizduojantį dvigubą karstą ant 
ratukų ir elektros kėdę. 

— Smegenų skenavimas, — pasakė gydytojas. - Aparatūra smege- 
nims skenuoti. 

— Kaip ji veikia? 

Jis palingavo galva. 

— Ši technika priklauso naujiesiems laikams, - tarė. 

Madlena padavė jam kitą piešinį. 

— Miego matuoklis. Tiesiai po mumis tokį turi: Miego tyrimų 
skyriuje. Šitas naudojamas didesniems gyvūnams. Pririšę Žvėrį, įjun- 
gia srovę. Kai tas užmiega, nuo svorio jėgos jam nusvyra kuri nors 
kūno dalis: ranka, straublys, kaklas. Tada jį nukrato, kad atsibustų. 
Matuojama, kiek laiko gali išbūti be miego. Tokie bandymai buvo 
labai populiarūs. Įrodyta, kad žvėrims miego nereikia. Tačiau pačių 
gyvūnų nepavyko tuo įtikinti. 

Madlena padavė du paskutinius piešinius. 

— Šitos dėžės - kliūčių ruožo dalys. Čia, kiek suprantu, šachmatų 
lentos. 

Jis paėmė dar vieną lapą. 

„— Stimuliacijos simuliatorius. Tiesiai iš neuroetiologijos instituto, 
dviem aukštais žemiau. Jie mano, kad gyvūnai nejaučia skausmo. 
Iškėlė mintį, kad, kol žvėris neprabils taisyklinga anglų kalba ir 
nepasisakys, kad jam skauda, laikyti jo kankinamu netikslinga. 

Jis pažvelgė į Madleną. 

— Šita įranga atliekami visapusiški didelių gyvūnų tyrimai. Ar 
skerdyklos ėmėsi tirti elgseną? 

— Kokie tyrimai? Kokios elgsenos? 

— Manyčiau, kad intelekto. Kaip susidoroja su užduotimis. Šiaip 
jau tai palyginti Žiaurūs metodai. Pavyzdžiui, iš Gyvūnų procedūrų 
komiteto gauti leidimą miego mašinai naudoti dabar labai sunku. Bet 
turbūt bandymas skubus? 

Madlena susirinko popierius. 

— Ar negalėčiau pasinaudoti telefonu? - paklausė ji. 

Gydytojas mostelėjo ranka jo pusėn. 

— Jis jūsų. Galit išsinešti, jei norit. Man kitais metais į pensiją. Vis 
tiek niekas nebeskambina. 

Madlena surinko Adamo numerį. Sekretorei prireikė kelių sekun- 
džių susitvardyti, kad galėtų sujungti. 

— Tu viena? - paklausė Adamas. 

— Visiškai. 

— Apsirengusi? 

Madlena pašnairavo į gydytoją. 

— Ne, - tarė. - Visai ne. 

Prislopinęs balsą, Adamas šnypštelėjo. 

— Jis styro kaip nulietas. 

Madlena apsidarė ieškodama įkvėpimo. Padėtis komplikavosi. 
Akys užgriebė dantų schemų eilę gydytojui už nugaros. 

— Galima liežuviu apčiuopti? - tyliai tarė. 

Ragelyje suinkštė. 

— Aš... tuoj ateisiu, - tarė Madlena. - Dedu ragelį. 

Pastūmusi telefoną, susirinko piešinius. 

— Kaip jūsų alergija? — paklausė gydytojas. 

— Ačiū, jau geriau. 

— Aš skambinau į Skerdyklų tyrimų centrą. Ten jūsų niekas nėra 
girdėjęs. 

Madlena giliai įkvėpė. 

— Pamiršo. Mane žmonės pamiršta tik uždarius duris. 

— Peržiūrėjau visus aplinkraščius, net pusės metų senumo. Nepra- 
nešama apie jokias didžiųjų beždžionių ar į jas panašių gyvūnų 
vagystes. 

— Jūs tikras auksas, - tarė Madlena. 

— Gandų visada visokių sklando. Per pastaruosius dešimt metų 
porą kartų buvo šnabždamasi apie parduodamą nežinomos rūšies 
beždžionę, kažkokį primatą. Mes, savaime suprantama, juodojoj 
rinkoj nesilankom. Be to, buvo aišku, kad tai neįmanomas dalykas. 
Po Vu Kvango jaučio nebėra neatrastų ir neaprašytų didžiųjų Žin- 
duolių. Ten būta sukryžmintos žinomos rūšies beždžionės. | 


Madlena išėjo į koridorių ir svirduliuodama pasileido bėgti pro 
Adamo kontorą. 

Kontoros durys atsivėrė, išėjo sekretorė. Net Madlena aiškiai 
matė, kad ši paprastai tiksliai ir šaltai pasverianti kiekvieną judesį 
moteris dabar išpuolė vedama vien nenumaldomo noro išlieti pasi- 
piktinimą. Koridoriuje priešais save išvydusi Prisilą, ji prisispaudė 
prie sienos. 

Madlena nusišypsojo visa burna ir lengviau atsikvėpė, kad susidūrė 
ne su Adamu. Savo šypsena norėjo pasakyti, jog turime nepaisyti 
laikinų nesutarimų ir būti geri vieni kitiems. Tada nuėjo tolyn. 

Atsidūrusi lifte ji pirmiausia nusileido į rūsį, bet iš antro karto 
pagaliau pataikė į vestibiulį. Pajutusi, kad užteks jėgų paieškoti dar 
vieno siūlo galo, nužingsniavo prie budėtojos stalo. 

— Laukiu mašinos, - tarė. - Tas vyras, kur čia pirma stovėjo, gal 
vairuotojas? 

Terjeras sukando dantis. 

Madlena padėjo ant stalo dėklą. Moteris nužvelgė jį bejausmiu 
žvilgsniu. 

"- Čia ypatingos skubos smegenų skenogramos, - tarė Madlena. — 
Jų laukia ministrai ir princai. Gyvybės ar mirties klausimas. Jeigu 
leidote jam išvažiuoti be manęs, rytoj būsit tokia bedarbė, kad jums 
neduos net jūros vėplių mėžti. 

Moteris pasvėrė nesiliaujančio akiplėšiškumo privalumus ir trūkumus. 

— Ten buvo šlavėjas, — galiausiai prabilo ji. - Norėjo patraukti 
direktoriaus mašiną. Klausė, kieno jinai. Norėjo po ja iššluoti. Su- 
prantama, parodėm jam duris. 

Madlena išsitiesė, susvyravo ir mirktelėjo. 

— Taip tokiems ir reikia, - tarė. 


Išėjus į saulę, ėmė slopti alkoholio sukeltas svaigulys, apėmė ekstazė. 
Niūniuodama, nesirinkdama kelio, linksmai patraukė per mielą ir 
džiugų pasaulį. Mintyse skriejo zoologijos sodo statybos, Andrėja 
Barden, būsimos ir paliktos svajos, nematytos ir nepažįstamos drau- 
gės, Adamo erekcija, miego mašinos brėžinys ir vien biologiškai 
nepaaiškinamas noras veikti. 

Praėjo sunkvežimį su šunimi ant durų. Aukštoje vairuotojo kabi- 
noje sėdėjo išmestasis šlavėjas — lyg koks apimtas nevilties bejėgis 
pasakos jaunuolis, kuriam padėti tuoj pasisiūlys ragana. 

Pasistiebusi Madlena atidarė mašinos duris ir įsiropštė vidun. 
Įsitaisė šalia Džonio, atsidarė dėklą, išsitraukė kolbą su paskutiniais 
mililitrais degalų, atsikimšo. 

Džonis nė nekrustelėjo. 

— Ką pasakysi? - galiausiai tarė. 

— Ieškau, kas iššluos man gatvę, - tarė Madlena. 

Gurkštelėjusi iš kolbos padavė ją Džoniui. Tas pauostė ir nedrąsiai 
lyžtelėjo. Iš pradžių jo akys paplūdo ašaromis, paskui pagarba. 

— Čia spiritas, — tarė. | 

Madlena nusiėmė saulės akinius. Tik dabar pastebėjo ant gulto už 
vairuotojo sėdynės tupint sugipsuotą Samsoną. 

— Žinau, tu jo žmona, - pasakė Džonis. 

Madlena išsišiepė. Šypsniui tebešviečiant ėmė ristis žemyn. 

Tai tetruko akimirksnį. Atsargos baigėsi, raketa sumažino greitį, 
stabtelėjo ir išmetė ištuštintus bakus. Paskui lyg akmuo bloškėsi 
stačiai Žemyn. 

Madlena pravėrė duris, pro kurias įlipo, pasilenkė. Ant šaligatvio 
stovintys žmonės, pamatę jos veido išraišką, pasitraukė toliau. Išsky- 
rus vieną. Adamo sekretorė, matyt, išėjusi pietauti, dar vis išbalusi ir 
sukrėsta, tarsi įaugo žemėn. Madlena pradėjo vemti. Sekretorė ėmė 
trauktis atatupsta. 

Madlena būtų iškritusi, bet ranka, kadaise prilaikiusi antilopes ir 
begemotus, apvijo ją ir įtraukė atgal į mašiną. Džonis padavė didžiulę 
mėlyną išlygintą ir sulankstytą nosinę ir termosą. 

— Pagerk, — tarė, - čia vanduo. 

Madlena puolė godžiai gerti. Iš švarko kišenės išsiėmusi saują 
vitaminų B, susižėrė į burną, užgėrė. 

Džonis užvedė mašiną, nuvažiavo nuo kelkraščio. 

Madlena toliau ritosi savy vis didėjančiu greičiu. Priekyje kelią 
užkirtęs laukė šleikštulys, o dar giliau - palaikų pilnos katakombos, 
žmonių nepagrįstai perdėtai vadinamos pagiriomis. Gedėti ji nebe- 
turėjo jėgų. Tačiau žvelgė vis dar isteriškai aiškiai, visai taip, kaip 
prieš pat pakrinkant protui. 

— Štai kodėl Bovenas kalbėjo apie šunį, — tarė ji. - Tu vežei 
beždžionę. 

— Ji pabėgo, - tarė Džonis, - man taip dar nėra buvę. Aš juk net 
nežinojau, kad jinai čia atlindo. 

— O kaip tu ją paskui susekei? 

Džonis pabarbeno per radiją. 

— Policijos dažnis 148 Mhz, - tarė, - veterinarijos policijos — 
146 Mhz. 

Madlena niekada nebuvo susidūrusi su darbininkais kitokiomis 
nei iš anksto griežtai nustatytomis sąlygomis. Patenkinę materiali- 
nius jos gyvenimo poreikius, po kiek laiko jie ateidavo išnešti atliekų. 
Ji tuos žmones užsisakydavo, priimdavo, įsileisdavo ir išleisdavo, 
elgdavosi perdėtai mandagiai, baimindamasi ir nesuprasdama, giliai 
savy jausdamasi esanti absoliučioje jų valdžioje, nes pati nebūtų 
pajėgusi perrašyti draudimo, išsikasti nutekamojo šulinio ar išsikepti 

riestainio. Išsikvietusi taksi, ji visada lipdavo į galą. O dabar sėdėjo 
Džoniui šalimais. Pati sukurstė jį važiuoti. Iš anksto nenusitarusi dėl 
kainos. 

Kilus abejonei, visos gyvos būtybės griebiasi įprastinių elgesio 
modelių. 

— Aš tau skolinga, - tarė ji. 

Džonis papurtė galvą. 

— Kiek? 

Džonis ir vėl papurtė galvą. 

— Pinigų man nereikia, - tarė. 

Madlena išpūtė akis lyg pamačiusi neregėtą Žvėrį: tarį ar mažąjį 
tapyrą. Žmogus atsisako pinigų! 

— Tai ko tau reikia? - paklausė ji. 

Džonio veidą ir kūną užliejo jausmų banga, tačiau nė vienam iš jų 
apsakyti neatsirado žodžių. Madlena suprato, kad šalimais sėdintis 
vyras kaip ir ji pati nežino, ko ieškąs, bet kad jis - kaip ir ji pati - yra 
įsitikinęs sekąs teisingomis pėdomis. 

— Norėčiau pamatyti ją dar kartą, - tarė jis. 

Kurį laiką jiedu važiavo tylėdami, abu jusdami šitoje pačioje kabi- 
noje pabuvusią beždžionę. 

— Aš pasižadėjau jai padėti, - tarė Madlena. 

Džonis linktelėjo. 

— Aišku. 

— Tik nežinau kaip. 

-— Aš vežiau visus, — tarė Džonis. — Rujojančius Žžirafų patinus. 
Antilopes. Kurios miršta, vos įtarusios, kad jos nebe Afrikos 
savanose. 

Jis sustabdė mašiną. Tik dabar Madlena pažino rajoną. Iki Mom- 
basos dvaro tebuvo ranką ištiesti. Apsidairiusi išlipo. 

— Galėčiau tau padėti, - tarė Džonis. 

Madlena pažvelgė jam į veidą. Patikėti nepažįstamu, neaiškios 
socialinės padėties žmogumi neįmanomas dalykas. Bet ji buvo ne 
viena. Skausmingai aiškiai juto, kad migloje už nugaros pasislėpu- 
sioms draugėms Džonis patinka. 

— Pasistatysiu čia mašiną, - tarė jis. - Aš joje gyvenu. 

Padavė jai dėklą. 
— Pasakyk patinui, kad... kad mudu su Samsonu atleidom jam už 


tai, ką jis padarė Samsonui. Jis juk neturėjo kitos išeities. 
Madlena uždarė duris, apsisuko ir neatsigręždama nužirgliojo 


namo. 

Madleną pažadino šviesa, variklio burzgimas ir kažkokios skolos 
kažkam jausmas. 

Buvo antra valanda nakties, bet triukšmas nestebino. Per pasta- 
ruosius mėnesius Madlenos galvoje buvo nutiestas šešiajuostis 
greitkelis, tampantis ypač judrus naktį, be visa ko, dar apšviestas 
ragenoje iš vidaus besiplaikstančių mirguliuojančių žibintų. Prie šio 
šviesos ir garsų pragarojijau turėjo laiko priprasti. Trikdė tik tai, kad 
pojūčiai šįkart ėjo iš lauko. 

Madlena atsistojo prie lango. Blyškiai šviečiant darbo lempoms, 
kieme plušėjo pustuzinis vyrų — jie turėjo stipriai įtvirtinti ir visiškai 
atskirti sodo svetainę. Per dvi pražiūrėtas valandas ant langų atsirado 
plieninės grotos, buvo pakeistos durys, o iš priestato į kiemo pusę 
penkių metrų aukštumo vielinė tvora su trimis izoliuotais elektros 
laidais viršuje atitvėrė nedidelę aikštelę. Paskui visi išvažiavo. 

Madlena atsigulė, bet užmigti nesisekė, tad ir vėl atsikėlė. Emus 
aušti, išvydo Adamą, pasitinkantį tris vyrus. Užsimetę chalatus, jie 
užsidarė sodo svetainėje. Neilgai trukus prisijungė Klepamas. 

Visą rytą, kol pamažu visai prašvito, pasitelkusi alkoholį Madlena 
kovojo su vakarykščiais apsinuodijimo spiritu padariniais. Pirma 
pradžia, atrodo, pavyko. 


Kitas tris paras Adamas su keturiais savo pagalbininkais teišlįsdavo 
užkąsti, į tualetą ir snūstelti valandą kitą ant sofos ar krėsle. Visą tą 
laiką Madlena tolygiai, nesustodama gėrė. Iš pradžių norėdama 
numalšinti viduje kilusią sumaištį, nepavykus - bandydama užmigti, 

bet kai ir tai nepasisekė, ji nesiliovė gerti, kad neužeitų pagirios ir 
kad neišsiblaivytų. I 

Namo gyventojai per šias tris paras tapo kažkuo panašūs į Žvėris. 
Ne viena Madlena, bet ir visi penki vyrai. Pirmą kartą išėję, jie 
nusiprausė ir persirengė. Bet kitą kartą, tepraėjus dvylikai valandų, 
nenusivilkę pilkų darbo chalatų, patraukė tiesiai į virtuvę ir netarda- 
mi nė žodžio valgė. Paskui visai pamiršo, kada laikas valgyti. Kartais 
pasisiųsdavo ką nors atnešti sumuštinių, kartais ateidavo dviese ar 
trise ir, pasiėmę po gabalą mėsos, vos atsisėdę užmigdavo, o nusnūdę 
porą valandų grįždavo prie darbo. Po paros išsitrynė jų socialiniai 
skirtumai. Matydamas šiuos vyrus plūstantis ar nudribus miegant, 
joks pašalinis nebebūtų galėjęs atspėti, kuris čia darbininkas, kuris 
tarnas, o kuris — būsimas prestižiškiausio pasaulio zoologijos sodo 
direktorius. 

Jie pradėjo darbą švytėdami moksliniu optimizmu. Vis labiau 
svaigdama Madlena matė, kaip per tris paras tas optimizmas iš 
pradžių ėmė slopti, paskui virto pykčiu, vėliau neviltimi, o galiausiai 
panika. 

Adamas kas dvidešimt valandų atsvirduliuodavo į savo miegamąjį, 
Madlena atlįsdavo poruotis, paskui kartais šiek tiek pasnausdavo. 
Šitame kambaryje trečiosios dienos naktį ji nubudo iš baisaus sapno, 
bet neilgai trukus prasidėjo kitas - Madlena suprato, kad jos orga- 
nizmas tuoj Suirs. | 

Alkoholis sunaikino jos skysčių atsargas. Išleido ląstelių serumą, 
susiskaidė, suparalyžiavo inkstų šlapimo reguliavimo funkcijas ir 
užteršė likusius kanalus po skilimo susidariusiais amonio junginiais. 
Madlena aiškiai pajuto, kaip dunktelėjo širdis, apsunko kepenys, 
pavojingai apmirė žarnos. Prie organizmo katastrofos ėmė dėtis 
skraidantys sapnų ropliai, didžiuliai, balti, venerologiniai girtų koš- 
marų varliagyviai. 

Išsiropštusi iš lovos, priėjo prie lango. Dylančio mėnesio šviesoje 
apėjo ratą. Įsuptas į maršką, veidą dengė šešėlis, jis šlitinėjo, išsekęs 
labiau už visus penkis vyrus kartu sudėjus. 

Ir vis tiek Madlena pamatė - kad ir ką jie ten bandė iš jo išgauti, 
jiems nepasisekė. 

Daugiau žvėris nebevaikščiojo, dingo pastate, o Klepamas užraki- 
no duris. 

Madlena apžvelgė lango rėmus, parką, žvilgsniu perbėgo miestą. 
Iš vaikystėje nugirstų pokalbių ji turėjo susidariusi apytikrę ir nema- 
loniai nuteikiančią nuomonę apie pramoniniam perdirbimui augi- 
namų gyvulių padėtį. Žinojo, ką reiškia žodžiai savaiminis kaulų 
lūžis, užkritęs liežuvis, somatotropinis hormonas, šlapimo gėrimas, 
kandžiojimasis prie lovio, kapojimasis, poravimosi monotonizavi- 
mas. Dabar šiuose žodžiuose pamatė save. Siubuodama kūrė savo ir 
miesto atspindį gyvūnų pasaulyje. Jos vidus ištuštėjo, tarsi būtų 
įsiurbusi Adamo įšvirkštą tuštumą. Prisiminė, kiek kartų net nebandė 
prieštarauti, kiek progų neišnaudojo. Apėmė kaltės jausmas. Ne 
sąžinė slėgė, ne moralinė skolelė, ne smulkmė, bet savižudžio kredi- 
tas. Savo pačios pasirinktu klystkeliu Madlena priėjo graužatį. 

Pagalvojo apie beždžionę. Mintis susiejo viduje alkoholio išaugin- 
tą parką, haliucinacijų roplius, kalnus giminės sukrautų kiaulių, 
karvių ir vištų su narve uždarytu patinu. 

Dabar Madlena suvokė daugiau nebekeliausianti įdomiomis spi- 
rito sukurtomis vietovėmis. Ji apsigyveno —jau seniai buvo įsikūru- 
si — ir užsidarė cheminiame kalėjime. 

Mėnesiena, dar prieš akimirksnį atrodžiusi silpna, įspindo į kam- 
barį rentgeno ryškumu. Šioje šviesoje Madlena išvydo savo nuopuolį, 
regėjo aiškių aiškiausiai, žiūrėjo į save kaip tada beždžionė ir pasi- 
davė. Atsisakė vilties, atsisakė girtuoklės vaidmens, švelnaus, spiri- 
tuoto vėjo, nešusio per praėjusios savaitės įvykius. Atsisakė alkoholio 
kankynės, spirito tapatybės. Madlena metė gerti. 

Madlena atsibudo ne viena. Šalimais, toje vietoje, iš kurios naktį 
paspruko Adamas, gulėjo vakarykštis silpnybės pripažinimas. 

Nužvelgė jį, siaubingai susilpnėjus; ir vis dar nepažįstamą. 

Atsikėlė. Drebėdama žengė kambariu pirmuosius žingsnius, apsi- 
gręžė, pasuko atgal. 

Atrodė, kadji grįžta į lovą, kur grafinas padės pasijusti saugiai. Bet 
praėjo pro šalį Adamo darbo stalo link. Nuo jo iš krūvos didelių 
spausdintų lapų, vyro parsineštų iš žiemos sodo, nesirinkdama pa- 
ėmė pluoštą ir susukusi įsikišo į dėklą. Iš viršutinio stalo stalčiaus 
išsitraukė du pinigų pakelius. Tada perėjusi kambarį išėjo. Šiuo fizine 
prasme nereikšmingu žingsniu ji visam laikui paliko vieną savo 
gyvenimo atkarpą. 

Vestibiulyje kurį laiką pastovėjo prie telefono, tačiau visi namo 
telefonai buvo sujungti su Klepamo kontora. Ėjo toliau, į sodą, ten 
pro tvoros vartelius išlindo ant šaligatvio. | 

Džonis atidarė užpakalines mašinos duris jai dar ne visai priėjus. 


Madlenos namai niekada nėra buvę mažesni kaip 800 kv. m gyvena- 
mojo ploto, nekalbant apie didžiulį rūsį ir parką. Džonio priekaboje buvo 
lova, rašomasis stalas, televizorius, baras, telefonas, virtuvė, muziki- 
nis centras, keli kilimėliai ant grindų ir sienų, lempos, pritvirtintos 
spintos, — viskas 2,5 m pločio ir 3 m ilgio patalpoje. Per tą pusę 
minutės, kol užsiropštė vidun ir susmukusi į kėdę išgėrė Džonio 
paduotą stiklinę vandens, ji įgavo gyvenimiškos patirties ir padarė 
keletą išvadų apie socialinės padėties ir gyvenamosios erdvės santykį. 

- — Mečiau gerti, - tarė. 

Dar vaikas Džonis buvo matęs, o vėliau ir pats patyręs tą stiprią 
alkoholio trauką. Todėl nužvelgė Madleną su pagarba. 

Ištraukusi lapus iš dėklo, ji paklojo juos ant stalo. 

— Tu žinai, kas čia? — paklausė. 

Džonis suakmenėjo nuo tiek formulių. 

— Aš tik penkias klases baigęs, - pasakė jis. 

Madlena palinksėjo galva. Išskaičiavus praleistas pamokas ir jai 
išeitų tiek pat. 

Prisitraukusi telefoną, surinko numerį. 

Adamo sekretorė nebesipriešino, atsakė slopiu ir palūžusiu balsu: 

— Jis išvykęs. Grįš poryt. Gal ką perduoti? 

Madlena padėjo ragelį. Džonis stebėjo ją bejausme veido išraiška. 
Madlena vėl surinko numerį. Dukart perjungus ragelį pakėlė An- 
drėja Barden. 

— Dabar, kai tapom tokios artimos, - tarė Madlena, - ir nebeturim 
viena nuo kitos jokių paslapčių, ar nebūtum tokia miela pasakyti, 
kiek laiko ji dar bus pas mus? 

— Ką, Adamas nesakė? 

— Jis mane labai saugo. 

— Jie baigia rytoj. 

— Ir kur tada išveš? 

Andrėja Barden atsakė stulbinamai greitai, neužsikirsdama. 

- Institutas juk turi Šv. Pranciškaus mišką. Pakrašty miesto, malo- 
niai nuošali vieta. 

— Na, ir puiku, - tarė Madlena. - Dabar aš visai rami. 

Ji padėjo ragelį. 

— Turime parą laiko, - pasakė ji. - Paskui išveš. Kaip gabena žvėris? 

— Beždžionėms yra specialios dėžės. | 

— Iš kur jas gauna? 

— Bovenas padaro. Balis visada sakydavo, kad tokių dėžių kaip 
Boveno niekur pasaulyje negausi. 

— Kas tie Bovenas ir Balis? - paklausė Madlena. 

— Balis atvežė beždžionę. 

Madlena pažiūrėjo į Džonį. Į dėklą. Prirašytas grafas. Sutvarstytą 
Samsoną. Pažvelgė pro langą. Į švintančią dieną. Vyrą pilku kostiu- 
mu, žingsniuojantį šaligatviu, vediną mažiuku, neramiu kapučino 
kavos spalvos šiurkščiakailiu foksterjeru, jau trečią kartą jos pa- 
stebėtą prie Mombasos dvaro. Madleną nukrėtė virpulys, panašus 
kaip abstinencijos, bet iš tikrųjų kitoks. Jis išaugo į visą kūną apimantį 
drebulį lyg išgėrus pirmąją ryto taurę. Tačiau taurės ji čia neturėjo. 
Pajuto visai ką kita. Staiga priešais iškilo svaiginančių galimybių 
žvaigždynas, pasirodantis kiekvienam kūrėjui, palikusiam visus 
sprendimus atvirus. 

Madlena nusikabino nuo kablio Samsono pavadėlį, prisirišo šunį 
ir, atsidariusi priekabos duris, drauge su juo iššoko ant šaligatvio. 

Pastebėjęs Madleną, pilkasis vyras nejučia sustingo, apsigręžė 1r 
ėmė eiti šalin. 

Būtų galėjusi palikti jį ramybėje. Tačiau jos organizme, nuo pa- 
kaušio žemyn, iškerojo skaudžioji migrena. Ten, kur visada buvo 
greitai išgaruojantis ir labai degus potraukis gerti, Madlena pajuto 
atsiradus destruktyvų gėdingą norą sustoti. Jiedu su Samsonu prisi- 
statė prie vyriškio ir jo terjero. 

— Kaip sekasi veterinarijos policijai? — paklausė. 

Ji buvo mačiusi šitą vyrą sėdint baltame automobilyje po to, kai jį 
nuo vartų nuginė Klepamas, ir dar vieną kartą prie namo. Stovintis, 
iš arti jis atrodė aukštas, lieknas, tvirtas ir iš tų, kuriems auklėjimo ir 
išsilavinimo buvo įdiegta nesileisti apjuokiamiems. 

Vyriškis atsakė gana negreitai, net šunys jau buvo spėję apsiuostyti. 

— Mūsų įstaiga gerokai išsiplėtė, - ėmė pasakoti jis. — Kai pra- 
dėjom, buvom tik keturiese ar penkiese. Dabar jau sekam lenktynių 
lažybas — visos dopingo bylos mūsų rankose. Naminių gyvūnų vagy- 
stes. Vien gyvūnų prekybai kontroliuoti turime dvidešimt vyrų. Su 
veterinarais, su nedviprasmiškais teismo sprendimais. 

Augdama ir domėdamasi vyrais Madlena išmoko aiškiai atskirti 
tokius, kurie, kaip Adamas, tik užėmė jiems nuo gimimo skirtą vietą, 
ir tokius, kurie, kaip priešais stovintis vyras, iškilo patys. 

— Tai kaip jūs, turėdamas teismo sprendimą, leidžiatės išvejamas 
mūsų durininko? — paklausė Madlena. 

Vyras pakėlė akis nuo šunų. Dabar jo žvilgsnis buvo įbestas tik į 
Madleną. 

— Teismo sprendimai tinka tik gyvūnų prekeiviams ir žmonėms, 
kurie savo mažuose butuose batų dėžėse laiko nykstančius roplius. 
Pasirodęs su šiuo popieriu aukštesniuose sluoksniuose, ganėtinai 
rizikuoji. 

Šitie iškilusieji, Madlenos nuomone, dalijosi į dar du pogrupius. 
Tokie kaip jos tėvas visą gyvenimą stengėsi atsiriboti nuo savo žemos 
kilmės. O tokie kaip šis vyras, kad būtų rami galva, įsigiję baltą 
automobilį, kostiumą ir barzdą, taip ir liko proletarai. 

— Norėjote pasiteirauti apie beždžionę? - paklausė Madlena. 

Vyriškis tylėjo. 

— Patinas tam sparne, - pasakė Madlena. - Ten visas sunkvežimis 
prietaisų. Jį tiria. Nori kažką sužinoti, bet nesiseka. Jis nusilpęs, bet 
dar gyvas. O ką jūs pasakysite? 

Per tą laiką, kol vyriškis galvojo, Madlenos sąmonėje švystelėjo 
nepaaiškinamas, intuityvus Žmogaus charakterio vaizdas. Ji staiga 
suprato, kad priešais stovintis vyras pasiekė taip daug per savo jėgą 
ir išmintį ir kad jis buvo apdovanotas stipriu teisingumo jausmu, 
neleidusiu nueiti dar toliau. | 

— Tiesą sakant, žvėris mus ne taip domina, - tarė jis. - Mums daug 
labiau rūpi jį atvežusio laivo kapitonas. 

— Balis, - patikslino Madlena. 

Vyriškis linktelėjo galva. 

— Jei esama Žvėrių pragaro, Balis, kai ateis laikas, bus visų jo velnių 
karalius. 

— Ne, tik karaliukas, - tarė Madlena, - karalius bus mano tėvas. 

Vyras ištiesė ranką. Madlena pamanė, kad nori pasisveikinti, bet 
jis laikė kortelę. 

— Aš Smeilzas, - tarė jis. - Mes išžvejojome poną Balį iš Temzės ir 
sulaikėme. Bet trūksta įrodymų. Tuoj teks jį paleisti. Svarstom, gal 
vis dėlto reikėtų gauti teismo sprendimą ir įsiveržus pareikalauti 
pasiaiškinimo. 

— Duokit man vieną dieną, - paprašė Madlena. 

— Kam? 


96 


gs, 
(i 


r, 


AlGų, 
UT 


Š 


— Jūs gausit įrodymų prieš Balį. 

Smeilzas ėmė vestis terjerą tolyn. 

— Iš kur buvo tas laivas? - paklausė Madlena. 

— Iš Danijos, kaip ir jūs. 

— Kaip daug jūs Žinot. Juk pro vartus neįleido. 

— Aš pavedžiojau šunį po jūsų rajoną. 

Madlena pažiūrėjo į Samsoną. 

— Ir aš visada taip darau, - tyliai tarstelėjo. 

Jau visai nutolęs Smeilzas apsigręžė dar kartą. 

— Viena diena, - slopiai šūktelėjo, - ir nė minutės viršaus. 

Kensingtono Olandijos parko veterinarijos klinika kvietė besąly- 
giškai atsiduoti. Ji buvo ne tik brangiausia ir moderniausia iš privačių 
gyvūnų gydyklų Londone, bet ir garsėjo kaip „besišypsanti ligoninė“, 
nes visi čia dirbantys be perstojo šypsojosi. Šypsojosi draugiškas 
durininkas, budinti seselė, šypsojosi paslaugusis sanitaras, klinikos 
valdytoja, užkėlusi Samsoną ant neaukšto gulto, taip pat šiltai ir 
maloniai šypsojosi. | 

— Norėčiau pasikalbėti su Aleksandru Bovenu, - tarė Madlena. 

Moters šypsena tapo apgailestaujanti. 

— Deja, būtina susitarti iš anksto, - pasakė ji. 

Madlena susirado ant stalo rašiklį ir baltą skiautelę popieriaus. 
Brukštelėjusi ant jos, įsuko į penkiasdešimties svarų banknotą iš 
Adamo stalčiaus ir padavė sanitarui. 

— Ta operacija buvo tokia sunki, - tarė. — Aleksas tiesiog primyg- 
tinai prašė manęs jį pakviesti. Norėjo pats apžiūrėti Samsoną. 

Po trijų minučių įžengė Aleksandras Bovenas, baltu chalatu, šyp- 
sodamasis. 

Šypsena vos laikėsi. Net ir toks galingas veterinaras kaip jis gyve- 
nime nebuvo visai saugus, o padėtis, į kurią dabar pateko, atrodė 
ypač abejotina. | 

Ant popieriaus Madlena buvo parašiusi: „Sutartinė kaina - 1000 
svarų. Ponia Mortensen“. Aleksandras Bovenas atsiminė kiekvieną 
kada nors savo gydytą gyvūną ir vargu ar būtų pamiršęs bent vieną 
už tai išrašytą sąskaitą, jis tvirtai žinojo niekada negirdėjęs jokios 
ponios Mortensen nei kada matęs šią priešais stovinčią moterį su 


a 


(ti !du, 
UT 


98 


saulės akiniais ir lietpalčiu. Tačiau jis taip pat nedvejojo, kad šitas 
šuo — tai tas pats dobermanas, kurio kažkada nedrįso užmigdyti, 
bijodamas Baliui dirbusio vairuotojo, Kaip jį ten. 

Ateiti gydytoją paskatino tik paminėtieji 1000 svarų. O atėjusį laikė 
baimė ir smalsumas. 

Nesumodamas, kaip elgtis, gydytojas žengė veiksmingą ir neįpa- 
reigojantį žingsnį: staiga susirūpino šunimi. 

— Kaip jis laikosi? — paklausė. 

— Ačiū, jau geriau, - atsakė Madlena. 

Ji ištraukė iš dėklo didžiuosius popieriaus lakštus. Tokiu pačiu 
mostu ant stalo padėjo dešimt banknotų po šimtą svarų. 

— Atsinešiau rentgeno nuotraukas, - tarė. 

Madlena užaugo pasaulyje, kuriame moterys papirkdavo vyrus 
erotika, suaugusieji duodavo žaislų kyšį vaikams, vaikai priversdavo 
tėvus nusileisti meilikaudami arba sukeldami isteriją — visa giminė 
susimokėjo už vietą aukštuosiuose sluoksniuose ir Danijos istorijos 
puslapiuose. Nuo pat mažumės ji išmoko kyšininkavimo meno gu- 
drybių. Jei gydytojo veidu būtų šmėkštelėjęs nors krislelis nenoro, 
uždėjusi ranką ant pinigų ji būtų pašalinusi šį mažytį nesusipratimą. 
Tačiau veidas neatrodė nepatiklus, priešingai - skaidrėjo ir rimo. 

— Čia ne rentgenas, - tarė jis, - čia nuskenuota su MRIL. Ir visai 
ne šuo. 

— Mūsų šimpanzė, - pasakė Madlena. - Matyt, supainiojau. 

Gydytojas papurtė galvą. 

— Pažiūrėkit, kokia kaktinė siūlė, - tarė jis, - kokios aukštosios 
kognityvinės funkcijos. Tai žmogus. Tik, aišku, labai didelis. 

Jo pirštai nuslydo prie stulpelio skaičių dešiniojoje lapo pusėje. 

- Tūris 2700 kubinių centimetrų? Čia jau anomalija. 

Ėmė versti kitus lapus, stabtelėjo ties rentgeno nuotrauka. Su- 
žerėjo rubino raudonis, švelniai auksinė, ryškiai mėlyna spalvos. 

— Čia ir vėl jis. EEG uždėta ant PET. Europoje nedaug kas šitai 
sugeba. Iš kur, sakėt, jūs jas gavot? 

— Ką reiškia PET? - paklausė Madlena. 

- Sutrumpinta Positron Emission Tomography. Jam įšvirkštė radio- 
aktyvaus vandens, tada smegenys nebepraleidžia kraujo. Paskui, 

prašom, — galima matuoti radioaktyvumą. 

Apčiuopusi Adamo pinigų pakelį, Madlena nepastebimai ištraukė 
dar vieną banknotą. 

— Bent jau už sugaištą laiką paimkit, - tarė. 

Gydytojui aptemo akys. Plūstelėjo apgaulingas išsiblaškymas, jau- 
nystės prisiminimai, pagavusi ėmė nešti išjudintos savimylos banga. 

— PET, - tarė jis, — tai tobulas talpos parametras. Matuoja 3-5 
milimetrų tikslumu. Tik labai ilgai užtrunka. Iki 90 sekundžių. Tam 
ir deda jį į encefalografą. Su juo gali stebėti viską, kas vyksta smege- 
nyse, milisekundės tikslumu. Tikras stebuklas. O šita įranga dar ir 
portatyvinė. Jam uždėjo šalmą. Paskutinis išradimas. Nemaniau, kad 
kas dar be mūsų šitai moka. 

Jo pirštai nuslydo skaičių stulpeliu. 

— Buvo nusiuntę jį į kliūčių ruožą. Gal sutrikusi motorika? Kalbos, 
regėjimo testai, įvairūs funkciniai metodai. Anatominė lokalizacija, 
labai išsami. Trisdešimt pjūvių visais keturiais lygiais. 

— Ko jie ieškojo? - paklausė Madlena. 

Jos pirštai paleido ant stalo dar vieną banknotą, bet gydytojas 
nieko nebematė, atrodė lyg būtų užhipnotizuotas. Madlena suprato, 
kad narkozė jau veikia. Dabar reikėjo Žiūrėti, kad neprabustų įtaru- 
mas, o protas dirbtų toliau. 

— Taigi ko mes ieškojome? - tarė jis. - Kas galėtų į tai atsakyti? 

— Mes? 

— Ir aš bandžiau. 

— Ar radote? 

Gydytojas žvelgė į jam vienam matomus tolius. 

— Jūs manot, kad tai apskritai įmanoma? 

- Šitos nuotraukos jūsų darytos? 

Jis papurtė galvą. 

— Aš turėjau mintyje ankstesnius laikus. Aukso amžių. Beveik prieš 
dešimtį metelių. Kai dar išdrįsdavome turėti vilties. | 

Madlena nekantraudama timptelėjo jį už chalato rankovės. 

— Galvoju apie tai, - tarė jis, - bet niekam nepasakoju. Ką darysi, 
kad jau taip susiklostė. 

— Na, pasakykit, - švelniai paprašė Madlena, - šuo juk vis tiek nieko 
nesupranta. 

Aleksandras Bovenas prarado nuovoką, ir tai jam buvo visai ma- 
lonu. Vieta priminė jo paties kliniką, iš skenogramų sprendžiant, jis 
skaitė paskaitą mokslinėje konferencijoje, matydamas priešais be- 
siklausančią moterį, jautėsi lyg valdybos susirinkime, o pinigai atrodė 
esą skirti sandoriui su advokatu. Tarytum pačios aplinkybės ge- 
raširdiškai ėmėsi derinti visus vargiai sutaikomus jo gyvenimo vaid- 
menis. 

— Masačiūsetse svarstėme inteligencijos prigimtį, — tarė jis. - Atli- 
kinėjom sudėtingiausius tyrimus. Be jokios konkurencijos. Buvom 
pažengę taip toli, kad kolegų net nesimatė. Jautėmės esą visiškai 
greta. Turėtumėt suprasti: buvom pačiame smegenų viduje. Labiau 
neįmanoma priartėti. Arčiau nieko nebėra. Kvapą gniaužiantis inty- 
mumas. Kas, kad tai tik beždžionės. Buvome visai prie pat. Susilieti. 
Su kito sąmone. Dabar įsivaizduokite tą nusivylimą. Kai viskas staiga 
išgaruoja. Pavirsta niekuo. Tu stovi nepakeliamoje tuštumoje. Visi 
aplinkiniai dar tikisi. O pats Žinai, kad viskas baigta. Horror vacui. 

— Panašu į meilę, - tarė Madlena. 

Gydytojas įsmeigė akis. 

- Ir jūs ten buvote? 

— Pažįstu tą jausmą. 

— Jūs mane suprantate, - tarė gydytojas. - Tikrai panašu į santuoką. 
Buvo lygiai taip pat. Jauteisi apgautas. Nes jeigu iš tikrųjų, nors aš ir 
niekada šito neprisipažinčiau, niekam, net jums, jeigu iš tikrųjų būtų 
pasisekę perprasti protą, sielą, sąmonę, rasti smegenų kodą, aš būči- 
au galėjęs paguldyti moterį ant stalo. Įstumti ją į ritę... 

— Ritę? 

— Čia tas MRI, didžiulis magnetinis laukas. Paguldai žmogų ant 
gulto ir įstumi į ritę. Nieko nesijaučia. Ji nebūtų nieko pajutusi. Ten 
viduje įtaisytas šilto oro kondicionierius. Yra veidrodis. Ant galvos 
galima uždėti ausines. Duoti klausytis malonios muzikos, „Rožės 
kavalierių“ ar dar ką nuostabaus. Tada galima kalbinti ją, paklausti: 
„Aleksandras, ką tau sako vardas Aleksandras?“. O pačiam stovėti 
išorėje ir Žiūrėti tiesiai į jos mintis, paverstas kompiuterių bylomis, 

taškeliais. Būtum moters viduje, taip giliai, kaip nė vienas vyras dar 
nebuvo įėjęs. Pačioje moters esybėje. Ji niekaip neišsisuktų, nepa- 
meluotų. O jeigu būtų buvęs kitas, jei ji būtų turėjusi kitą ar bent 
galvojusi apie kitą, būtum galėjęs suprasti tą pačią sekundę. 

Madlena padavė jam savo nosinaitę. 

— Jus išpylė prakaitas, - tarė. 

Gydytojas nusišluostė kaktą. 

— Tada gal būtum galėjęs išgelbėti šeimą, - pasakė. 

Madlena žvelgė į jį su užuojauta. 

— Vargu ar būtų užtekę vien magnetinio skenavimo, - tarė. 

— Teisybė. Bet juk tikiesi, tikėtis jak žmogiška? Mes tikėjome iki 
paskutinės akimirkos. Vis tiek nieko negalėjom padaryti. Iš esmės 
ten viskas susieina į deguonies matavimą. Bet nėra formulės, kuri 
parodytų, koks ryšys tarp suvartoto deguonies ir smegenų veiklos. Ir 
niekas jos nesukurs. Inteligencijos neįmanoma objektyviai išmatuoti, 
neįmanoma nustatyti minčių eigos. Tad grįžome prie senųjų metodų. 
Vien įrangai buvome sunaudoję 80 milijonų dolerių, rėmėjai laukė 
rezultatų. Teko grįžti prie adatų. 

— Adatų? 

— Turbut žinote, kaip paprastai dirbama. Gerai ją pririši. Na, tą 
beždžionę. Nuimi pakaušį, viršutinę kaukolės dalį. Prašom, smege- 
nys atviros. Ir badai su adatom. Pasakiškai tikslios. Single Neuron 
Recording. Gali užčiuopti vieną vienintelį neuroną. Stebėti jo tvink- 
snių dažnį, tiksliai nustatyti, kada per jį pereis duotasis impulsas. 
Aišku, būna ir adatų komplektų. Multiple Neuron Recording. Ne- 
reikėjo mums jų pamiršti. Nors ir šitas metodas ne visai paprastas. 
Kai nori pasiekti giliau, adata juk turi pereiti per viršutinius sluoks- 
nius. O ir šimpanzių vis sunkiau gauti... 

Madlena tylėjo. Gydytojas pajuto, kaip nepaaiškinamai pasikeitė 
jos nuotaika, bet kur link - negalėjo suprasti, nenumanė, ką apie jį 
galvoja. 

— Dar turėjom bėdų dėl didžiųjų beždžionių ištvermės. Nesitikėk, 
kad išlaikys ilgiau kaip tris savaites. Pasidaro nebetinkamos ir pa- 
mažu nustoja gyvybės. 

— Arjūs ir dabar, - paklausė Madlena, - badote, tiksliau, ar dabar 
irgi su tom adatom... 

: Kažkur gydytojo letargo išklotinėje visu ryškumu įsižiebė pavojaus 
lemputė. Jis nutilo. 

Įsikibusi į chalato atlapus Madlena prirėmė jį prie sienos. 

— Kalbėkite, - įsakė. 

— Rodos, jau atsakiau į jūsų klausimą. 

Pakinkliais atsitrenkęs į žemą staliuką, Aleksandras Bovenas par- 
virto ant nugaros. Madlena pasilenkė virš jo. 

— Aš turiu dar vieną. 

Gydytojas spoksojo nemirksinčiomis akimis. Kaip ir kiekvieną, 
bundantį po narkozės, jį varstė skausmai ir pykino. Bet kartu kažko- 
dėl buvo saldu lyg paragavus užginto vaisiaus. 

Pačiose sielos gelmėse, labai seniai, dar būdamas vaikas, kaime, 
Džersyje, Aleksandras Bovenas tikrai mylėjo žvėris. Užaugo džiugi- 
namas katės ir šuns artumo, maloninamas tvarto kvapų, prie gyvulių 
jis jautėsi saugus be žodžių; paskui nusprendė tapti veterinaru ir 
įstojo į universitetą. Čia jam pasakė, kad gyvūnai yra mašinos. Ne- 
prastos, tiesa, su painiais biologiniais mechanizmais, bet vis dėlto 
mašinos. Pripažinusi tai, jo sąmonė pirmą kartą skilo pusiau. Šalia 
esamo Aleksandro ėmė augti gamtos mokslų alter ego. Dabar, glos- 
tant šuniui galvą, jaučiant šio šilumą ir prielankumą, išsilavinimas 
nebeleisdavo būti apgautam psichinių iliuzijų, kraštutinių fenomenų, 
susidedančių iš milijonų atskirai paėmus banalių ir visiškai paaiški- 
namų procesų. Baigus mokslus, baigė augti ir vidinis stebėtojas bei 
paprastintojas: trisdešimt metų jis išnešiojo savy šitą vis sunkėjantį 
kolbos monstrą, šį vidinį homunkulą. Grįžęs iš Amerikos parsivežė 
puikių rekomendacijų, bet ir depresiją. Neapleido žinojimas, kad 
kiekvienas judesys, fizinis ar psichinis, iš arčiau pažiūrėjus, tėra 
cheminis, taigi priklausantis ir kvantinei elektronikai, todėl kauzali- 
nis ir todėl determinuotas, o dėl viso šito - nulemtas iš anksto (arba 
neplaningai atsitiktinis), vadinasi, laisva valia yra iliuzija, tad visai 
nesvarbu, ko imtis, nes vis tiek tai, kas gyvenime atsitiks, atsitiks 
savaime. Taip ir įvyko. Vieną pilką rytą jis atsibudo ir suvokė, kad 
jeigu fizinė visata tesiremia į keletą elementariųjų dalių ir standartinį 

modelį jėgų santykiavimui paaiškinti, tai kuo puikiausiai galima 
žengti dar toliau - ką jis ir padarė - į šiek tiek (bet nelabai smarkiai) 
paprastesnį už fizikos — pinigų pasaulį, grindžiamą keletu piniginių 
vienetų ir keturiais pagrindiniais skaičiavimo būdais. Nuo tada jis 
jame ir apsigyveno. 

Dabar, gulėdamas ant grindų, akimirką pasijutęs išplėštas iš savojo 
pasaulio, Aleksandras Bovenas lengviau atsikvėpė. Kaip visi, gyve- 
nantys vien gamtos mokslų ar pinigų visatoje, svajojo apie išsivada- 
vimą; šią minutę Madlenos veidas parodė jam kitą tikrovę. 

— Mano paskutinis klausimas toks, - tarė ji. - Kiek kainuotų atverti 
jūsų viršugalvį ir paieškoti gailesčio? Ar jo ten esama. 

Akimirksnį gydytojas pasijuto gulįs tėvo lankoje, Džersyje, po 
žydru dangumi. 

— Dar, - paprašė jis, - dar. 

Madlena paleido jo atlapus ir išsitraukė iš lietpalčio kortelę. Dėl 
abstinencijos persipynus lemtingam ryžtui, savigraužai ir šleikštuliui, 
jos veiksmai ir žodžiai tapo išgaląstų ašmenų aštrumo. 

— Perskaitykit, - tarė ji, - o paskui bus jums dar - gausit spyrį į pilvą. 

Tai buvo inspektoriaus Smeilzo vizitinė kortelė. Gydytojas skaitė 
lėtai ir sunkiai. Nuo jo veido dingo geismas, skausmas ir nežinia, jis 
vėl virto profesionalu. 

— Jis laukia lauke, - tarė Madlena. 

Ji nusiėmė saulės akinius. 

— Ponia Barden, - pažino gydytojas. 

Iki šios akimirkos jis neabejojo galėsiąs suvaldyti situaciją kaip ir 
visas kitas savo gyvenime, kad ir kaip ji pakryptų. Kad po minutės 
įsiveržę pora nešikų išves šitą beprotę ir pasirūpins, kad ši padoriai 
susimokėtų už visą prakaitą ir skausmą, jei nenori, kad būtų pranešta 
policijai. Jis pats grįšiąs į konferenciją, paliktą prieš penkiolika mi- 
nučių, ir vienintelis prisiminimas bus nuo smūgio į linoleumą atsira- 
dusi kraujosrūva. Dabar pajuto, kaip viskas slysta iš rankų. 

Madlena bakstelėjo į skenogramas. 

— Čia beždžionė? - paklausė. 

— Čia žmogus. 

— Ar pasjusjį atveš nuimti viršugalvio? Kai Adamas neteks vilties? 

Aleksandro Boveno veidas išbalo, maža besiskyrė nuo sienos 
plytelių. 
— Pagal Vašingtono konvenciją, - tarė Madlena, - sėsite į kalėjimą. 
Susimokėjęs milžinišką baudą. Jums nebeleis dirbti. 
Gydytojas apsilaižė. 
— Tai mažytė operacija. Per dešimt metų tokių buvo daugybė. Jis 
nieko nepajus, gyvens sau toliau lyg niekur nieko. 
— Jūs tiriate visus Balio žvėris? 
Gydytojas neatsakė. 
Madlena susirinko banknotus ir įsikišo atgal į kišenę. 
— Lieku skolinga už Samsoną, - tarė. 
Šuo nušoko nuo gulto. 
— Paskambinkit, jei apsigalvosit, - tarė Madlena. 
Gydytojas spoksojo tuščiu žvilgsniu. 
— Sakau, jei geriau pasvarstęs vis dėlto nuspręstumėt duoti man 
kilstelėti viršutinę savo kaukolės dalį. Tai bus tik mažytė operacija, 
paskui galėsit ramiai sau darbuotis. 


Džonio sunkvežimis stovėjo šalikelėje, Madlena su Samsonu įlipo. 
— Ar Žvėrys mąsto? —- paklausė Madlena. 
Tik nuvažiavus pusę kelio iki Pietinės kalvos parko, Džonis atsakė. 
— Mortone, kai buvau mažas, - ėmė pasakoti jis, — prižiūrėjau 
kasyklos ponius. Gręžinys buvo nusitęsęs dešimt kilometrų po Atlan- 
tu. Ten nuvažiuodavom dyzeliniu traukiniu. Priartėjus prie kirta- 
vietės tunelis taip susiaurėja, kad toliau tegali eiti vyrai ir arkliai. 
Paskutinėje atkarpoje nepralįsdavo net poniai. Nuo čia tekdavo 
šliaužti pilvu, su prožektoriumi ir hidrauliniu rankiniu gręžtuvu. 
Dešimties kilometrų atstumu nuo kranto, vieno kilometro gylyje po 
jūra. Atramos, laikančios tunelio viršų, neišeidavo iš galvos. Atrodė 
tokios trapios. Tada atsigręždavai atgal, į arklį. Arkliai daug anksčiau 
už Žmones pajunta keičiantis svorio centrą. Pajunta, kad ima trūkti 
oro. Arba prasisunkia vanduo. Ir duoda ženklą. Kaip žmonės. Tik jie 
daug jautresni. Jei arklys ramus, vadinasi, viskas gerai. 
— Kodėl nepabėgai iš ten? 

— Kur? 

Madlena mostelėjo ranka į šviesą, medžius ir juos supančią visuo- 
tinę gerovę. 

Džonis pažvelgė pro priekinį langą. Akimis nuvedė namus ati- 
tvėrusias mūro tvoras, saugomus grotuotus vartus, Parlamento kal- 
vos tvorą. 

— Manai, būtų buvę geriau? - paklausė. 

Trečią kartą per šias kelias dienas susvyravo, ėmė grimzti ir skai- 
dytis Madlenos laisvės samprata. 

— Pripratom prie šilumos, prie gulimo darbo, prie tokio oro. 
Susitaikėm su vietos stoka. Bet daug sunkiau būdavo išbūti vienam. 
Juk ten negirdėti jokio garso. Absoliuti tyla. Staiga pasijunti visų 
apleistas. Lyg būtum paskutinis gyvas žemėje žmogus. Kilometro 
gylyje. Tada atsukdavai prožektorių atgal ir pažiūrėdavai į arklį. 
Juodu snukiu. Tokiu kaip tavo paties veidas. Blizgančiomis akimis. 
Kaip tavo paties. Jis visas būdavo kaip tu pats. Tik ramut ramutėlis. 
Ne todėl, kad būtų kvailas. Bet todėl, kad nepasiduodavo pašalinėms 
mintims. Jis negalvodavo apie vakardieną ar apie rytdieną. Nei apie 
darbo dienos pabaigą, nei apie Trečiąjį pasaulinį karą. Sutelkdavo 
mintis ties tuo, kas yra čia ir dabar. Pažiūrėjęs į jį imdavai jausti tą 
patį. Ir tada užplūsdavo ramybė. O kartais gal net... laimė. Tokia pati 
kaip vežant Žvėrį. Šiokią dieną juk skęsti mintyse: kas buvo vakaI, 
kas rytoj. Bėdų bėdos. Bet veždamas Balio žvėris, aš visas susitelk- 
davau į kelią. Nejusdavau vienatvės. Tik juos, juos ten, tamsoje už 
nugaros, žibančiomis akimis. Gražius, stiprius, keistus. Turėjau juos 
išsaugoti. Mažiausia mano klaida būtų viską sugriovusi. Neleisdavau 
sau nė kiek atsipalaiduoti ir tada, šitaip važiuodamas, aš būdavau... 
aš tapdavau... 

— Beveik laimingas, - tarė Madlena. 

Jie sėdėjo tylėdami. 

Pagaliau Madlena atidarė duris. 

— Reikia išgabenti ją iki rytojaus, - tarė ji. - Jei norim, kad jai dar 
liktų smegenų nepasiduoti pašalinėms mintims. 

Ji pažvelgė į Džonį su šunimi. 

— Judu būsit čia vakare, ar ne? - paklausė. - Nesumanysi staiga 


grįžti į Mortoną? 
— Kasyklą 1985-ais uždarė. O Mortonas tik iš to ir laikėsi. Aš 


nebeturiu kur grįžti. 


13 


Šį vakarą, praėjus penkioms paroms, Adamas vėl sėdosi pietauti 
kartu su Madlena. Iš toliau Žiūrint, jis rodėsi meilus ir dėmesingas. 

Bet Madlena žiūrėjo į savo vyrą ne iš tolo. Stebėjo jį iš arti, iš arčiau 
nei arti, meilužės akimis tyrė jo vidų ir matė, kad Adamo čia nėra. 
Kad ir kaip gražiai sėdėdamas priešais, Adamas asmeniškai prie stalo 
neatėjo. Jo sąmonė liko laboratorijoje prie beždžionės. 

Madlenai ši padėtis nebuvo nauja. Naujas buvo joje augantis 
nepasitenkinimo jausmas. Po kelių minučių ji nebegalėjo nei valgyti, 
nei kalbėti; neištarė nė žodžio iki tos akimirkos, kai, užlipus laiptais 
ir stovint prie Adamo kambario, šis prisitraukė ją. Nustūmusi jo 
ranką, tarė: 

— Nereikia. 

Tą akimirksnį Adamas grįžo į savo kūną. 

Prieš susipažindamas su Madlena, Adamas turėjo ne vieną draugę, 
bet kiekvienos atskirai negalėjo ar nenorėjo prisiminti. Jam atrodė, 
kad visos merginos, ar dvidešimtmetės, ar perkopusios trisdešimt, 
kalba silpnais vaikiškais balseliais, kad jų miegamieji pilni pliušinių 
žaisliukų, o vyrą jos vaizduojasi kaip dar vieną meškį ir vos pajutus 
geismo šešėlį, jas apima bejėgiška panika. 

Madlena buvo kitokia. Jau pirmąkart pabandęs prisitraukti, Ada- 
mas pajuto ją esant vangiai, tingiai pavojingą. Pusiau primerktomis 
akimis ji sekė jį artėjantį, o pagaliau nusprendusi duoti atsakymą, 
atsakė be išlygų. Šitiems ūmai iškylantiems ir kaip į vandenį dings- 
tantiems moteriško geismo proveržiams Adamas neturėjo antikūnių. 
Madlena akimirksniu apnuodijo jo gyslomis tekantį kraują. Po pir- 

mos jų bendros dienos Adamas susirgo. Kai Madlena atstūmė jį 
pirmą kartą, liga tapo nebepagydoma. 

Dabar laiptų aikštelėje jo veide šmėkštelėjo neapykanta, kokia 
kartais pastūmėja žmogžudystei. Bet Adamas tuoj pat ją užgniaužė. 
Šimtąją dalį sekundės trukęs jausmas plykstelėjo ir užgeso, o kūnas 
sustingo skausmingoje susiklosčiusių aplinkybių kapsulėje. 

Tuo metu Madlenai pirmą kartą atėjo į galvą mintis, kad šito vyrui 
jau per daug. Kad išgyventum po ilgesio infekcijos, kuria apsikrėtė 
Adamas, turi mokėti pakelti atsisakymą. Nes ištarusi jam „taip“ vieną 
kartą, ji atsukdavo nugarą kitus tris. Dabar Madlena pajuto, kad 
vyras šito neištvers, kad to neįmanoma ištverti. Jis turėjo pasiekti 
pergalę, jis gimė nugalėtoju, o Madlena įkūnijo jo gyvenimo pra- 
laimėjimą, bet ne sutriuškino kartą visiems laikams, o paliko kęsti 
amžiams, naikinamą cikliškai pasikartojančių smūgių. 

Adamas pastovėjo sekundę, paskui apsigręžė, lėtai ir nerangiai, ir 
nuėjo į savo kambarį. 


Už nugaros trinktelėjus durims, jis pasuko prie lango, atidarė ir, kaip 
visada tokiais atvejais, įvykdė pirmąją žmogžudystę. 

Pamačius Madleną pirmą kartą, Adamą apėmė svaiginamas, ner- 
vus alinantis pavydas. Jis buvo įsitikinęs, kad ši moteris pavojinga ne 
jam vienam, - ji kelia grėsmę visai žmonijai, bet kuris vyras už ją 
atiduotų gyvybę. Todėl nusprendė būti ne tik jos vyru, bet ir asmens 
sargybiniu, haremo saugotoju, 0 jei įmanytų įsiskverbti į sielą, būtų 
ėmęsis ir minčių priežiūros. 

Dabar, stovėdamas prie lango, jis vaizdavosi, kad apvylus budru- 
mui, Madlenai pavykę įsitaisyti meilužį ir slapta atsivesti į savo 
kambarį. Pamažu vis kaitino vaizduotę regėdamas juos nusiren- 
ginėjant, imant mylėtis. Šią akimirką matė įžengiant save su dvi- 
vamzdžiu tėvo „Purdy“ ir paleidžiant dupletu iš trijų metrų po 35 
gramų kulką, paskui palūžtant, draskomą nevilties ties tuo, kas liko 
iš Madlenos. 

Pirmoji žmogžudystė jį kiek apramino, tada jis įvykdė dar vieną, 
paskui dar vieną, kaskart pasijusdamas vis geriau. Kitomis aplinky- 

bėmis, būdamas blaivaus proto, Adamas su tam tikru pasididžiavimu 
būtų apibūdinęs save kaip neturintį vaizduotės, bet per šį prie lango 
praleistą pusvalandį jo, vienišo budelio, sukurtos fantazijos buvo 
tokios meniškos ir gyvos, kad vargiai būtum atskyręs jas nuo tikrovės. 
Todėl išvydęs kieme lengvai lyg elfę skriejančią Madleną, jis iš 
pradžių pamanė žiūrįs vaizduotės sukurtą spektaklį. Tik jai atidarius 
vartelius ir įsileidus kažkokį vyrą, Adamas suprato, kad šis reginys 
neišsisklaidys kaip kiti. 

Švietė tik mėnulio pjautuvas, dangus buvo apsiniaukęs, tad jis 
visko neįžiūrėjo. Bet taip susijaudinusiam turbūt .ir dienos šviesos 
nebūtų užtekę. Gerai nematė nei Džonio, nei sulankstomo veži- 
mėlio, kurį tas nešėsi: Adamas regėjo žemo, stambaus, kuproto 
gnomo kontūrus. 

Ką tik kurtos fantazijos tapė Madlenos meilužius kaip karališkuo- 
sius asmenis, dieviškas būtybes; jos neištikimybė, nukreipta į viršų, 
netiesiogiai kėlė į aukštesnius sluoksnius ir patį Adamą. Dabar šitoje 
erzinamoje šviesoje jo stebimas vyras atrodė lyg ištrauktas iš Londo- 
no kanalizacijos vamzdžio. 

Jis suakmenėjo, tik po penkiolikos minučių vėl galėjo galvoti ir tik 
po pusvalandžio nusprendė, ko imtis. Eis tiesiai pas Madleną, išspirs 
jos kambario duris ir užmuš tą meilužį. O tada, kai žmona klykdama 
puls po kojų, jis pagalvos, ką toliau daryti. 

Jau gręžėsi eiti, tik staiga pastebėjo kieme prasidėjus paskutinį 
vakaro dramos veiksmą. 

Pirmas žygiavo kuprius. Susiglaudę jį sekė Madlena su dar vienu 
vyru. 

Adamas niekada nebuvo matęs beždžionės einant ant dviejų kojų, 
juo labiau su paltu ir skrybėle. Todėl jis net nenutuokė, kaip sužmo- 
gina žvėrį drabužis ir eisena. Jei būtų likę bent kiek blaivaus proto, 
jis būtų pagalvojęs apie Erazmą. Tačiau Adamas nebemąstė, ryšys 
su kasdienybe buvo nutrūkęs, susikurtoje tikrovėje beždžionė neeg- 
zistavo. Supamas demoniško pavydo šalies peizažo, jis tematė savo 
žmoną su dviem meilužiais, dviem akivaizdžiai nerinktinėm būty- 
bėm. Jo smegenis užplūdo nesuskaičiuojama galybė erotinių paže- 
minimų, galimų atsiradus šiam naujam trečiajam asmeniui. 

Nenorėdamas daugiau žiūrėti, jis žengė porą Žingnių gilyn į kam- 
barį ir nebematė, kaip Erazmas, Madlena ir Džonis, perėję parką, 
išlindo pro vartelius. Jis apskritai nieko daugiau nebematė. Visas 
dėmesys nukrypo į vidų: pajuto, kad tas Adamas Bardenas, kurį 
manėsi pažįstąs, yra atleistas iš pareigų. Pro jį ir tolyn į naktį drebin- 
damos žemę plūdo bandos pašėlusių dramblių, užburtų kiaulių. 
Adamas negalėjo pajudėti, tik rytui išaušus, nurimusį vidinį šėlsmą 
pakeitus keistam stinguliui, jis žengė telefono link. 

Londono danų draugija yra įsikūrusi Naitsbridže, Haidparko pusėje. 
Madlena čia atvyko vienuoliktą valandą ryto. Ji buvo ne viena: stūmė 
vežimėlį su pagyvenusia moterimi, įsupta į didelį pledą, nuo saulės 
saugoma juodos skrybėlės su vualiu. 

Madlena atsidūrė būtent čia štai kaip: tą patį rytą, praleidusi naktį 
Džonio priekaboje, nuošalaus Heml Hempstydo priemiesčio mašinų 
stovėjimo aikštelėje, iš kurios atsiveria vaizdas į Londoną, ji išgirdo 
per radiją skelbiant savo paiešką. 

Nė vienas iš keturių sunkvežimio keleivių tą naktį nemiegojo. 
Nekalbėdami, nieko neveikdami — išskyrus tai, kad Džonis dukart 
buvo atsistojęs užplikyti arbatos, — jie tylomis stebėjo pro šalį plau- 
kiančią naktį, tarsi priekaba būtų buvęs jų laivas, skrodžiantis vande- 
nyną, o jie = jūreiviai, įsitikinę, kad beauštant išvys žemę. Prieš 
patekant saulei, Džonis kaip visada nustatė imtuvą policijos dažniu. 
Išgirdęs minint Madleną, iškart įsispraudė į lovos kampą lyg žvėris, 
pajutęs besiartinančią varovų grandinę. 

Madlena, priešingai, neatrodė nors kiek nustebusi ar išsigandusi. 
Pradėjus skaityti pranešimą, ji skuto Erazmui veidą ir dirbo toliau, 
kol skaitė. Šį rytą ji buvo pilna pasitikėjimo. 

Ne į išorinį teisingumą dėjo viltis, nes niekada nebuvo patyrusi jį 
esant, o į kai ką geriau. Madlena tikėjo džiunglių įstatymu. Pasaulis, 
kuriame užaugo, šeima, mokyklos ir santuoka, - viskas buvo saistoma 
socialinių sutarčių; kaip ir biologinis džiunglių įstatymas jos, savaime 
suprantama, nebuvo muštynės dėl būvio, bet priešingai — subtilus 
kapojimasis, stengiantis užgniaužti išorinius konfliktus ir tvirtai lai- 

kyti žmones jiems skirtose vietose. Šios struktūros dalis buvo visuo- 
meniniai įstatymai, vienas iš jų — Vašingtono konvencija; paprastu 
savo planu Madlena siekė, kad koks nors veterinaras paliudytų, jog 
konvencija galioja ir šiai beždžionei, su ta pažyma ji nueitų pas 
inspektorių Smeilzą, tada įstatymai imtų veikti ir viskas vėl atsistotų 
į savo vietas. 

Kas paskui atsitiks su ja pačia, Madlena nežinojo, bet nekūrė jokių 
iliuzijų. Buvo pripratusi prie šiltnamio sąlygų, biologiškai Žiūrint — 
ypač specializuotos egzistencijos, pritaikytos santuokiniam dykinėji- 
mui ir reprezentacijai. Kaip visų specialistų, Žmonių ar gyvūnų, toks 
gyvenimo būdas buvo ypač jautrus permainoms. 

Šį ankstyvą rytą ji tikėjo kitų ateitimi. Sau nieko nelaukė. Ramiai 
išklausiusi pranešimą iki galo, paėmė telefoną. 


Išveterinaro odontologo kriuktelėjimo Madlena suprato, kad kažkas 
ne taip. 

— Turiu beždžionę, - tarė ji. 

— Jūsų ieško policija. 

— Jūs vienas galit man padėti. 

— Londone dar dvidešimt nė kiek ne blogesnių veterinarų. 

— Skerdykloje visi kalba apie jūsų drąsą. 

Kitame ragelio gale įsitvyrojo tyla. Galiausiai gydytojas atsakė 
tokiu plonu balsu, kad Madlena akimirksnį manėsi kalbanti su kitu 
žmogumi. 

— Galiu netekti darbo. 

Madlena buvo išauklėta gerbti kito atsisakymą. Vos prieš porą 
savaičių ji būtų mandagiai atsisveikinusi ir susitaikiusi su pralaimėji- 
mu, atsisėdusi prie Džonio ir leidusi katastrofai rutuliotis savo keliu. 
Arba tiksliau: prieš porą savaičių šis pokalbis apskritai nebūtų įvykęs. 
Bet dabartinė, telefonu kalbanti Madlena jau nebeprisiminė, kas 
buvo prieš porą savaičių ir net minties neturėjo pasiduoti. 

— Jums juk vis tiek tik metai liko, - tarė ji. 

Iš tylos buvo justi, kaip gydytojas dvejoja. Madlena suprato, kad 
jis balansuoja ant briaunos. Žengtelėjusi artyn, stumtelėjo. 

— O kaip Žmonės kalbės apie jus po mirties, — tarė ji. 

— O ką? 

— Kai sužinos apie mūsų pokalbį. Kad atsisakėte padėti, kai jau 
buvot matęs dantų schemą. Nežinau, ką pasakys institutas, bet sker- 
dyklose tai bus aptarinėjama metai iš metų. 

— Jūs nedirbat skerdykloje. Jūs - Bardeno žmona. 

Madlena tylėjo, žinojo, kad prasiskverbė ir artėja prie tikslo. 

— Ponia Barden, — paklausė gydytojas, - pasakykite man atvirai, 
jūs tikrai niekada nebijote? 

— Aš visada bijau. 

— Ar suprantate, kad policijai pranešė jūsų vyras? 

— Čia mažytis nesusipratimas. Ir gerose šeimose visko būna. Va- 
dinkit mane Madlena. 

— Gerai, - tarė gydytojas. - O aš Fekinas. Kur susitinkam? 

Anksčiau Londonas Madlenai atrodė panašus į bergždžią, pasirin- 
kimo neteikiančią dykumą. Dabar, praradusi rutiną ir teises, neteku- 
si vietos miesto kasdienybėje, ji matė tūkstančius chaotiškų galimy- 
bių. Užsimerkusi Madlena užvertė galvą į viršų, atvėrė sąmonę 
sluoksniams idėjų, kurių visada randa tas, kas ieško, ir po sekundės 
užuodė vandenį. 

— Turbūt žinot danų draugiją Naitsbridže, - tarė ji. 

Palikusiems gimtinę danams mintis apie tai, kad ji per tą laiką 
pasikeis, yra nepakeliama. Grįžę namo trokštame rasti savo šalį ne 
tik kokią palikome, bet ir kokiai jai derėjo būti. Šiems norams 
įgyvendinti Londone atsirado danų draugija, jau amžiaus pradžioje 
įkurta danų diplomatų ir verslininkų, turėjusi daug daugiau senti- 
mentų praeičiai nei kada nors yra buvę pačioje Danijoje. Nuo tada, 
galiojant taisyklei, kad bet kokioje patriotinėje bendrijoje laikas 
visada slenka atgal, padėtis dar pablogėjo. 

Madlena kartą buvo čia buvusi, Adamo pasiųsta jųdviejų įrašyti į 
narius, bet paskui kojos daugiau nekėlė. Pirmasis apsilankymas įbau- 
gino: akimirką, sekundę prieš įžengdama vidun, o gal kiek anksčiau, 
pamačiusi pastatą, ji išsigando, negalėdama pasipriešinti kylančiai 
traukai: Madleną žavėjo ant durų kabančio Danijos herbo liūtai, ji 
mėgo saulėlydžio nurausvintas Filipseno paveikslų žalmarges, Dram- 
blio ordiną ant absoliutaus monarcho Kristijono VII anglosaksės 
žmonos Karolinos Matildos kaklo, dievino bibliotekos servizo šarkas 
ir stilizuotas slyvos šakeles ant restorano indų, negalėjo atsispirti 
ant židinio pastatytoms porcelianinėms baltųjų meškų figūrėlėms, 
plakatui, vaizduojančiam didmiesčio gatvėje anties ir jos bjauriųjų 
ančiukų praleisti sustojusias mašinas, fotostato nuotraukoms su ne- 
išskiriama gandrų pora iš Ribės. Gėrėdamasi palei raitelio statulą 
Žygiuojančio Amalienborgo rūmų sargybinio meškos kailio kepure ir 
priešistoriniais, išnykusiais paveikslų paukščiais viržynėje, Madlena 
pajuto negalėsianti išsigelbėti nuo šios niekada neegzistavusios so- 
cialinės ir zoologinės Danijos idilės. 


PETER H0EG m MOTERIS IR BEŽDŽIONĖ 115 


Jei būtų buvę įmanoma, jei būtų turėjusi nors menkiausią galimybę 
ištrūkti, ji tąkart, per pirmąjį savo apsilankymą, būtų užsiropštusi ant 
lentos su labiausiai paplitusiais Danijos drugeliais, įsispraudusi tarp 
kukliausių, pavyzdžiui, kopūstinio ir laputės, ir prisismeigusi adata 
per krūtinę. O prieš galutinai pasiduodama gražiausiu dailyraščiu 
apačioje būtų išraičiusi: „Madlena Barden, mergautinė pavardė — 
Mortensen. Paplitusi, paprastut paprastutė“. 

Tačiau Madlena žinojo, kad tai beviltiška, nes jau kadai buvo 
mėginusi. Bandė būti gera dukra, pavyzdinga mokine ir pritren- 
kiančia mergina, bet pastangos nuėjo veltui, tarytum ji gimė ne 
grakščiai plaikstytis aplink, bet pridaryti bėdos. Nuo vaikystės 5ą- 
monėje liko sunkus dūžtančio fajanso garsas ir jį nustelbiantis žodis 
„nevėkšla“, blaiviai, negailestingai ištartas suaugusiojo balso — gal 
mamos, gal karalienės, o gal paties Dievo. 

Ir vis dėlto galutinai ji niekada nepasidavė. Nors nulenkusi galvą 
ir paspruko iš namų, iš Danijos, į šeimos glėbį, sielos glūdumoje 
visada tikėjo, kad galbūt kada nors, nepaisant nieko, pavyks susitai- 
kyti; dabar, stumdama vežimėlį prie pastato laiptų, atsivėrus vartams 
ir atskubant porai vyrų, Madlena staiga pajuto lyg praeitis tiestų 
ranką, duodama dar vieną progą pabandyti. 

Tiedu nulipę pasitikti vyrai buvo draugijos durininkas su direkto- 
riumi. Pastarasis pagriebęs paspaudė jos ranką ir permetė vežimėlyje 
sėdinčią moterį žvilgsniu, nereikalaujančiu, bet besitikinčiu pa- 
aiškinimo. 

— Čia mano senelė, - pasakė Madlena, - ponia Mortensen. 

Direktorius bandė įžiūrėti skrybėlės slepiamą veidą, bet per vualį 
tematė didelius, tamsius kontūrus. 

— Labai malonu, - tarė. 

Vyrai suėmė vežimėlį iš abiejų pusių ir kilstelėjo. Tas stovėjo ant 
žemės kaip stovėjęs. Tebesišypsodamas lyg niekur nieko direktorius 
apsidairė, ar vežimėlis nebus užkibęs už grindinio ar gal turės pri- 
taisytą sunkų elektros variklį su baterijomis, tačiau jis buvo lengvos, 
sulankstomos konstrukcijos. Vyrai vėl kilstelėjo. Pavyko pakelti 
dešimt centimetrų. Pastatė atgal. 

Padėtis buvo gana kebli. Madlena nesiėmė nieko aiškinti. Tik 
kažkas viduje ją visaip kurstė: kaip paprastai, kaip jau tiek kartų 
anksčiau, ypač viliojo pagunda bėgti. Tačiau ji nesijudino. Negalėjo 
palikti čia vežimėlio. Be to, per pastarąsias porą savaičių keliskart 
iškentėjusi nemalonias aplinkybes, ėmė suprasti, kad palaukus 
sprendimas dažnai ateina pats. 

Tą pačią akimirką ji pamatė artėjant trečią asmenį: prie kompa- 
nijos prisidėjo seras Tobis, Madlenos amžinatilsį šešuro brolis. 

Madlena neparodė jokio susijaudinimo, tuoj pat paklusniai ištiesė 
ranką pabučiuoti, bet, išvydus Anglijos vyriausybės konsultantą ve- 
terinarijos klausimais, viduje pasigirdo — kol kas tolimas ir silpnas — 
pavojaus signalas. 

Visi trys pakėlę vežimėlį, užnešė jį laiptais, pro duris, į liftą ir ėmė 
kilti aukštyn. Vyrai vos gaudė orą, Madlena pajuto, kad reikia pa- 
siaiškinti. 

— Po senelio mirties ji nusiramina tik valgydama, - sukuždėjo ji. — 
Dabar sveria jau daugiau kaip 150 kilogramų. 

Su užuojauta ir nuostaba vyrai nužvelgė skrybėlės vualio ir pledo 
dengiamą būtybę. Tik direktorius vis negalėjo nurimti. Bet kuris 
amatas išugdo tam tikrą profesinę atmintį, taip ir jis per keturias- 
dešimt vadovavimo danų draugijai metų ištobulino savąją - naciona- 
listinę, šovinistinę, vertą čempiono vardo, saugančią duomenis apie 
kiekvieną kada nors jo sutiktą Anglijoje daną. Noras įtraukti šią 
pagyvenusią ponią į kartoteką buvo didesnis už oro trūkumą, tad 
direktorius pasilenkė prie Madlenos. 

— Kas jos kojoms? — suvapėjo. 

Madlena pažvelgė žemyn: iš po pledo kyšojo beždžionės kojos, 
tiesa, su Džonio vilnonėmis kojinėmis, bet vis tiek neįprastai didelės 
šiame mažame lifte ant vežimėlio laiptelio. 

— Jose vanduo, - paaiškino Madlena, - vanduo. 

Direktoriaus veidas prisipildė gailesčio. 

— O galvai? - sušnibždėjo jis. 

Kad užmautų Erazmui ponios Klepam skrybėlę, Madlena turėjo 
jį apkirpti, dabar šiai nuslydus ant šono, pasimatė rusva, nuskusta, 
didžiulė beždžionės galva. 

— Ir galvoje vanduo, - atsakė Madlena. 

Liftas sustojo, atsivėrė durys, Madlena išstūmė vežimėlį. Iš tolimo- 
jo koridoriaus galo jos link artėjo Siuzana. 

Madlena visai nenustebo būtent čia susitikusi draugę. Suprato 
įžengusi į kažkokią kolbą, ne tą, atvirą, pireksinę, kurioje miešdavo 
spiritą, bet uždarą laboratorijos indą, retortą, talpinančią didžiąją 
dalį jos gyvybinių medžiagų. Ji taip pat žinojo uždegusi po ja ugnį ir 
pridėjusi beždžionės mišinio, todėl svajojo netrukus pagaliau gauti 
jei ne auksą, tai bent vienokią ar kitokią pusiausvyros formą. 

Siuzana, Žinoma, puikiai tiko šiam lydiniui, tad Madlena šilta 
šypsena pasveikino ją atvykusią; bet pavojaus signalas jos viduje 
sustiprėjo. 

Siuzana manėsi perprasianti padėtį tą pačią sekundę, tačiau nors 
ir matydama aiškiau už vyrus, ji, kaip kiekvienas ko nors nesupratęs, 
pirmiausia pagalvojo apie save. 

— Madlena! - šūktelėjo ji. 

— Nėra taip, kaip tu manai, - atsakė Madlena. 

Siuzana apsilaižė, paskui susirūpino. 

— Man reikia eiti į susirinkimą, - tarė ji. - Priešpietiniai Karališko- 
sios gyvūnų globos draugijos posėdžiai visada vyksta čia. Nes čia 
duoda pyragaičių. Adamas tuoj pasirodys. 

Madlena įsitvėrė vežimėlio. Siuzana paėmė ją už parankės. 

— Galiu jums padėti, —- tarė, — turiu tuščią butuką. Tam pačiam 
reikalui. 

Madlena papurtė galvą. Už Siuzanos prasivėrė durys ir išlindo 
daktaras Fekinas. Madlena ėmė stumti vežimėlį jo link. 

Draugė spustelėjo jai ranką. 

— Tada aš jį bent kieme sulaikysiu, — tarė ji. —- Kad spėtumėt 
pasidžiaugti. 


Daktarą Fekiną buvo apėmusi baimė. Šią karštą vasaros dieną jis 
vilkėjo platų vilnonį švarką, ant viršaus dar nemažą paltą, dėvėjo 
skrybėlę, ir vis tiek jį krėtė drebulys. Nuleidęs galvą, įdūręs žvilgsnį į 
grindis, laukė, kol Madlena įstums vežimėlį į kambarį. Tik nuėmus 

pledą, skrybėlę, vualį, numovus pirštines ir kojines, gydytojas pakėlė 
galvą ir pažvegė į priešais sėdinčią būtybę. Iš lėto, nenuleisdamas 
akių nuo beždžionės veido, jis ėmė eiti artyn, nedrąsiai perbraukė 
per apžėlusią patino ranką, ištiesęs savąją pamatavo ilgį nuo alkūnės 
iki riešo, keliskart apvertė plaštaką, apėjęs aplink iš visų kampų 
apžiūrėjo ausis, pirštais perbėgo nuskustąją galvą, ilgai tyrinėjo odą, 
atsargiai praskyrė lūpas, apnuogino dantis, galiausiai atsiklaupęs 
pakėlė vieną koją, kurį laiką stebėjo pėdą, - ir kalbėjo kalbėjo, tyliai, 
raminamai murmėdamas. Paskui atsistojo ir lėtu sunkiu žingsniu 
pasuko prie savo drabužių. 

— Davėt jam dopingo? - paklausė. 

Madlena papurtė galvą. 

— Deja, aš niekuo negaliu jums padėti, - tarė jis. 

Suko žvilgsnį tolyn nuo Madlenos. 

— Tai kažkokia nežinoma rūšis, tiksliau sakant, turėtų būti hibridas: 
Trečiajame ir ketvirtajame dešimtmetyje daug visokių prikryžmino. 
Bet dabar retai bebando, nes griežtai draudžiama. Beždžionių yra 
150 rūšių, na, 180, jei priskaičiuosime ir pusbeždžiones. Negaliu 
pasakyti, kokias sukryžmino šiuo atveju. Siūlyčiau atiduoti jį Londo- 
no veterinarijos mokyklai, ji galėtų pateikti aprašą, išsiųstų audinių 
bandinius Populiacinės biologijos instituto genų laboratorijai. 

Madlena su beždžione nesijudino. Gydytojas iš lėto pakėlė akis. 
Po kiek laiko prabilo kimtelėjusiu balsu. | 

— Daug kas čia ne taip, — kalbėjo toliau. - Kūnas kiek primena 
mažosios šimpanzės, bet šitas per aukštas ir per stambus, veido oda 
gerokai šviesesnė. Kaukolė tokio pat dydžio kaip gorilos, bet gorilos 
ant pakaušio turi sagitalinę keterą, prie kurios prisitvirtinę kramto- 
mieji raumenys, ojos čia lygu. Kailis vasarinis, kai kur likę žieminio: 
dar niekas negirdėjo, kad primatai veistųsi vidutinių platumų klimato 
juostose. Plaštakos ir pėdos judesiai tikslūs kaip žmogaus, bet ėmimo 
raumenys pagal išsivystymą panašūs į gibono. Ir jeigu tai būtų viskas, 
tiek to, aš sutikčiau, pasirašyčiau ir įduočiau Bardeną, velniop juos, 
buvo nebuvo. Bet tai dar ne viskas. 

Jis apsivilko paltą. 

— Beždžionę gali išmokyti pačių neįtikinamiausių dalykų, jei uŽ- 
siimsi nuo mažumės. Aišku, žvėrį sugadinsi: atsiras nebūdingas elge- 
sys, nebemokės poruotis, bet bus prijaukintas. Sakykim, šitas užaugo 
tarp Žmonių, dėl to toks ramus. Dar galim pro pirštus pažiūrėti į 
mokslo teiginius ir galbūt pateisinti jo išvaizdą kokiu nors sukryžmi- 
nimu. Bet tokio žvilgsnio niekas nepaaiškins. Net visai pasimaišiusi 
cirko beždžionė neatlaikytų tiesaus žvilgsnio. Gyvūnų pasaulyje jis 
tai, kad galime žiūrėti vienas kitam į akis. 

Gydytojas užsidėjo skrybėlę. 

— Tai ne mano jėgoms. Jūsų vyras su seseria jau ėmėsi šito reikalo. 

Madlena tylėjo. 

— Galiu prarasti pensiją, - tarė gydytojas. - Nežinot, ką septynias- 
dešimtmečiui reiškia gyventi Anglijoje be pensijos? 

— O veterinarijos policija? — paklausė Madlena. 

— Ji privalo perduoti žvėrį Londono zoologijos sodui, tai yra ponui 
Bardenui. Tada su Gyvūnų procedūrų komiteto žinia turi būti pa- 
rengta ataskaita namų tarnybai pasirašyti. O čia ir vėl jūsų vyras su 
seseria. 

Jis nulenkė galvą. 

— Man labai gaila, - tarė. - Gal man tikrai geriausia tarp Žvėrių. 
Nes aš bevėik toks pat baikštus. 

— Kad tik nepamirščiau pasakyti šito Erazmui, - tarė Madlena. — 
Galės pasiguosti, kai jam nudirs kailį. 

Gydytojas apsigręžė, atidarė duris ir dingo. 

Madlena atsistojo prie lango. Prie balto automobilio pamatė sto- 
vint Adamą. Atvažiavo inspektorius Smeilzas su trimis nematytais 
vyrais. Iš keturių kitų baltų automobilių neskubėdami išlipo dar 
keliolika vyrų lengvais šviesiais vasariniais drabužiais. Kiek tolėliau 
sustojo dengtas krovininis sunkvežimis su ant šonų užrašytomis rai- 
dėmis KKGAD - tarnybinė Karališkosios kankinamų gyvūnų apsau- 
gos draugijos mašina. Atpalaiduojantis, saulės nutviekstas scenovaiz- 
dis. Ir vis dėlto buvo aišku: tai paskutinė medžioklės su varovais dalis. 

Vyrai ėmė supti pastatą. Madlena atsigręžė. Erazmas su vežimėliu 
buvo dingęs. Ji išėjo į koridorių. Pamatė jį kiek tolėliau stovintį ir 

žiūrintį pro langą. Uždarame kieme Haidparko pusėje aplink da- 
niškų pyragaičių stalą būriavosi Karališkosios gyvūnų globos draugi- 
jos valdyba. Atsivėręs vaizdas patraukė Madlenos dėmesį. 

Stalas priminė gimtuves. Kvepėjo šviežiu pienu, lūžo nuo marmu- 
ro raštą primenančios braškių grietinėlės, sviesto ir baltymų kremo: 
kūdikis atrodė gimęs išnešiotas, niekas nebūtų įžiūrėjęs, jog per 
pastarąsias aštuonias valandas jis numarintas ir prisikėlęs. 

Vaišės turėjo būti skirtos tam, kad Adamas, susikvietęs valdybą 
prie stalo, praneštų jam į rankas patekus nepaprastą zoologinę me- 
džiagą ir paprašytų paramos palaikyti ją toliau nuo viešumos ir 
Gyvūnų procedūrų komiteto dar keletą savaičių. 

Pobūvį atšaukė, kai Adamas ketvirtą ryto paskambinęs seseriai 
pranešė, kad Žmona dingo kartu su beždžione. Tą pačią dieną prieš- 
piet, jam vėl paskambinus ir patikinus, kad inspektorius Smeilzas 
rado sunkvežimį ir tuoj apsups, stalą imta dengti. 

Po dvidešimties minučių Adamas perdavė paskutines naujienas: 
mašina užimta, vairuotojas sulaikytas, bet Madlenos su beždžione 
nerasta. 

Per pastarąsias dešimt dienų Adamas numetė po kilogramą kas- 
dien, tai buvo justi iš jo balso. Prarado ne tik žmoną ir beždžionę, 
buvo ne tik sustabdytas prie aukščiausio karjeros laiptelio: per tris 
beveik bemieges naktis jį visiškai išsekino kai kas kita - Adamas 
pirmą kartą gyvenime susidūrė su neištiriamu zoologiniu reiškiniu. 

Taip susiklosčius aplinkybėms, tarp jų su Andrėja įvyko štai koks 
pokalbis. 

— Ji kreipsis į spaudą, — kalbėjo Adamas, — tikrai praneš laik- 
raščiams. Ir policijai. Vairuotojas tas pats, kur dirbo Baliui. Viskas 
baigta. Aš turbūt nusižudysiu. 

— Laikraščiai, - tarė Andrėja, - nieko neišmano apie beždžiones. 
Bet jiems tik duok įstatymų pažeidimą. Prieš skelbdami, turės krei- 
ptis į specialistus, tai yra institutą, o kitaip sakant, į tave, broleli. Tu 
apžiūrėsi beždžionę ir nustatysi, kad tai šimpanzė. Retos, bet žino- 
mos rūšies. 

— Klausinės apie Madleną. 

— Tada nenorom, bet aplinkybių verčiamas papasakosi, kad tavo 
žmona alkoholikė. Pirmųjų puslapių neišvengsi, tačiau antraštės 
tebus maždaug tokios: „Zoologijos sodo direktoriaus pati prisigėrusi 
pavogė retą šimpanzę“. 

— Tai sužlugdys mano ateitį. 

— Kaip tik padės prasimušti. Prie mokslininkų ir politikų paramos 
prisidės visuomenės užuojauta. 

Andrėja Barden irumpam nutilo. 

— O kaip bus su tavo šeima, tai jau kita kalba, — apsimestinai 
atsainiai baigė ji. 

Adamas užsimerkė ir priėmė sprendimą. Ne kokį asmeninį, sub- 
jektyvų ar mėgėjišką. Mintyse pasistatęs laboratorijos svarstykles, ant 
vienos lėkštės padėjo Madleną, jos girtuoklystę, mįslingumą, jos 
skleidžiamą čia pakilią, čia slegiančią trauką. Ant kitos — savo ateitį. 
Neišsemiamas profesines ir seksualines galimybes. 

Ne jis pats nurašė Madleną. O svorio dėsnis. 

— Gerai, — tarė, — tik vakare abu su Bovenu nueisit į „Vakaro 
naujienas“ ir išspausdinsit kokį mane palaikantį interviu. 

Taigi saldumynų stalui buvo leista gyventi, o jį pamačiusi Madlena 
prisiminė daugiau kaip šešiolika valandų nieko neturėjusi burnoje. 

Beždžionė taip pat nebuvo ėdusi, ji ėmė lipti laiptais žemyn, po 
pažasčia pasikišusi vežimėlį, grakščiai kaip balerina. Iš pradžių Mad- 
lena pamanė, jog Erazmas suprato, kas laukia, ir nevilties apimtas 
paskutinį kartą bandys bėgti. Tačiau nulipęs jis sustojo, apsisupo 
pledu, užsismaukė skrybėlę, atsisėdo į vežimėlį, pasitaisė vualį ir 
išriedėjo pro duris tiesiai į besibūriuojančius žmones. 

Kadangi susirinkimas oficialiai dar nebuvo pradėtas, būrelis pa- 
slaugiai prasiskyrė, ir kiek nustebęs praleido senyvą ponią su ve- 
žimėliu. Paskui visi nutilo, galiausiai prabilo seras Tobis. Pasirodžiusi 
viešnia buvo jo giminaitė, jiedu kartu kėlėsi liftu, o nuo jos svorio iki 
šiol gėlė nugarą. 

— Ponia Mortensen, - paskelbė jis, - ponios Barden senelė. 

Visi mandagiai linktelėjo vualio dengiamam veidui. Valdybos 
narių buvo dvylika, seras Tobis ėmėsi juos vieną po kito pristatinėti. 
Jam apėjus pusę stalo, senoji ponia krustelėjo. Iš po pledo į stalą ėmė 

tiestis chalatuota ranka, neįtikėtinai ilga, kaip krano gervė su darbo 
pirštine apmautu kabliu. Atsargiais tiksliais judesiais ji palindo po 
visu tortu, pakėlė jį ir nusinešė po vualiu. 

Serui Tobiui buvo žinomas didis šios moters sielvartas ir sunki 
bėda, taigi nekreipdamas dėmesio jis baigė pristatymą. Išlindusi kita 
ponios ranka akimirką pakibo ore, paskui vieną po kito pagriebė tris 
grietinėlės indelius. 

Ant laiptų pasirodė Madlena. Iš lėto, oriai perėjo kiemą, su valdy- 
ba nesisveikino, tik linktelėjo Siuzanai, ši pastebėjo ramiame draugės 
veide neviltį. Įsitvėrusi pasuko vežimėlį ir nusistūmė šalin kelis met- 
rus iki aukštos, sodą nuo Haidparko skiriančios tvoros. Norėjo dar 
nors minutę pabūti atskirai nuo kitų, kuo arčiau Erazmo. 

Uždėjo rankas beždžionei ant pečių, užsimerkė ir ėmė matuoti 
pralaimėjimo dydį. 

Manė, kad visuomenės įstatymai apsaugos beždžionę, bet klydo. 
Tikėjosi, kad socialinės sutartys leis laimėti bent truputį laiko, tačiau 
ir šie lukesčiai nepasiteisino. Visas viltis sudėjo į savo pergalingą, 
neklystančią nuojautą, o ši pasirodė besanti iliuzija. Dabar perkra- 
tant visatos sąrangą, jos akys, užgriebusios tiek, kiek leido patirtis, 
tuščiai žvalgėsi aukščiausiojo teisingumo. Nebesipriešino spaudžia- 
ma pripažinti, kad pasaulis - tai mašina, o Žmonės ir gyvūnai tėra jos 
sraigteliai arba, iš bėdos, mažytės atskiros mašinėlės, bedvasiai daik- . 
čiukai, dar blogiau - judrūs negyvėliai su gyvasties ženklais, mažieji 
mirties varikliai, perpetua mobilia. 

Atsivėrus sodo vartams, į kiemą įžengė Adamas, inspektorius 
Smeilzas, tiedu veterinarai iš KKGAD ir pulkas ramių, baltai apsi- 
rengusių vyrų. Pasidaliję į dvi grupes, susibūrė aplink stalą. 

Madlena nunarino galvą. 

— Atleisk, kad nieko geriau nesugalvojau, - tyliai tarė. | 

Nuo vyrų juos skyrė keli metrai. Vienas veterinaras užsitaisė 
šautuvą, kitas išskleidė tinklą. Madlena apsidairė: už nugaros gelto- 
navo tvora, atrodė lyg saulė su šešėliais ant jos paviršiaus be gailesčio 
lauktų įvykdant mirties nuosprendį, negana to - ši tvora jos akyse 
ėmė virsti metafizine riba, visiems laikams užkertančia bet kokią viltį, 
kad būtis turi prasmę. 

"Ir tada patinas atsistojo. Nusiėmė skrybėlę, nusivyniojo pledą, 
nusikratė chalatą; viskas nukrito ant Žemės. Stovėjo priešais vyrus 
saulės nutviekstas, aukštas, trumpakojis, juokingas, žemę siekiančio- 
mis rankomis, nuskustu veidu, lyg klounas išsitepęs burną grietinėle. 

Vyrai nevalingai žengtelėjo metrą atatupsti. Erazmas apglėbė 
Madleną per juosmenį ir tarė: 

— Mes jau eisim. 

Iš pažiūros be jokių pastangų stryktelėjęs lyg katė jis apsisuko ore 
180“ kampu ir ėmė ropštis tvora aukštyn, nešdamasis Madleną. 

Užlipęs minutėlę pasėdėjo. Paskui atsispyrė ir šoko, o kieme 
stovintiems Žmonėms susidarė įspūdis, kad jiedu ištirpo pačioje 
dangaus žydrynėje. 

Londonas - neramus miestas. Jo biržos ir bankai — tai pasaulio 
finansinė širdis, masinės informacijos priemonės — angliškai kal- 
bančių šalių akys ir ausys, bibliotekose, muziejuose ir archyvuose čia 
rūpestingai saugoma giliausia Europos istorijos atmintis, jis — 
vyriausybių lopšys, talpinantis ir aukštuomenės, ir karalių rūmus, 
taigi didžiausia žmonijos kilmingų genų saugykla. Šis miestas, jo 
universitetas, nervų kanalais susijęs su Oksfordu ir Kembridžu, yra 
atsakingas už didžiausią gyvenamosios pasaulio dalies civilizuoto 
proto sankaupą, už stambiausias Žemės rutulio smegenis. Štai kodėl 
šis miestas serga hipochondrija, jam iki išprotėjimo neramu dėl savo 
sveikatos, o jo imuninė sistema gigantiškiausia ir paranojiškiausia 
planetoje. Praėjus vos kelioms minutėms nuo Madlenos ir bež- 
džionės dingimo, šis monstras, šis bailus sekimo aparatas ėmė veikti. 

Erazmui nušokus nuo tvoros, Andrėja Barden apsisuko ant kulnų 
ir dingo. Jos nebuvo tik keletą minučių, bet likusiems kieme šis laikas 
prabėgo nepastebimai greitai ir kartu atrodė lyg trumpa amžinatvė: 
įsistebeiliję į tvorą, jie jautėsi matą begalybę. Pačiai Andrėjai Barden 
butent tiek reikėjo susirasti artimiausią telefoną ir surinkus numerį, 
apeinantį eilinius, susisiekti tiesiai su vienu iš atsakingųjų. 

Vyras kitoje ragelio pusėje užsirašė tikslius duomenis. 

— Gal pabandyti paimti ją gyvą? - paklausė jis. 

Andrėja Barden sekundę dvejojo, sverdama už ir prieš. 

— Nėra jokio reikalo rizikuoti, — tarė, - ekspertų manymu, ji 
mirtinai pavojinga. 

Paskui grįžo į kiemą, kur jau nebebuvo inspektoriaus Smeilzo ir jo 
baltųjų vyrų, kažką sušnibždėjusi Adamui paprašė valdybą sėstis ir 
padarė pirmą beveik viešą ir beveik nemelagingą pranešimą apie 
beždžionę Erazmą. 

Praėjus penkioms minutėms po jos skambučio buvo užtvertas visas 
Haidparkas. Penkiomis vėliau virš parko praskrido pirmasis Skotlen- 
djardo aerodromo sraigtasparnis. Dar po penkių pasirodė patruliai 
su šunimis. O dar po tiek pat palei parko tvorą kas penkiasdešimt 
metrų atsirado stebėjimo postai. 

Nė vienas iš ieškotojų ir stebėtojų neabejojo, kad pražuvėliams 
rasti neprireiks nė valandos. Tam tikromis aplinkybėmis žmogus 
galėtų pasislėpti Londone. Bet tik ne žmogbeždžionė, nešina mote- 
rim. Ir ypač kai žinoma jos buvimo vieta. 


Įsitaisę liepos viršūnėje, šiaurinėje Haidparko pusėje, šalia Spyko 
paminklo prie Long Voterio, Madlena su patinu sekė, kaip juos 
atskiria nuo pasaulio. Iš karto jie buvo veik nepastebimi, gaubiami 
beždžionės supinto šakų kupolėlio. Tačiau Madlenai vis tiek nešovė 
į galvą nors ko tikėtis. Kur pažiūrėsi, knibždėjo policininkai, vienas 
su šunimi sukiojosi arčiau kaip per trisdešimt metrų, aplink matė 
vyrus, nešinus radijo aparatais, televizijos kameromis, teleskopais, 
šautuvais su optiniais taikikliais. Nežinojo apie Andrėjos Barden 
skambutį, tačiau numanė, kad visas šis pasirengimas, bent jau bež- 
džionei, reiškė ne gaudynes, o mirties nuosprendį. 

Vis dėlto Madleną buvo apėmusi ne vien baimė. Persmelkus 
visiškai nevilčiai, ją pirmiausia užplūdo smalsumas, nepaliaujamai 
augantis kiekvienai gyvai būtybei kaip nagai ir plaukai po mirties. 
Žiūrėdama žemyn ji praregėjo, neberūpėjo tų žmonių kilmė, nebe- 
domino jų siekiai: Madlena matė aiškiai lyg po pirmos taurės, skvar- 
biai tarsi per pragariškas, bet stebuklingai beskausmes pagirias. 

Pažvelgė į beždžionę. Erazmas stebėjo paiešką įsitraukęs, nekrus- 
teldamas, tik kartkartėm uždengdamas kokį tobulojo kupolo plyšelį. 
Madlenai jis pasirodė panašus į berniūkštį. 

"Tą pačią akimirką ji pasijuto namie. Pažino žaliosios visatos prie- 
dangą, vaikystės slėptuves medžiuose, praėjusių dienų draugus. Iš 
tiesų šitai Madlenai reiškė dar daugiau, nes jos vaikystėje medžių 
nebuvo. Auklės neleido karstytis, bijodamos, kad ji nukris, o tada jas 
atleis, mama maldaudavo liautis iš savo mirtinos aukščio baimės, 
kurią jautė ir už kitus, o tėvas griežtai uždraudė, nes jam kažkodėl 
buvo nemaloni mintis, kad jo dukra gali dingti iš akių su berniuku, ir 
dar kopdama į dangų. Taigi tokioje kaip dabar ją apgaubusi slėptuvė 
Madlena niekada nebuvo buvusi. Tarsi būtų išsipildžiusi sena sva- 
jonė. Ji su beždžione plėšikai, apačioje ant Žemės laksto ne šiaip sau 
kareiviai, o susibūrusios kelios berniukų gaujos iš kitų gatvių ir 
rajonų, su kuriais Madlena niekada anksčiau nėra kariavusi; ji seka 
juos akimis, drebėdama iš įtampos, bet visiškai rami. 

Madlena, žinoma, suprato, žvėris taip pat žinojo, kad iš tikrųjų 
apačioje ne vaikai, o kai kas geriau - pati Mirtis. Negalvodami apie 
tai, jiedu šypsojosi. Suaugusieji klysta, manydami, kad žaisdami vai- 
kai būna laimingi, nes nepažįsta Mirties; jie pamiršo, ką dar vaikai 
jaučia: net ir tokį stiprų priešininką galima nugalėti. Be garso, dre- 
bėdami, atsišlieję vienas į kitą patinas su Madlena juokėsi, žinodami 
rytoj dar gyvensią. 

Saulei nusileidus parko tvorą apsupo antra tiek sargybinių, o visai 
sutemus kas 100 metrų pastatyti prožektoriai apšvietė veją lyg sta- 
diono aikštę. Prie vartų susirinkę patruliai iš Londono ugniagesių 
brigados pionierių būrio pasiruošė vos prašvitus nuodugniai apieško- 
ti medžių lajas. 

Net Londonui tai buvo nemaža jėgų sutelktis. Ir tik nedaugelis, 
tarp jų Andrėja Barden, žinojo, kad ši mobilizacija skirta neabejoti- 
nam priešui. 

Visi organizmai, praaugę tam tikrą kritinį dydį, įgauna destruk- 
tyvių bruožų; milžiniška Londono policijos, žvalgybos ir karinės 
sistemos grybiena jau kadais sirgo pavojingu nesutarimų dėl kompe- 
tencijos, paslapčių baimės ir biurokratinio pavydo vėžiu. Auglys 
netrokšta vidinės tvarkos nei sau baigties: jam reikia gero išorės 
priešo. Beždžionė Erazmas puikiai tiko, puikesnio nebūtum radęs — 
atsiųstas paties dangus, lyg būtų praužęs mažytis Folklendo karas, jis 

buvo drakonas, miniatiūrinis King Kongas, sukurtas nukreipti visuo- 
menės mintims nuo neišsprendžiamų didmiesčio problemų: irimo, 
skurdo, rasinių bruzdėjimų, išsikerojusio organizuoto nusikalstamu- 
mo, be to, beždžionė visiškai apolitiška ir dar priedo — pavogė 
princesę. Haidparkas nušvito lyg arena, į kurią turėjo įjoti valstybės 
valdžios aparato šv. Jurgis. 


Ėmė temti. Po valandos beždžionė atsistojo, apkabino Madleną, 
praskleidė lapus šešėlio dengiamoje pusėje ir, Madlenos akimis, nėrė 
į juodą, tuščią erdvę. 

Taip ilgai skriejo, kad Madlena pajuto šalto nakties oro švilpimą, 
žvėries kūno šilumą, ramų šuolį, laipsnišką pasiruošimą leistis. Len- 
gvai ir slopiai lyg per tankmę skriejanti pelėda beždžionė nušoko ant 
šakos už aštuonių metrų ir ėmė bėgti. 

Lėkė lyg švytuoklė siūbuodama kūnu tarp dviejų ilgų rankų; pri- 
bėgusi danų draugijos tvorą, pasuko į parko vidurį. Tada nepastebi- 
mai pakeitė svorio centrą: atsispyrė kojomis ir laisvąja ranka ir šoko 
ten, kur medžiai augo tolėliau vienas nuo kito. 

Nė kartelį šviesa nepagavo bėglių, lyg šešėlių tuneliu jie pasiekė 
parko tvorą. Likus keliems metrams iki stebėjimo posto beždžionė 
stabtelėjo. Po pusės minutės sulaukė, ko norėjo: apačioje esančių 
vyrų dėmesys kelioms sekundėms nukrypo kitur, ne dėl neapdairumo 
ar aplaidumo, jie buvo niekuo dėti, tokia pačios Žmogaus sąmonės 
prigimtis — čia įsijungti, čia vėl išsijungti. Tą sekundę, kai ji atsipalai- 
davo, kai vyrai sukrutėjo ir persimetė pora žodžių, beždžionė šoko. 

Nutvieskė akinanti šviesa lyg iš užkulisių atsidūrus teatro scenoje, 
Madlena užsimerkė. Laukė šūvio ar juos pastebėjusio žmogaus rik- 
smo, bet viskas liko kaip buvę. Garsą skleidė tik apačioje ūžiančios 
mašinos ir pro gatvių žibintus švilpiantis vėjas. Beždžionė artėjo prie 
jų. Atsimerkusi Madlena pamatė, kad žvėris bėga tolyn, lygiagrečiai 
su gatve, tik daug aukščiau, kabeliais, pastoliais, šokdamas nuo sienos 
ant sienos. Išilgai miesto sulig ketvirtu aukštu jo kūnas ir juslės tiesė 
žmogui nematomą kelią. 

Apačioje Madlena visiškai aiškiai regėjo automobilius, einančius 
šaligatviu ir važiuojančius žmones. Žvelgė į parką saugančių vyrų 
nugaras, mašinas su kopėčiomis ir aušros laukiančias jų komandas. 
Tiesiai po savimi, ant neaukšto namo stogo, pastebėjo du policijos 
šaulius, įžiūrėjo jų veido bruožus, akis, naktinius žiūronus. O tie jos 
nematė, nematė žvėries, nors jiedu buvo aiškiai matomi, šviesos 
nutvieksti. 

Dabar beždžionė ėmė ropštis aukštyn lietvamzdžiu, altanomis ir 
gaisriniais laiptais, dar metrą į viršų — į vėliavų kotų, karnizų ir 
baliustradų raizgalynę, kurioje galima nusisukti sprandą - iki žemųjų 
susisiekiančių Londono stogų. 

Lipdami pro langus, matė viduje prie televizoriaus susėdusias 
šeimas, bėgo verandomis, kuriose buvo džiaustomi skalbiniai, pra- 
lenkė vyrus su moterimis liftuose, laiptinėse, iš balkonų tiesiai, bet 
pro šalį žiūrinčius žmones. Ir niekas jų nematė. Erazmas su Madlena 
judėjo ne tik erdvėje. Jie keliavo per civilizuotą sąmonę. Tik dabar 
Madlena suprato, kad civilizacijos budrumas yra ne visa apimantis, 
bet sutelktas. Ji pastebėjo, kad išėję į lauką Žmonės temato, kas 
dedasi gatvėje, kad sėdinčiam priešais televizorių nėra nieko svar- 
biau už mirksintį lopinėlį nerealybės. Užsiėmusiam žmogui rūpi tik 
tai, ką jis pats veikia. Bėglių ieškotojai, pamiršę viską aplinkui, 
įsistebeilijo-tik į tą vietą, kur manė tūnant savąją auką. 

Patinas nusinešė Madleną stikliniu stogu, po kuriuo žaidė vaikai, 
ranka pasiekiamai jiedu praėjo pro draugiją, pietaujančią atviroje 
stogo terasoje, bemaž kaktomuša susidūrė su jauna porele, žvel- 
giančia kiaurai juos į žvaigždes, - niekas jų nematė. Madlena, būda- 
ma artima žmonėms, ėmė suprasti kodėl. Todėl, kad žmonės 
nesitikėjo jų pamatyti. Apspisti Londono dirgiklių ir informacijos, 
gyventojai pamiršo, kad būna stebuklų. 

Iki šios akimirkos Madlena žvelgė į miestą jo akimis, kaip į stulbi- 
namai aktyvaus, bemiegio gyvybingumo nervų centrą. Dabar išvydo 
tikroviškesnį paveikslą. Nieko neįtariančiuose žmonių veiduose at- 
sispindintis didmiestis skendėjo savo mintyse, jo — su visais septyniais 
milijonais gyventojų, telefonais, maisto ir atliekų srovėmis, nepaliau- 
jamai gaunančio energiją, karštligiškai veiklaus - paprasčiausiai ne- 

buvo, šis miestas dunksojo paniręs į amžiną, tik akimirksniais nutrūk- 
stančią nebūtį. 

Kaip cirko artistas virš nustėrusios publikos Erazmas keliavo ne- 
pastebimas išsiblaškiusio miesto. Staiga sustojusiam Žmogui aki- 
mirką reikia atgauti pusiausvyrą, o jis net bėgdamas, net sukdamas 
už kampo staiga galėjo suakmenėti kaip statula. Netikėtai kam nors 
išėjus pro duris, į langą pasukus veidą, jis sustingdavo vietoje, tarsi 
apmirdavo, ir visada atsirasdavo išeitis: kertelė prisišlieti, elektros 
laidas užsikabinti. Atrodė, kad žvėris judėdamas kuriasi tikrovę. 
Tuščiomis nuo susitelkimo akimis lyg choreografas jis pavertė miestą 
savo šokio scena, supanašėjančia čia su pilka siena, čia su ventiliacijos 
vamzdžiu ar kamino šešėliu. 

Tobulų iliuzionistų nebūna, beždžionei taip pat pasitaikė suklysti: 
nuo sienos sugriebta atplyšo lietvamzdžio dalis ir barškėdama nugar- 
mėjo į prarają, staiga pakilęs vėjas atnešė deginamos gumos - žvėries 
kvapą į valgomąjį, nelauktai atitraukusi virtuvės užuolaidas moteris 
įbedė akis į lengvai pažeidžiamą, sukibusį, dvigubą kūną, nesislepian- 
tį, apšviestą, svyruojantį ant trijų skalbinių virvių, ištemptų 25 metrų 
aukštyje virš kiemo. 

Bet niekas jų nepastebėjo, nepajuto, nepamatė, neužuodė, ne- 
išgirdo. Iki šiol Madlena manė, kad tik miegodamas būni be sąmonės. 
Dabar pamatė miegant atsibudusius žmones. Jie užsidarę snaudė, 
snaudė jų uoslė, klausa, rega, — visos juslės. Užmigusi fantazija, 
vaizduotė negalėjo atverti jutimams to, kas nepažįstama. 

Tą pačią valandą miestas nurimo. Užmerkė akis, užgesino šviesas 
ir visiškai atsisakė budrumo iliuzijos. Ištuštėjo gatvės, nutilo televi- 
zoriai, mašinų ūžimas, savo vietose susmuko net Madlenos ir Erazmo 
toli palikto Haidparko sargybiniai. Nusimetęs visas pretenzijas, Lon- 
donas šią valandą tapo jaudinamai atviras: jis nebuvo aukštesnysis 
organizmas, nes jokia gyva būtybė šitaip nesustoja. Ir ne koks miškas, 
ne urbanistinės džiunglės, nes jokią naktį jos taip neįminga. Londo- 
nas pasirodė iš tikrųjų esąs mašina. Vargana, nudrengta, nustojusi 
kokybės, brokuota, pilna tamsių dėmių, dykrų ir perkirsta nykstančių 
pėdsakų, kuriais iškeliavo moteris ir beždžionė. 

Aukštai virš miesto, ant plokščio stogo pasodinusi Madleną, bež- 
džionė priėjo prie krašto ir lyg erelis bloškėsi Žemyn. Atrodė, kad ji 
krenta atsimušdama į kiekvieną karnizą, dingdama iš akių, bet po 
akimirkos vėl išnėrė, nešina dėže bananų ir apelsinų. Pasidėjusi 
puolė valgyti, greitai, vienodai, - taip ilsisi sustoję atokvėpio virtinės 
paukščiai, žinodami, kad didžioji kelionės dalis dar prieš akis. 

Madlenai atėjo į galvą, kad žvėris nežino jos vardo. Uždėjusi ranką 
ant krūtinės, prisistatė: 

— Madlena. 

— Madlena, - pakartojo tas. 

Balsas sklido iš tokios gelmės, kokios neturi joks Žmogus, bet tarė 
žodį be akcento, nepriekaištingai aiškiai. 

Lyg alkoholio injekcijos apsvaiginta netikėtumo Madlena ženg- 
telėjo atatupsta. Dar prieš jai krustelint, beždžionė suprato, kas bus, 
ir atsistojusi ištiesė ranką, bet Madlena nenugriuvo. Ji ėmė kilti 
aukštyn. Vos prieš valandą laukė teismo, o dar anksčiau grimzdo į 
savižudišką, draskantį alkoholio liūną. Ir staiga prisikėlė, pakilo iš 
kapo ir skriejo, laikoma ištryškusios jėgos. 

— Aš nežinau, kada jūs... na, kada Žvėrys, tiksliau — beždžionės, 
subręsta, - tarė ji. - Bet vis galvojau, kaip žmonės tampa suaugusiais. 
Tik dabar supratau. | 

Nuo tada, kai pamatė beždžionę, Madlena girdėjo ją sakant ketu- 
ris žodžius, bet dabar ėmusi kalbėti net nepagalvojo galinti būti 
nesuprasta. Manė, kad jos visuotinės reikšmės mintys turi būti 
aiškios visoms gyvoms būtybėms. 

— Pati kiek kartų sakiau sau: tu jau nebe vaikas. Ištekėjusi už 
Adamo taip maniau, per studentų šventes, su pirmaisiais vaikinais. 
Dabar matau, kad klydau. 

— Klydau, - pilna burna bananų pakartojo beždžionė. 

— Žmogus suauga tik tada, kai tampa laisvas, - tarė Madlena. 

— Laisvas, - tarė beždžionė, lupdamasi apelsiną. 

Be perstojo žiaumodama ji nenuleido akių nuo Madlenos, o ši, 
kalbėdama ir turėdama klausytoją, pasijuto tarsi pakylėta šilto oro 
gūsio. Išskleidusi sparnus, Madlena plasnojo aukštyn. 

— Ir dar kai kas, - tarė ji. - Aš turbūt žinau, kas aš. Aš kaip kokia 
princesė. 

Net pati nespėjo susivokti, taip staiga pasiekusi karališkas aukštu- 
mas: pavojingas akimirksnis iš paukščio vos nepavertė jos balionu. 
Švelniai, bet ryžtingai truktelėjusi už rankos, beždžionė sugrąžino ją 
ant stogo. 

— Nieko nereiškia būti karalių giminės, - tarė Madlena. - Kas 
kita — išrinktąja! 

Pasitraukęs kelis žingsnius patinas apžergė sienelę. 

— Tuštinuosi, - paaiškino. 

Palikęs krūvelę vegetariškų, sunkių, į arklio išmatas panašių eks- 
krementų lyg žemės grumstų komposto duobėje, grįžo prie Madle- 
nos, apkabino ir įsibėgėjęs šoko į naktį. 


Madlena negėrė jau dvi paras, ir nors pašalinti iš organizmo visus 
alkoholio likučius kepenims tiek laiko toli gražu neužteko, ji jautėsi 
blaivesnė nei kada nors per ištisus dvejus metus. Tačiau ir tokio 
svaigulio kaip šiąnakt dar nė karto nebuvo patyrusi. 

Padėjo galvą ant beždžionės peties. Kaip naktį į pietus traukiantis 
paukštis — antis ar lakštingala — ji pažvelgė į žvaigždes, norėdama 
susiorientuoti, bet išvydo ne mažyčius žiburėlius, o moterų veidus, 
ligšiolinius savo kelrodžius: danguje švietė iškilios, greit užgesu- 
sios asmenybės: Bili Holidei, Marlenos Ditrich Lola iš „Žydrojo 
angelo“, Žiudi Garlan, Džanis Džoplin, Džuli Kristi - alkoholikės 

supernovos. Bežiūrint šie atramos taškai ėmė blankti, juos pakeitė 
laukinė savikliova. 

"Tuo pat metu Londonas tapo nepaaiškinamai gražus: jo daugia- 
aukščiai Madlenos akyse virto miegančiomis sustingusios lavos kate- 
dromis, liovėsi erzinę apsnūdę žmonės — vargšeliai, nemato jos, 
apšviestos mėnesienos, mielosios deivės, ant beždžionės skriejančios 
nuotykių ieškotojos. Tarytum apsireiškęs Viešpats šiąnakt pagaliau 
rado talentą — princesę Madleną, ir sudarė su ja sutartį, lyg kokį 
kontraktą, kurio pirmajame punkte buvo teigiama, kad Madlena 
daugiau niekada nebebūsianti nelaiminga. 

Staiga Madlena atsikvošėjo. Pamatė, kad jiedu nusileido gerokai 
žemiau, kad keliauja sodais ir parkais, tačiau iš viršaus, nuo medžių 
vainikų ir čerpių stogų gerai neįžiūrėjo tamsos gaubiamos vietovės. 
Atpažino tik beždžionei atsargiai nuslydus kraigu ir be garso nusilei- 
dus į Madlenos kambario balkoną Mombasos dvare. 

Iš pradžių negalėjo net pakrutėti. Žvėris išsitiesė, ketindamas 
keliauti toliau, po sekundės būtų iššokęs ir palikęs ją vieną, kaip vyrai 
visada palieka moteris, tik čia šimtą kartų niekingiau, nes šitas 
patinas buvo paprasčiausia beždžionė, iš tiesų dar blogiau - kalbanti 
beždžionė, žodžiu, net ne tikras Žvėris. 

Madleną išpylė raudonis, tik ne iš gėdos, o iš neapykantos. Gyve- 
nime jai taip daug ko trūko, paskui ta pastarųjų dviejų savaičių 
sumaištis, o kaip jie bėgo, kiek teko išgyventi per kelias valandas, 
kokia ji kilniadvasė, kaip gailėjo žmonių. Po sekundės ši moteris 
pavirto piktąja demone. 

Atsistojo ir šypsodamasi žengė beždžionės link. Suakmenėjęs kū- 
nas atitirpo, ji vėl atgavo pusiausvyrą. Bet buvo jau ne tokia kaip 
buvusi. Iš jos išgaravo žmogiškumas. Beždžionė nežinojo, kad prie- 
šais stovi gryna, besišypsanti moters savimeilė. 

Uždėjo rankas patinui ant pečių. 

— Luktelėk, tai gerutis, - tarė. 

Tas įsmeigė tiriamą žvilgsnį. 

— Gerutis, - pakartojo. 

Madlena nuėjo į vidų. Nesižvalgydama perėjo savuosius kamba- 
rius, negalvojo apie juose praleistą laiką, išėjo į koridorių, nusileido 


136 


(tilduy, 
simas 


laiptais, nėrė per svetaines kaip niekad greitai, nesidairydama, ne- 
jusdama baimės, apskritai nieko nejusdama. Užlipo kitais laiptais, 
perbėgo koridorių ir pirmą kartą nepasibeldusi žengė tiesiai į vyro 
kambarį. 

Adamas Bardenas gulėjo kairiojoje lovos pusėje, ant nugaros, prie 
pat galvos ant naktinio stalelio pasistatęs telefoną, kad suskambus tą 
pačią sekundę nukeltų ragelį ir išgirstų pranešant, jog beždžionės 
Erazmo nebėra, o žmona sugauta. Madlenai žengiant pro duris, jis 
sapnavo negerą sapną. 

Prieš dvylika valandų, ramiai ir tyliai viską apsvarstęs, Adamas 
atsisveikino su Madlena. Išsipjovė ją iš sąmonės ir tikėdamasis, kad 
netruks atsigauti po operacijos, kad, galima sakyti, jis jau ir dabar 
sveikas, nuėjo miegoti. Tačiau ji vis tiek apsilankė sapne, ėmė perse- 
kioti, prisivijo, užpuolė lyg šmėkla, lyg amputuotos kūno dalies 
skausmas. Jis sapnavo siekiąs jos, stovinčios priešais, ir negalįs pa- 
siekti. 

Kiekvienas, apimtas tokio košmaro, ima maldauti pažadinti, tad 
atsilapojus miegamojo durims, Adamas pirmiausia pajuto dėkingu- 
mą. Paskui pažino mėnesienos apšviestą Madleną, riktelėjo iš i$gąs- 
čio, atsisėdo, suvokęs, kad sapnas pavirto dar žiauresne tikrove, ir 
atatupstas ėmė slinkti prie sienos. 

Ištiesusi ranką, Madlena uždegė šviesą. 

— Jis — balkone, - tarė ji. - Daryk ką nors. 

Adamas matė judant jos lūpas, bet žodžių negirdėjo. Stovinti 
priešais, apimta ryžto ir nevilties, Madlena spinduliavo lyg saulės 
vainikas, persismelkiantis per Adamo miegus ir ryžtą, įsiskverbiantis 
po antklode, į pižamos kelnes, versdamas visa esybe tiestis į ją, taip 
nekenčiamą šią akimirką, - pagauti ir nebepaleisti. 

Madlena žengtelėjo atgal. 

— Pasiimk šautuvą, - įspėjo. 

Adamas iššoko iš lovos, spintos gilumoj susirado šautuvą ir nusekė 
paskui Madleną, apsvaigęs, įsispyręs šliures, su chalatu, pižama ir 
niekaip nenuslūgstančia erekcija. 

Beždžionė nebuvo pajudėjusi iš vietos. Stovėjo kaip palikta; įėjus į 
Madlenos kambarį, pro duris buvo matyti jos siluetas. Tarpduryje 
Adamas paliko šliures, jie artėjo visiškai tyliai ir namas buvo jų 
pusėje: begarsiai tapo durų vyriai, negirgždėjo grindų lentos. Tačiau 
beždžionė vis tiek pasijuto sekama. Išsitiesusi įsmeigė žvilgsnį į 
tamsą. Madlena stumtelėjo Adamą pirmą, jie įžengė į balkoną. 

Adamas visada veikdavo ryžtingai, tačiau šioje situacijoje kitomis 
aplinkybėmis jis galbūt būtų palūžęs ir sudvejojęs: čia pindamiesi 
grūmėsi visi priešingiausi jo gyvenimo veiksniai ir galios. Karjera, 
santuoka, namai, praeitis ir ateitis, daugybė nesuvokiamų teisinių ir 
politinių aplinkybių. Bet dabar jis šito nematė. Išvydus Madleną prie 
lovos, tą pačią akimirką viskas pasidarė labai labai paprasta, rūpėjo 
tik viena — išlaikyti ją. Šią minutę Adamas pamiršo viską aplinkui, 
beždžionę, net save. Svarbus buvo tik vienas žmogus - Madlena. 

Beždžionė nužvelgė apsiginklavusį Adamą ir įsmeigė žvilgsnį į 
Madleną. 

— Kodėl? - paklausė. 

Nustėręs Adamas įsispitrijo į žvėries burną, iš kurios pasigirdo 
žodžiai. Akimirksnį meilužį jame pakeitė mokslininkas. Paskui visas 
pasipurtė. 

— Pigus triukas, - tarė. 

Madlena nesiklausė vyro. 

— Nenoriu, kad mane čia paliktum, - pasakė ji. 

Ant plačios, nuskustos patino kaktos susimetė gili raukšlė. Apim- 
tas nevilties jis tuščiai ieškojo žodžių netinkamame techniniame 
neįmanoma ir labai sudėtinga, ko jokiam žmogui niekada neprireiks 
paaiškinti. Galiausiai pasidavęs mostelėjo ranka į namą, linktelėjo 
Adamo pusėn ir klausiamai pažvelgė į Madleną. 

— Jis mane išdavė, - pasakė Madlena. 

Adamas apsilaižė lūpas. 

— Aš kaltas, - tarė, - bet mes vėl gražiai gyvensime. 

Žvėris nužvelgė parką, mestelėjo žvilgsnį į Hempstydo plynę. 
Madlena suprato, kad jis ketina bėgti. 

— Šauk jam į kojas, - įsakė Adamui. 

Nuleidęs šautuvą Adamas nusitaikė. Patinas nekreipė į jį dėmesio. 
Jo veide, kurį Madlena ėmė vis geriau pažinti, atsirado kažkokia 
nauja, žvėrims visiškai nebūdinga išraiška, akių kampučiuose susi- 
metęs šešėlis. Tai buvo ne baimė, ne žvėries protu nesuvokiama 
pakibusi grėsmė, o sielvartas, gal neviltis. 

Madlena atsistojo priešais vamzdį. 

— Luktelėk, - tarė. 

Adamo akys lakstė nuo žmonos prie beždžionės. 

Ji priėjo prie Erazmo. 

— Sugalvojau vieną dalyką, - tarė. 

— Pasitrauk, —- paliepė Adamas. 

Madlena praleido jo žodžius pro ausis. 

— Supranti, aš išrinktoji, — tęsė ji. 

Erazmas atidžiai ją stebėjo. Jiedviem viskas aplinkui nustojo eg- 
zistuoti. Todėl nematė, kaip Adamas pakėlė šautuvą ir vėl nusitaikė, 
tik nebe į beždžionės šlaunį, 0 į galvą. 

— Turiu sekti tave, - toliau kalbėjo Madlena, - stebėti tavo elgesį. 
Kaip per kokį eksperimentą. 

Ji kalbėjo tyliai, tačiau virptelėjęs balsas išdavė kartais, labai retai 
suskambančią gaidą, moteriai ko nors trokštant ir švelniai bandant 
išgauti, lyg kokią sferų muziką, lyg centrinę vyro nervų sistemą 
veikiantį ultragarsą, dabar pasiekusį ir beždžionę, ir Adamą. Aki- 
mirksnį jiedu stovėjo nejudrūs, vos vibruodami, du kamertonai. 

Po sekundės Adamą ir jo smilių persmelkė žmogžudiškas pavydas 
ir jis nuspaudė gaiduką. 

Tačiau nesuspėjo. Švytinti kulka šovė į tamsą, ieškodama taikinio, 
nuzvimbė per Hempstydo plynę, virš Sveikatos slėnio ėmė blaškytis, 
suktis ir kristi, galiausiai netekusi jėgų Žžnektelėjo ant žemės. Nes 
sekundę anksčiau beždžionė, apkabinusi ir pakėlusi Madleną, iššoko 
per balkoną. 

Jiedu keliavo jau septynias dienas. 

Pirmąją naktį pasiekę Didžiojo Londono pakraštį, toliau ėjo dieną. 
Iš pradžių parkais ir gyvenamaisiais kvartalais, paskui palaukėmis, 
patvoriais, upelių pakrantėm, kirsdami dirvas ir miškus. Nematomi 
žmogaus akiai, nepastebimi net žvėrių: fazanai, lapės, barsukai ar 
elniai tepajusdavo dvelktelėjus nepažįstamą išsikvepinusios Žmog- 
beždžionės kvapą. 

Vienintelės gyvos būtybės, susekusios jų kelionės kryptį, buvo 
plėšrieji paukščiai, pralenkdavę, šaudavę į dangų, priartėdavę ir 
stabteldavę ore. Pamačiusi juos, Madlena pamojuodavo prasilen- 
kiančių motociklininkų ar vienuolių mostu, sakančiu: tarp visų su- 
pančiotų mes vieni esame laisvi. 

Jei būtų turėjusi sparnus, būtų pakilusi aukštyn ir nuplasnojusi 
kartu, tada būtų pamačiusi, kad kiekvienas atskiras ir laisvas paukštis 
— tai sraigtelis, vienas iš milijonų paukščių, tuo pat metu visoje 
Europoje kertančių tą pačią platumą tuo pačiu tikslu — susiporuoti, 
susisukti Lizdą, atsivesti jauniklių, kad kiekvienas jis yra supančiotas 
ir bevardis. Tačiau Madlena nemokėjo skraidyti, be to, visos jos 
mintys, užvaldytos jausmo, kad pirmą kartą gyvenime galima elgtis 
kaip tinkamai, krypo į žemę. Trumpam mestelėjusi žvilgsnį į paukš- 
čius, ji nesuko sau galvos, nesuprato, kad taip greitai dingdami iš akių 
plėšrūnai neatsisako galimo grobio. Jie skrido šalin pamatę, kad ši 
gauruota ir kartu beplaukė dvigalvė būtybė iškeliavusi ne į medžio- 
klę, bet, kaip ir jie patys, negalinti atsispirti kažkokios geografinės ir 
psichinės vietovės traukai. 

Iš pirmo žvilgsnio galėjo pasirodyti, kad kelionės maršrutą parink- 
davo beždžionė, matyt, taip manė ir ji pati. Tačiau iš tikrųjų, kaip 
paprastai būna, jos judesius valdė nežymi, vos juntama, nenuslūg- 
stanti užsispyrusios moters, Madlenos, intuicija. 

Pirmąjį rytą, vos ėmus brėkšti, palikusi Madleną palaukti, bež- 
džionė kaip tikra profesionalė įsilaužė į parduotuvę ir apsirūpino 
viskuo, ko reikia nakvynei: dviem pripučiamais čiužiniais, dviem 
plonais čiužiniais, dviem labai ilgomis pūkinėmis antklodėmis, dviem 
patalynės komplektais ir didžiule turistine kuprine visam tam gerui 
patogiai nešiotis. Kai aukštame ąžuole Šv. Albano priemiesčio bota- 
nikos sodo pakraštyje patinas pirmąkart pataisė jiems guolį, Madlena 
pamatė, kad jam užteko drąsos parduotuvės prieblandoje ieškoti 
ypač švelnios ilgapluoštės egiptietiškos medvilnės patalynės. Ji su- 
prato sutikusi ne tik didžiulę žmogbeždžionę, bet ir nemažą veltėdį, 
ir ėmė vadovauti kelionei. 

Kryžkelėje, jau iš toliau atspėjusi užrašą ant kelio rodyklės, Mad- 
lena nepastebimai parinkdavo kryptį, o išėjus į pamiškę, remdamasi 
trapia pasaulio šalių nuojauta, lyg netyčia pasiūlydavo, kur pasukti. 
Pati nesuvokdama, Madlena piešė mintyse vietovių, kuriomis jie 
keliavo, žemėlapį. 

Ji pastebėjo, kad Erazmas kasdien suvalgo po dešimt dvylika 
kilogramų šviežių vaisių, užsiskanindamas riešutais su razinomis, 
aišku, gardžiau su medumi, bet tinka ir trys litrai grietinėlės. O išvis 
geriausia, kai iki maisto — ranka paduoti, kaip pavyzdžiui, šaldykloje 
ar aikštelėje paliktame prekių sunkvežimyje. Be to, beždžionė ne- 
mėgo šalto vandens, kaip ir Madlena jautė nervinį, įgimtą poreikį 
kasdien pagulėti karštoje vonioje. 

Ji pamatė, kad teks laikytis priemiesčių. Pirmąją kelionės naktį 
pajutusi visą Angliją po kojomis, vėliau vis geriau ėmė suprasti, kas 
yra laisvė, suvokė, kad jiedu turės išsilaikyti ant lyno, įtempto tarp 
destruktyvios technologijų civilizacijos ir patogumų neteikiančios 
gamtos. Nuo pat pradžių jiems tebuvo vienas kelias —- vedantis ten, 
kur galima pasislėpti ir kur maistas po ranka, kur nevaržoma prigim- 
tinė laisvė ir leidžiama dykinėti. Pusantrų metų praleidusi zoologinės 
informacijos sraute, Madlena žinojo, kad Londone esama tik vienos 

tokios vietos. 

Šeštąją dieną pasiekus Četerio priemiesčius, Madlena žengė ryž- 
tingą žingsnį. Pasukę į rytus, kaip būtų pasielgęs bet kuris homo ferus 
ar bet kuris tikras žvėris, jie būtų atsidūrę atkampiausioje, labiausiai 
atskirtoje Anglijos dykvietėje — neišbrendamose Bedfordo Levelio 
pelkėse. Tačiau Madlena vedė į šiaurę, link Šv. Pranciškaus miško, 
Londono Ridžento parko zoologijos sodui priklausančio gyvūnų 
draustinio, didžiausio Europos gyvūnų veisimo ir tyrimų centro. 


Visą tą laiką Madlena mokė Erazmą anglų ir danų kalbų, beždžionė 
įsimindavo greitai, ne taip kaip vaikas, spaudžiamas poreikio išreikšti 
savo jausmus žodžiais, bet lengvai, bežaisdama. Septintąją dieną 
jiedu praleido tylėdami, neturėjo pamokų, netyrė elgsenos, nemoja- 
vo paukščiams. Vakarop, perlipę aukštą tvorą, tokią pat kaip visos 
kitos, ir vis dėlto ypatingą, atsidūrė pamiškės pievoje. Vidinio Mad- 
lenos kompaso rodyklė ėmė sukiotis lyg pašėlusi. Jie pasiekė tikslą. 

Lyguma artyn slinko pilkas kalnas. 

— Ar tas laipioja medžius? — paklausė beždžionė. 

Madlena papurtė galvą. 

— Ėda žmones? 

Užaugusi netoli didmiesčio, Madlena akimirką dvejojo. Paskui vėl 
papurtė galvą. 

— Čia dramblys, - tarė. 

Sutemus išsišakojusiame medyje jiedu susikūrė laužą, žiūrėjo į 
kylančią liepsną ir staiga atsiradusias žarijas - taip dega sausas medis, 
sukrautas ant šešių spirito tablečių. Paskui ant lygaus, tvirto ir pato- 
gaus šakų pagrindo pasitiesę čiužinius, susiglaudė. Išmušė pamokos 
valanda. 

Kaip klajodami, taip ir mokydamiesi kalbos, pasąmonėje jiedu 
turėjo nusistatę tam tikrą maršrutą. Pradėję nuo asmeninių įvardžių, 
įžengė į vešlią daiktavardžių girią, iš jos ėjo toliau, į vis abstraktesniūs 
kalbos plotus; o šiandien Madlena prisiminė, kad jie praleido kai ką 
svarbaus ir dabar, apsukę ratą, nejučiomis grįžo: jųdviejų žodyne dar 
trūko kūno, žmogaus kūno. 

Pirštų galiukais perbraukė Erazmo pėdą. 

— Pėda, - tarė. 

Koja staiga trūktelėjo, jiedu nusijuokė tyliai, veik be garso, lyg 
susidrovėję paskutinįkart krizentų priešais altorių, artėjant lemia- 
mai akimirkai. 

Madlenos ranka užčiuožė iki beždžionės kelio. 

— Koja, - tarė ji. 

Erazmas tylėjo. Uždėjusi ranką jam ant krūtinės, nuslydo žemyn. 
Beždžionės kūnas nekrustelėjo, tačiau žemiau bambos pasitiko pe- 
nis. Madlena suėmė jį, baltą, lyg netikrą. Jis buvo ledo glotnumo, į 
skruostą dvelkiančio vėjo vėsumo, iš paviršiaus minkštas, tačiau 
viduje kietas kaip įkaitintas granitas. 

Madlena pakėlė akis. Uždėjo kitą ranką beždžionei ant veido ir 
pajuto tą patį. Oda šviesi, labai plona, permatoma, po ja greitai ritosi 
mikroskopinės besikeičiančios nuotaikos bangos, adatos plonumo 
kapiliarų medžiais sroveno kraujas. O po trapia išore glūdėjo pulsuo- 
jantis, neįveikiamas, didžiulis jaudulys. 

Madlena parodė galva į lytį. 

— Pimpalas, - tarė. 

Ištiesusi ranką, beždžionė palietė Madlenos koją ir pamažu ėmė 
slysti aukštyn po suknele. Tarpukojy Madlena pajuto rankos šilumą. 
Beždžionė sustojo ir įsmeigė klausiamą žvilgsnį. 

— Pimpalienė, - prikimusiu balsu paaiškino Madlena. 

Beždžionei nenuleidžiant akių, ji pasikėlė suknelę, išsprūdo krū- 
tys. Žvėris iš lėto pasviro artyn, lyg per pasisveikinimo ritualą 
palenkė galvą ir švelniai sukando dantimis spenelį. 

Paskui jis atsitiesė, jie žvelgė vienas kitam į akis kaip jokios gyvos 
būtybės negalėtų žiūrėti. Tada beždžionė rankomis, net aklinoje 
tamsoje lengvai atskiriančiomis satiną nuo merserizuotos medvilnės, 
labai atsargiai nusmaukė Madlenos kelnaites. Vis dar sulėtintais 
judesiais Madlena pasislinko į šoną, beždžionė priartėjo prie jos. 

Bučiavosi neilgai, nesukdami drovaus čepsėjimo užuolankom. 
Madlena vis labiau minkštėjo, kaito ir troško suspausti jį tarp kojų. 
Būtent šią akimirką Erazmas sustojo, Madlena pamanė įvykus nesu- 
sipratimą. 

— Ateik, ko tu, - tarė. 

"Tas nekrustelėjo. Nekantraudama ji pasikėlė ant alkūnių ir pa- 
žiurėjo į beždžionę. 

Debesuoto dangaus ir besiplaikstančioje žarijų šviesoje buvo sun- 
ku įžiūrėti jo veido išraišką. Ir vis dėlto Madlenai neliko nė krislelio 
abejonės: beždžionės akyse atsispindėjo ne vien žvėris, geismas, 
naivumas. Ji išvydo ir kai ką kita - Žiaurų gatvės vaikėzą. Beždžionės 
sustota ne šiaip sau, bet norėta suturėti jos kylantį geismą. 

Madlena pabandė atsistumti, iš visų jėgų stengėsi išsiskirti. Laukė, 
kol kūną užplūs pasibjaurėjimas, tačiau apėmė dar didesnis geismas, 
nenuslūgstamas poreikis, nustumiantis į šalį išdidumą ir nuo- 
lankumą. 

— Noriu, - vaikiškai pareikalavo. 

Erazmas įėjo kažkaip jautriai, be atodairos, skausmo ir palaimos 
aukso viduriu, o ji atsargiai, bet stipriai įsikando jo ausies galiuką ir 
laikė, kol liežuvis pajuto pirmąjį geležies skonio kraujo lašą, o šnervės 
prisipildė kvapo, kvapo platumų, kvapo žemynų —- žvėries, vyro, 
žvaigždžių, žaižaruojančių medžių, pripučiamų čiužinių, deginamos 
gumos. 

Šv. Pranciškaus mišką, bandydamas atkurti rojaus sodą, šešioliktaja- 
me šimtmetyje užveisė pirmasis Bedfordo grafas. Būdamas pamal- 
dus Dievo tarnas, jis davė parkui žvėrių globėjo vardą ir tiksliai laikėsi 
šykštaus ir ne visai aiškaus aprašymo pasaulio sukūrimo istorijoje bei 
Dantės Skaistyklos XXVIII giesmės, kurioje pateikiamas smulkus 
vaizdas sodo, už kurio vartų Vergilijus palieka Dantę ir įėjęs susitinka 
Beatričę. Kaip visi iš Europos istorijos žinomi didesni parkai, šis 
turėjo paremji mintį, jog niekas, o ypač gamta, iš prigimties nėra 
pakankamai tobula. Grafas ir jo pasekėjai ketino ne šiek tiek pakeisti 
gamtovaizdį, jie troško sukonstruoti sodo mašiną, veikiančią lan- 
kytojų sąmonę, kreipiančią jų mintis Dievop, sodo narkotiką, 
peizažo haliucinogeną. 

Mintis, žinoma, buvo beviltiška, gal net šventvagiška, nes Dievas, 
kurio darbą norima šitaip lengvai pagerinti, niekaip negali būti 
visagalis, na, daugių daugiausia didis, klaidų neišvengiantis sodinin- 
kas; todėl projektas, aišku, žlugo. Bijodamas atitrūkti nuo Biblijos, 
kur parašyta, kad rojuje net liūtas su avinėliu ganosi drauge, grafas 
priveisė sode žvėrių. Kai sumanymą jau, rodos, turėjo vainikuoti 
sėkmė, visą mėnesį keptomis bulvėmis iš rankų maitinus keturiolika 
Judėjos liūtų, prieš pat paskelbiant, kad žvėrys pažaboti ir tapę 
vegetarais, šie išdavė parodytąjį pasitikėjimą ir grafą suėdė. Per kitus 
400 metų pasikeitė daugybė šeimininkų, buvo atlikta didelių už- 
mojų pertvarkymų. XVIII a. antroje pusėje čia darbavosi garsus 
sodų architektas Gabusis Džonsas. Aštuntojo dešimtmečio pra- 
džioje sodą įsigijo Karališkoji gyvūnų draugija. Su savo vešliais 

kupolais, ežerais ir upeliais, giraitėmis, egzotiškomis gėlėmis ir me- 
džiais, akmenų kaskadomis, kvapiaisiais persiškais rožynais sodas 
visiškai atitiko Žmonių įsivaizduojamą rojų. 

Tuo metu apie jį sklido negeri gandai, esą jau du šimtus metų 
savininkams niekaip nesiseka prisivilioti vietos darbininkų. Sodą 
galybę kartų siaubė potvyniai, džiovino sausra, trankė žaibai, niokojo 
gaisrai, ėmė juoduoti medžių lapai, buvo užėjusi vinkšnų liga, puolė 
admirolų lervos ir šaknų grybelis, nesibaigiančios katastrofos taip pat 
kankino ir vietovės savininkus, atrodė, priešinasi pati Žemė, tarsi 
dirva būtų buvusi didžiulis žvėris, pakastas banginis, kaskart nusipur- 
tantis nugarą draskančius žmones. Kaip ypač neklusnaus vaiko, kaip 
nesuvaldomos žmogaus psichikos dalies, niekas negalėjo sutramdyti 
Šv. Pranciškaus miške viešpataujančios nepaaiškinamos geografinės 
ir biologinės anarchijos. Paskutiniajam savininkui, po Antrojo pasau- 
linio karo praėjus keletui metų, pavyko užbaigti darbus, ir trumpomis 
valandėlėmis jis imdavo tikėti laimėjęs. Nenorėjo pasiduoti, net 
žmonai pabėgus su sodininku, o neilgai trukus ir dukrai su šio 
sūnumi. Tik kai žmonos palikta skalikė, susidėjusi su sodininko 
kiemsargiu, atsivedė mišrūną, jis suprato, kad pergalės tebūta laiki- 
nos, kad švytuoklė, trumpam sustojusi aukščiausiame taške, tuojau 
ims leistis. Kitą dieną paskelbė, kad sodas parduodamas. 

Įkurtąjį draustinį iš pradžių lydėjo sėkmė. Čia pirmą kartą nelai- 
svėje atsivedė jauniklių Afrikos kalninė gorila ir sibiriniai Rusijos 
taigos tigrai, perėjo sterblinė Australijos pelėda. Per aštuntąjį ir 
devintąjį dešimtmetį buvo pasiekta geriausių iš visų zoologijos sodų 
nykstančių gyvūnų veisimo rezultatų, kuriuos paskelbus viešai visuo- 
menei susidarė įspūdis, kad Šv. Pranciškaus miške žvėrys radę rojų, 
dar puikesnį ir saugesnį prieglobstį nei tas, iš kurio atvyko. Tą patį, 
paskirtas Gyvūnų elgsenos tyrimų instituto, priglobusio mišką, vado- 
vu, savo kalboje sakė Adamas Bardenas, aiškindamas, kad į draustinį 
ir ateityje nereikėtų leisti lankytojų, jokių gyvūnų apsaugos atstovų, 
jokių iš anksto neužsiregistravusių ir neprisaikdintų mokslininkų, o 
juo labiau žurnalistų ar plačiosios visuomenės, kad nebūtų trikdoma 
ypatinga sodo atmosfera ir gera gyvūnų nuotaika. 

Iš tiesų visa tai nebuvo vien pagražinta tikrovė, bet iš piršto laužtas, 
nors ir būtinas, melas. Šv. Pranciškaus miškas tapo vienu iš pirmųjų 
tyrimų centrų, besilaikančiu šiuolaikinės nuostatos, kad palikti ramy- 
bėje žvėrys daug geriau prisitaiko. Žmonės į jų gyvenimą beveik 
nesikišo, draustinyje įsitvyrojo tam tikra pusiausvyra, tik ne dan- 
giškoji darna, o sentimentų nepažįstanti, žiauri gyvūnų kasdienybė. 

Adamas žinojo, kad zoologijos sodo lankytojai ateina pasigėrėti 
meiliais tigriukais, smagiais niurkiančiais lokiukais, plepiaisiais ruo- 
niais, draugingais pavianais, vaikų bičiuliais drambliais, - gyvūnais, 
prižiūrimais tvirtos tėviškos rankos. Šv. Pranciškaus miške jie būtų 
išvydę Žvėrių gyvenimo tikrovę, negailestingą mažesniam, senam, 
ligotam, kitokiam. Būtų pamatę margajį genį, vagiantį iš lizdo zyliu- 
kus, maros jauniklių vidurius siurbiantį skruzdėdą, liūtą, savo liūtu- 
kams patiekiantį gepardo jauniklių, zebrus, kurie žymisi teritoriją 
išskersdami vandeninius ožkiukus, voveres, nusiaubiančias vištvana- 
gių lizdus ir suėdančias paukščiukus, ožkas, nepaliekančias upės 
vagoje vandens ančiukams, būtų išvydę tai, ką tuo metu suvokė tik 
zoologai: žvėrys atsigauna, tarpsta, auga ir veisiasi ne dėl puikių 
draustinio sąlygų, o verčiami kasdienės kovos dėl būvio. 

Sodas, į kurį atkeliavo Madlena su Erazmu, pirmasis Europoje 
beveik prilygo savo idealui, tik ne smagiam rojui, o Adomo ir Ievos 
laikų Žvėrių buveinei, savieigai paliktam gyvūnų pasauliui: svaigina- 
mam, keliančiam minčių, klaikiam ir neišvengiamai katastrofiškam. 

Šitai jiedu suprato iš karto. Ir dar pamatė, ko nė vienam biologui, 
nė vienam sodininkui ar savininkams su darbininkais per visus 400 
metų nepavyko įžvelgti - ypatingą, topografinę vietovės sielą. 

Pirmoji, atsibudusi kitą rytą, ją pastebėjo Madlena. Beždžionė 
buvo dingusi, tad ji atsisėdo ir ėmė dairytis. Po kiek laiko pamatė 
patiną tupint prie upės: Erazmas gėrė vandenį, taip kaip visada, 
panardindamas visą ranką ir laižydamas į gaurus įsigėrusį vandenį. 
Atkištos, saulės nugelsvintos jo užpakalio pusės atrodė lyg du didžiu- 
liai melionai. Akimirksniu Madlena suprato, kur jų atsidurta. 
Rojaus nešvankybės sode. 

Per septynias Šv. Pranciškaus miške praleistas savaites vietovė užda- 
vė jiems tris klausimus. Pirmasis nuskambėjo jau kitą rytą, Madlenai 
atsikėlus ir pasileidus pieva beždžionės link. Madlena buvo visiškai 
nuoga, ėjo lėtai, jausdama švytint savo kūną - veidą, krūtis, makštį, 
delnus. Po akimirkos Erazmas atsisuks ir apaks. 

Beždžionė tupėjo atsukusi nugarą. Likus penkiems žingsniams 
atsigręžė. 

— Labas rytas, gerai miegojaisi? — paklausė. 

Madlena sustingo. Žvėries veidas buvo atviras, pailsėjęs; jis didžia- 
vosi taisyklingai pasisveikinęs. Bet dėkingumo, kurio ji taip laukė, 
kurio jai taip reikėjo, nebuvo nė ženklo. Vakarykštė diena ir naktis 
praėjo, dingo, nepalikusios pėdsakų. 

Madlena išsigando. 

Ji įprato būti mylima, tiksliau sakant, priklausoma. Per visą savo 
gyvenimą, per visus trisdešimt metų vos keletą kartų išdrįso surizi- 
kuoti, pasielgti savarankiškai, ir tai tik todėl, jog žinojo esant saugos 
tinklą - įsitikinimą, kad jos palikti vyrai pražus, sudžiūvę iš ilgesio. 
Šis pasitikėjimas gamino svarbiausias jos asmenybės amino rūgštis. 
O dabar atsigręžusios beždžionės veide ji neįžiūrėjo baimės. Taip 
negalėjo būti, turėjo šmėkštelti bent krislelis nusižeminimo ir pani- 
kos. Tačiau žvėris visiškai nebijojo. 

Ir tada aiškiai lyg iš tribūnos nuskambėjo pirmasis sodo klausimas: 
katro būdavo viršus meilėje? Neišklausiusi iki galo, Madlena nu- 
sprendė nelaukti atsakymo. 

Kitas tris dienas ji laikėsi atokiau nuo Erazmo. Abu kartu tvarkėsi 
lizdą, kartu susirado vietą, į kurią kasdien būdavo atnešama vaisių, 
išsiaiškino, kokiu laiku ji nesaugoma. Madlena elgėsi ramiai ir drau- 
giškai, atrodė lyg linksma stovyklautoja. 

Bet jos sieloje prasidėjo žiema. Ji ėmė stebėti beždžionę, naudotis 
ja, norėdama susiorientuoti, susirasti artimiausią sodo ribą, prireikus 
nuspręsti, ar eiti prie maisto nepavojinga; kaupė atsargas. Ruošėsi 
bėgti iš rojaus. 


"Trečiąją dieną buvo daug šilčiau nei dvi ankstesniąsias, jiedu išsitiesė 
ant žolės netoli upės, trijų milžiniškų rododendrų paūksmėje. Atro- 
dė, kad krūmai lyg žali ir violetiniai laivai plaukia žolės jūra. Pasta- 
rąsias žvarbias naktis Madlena beveik nebuvo miegojusi, tad dabar 
užsnūdo. 

Atsibudo laižoma beždžionės, jos švelnus ir kietas kaip lytis liežu- 
vis nuo kelių kilo šlaunimis aukštyn. Nuginkluota miego, ji sekundę 
negalėjo atsipeikėti, o kai atsitokėjo, buvo per vėlu. Apėmė geismas, 
artėjo pieva pamažu lyg laivas, jam priplaukus Madlena pamatė 
stovinti ant denio ir negalinti ištrūkti. Staiga, erotinio satorio nušvie- 
sta, sumojo, kad ir paskutiniosios kelionės dalies laisvė tebuvo iliu- 
zinė. Kad ne jos laisva valia jiedu pasiekė šią vietą, šį dabar per pilvą 
slystantį liežuvį. Ne vien ji — suvedžiota auka liko ir beždžionė; 
Erazmas ne reikalavo, o be žodžių melste meldė atsiduoti. 

Prieš pasiduodama Madlena išgirdo atsakymą į pirmąjį sodo klau- 
simą. Išsprūdęs iš jos pačios lūpų, jis skambėjo taip: kad ir kieno būtų 
buvęs viršus, jis nebuvo nei jo, nei mano. 


Kaip kiekvieną, tyčia ar netyčia patekusį į rojų, Erazmą su Madlena 
užvaldė meilė ir ėmė išdarinėti su jais ką tinkama. Tačiau skirtingai 
nei daugelis kitų, jiedu nesipriešino. Nespėję pasiruošti, sudėti vilčių, 
neveikiami išankstinių nuostatų, meilės užklupti, jie neturėjo kur eiti 
nei ko prašyti pagalbos. Tiesiog pasidavė, nusileidę nenuspėjamai 
nežiniai. 

"Visą tą laiką Erazmas nieko Madlenai nežadėjo. Iš pradžių ji — 
supykusi ir apimta panikos - įtikinėjo save, esą žvėris atsilikęs, na, 
bent jau per mažai mokąs kalbą, kad išmanytų visas subtilias įman- 
trybes, kurias be perstojo pasitelkia mylintys žmonės, įtikinėdami 
vienas kitą mylį ir jaučiąsi puikiai, tebesiejami šiltos bambagyslės. 
Bet po kelių dienų turėjo pripažinti, kad kaltas ne Erazmo nesu- 
gebėjimas. Tiesiog jam neatėjo į galvą. Maža to — Madlena pati 
netroško. Jautė, kaip nyksta guodžiančios svajos; nespėjusi išsižioti 
atsisakydavo pažado. Pirmą kartą gyvenime ji ėjo lynu, nežiūrėdama 
žemyn. Pirmą kartą ateitis nustojo reikšmės. 


Jie iškeliavo amžinybės laukais. Kartą naktį, apžergusi Erazmą, 
Madlena pajuto šalia esant trečią asmenį. Suprato priklausanti iš 
karto dviem vyrams. Vieną turėjo savy, kitas ją glamonėjo. Neat- 
merkdama akių, išvydo tą antrąjį, tai buvo Myris. Užvertusi galvą 
pažvelgė į dangų, nebesipriešino, pajuto dingusio laiko vietą užėmus 
dabartį, ne visada malonią, net ir rojuje. 

Gyvendami sode jie rūpinosi trimis dalykais: maistu, miegu ir meilės 
bei kalbos pamokomis, bet juos skiriančios ribos ėmė nepastebimai 
tirpti. Priėjus kalbos nešvankybes, Madlena visai įsijautė į mokytojos 
vaidmenį. Erazmas tąkart buvo joje, kai ji tarė: „Palauk, sustok, 
pasakyk, ką tau dabar darau? O dabar? Pasakok“. Arba nustūmusi 
jo rankas kalbėjo: „Nereikia, nieko nedaryk, pažiūrėk man į akis, 
sakyk, ko norėtum“. Ir Erazmas prabildavo negalvodamas, nesulai- 
komu srautu išsiverždavo kalba, o viršuje, rododendrų šešėlyje, i1m- 
davo suktis garsiųjų danų, kalbos pedagogų, dvasios: Diderichseno, 
Jelmslevo, glosematikų, visos Kopenhagos lingvistinės mokyklos. 

Dažnai pamiršdami pavalgyti, jie patyrė tikrą alkį, silpnumą iš 
bado, - šito jausmo nebūtum galėjęs atskirti nuo jųdviejų santykių. 
Be glamonių praėjus nakčiai, kelioms dienoms, savaitei, Madleną 
įsiurbdavo troškulys; ji prisiminė nuo vaikystės nejutusi tikro alkio. 
Nes visada, vos urgztelėjus pilvo žvėriukui, įmesdavo pietus, puski- 
logramį saldainių, pamalonindavo kokteiliu ar gryno spirito taure, 
malšindama ne badą, o baimę ir nemalonius garsus. 

Madlena pažino ilgesį. Sekant akimis Erazmą, einantį pieva kar- 
tais ant dviejų kojų, kartais keturiomis, jai imdavo rodytis, kad ne 
viena jo ilgisi, kad ir žolė linksta jam pavymui, ir oras nori jį lytėti, 
vanduo užlieja priėjus. 

Pamažu jie nustojo domėtis sueičių baigtim, nenorėjo miegoti. 
Vieną bemiegę, alkaną, skaidrią naktį, Madlena netikėtai užklupo 
Erazmą. Pabudusi iš snaudulio, pramerkusi akis, pamatė beždžionę 
žiūrint įją. Patinas nesitikėjo esąs stebimas. Pamiršęs budrumą, savo 

fizinę jėgą, abejingą laikyseną, sėdėjo visiškai užvaldytas jos vaizdo, 
o veide švietė laimė. Kai sugavo Madlenos žvilgsnį, nepakeitė iš- 
raiškos, nepajėgė pakeisti - jausmas laikė jį sugniaužęs. 

— Graži, - tarė. 

O po akimirkos rado žodžių, tyliai, stebėdamasis, pasiduodamas, 
uždėjęs ranką ant krūtinės beveik vien sau pasakė neginčijamą tiesą, 
kad šviesos be tamsos nebūna. 

— Širdį maudžia, - tarė. 


Tą pačią naktį, kiek vėliau atsibudusi Madlena suprato, ant ko laikosi 
pasaulis. 

Beždžionė gulėjo tolėliau, ant šakos, žemyn nukarusiom rankom. 
Madlena atsistojo, pro prasiskyrusias medžių šakas buvo matyti 
žvaigždėtas dangus. Ji išvydo, kad pasaulio tvarkos pagrindas — 
amžinas, niekada nesibaigiantis ir nenutrūkstamas dangaus ir žemės 
sanguliavimas. Tada atsigulė ir vėl užmigo. 


Dar neprašvitus, sodas uždavė jiems antrą klausimą. Lyg aštraus 
skausmo persmelkta Madlena pašokusi atsisėdo. 

— Man negana, - tarė. 

Kad ir iš kokio gilaus sapno, beždžionė visada prabusdavo blaivi, 
pasiruošusi iškart veikti. Dabar ji įsmeigė akis į Madleną. 

Madlena bandė apsakyti, ką vėl, kaip vaikystėje, gyvenusi be nar- 
kozės, pajuto, ką pusiau sapnuodama matė: juslių svaiguly ir ek- 
stazėje esama alkio. Norėjo pasiaiškinti, kad patyrusi stipriausią 
gyvenime erotinį badą, dalyvavusi seksualiausioje puotoje staiga 
suvokė - prisivalgyti iki soties neįmanoma. 

Beždžionė suprato viską akimoju. 

— Niekada negana, - atitarė. 

Štai tada sodas Madlenos lūpomis uždavė antrąjį klausimą: kur 
link veda meilė. 

— Kas bus su mumis? — paklausė ji. - Ko mes sulauksime? 

Atsakė Erazmas, tą pačią dieną, kiek vėliau. 

Atsišlieję į medį, jiedu sėdėjo ir žiūrėjo į upę, srovė skilo pusiau, 
apsupdama ilgą, siaurą salą. 

— Kaip vadinasi, kai vanduo iš visų pusių? - paklausė Erazmas. 

— Sala, - atsakė Madlena. 

— Erazmas yra iš salos, - tarė beždžionė. 

Madlena pajuto šalto vėjo gūsį, dvelktelėjusį laiką, primenantį, 
kad jie ne vienudu pasaulyje, kad už sodo tvoros tęsiasi visata. 

— Kokio ji didumo? 

— Nuo didžiųjų medžių viršūnių abiejose pusėse matyti vanduo, ir 
už nugaros, tik priekyje ne. 

— Ar ten yra vaisių? 

Beždžionė linktelėjo. 

— Ant medžių? 

Susimąstė. 

— Geriau pasiimti iš parduotuvės, - tarė. 

— Ar ten gyvena žmonės? Tokie kaip aš? 

Beždžionė paėmė jos ranką. 

— Daug žmonių, - atsakė, - bet tokio kaip tu nėra. 

Tai buvo pirmasis Erazmo komplimentas. Kitomis aplinkybėmis 
tai būtų nuskambėję keistai. Bet šiandien, šiame sode Madlena 
užsimerkė apsalusi iš pasitenkinimo. Erazmo veidas palinko prie jos. 
Uždėjęs delną jai ant pilvo, paklausė: 

— Ar galim susilaukti vaikelio? 


Madlenai vaikai niekada nerūpėjo. Sutikti gatvėje ar žaidimų aikš- 
telėje, atrodė bejėgiai, keldavo užuojautą mintis, kad jiems dar liko 
įveikti tą patį gūdų nuotolį, kurį per stebuklą kažkada nuėjo pati. 
Nusigręžusi tuoj pat juos pamiršdavo. 

Adamui Bardenui vaikai nebuvo vis vien ir nekėlė užuojautos. Jie 
jam žadino pasišlykstėjimą. 

Madlena buvo skaičiusi, kad mylintieji susilieja į viena. Tačiau su 
Adamu ji susiskaidė, susidvejino pati: viena pusė liko kaip buvusi, 
kita perėmė vyro nuomonę. Ši antroji žiūrėjo į vaikus Adamo akimis 

ir matė, kaip jie pažadina žvėrį žmoguje, kaip patys ima panėšėti į 
žvėriukus, žvėries jauniklius, nerangias, užvaldančias dėmesį, įgri- 
sias, negudrias, instinkto vedamas būtybes. 

Jie paversdavo žvėrimis ir tėvus. Išsekę kaip darbiniai gyvuliai, 
tėvai nustodavo rūpintis savimi ir savo išvaizda, tapdavo bespalviai, 
tarsi vaikai būtų išsiurbę iš jų Žmogaus likučius, pasidarydavo be- 
lyčiai, ypač moterys, atrodančios išmelžtos ir išsunktos. 

Adamą viliojo kelionės, jis siekė karjeros, geidė mylėti. Rūpinosi 
gera išvaizda ir iš tiesų buvo žavus, spinduliuojantis energiją. Mad- 
lenai jis kartais atrodė panašus ne į liūtą, o į mažąją vaikystės 
transformatorinę, aukštą, išlakią, pilną voltų ir amperų, su ant nuga- 
ros kabančia lentele, kaukole ir užrašu: „Aukštoji įtampa“. 

Madlena ir pati buvo tokia pat: to reikalavo Adamas, o ji, 
žinoma, vykdė vyro valią. Leido per save jo elektros srovę, švietė 
ir spinduliavo. 

Vaikai tokiam gyvenimui kėlė grėsmę. Jie nieko nebūtų galėję 
duoti, tik viską sunaikintų ir atimtų. Madlena su Adamu laikėsi 
vienos nuomonės, drauge išjungė klausimo apie vaikus kontaktą. 

Dabar, Erazmui uždėjus ant pilvo ranką, tamsoje įsižiebė akina- 
mai balta šviesa ir Madlena pamatė, kad beždžionė klausdama pati 
atsakė, kur gali nuvesti pakankamai stipri dviejų žmonių trauka. 


Trečiąjį, paskutinį klausimą, — „Kiek visa tai tęsis?“ — būtų uždavęs 
kiekvienas, staiga pasijutęs laimingas. 

Atsakymas rodėsi savaime aiškus, kurį laiką patvyrojęs, klausimas 
ėmė tirpti ir išnyko, o jųdviejų laimei ir idilei nebuvo pabaigos. 

Atsibudus pasitikdavo rasota žolė, ant perlamutrinės vejos Žai- 
džiantys saulės spinduliai. Lyg atviros moliuskų geldelės rietėsi me- 
džių lapai, slėpdami rasos lašelius, kamienai buvo drėgni ir slidūs, 
susikibę už rankų jie eidavo pieva upės link tarsi brisdami vėsiu 
vandeniu, ant kurio lyg lelijos plūduriavo pakalnutės, o žydinčios 
lanksvos stiepėsi kaip vandeningos kolonos. Prie upės susirinkdavo 
sodo žvėrys - tokiu metu šioje vandenijoje nebūdavo priešų: kartu 
malšindavo troškulį antilopės, drambliai, gepardai, upinės kiaulės, 

gervės, raudonieji lemūrai. Net beždžionės nurimdavo ir akimirką 
sodas atgręždavo antrąją savo pusę — išsvajotą, bet retam atsive- 
riančią Senojo Testamento harmoniją. 

Besimaudant prašvisdavo. Staiga, netikėtai prasidėjus dienai, garų 
debesis išsiurbdavo vandenį, užeidavo šiluma, skambi ir kvapi, ir vos 
pulsavusi sodo širdis imdavo daužytis lyg pašėlusi. 

Apie vidurdienį viskas trumpam nurimdavo: nepažįstanti tingulio, 
veržlioji sodo gyvybė sustodavo pailsėti. Savam medy ant čiužinių 
užsnūsdavo ir Madlena su Erazmu. Atsibudę jiedu dažnai sėdėdavo 
tylutėliai stebėdami aplink mirguliuojantį gyvenimą: pro medžių 
vainikus raudonųjų lemūrų spinduliuojamas ugnies kometas, die- 
viškai juokingus rojaus paukščius - lyg tris plunksnuotus smauglius, 
surištus ir išmestus į orą, gepardo ramybę, nesibaigiančią jo kantrybę, 
staigų, nematomai greitėjantį katapultos šuolį, nepailstančias gorilų 
pateles, atkakliai besirūpinančius jaunikliais vedlius, miško pelės 
apdairą, begalinį atsargumą — Madlena atsipūtė pagaliau radusi 
bailesnę už save būtybę, - angies akmeninį stingulį ir greitą, nei 
Madlenos, nei beždžionės akimis nepagaunamą judesį. Kartą virš jų 
praskrido karališkasis erelis, aukštai jis atrodė keturkampis kaip 
skriejančios durys, paskui priskrido visai arti; šį kartą Madlena ne- 
bemojavo, tik pagalvojo: mes tokie pat kaip jis. 

Vakarop sėsdavosi valgyti. Ėmus temti beždžionė, tarsi pasisėmusi 
rieškučias gęstančios saulės, uždegdavo tarpušaky mažytį lauželį. 
Saulė nesileisdavo (pastarąsias naktis ir ją buvo apėmusi euforija): 
pasislėpusi atsišliedavo į švininę dangaus membraną, o prasisunkę 
jos spinduliai visą ilgą šviesią naktį varvėdavo į žemę ugniniais lašais. 

Šiame pasaulyje laikas neegzistavo, nepastebėtas praslinkdavo 
probėgšmiais, todėl nereikėjo matuoti trukmės, ir Madlena su Eraz- 
mu nebeklausė, kiek tai tęsis. Jiedu pamiršo laiką. 


Tikrovė atsėlino nemačiom, kaip plėšrūnas iš pasalų vidurdienį įsi- 
brovė į jų šešėlį, į pamoką. 

Mokydama kalbos, Madlena ilgainiui ėmė nebepaisyti jokios sis- 
temos. Nustojo raustis atmintyje, ieškodama kadaise mokėtos danų 

kalbos gramatikos skeveldrų; jiedu keliavo per kalbą intuityviai, ėjo 
ten, kur Erazmo dar nebūta. Šįkart Madlena nusivedė jį prie sąlygos 
jungtukų. 

— Jeigu galėčiau, - tarė beždžionė, - aš skrisčiau. 

— Jeigu galėčiau, - tarė Madlena, - aš skrisčiau kartu. 

— Jeigu galėtume, - tęsė beždžionė, - liktume čia visam laikui. 

Madlenai iš po kojų ėmė slysti žemė, bet bėgti nebebuvo kur. 

— Jeigu norėtume, - paklausė ji, - ar negalėtume? 

Beždžionė papurtė galvą. 

— O kaip tada kiti? - tarė. 

Abu nutilo. Apimti abejonių klausėsi ištartųjų žodžių aido. 

Juos skyrė vos metras. Dabar ši erdvė prisipildė panašių į Erazmą 
būtybių, jiedu išvydo regėjimą - būrį, pulką, tautą beždžionių. Mad- 
lena žinojo, kad ir Erazmą buvo apėmusi palaima. Kad jis nekalbėjo 
apie ateitį, nes irgi buvo ją pamiršęs. Bet kažkur gyveno šimtai ar net 
tūkstančiai tokių pat beždžionių, kurioms tikriausiai iškilo grėsmė. Į 
Erazmą jos sudėjo viltis. Jo padėtis buvo visai kitokia nei Madlenos. 
Madlena atsisveikino su civilizacija, atsižadėjo visiems laikams. Že- 
mėje nebuvo Žmogaus, kurį būtų bijojusi prarasti. 

Bemąstant kilo grūstis. Tarp jųdviejų su Erazmu į įsivaizduojamų 
beždžionių būrį įsimaišė grupė žmonių. Priešakyje spraudėsi Adamo 
ir jos tėvai, Siuzana su vaikais, už jų —- pažįstami, giminės, užmiršti 
moksladraugiai, o dar toliau bolavo beveidžių, kadaise jai svarbių 
žmonių siluetai. Visi spoksojo kaip vaikai, nesulaukdami iš suaugu- 
siojo atsakymo į savo klausimą. 

— Tikrai, kiti, - tarė Madlena. - Vos nepamiršom jų. 

Abiem gamta staiga priminė savo įstatymą, kurio neišvengė nė 
vieni įsimylėjėliai, neapėjo joks atsiskyrėlis, joks šventasis, nesvarbu, 
kokiame amžiuje būtų gyvenęs ir kokią religiją išpažinęs: rojuje 
negali būti pats sau vienas. 

Madlena užsimerkė ir giliai įkvėpė. | 

— Kaip jūs vadinat vienas kitą, - paklausė ji, - juk ne beždžionėm? 

Beždžionė svarstė, tuščiai mėgindama suderinti du visiškai skirtin- 
gus kalbų pasaulius, galiausiai rado priimtiną kompromisą. 

— Mes sakom „žmonės“, - tarė. 

— O mus? - paklausė Madlena. - Kaip jūs vadinate mus? 
— Sakom „žvėrys“. 
Madlena atsimerkė. 
— Ar tu pasiilgai savo žmonių? - paklausė ji. 
Beždžionė atsakė užuolankomis: 
— Kokia, sakei, ta princesė buvo? 
Septynias savaites Madlenai egzistavo tik bekraštė dabartis. At- 
mintis nenoriai vėl ėmė dirbti. 
— Išrinktoji, - atsakė. — Kai ką nors lemta atlikti. 
— Man buvo lemta, - tarė jis, - todėl ir atvykau čia. 
Aplinkui tyliai dūzgė nuo šilumos apleipęs sodas. Viskas atrodė 
kaip anksčiau, bet nieko nebebuvo kaip buvę. 
— Sodo žvėrys, - ėmė pasakoti beždžionė, - mūsų nesupranta, bijo 
17 baidosi, bėga tolyn nuo akių. Nebloga taktika. Mums visiems 
reikėtų jos pasimokyti. Bet galima elgtis ir kitaip: jei supranti, kas 
tavęs laukia, nebūtina bėgti. Galima stovėti, prieiti visai arti ir vis tiek 
likti nematomam, tik reikia žinoti, kur sustoti. Taip gyvename mes, 
žmonės. 
— Ir niekas niekada jūsų nemato? 
— Gal pastebi kartais, jūs gal pastebite, pajutę, kad ko nors trūksta 
arba toje vietoje neturėtų būti. Bet matyti nematote. O jeigu ir 


Madlena griebėsi paskutinės kortos. 
— Ar tau ten buvo gera? Buvai laimingas? Ar kiti ten laimingi? 


Beždžionė palinksėjo. 

— Bet tu atsidūrei čia. Turbūt per klaidą? 

Beždžionė išdidžiai išsitiesė ir pasipūtė, o Madlenai prieš akis 
šmėkštelėjo besimaivantis gorilos patinas. 

— Erazmas pats leidosi pagaunamas, - tarė jis. 

— O aš? - paklausė Madlena. - Manęs tau tik tam reikėjo, kad 
pabėgtum? 

Visada sunkiausia atsakyti į netiesioginį priekaištą, ypač kalbant 
ne gimtąja kalba. Bet Erazmas jau daug buvo išmokęs. Jis sėmėsi 


įkvėpimo iš gamtos. 


PETER H0EG m MOTERIS IR BEŽDŽIONĖ 157 


— Kai leidžiamės prie upės gerti, gana dažnai pasirodo saulė, — 
pasakė jis. - Nors mes visai ne jos ten einame. Ieškodamas mažai, 
kartais randi labai daug. 

Madlena užsimerkė, lyg prinokusį persiką ragaudama vis tobu- 
lėjančios meilužio iškalbos vaisių. 

— Ir nors tu laimingas, - toliau kalbėjo beždžionė, - nors mes gerai 
gyvename ir esame visiškai patenkinti, šalia visada esama kitų... jūsų. 

Jie žiūrėjo vienas kitam į akis, jausdami priartėję prie atsakymo į 
paskutinįjį sodo klausimą. Daugiau nepasakė nė žodžio. Priėję kal- 
bos pakraštį, paskutinę, tolimąją, bežodę kelionės atkarpą, atokiau- 
sią kalbos kyšulio tašką, matė tolumoje boluojant kontūrus atsakymo 
į savo klausimą: kodėl du Žmonės ar grupė beždžionių negali pa- 
sislėpti rojuje. Išvydo, kad šis klausimas visai toks pat kaip kitas, daug 
didesnis: kodėl viskas neliko taip kaip pradžioje, kodėl negalima 
buvo būti rojuje amžinai. 

Atsakymas priklauso nuo to, iš kur klausiama: rojaus sode, 25 
metrai nuo žemės, susikibę už rankų, išsitiesę ant čiužinių Madlena 
su Erazmu suprato, kad pasaulį išjudina meilė. Pamatė — manėsi 
matą — viršuje ar apačioje sėdint dievą, gal Viešpatį, kažką, gal 
beždžionę, laikant už rankos: netelpantį savy iš laimės ir niekaip 
negalintį būti patį sau. 

Šį liepos pavakarį praskriejus virš Londono, nusileidus kiek žemiau 
ir iš arčiau pažvelgus į žmonių veidus, buvo galima susidaryti įspūdį, 
kad miestas pamiršo Erazmą su Madlena ir gyvenimas vėl ėmė tekėti 
sava vaga lyg nieko nebūtų atsitikę. 

Pietinės kalvos parke, Mombasos dvare priešais miegamojo vei- 
drodį Adamas Bardenas rengė kažkokius kerus: rimtai atsidėjęs 
mokėsi vaidmens, planavo, kaip bus susėdę žiūrovai, ką jie galės, o 
ko neturės matyti. Pilnas artisto savikliovos, jis vėl buvo toks kaip 
anksčiau. 

Meifero rajone, taip pat priešais veidrodį, Andrėja Barden mata- 
vosi skrybėlaitę, atrodė rami, žvali ir gerai nusiteikusi. 

Kitame miesto gale, šalutinės Milvolo prieplaukos gatvelės pa- 
krašty esančioje smuklėje, įsispraudęs į patį kampą, įbedęs akis į 
bokalą alaus, sėdėjo Džonis. Ne tiek savo niūrų atspindį apžiūrinėjo, 
kiek žvelgė pro Nevilties jūros bangas, daugelį metų skalavusias jam 
kojas, nebesitikėdamas kada nors pamatyti žemę. 

Netoli nuo ten, Ail of Dogzo užkampyje, neseniai vadinęsis Baliu 
vyras žiūrėjo į Temzę, kurioje plūduriavo laivas, neseniai vadintas 
„Arka“, bet dabar gavęs kitą vardą; vyro veido išraiška buvo tokia 
pat rami ir mįslinga kaip visada. 

Kitapus Temzės, pagrindinėje veterinarijos policijos būstinėje 
Šv. Tomo ligoninėje inspektorius Smeilzas atsistojęs iš įpročio priėjo 
prie lango ir pavargusiomis akimis ėmė tyrinėti atsispindintį veidą. 

Kitoje, gerokai didesnėje Kensingtono Olandijos parko veterina- 
rijos klinikos kontoroje prie telefono sėdėjo visada nervingas Alek- 

sandras Bovenas ir negalėjo prisiskambinti - niekas neatsakė. Ten, 
kur skambino, nebuvo kam kelti ragelio, nes veterinaras odontolo- 
gas, lakstydamas iš vienos laboratorijos ir-kontoros į kitą, negirdėjo 
skambučio. Šiandien jis gerokai užsibuvo institute, bet juk tai nieko 
nuostabaus. 

Žvelgiant iš taip arti, atrodė tarsi Madlena su Erazmu niekada 
nebūtų egzistavę. Tačiau vos per žingsnį atsivėrė kitas vaizdas. 


Adamas Bardenas tapo naujojo Londono Ridžento parko zoologijos 
sodo direktoriumi. Išrinktas su ovacijomis, absoliučia balsų daugu- 
ma. Nepriekaištingos biografijos ir mokslinės reputacijos, remiamas 
Andrėjos Barden ir visų gyvūnų globos draugijų, užsitikrinęs inves- 
tuotojų paramą. Jo kandidatūrai pritarė Žemės ūkio ministerija, 
rekomendavo Karališkoji zoologijos draugija. Tas šiurpus atsitiki- 
mas su žmona sukėlė švelnią visuomenės ir spaudos užuojautą. 
Liepos pabaigoje, po savaitės, Adamas prabils viešai. 

Būtent tam jis dabar ir ruošėsi. Sakys kalbą naujojoje naujojo 
zoologijos sodo salėje, dalyvaujant vyriausybės atstovams, Karališko- 
sios zoologijos draugijos globėjai, Jos Karališkajai Didenybei prin- 
cesei Anai, ir dar keletui karališkosios šeimos narių. 

Kalbės apie Erazmą. 

Ši kalba bus viena iš svarbiausių XX amžiuje pasakytų kalbų apie 
gyvūnus. Staiga visi sužinos apie atrastą iki šiol nežinomą žinduolį, 
iš visko sprendžiant, labai išsivysčiusią žmogbeždžionę. Bus rodomos 
skaidrės, piešiniai, smegenų skenavimo rezultatai, apibūdinta elgse- 
na, pateiktas išsamus anatominis Erazmo aprašas, fiziocheminė pė- 
dų, išmatų ir medžiagų apykaitos analizė ir Populiacinės biologijos 
instituto DNR laboratorijos parengti genetiniai duomenys. Pasta- 
ruosius duomenis turės pristatyti Aleksandras Bovenas, tačiau jų iki 
šiol nėra, štai kodėl jis taip nekantraudamas skambina. DNR labo- 
ratorija priklauso Gyvūnų elgsenos tyrimų institutui, kuriame dirba 
Fekinas, todėl jis, gavęs užduotį, ir blaškosi po laboratorijas, jau 
pasibaigus darbo laikui. 

Fekinui neišeina iš galvos beždžionė su Madlena. Jiems dingus, jis 
nuolat apie tai galvoja. Taip pat ir inspektorius Smeilzas, nemalonaus 
prisiminimo, kažkokio nepaaiškinamo jausmo vedamas eina ir eina 
prie lango. 

Pateikus mokslinę medžiagą, Adamo ir Andrėjos sumanymu, tu- 
rėtų kalbėti ypatingas liudytojas - buvusysis Balis turėtų papasokoti, 
kaip sugavęs beždžionę; už tai jį dabar paleido ir grąžino laivą. Tačiau 
kito liudytojo, galinčio išduoti slapčiausią informaciją, kas per vienas 
tas Balis ir kaip beždžionė iš tiesų patekusi į Londoną, jokiais būdais 
negalima įleisti - tai Džonio, įbauginto, gavusio pinigų ir jau baigian- 
čio juos pragerti. Dingus Madlenai su Erazmu, Džonis gėrė visas 
septynias savaites, atrodė turįs ypatingą talentą ir spėsiąs mirtinai 
prasigerti daug greičiau, neprireiks tų dvidešimties metų, kuriuos 
paprastai ištempia alkoholikai. 

Būsimoji kalba turės išskirtinę reikšmę ne vien mokslui ir Adamo 
gyvenimui. Ji be galo svarbi ir Andrėjai Barden. Ši kalba padės sodui 
gauti pirmųjų oficialių akredityvų, nes paaiškės, kad be naujojo 
zoologijos sodo ir jo mokslinių išteklių beždžionė nebūtų buvusi rasta 
ir aprašyta. 

Baigdamas Adamas paskelbs, kad naujajame Londono Ridžento 
parko zoologijos sode bus įrengtas didžiulis, milžiniškas voljeras 
tokioms beždžionėms kaip Erazmas, visa beždžionių sala. Galiausiai 
duos jai vardą, bet ne tokį kaip paprastai, ne radusio žmogaus, ne 
pagal kokias nors savybes ar paplitimo vietą. Beždžionė gaus vardą 
vietos, kurioje nuo šiol visiems laikams bus išstatyta, kurioje gimė 
zoologijos pionieriai, ją besislapstančią iškėlę į dienos šviesą, kur 
sutelkti moksliniai institutai, nustatę jos rūšį. Erazmas bus pavadin- 
tas Homina londiniensis. 

Taigi Žiūrint iš tokio atstumo, nelieka abejonių, kad pastarąsias 
septynias savaites šių žmonių gyvenimas šukosi aplink Erazmą su 
Madlena. 

Tiksliau pasakius, aplink geidžiamus prisiminimus, aplink tai, kam 
prisiminti užteko drąsos. Nes kai kurios aplinkybės, ypač ta bandoma 
užgniaužti akimirka, kai beždžionė su Madlena iššoko į orą ir dingo, 
iškilusios į paviršių sugadintų numatytą itikinamos sensacijos įspūdį. 

Moters su beždžione nebėra. Dabar svarbiausia kuo geriau pasi- 
naudoti jų paliktais pėdsakais. 


Tačiau Madlena su Erazmu niekur nedingo. Jiedu arčiau, nei kas 
nujaučia — sėdi pamiškėje ant kalvos prie Edžvero, šiauriniame 
Londono pakrašty, ir stebi miestą. Iš čia viskas atrodo dar kitaip. 
Betoninis, išsirietęs miesto siluetas susilieja į kupolą, panašų į pa- 
kvaišusio gnomo galvą: nusiritęs du tūkstančius metų slėgusį akmenį, 
jis ieško drugelio, kuriam galėtų nutraukti sparnus. 

Tupi abu ant šakos susiglaudę, beždžionė nuoga, iš Madlenos 
drabužių telikusios draiskanos, iš tolo panašūs į dvi benames beždžio- 
nes - Madlena taip pat kaip beždžionė. Erazmui beveik nebereikia 
jos nešioti, išmoko vaikščioti pati, net dvidešimt penkių metrų aukš- 
tyje, ir dabar tupėdama ant šakos laikosi kojų pirštais lyg rankomis. 
Madlenos reikalavimu, Erazmas nusiskutęs veidą, nes ji norinti jį 
matyti ir liesti, tik viršugalvį dengia retas baltas kailis. Madlenos 
plaukai taip pat išblukinti saulės, išsitaršę, kad būtų lengviau gaudyti 
utėles; žiūrėdama į miestą, ji sugauna vieną ir sutraiško nykščių 
nagais. 

Vėsu. Madlena susigūžia. Tupėdami ant šakos jie atrodo tokie 
trapūs, tokie bejėgiai. Šią liepos naktį moteris ir beždžionė panašūs 
į silpniausią, keisčiausią kada nors Londoną puolusį smogiamąjį būrį. 

Londone buvo dar vienas žmogus, gal net daugiau galvojęs apie 
Madleną su Erazmu nei visi kiti, - Siuzana. Šiandien pirmą kartą po 
septynių savaičių ji atsikratė slogių minčių ir draugei dingus apėmu- 
sios depresijos, išvariusi vyrą su vaikais iš namų ir pasikvietusi 
meilužį. 

Siuzana mėgo skubotas sueitis, derančias prie Londono gyvenimo. 
Ją jaudino bauginama mintis, kad viskas turi būti atlikta pagal tai- 
sykles ir greitai: per pusantros valandos kruopščiai pasirengti, baigti 
ir susitvarkyti, nepaliekant nė žymės. 

Ji nusirengė, atsistojo po dušu ir atsuko karštą vandenį. 

— Eini? - šūktelėjo. 


Svetainėje, numetęs išverstą švarką, atsisagstęs marškinius ir apnuo- 
ginęs pečius, Donis Lebrijė nužvelgė savo atvaizdą ant japoniško 
lakuoto niekučio. 

Donis priklausė naujajai boksininkų, puošeivų, stileivų ir gražeivų 
kartai, tokio talento, apie kokį Henris Kuperis aukščiausio savo 
pakilimo metais nedrįso net svajoti. Laimėjęs visas septyniolika Britų 
bokso kontrolės tarybos teisėjaujamų sensacingų vidutinio svorio 
profesionalų kovų, jis buvo panašus į angelą, niekada nemūvėjusį 
bokso pirštinių. 

Jam čia patiko. Viskas taip rafinuota. Kokios klasės moteris. Kokia 
prašmatnybė. Puikus butas, parkas aplink. Glostė savimeilę mintis 
įžengus į svetimą pievą. Eržilas Lebrijė tarp kito vyro gėlių. 

Apsidairė. Visai nieko tie egzotiški antikvariniai daiktai. Lakuoti 
dirbiniai. Mėlyni porcelianiniai drambliai erkeryje. Žmogaus dydžio 
lėlė ant sofos. Pailgos kaukės ant sienos. 

Akimis vėl grįžo į sofą. Ne, tai vis dėlto ne lėlė, o vyras. Plokščia- 
galvis, įsisupęs į maršką lyg koks sumuštas boksininkas togų va- 
karėlyje. 

— Čia dar kas? - nustebo. 

Erazmas pamažu atsistojo. Be Madlenos, nebuvo bendravęs su 
jokiu žmogumi. Todėl dabar labai stengėsi kalbėti taisyklingai ir 
mandagiai. 

— Man didelė garbė, - lėtai ir aiškiai ištarė, - jus palydėti. 

Lebrijė išvertė akis. 

— Aš čia susitaręs. 

— Malonu girdėti, - pasakė Erazmas. 

Paslaugiai palydėjęs boksininką per prieškambarį, atidarė duris. 

Lebrijė truputį grįžtelėjo, vos vos nuleido dešinį petį ir smogė 
Erazmui į diafragmą, kiek žemiau krūtinkaulio, į saulės rezginį, kur 
raumenų sluoksnis gana plonas. 

Ranka atsimušė ne į betoną, nes marškos dengiamas torsas turėjo 
šiokio tokio tamprumo, bet į guminę sieną. 

Išsitiesęs Lebrijė įsmeigė akis į beždžionę. Šituo smūgiu jis nokau- 
tavo ne vieną priešininką. Paprastam, nesitreniruojančiam Žmogui 
nuo jo būtų sustojusi širdis. 

Bejausmiu veidu Erazmas švelniai išstūmė Lebrijė pro duris. 

— Sėkmės jums, apsilankykit kada, - atsisveikino. 

Lebrijė vos laikėsi ant kojų. Įsikibęs laiptų turėklų truputį pasto- 
vėjo prie užtrenktų durų, paskui pamažu ėmė lipti laiptais, atsilapo- 
jusiais marškiniais, pirmąkart pralaimėjęs profesionalas. 


Erazmas su Madlena atsisėdo svetainėje vienas priešais kitą. Pakėlęs 
nuo grindų boksininko švarką, Erazmas apsivilko. Rankovės buvo 
trumpokos. Vidinėje kišenėje rado saulės akinius, užsidėjo. Madle- 

nai panorus paimti jo ranką, Erazmas nesilenkdamas per stalą leng- 
vai ją padavė. Madlena užsidėjo ją sau ant skraito. Beregint Erazmo 
veidas ėmė keisti spalvą iš gelsvos į kakavinę. Beždžionė nuraudo. 

— Doni, - šūktelėjo Siuzana iš vonios, — sukriuksėk! 

Pravėrusi duris, ji kyštelėjo galvą į kambarį. 

— Donis išėjo, - tarė Madlena. - Pasiilgo mamos. 


Jau daugiau kaip penkiolika metų eksperimentuodama su jautria 
kaip gyvsidabris erotine nuotaika, Siuzana išsiugdė išminuotojo 
reakciją. Susitvardžiusi ji įsisupo į didelį rankšluostį, apkabino Mad- 
leną, paspaudė ranką Erazmui ir atsisėdo ant sofos. 

Tačiau viduje augo baimė. 

Siuzaną išgąsdino neturtas. Pirmą kartą gyvenime priešais ją sė- 
dėjo Žmonės be jokios nuosavybės, be vietos visuomenėje, neturintys 
net kuo prisidengti kūno. 

— Mes buvom... už miesto, - tarė Madlena. - Nieko negirdėjom. 

Staiga užklupus katastrofai, žmonija pasidalija į dvi grupes: pasi- 
duodančius panikai ir veikliuosius, atidedančius baimę vėlesniam 
laikui. Nieko neslėpdama, Siuzana ėmėsi pasakoti, ką Žinanti apie 
Adamą, Andrėją Barden, naująjį Londono Ridžento parko zoologi- 
jos sodą. 

Kalbėdama pajuto šilumą, pasižiūrėjo į radiatorių, židinį, bet jie 
buvo šalti. Karštis sklido iš už stalo, po kiek laiko Siuzana jį atpažino. 
Tokius kaitrius spindulius skleidžia įsimylėjėliai. Oras tarp Madlenos 
ir beždžionės žaižaravo lyg jie būtų nešiojęsi nematomą, nuolat 
kūrenamą pirtį atlapomis durimis. 

Degino. Siuzana ėmė linkti prie jų, piršosi mintis, kad šiedu var- 
getos galbūt dar nėra visiškai nusigyvenę. 

Baigus kalbėti, kurį laiką buvo tylu. 

— O gal pabandykim išsiųsti jus iš šalies? - kiek pagalvojusi pasiūlė. 

Madlena papurtė galvą. 

— Negalima, - tarė. - Mes ne vieni. Yra daugiau tokių kaip Erazmas 
beždžionių. Jeigu tik apie jas sužinos, ims ieškoti kitais būdais. 

Žurnalistai su fotografais. Trofėjų medžiotojai. Tarptautiniai nusi- 
kaltėliai, gyvūnų prekeivos. Pulkai mokslininkų. Vien tik ėmus taip 
galvoti kaip Adamas, viskas žlugs arba bus pakeista. 

Ji atsistojo. 

— Turim rasti Džonį, - tarė, - tą, kur mus vežė. 

Siuzana nužvelgė draugę. Be neseniai pastebėto kietakaktiško 
atkaklumo, Madlena įgijo dar vieną charakterio bruožą — panora- 
minę paukščio įžvalgą. Pasižiūrėjo į laikrodį. 

— Jums reikia drabužių, - tarė. - Ir pinigų. 

— Ar negalėčiau paprašyti, - paklausė beždžionė, - leidimo pasi- 
naudoti jūsų dušu. Ir pasiskolinti skustuvą. 


Siuzana išleido juos pro užpakalines duris. Erazmas buvo įsispyręs 
sandalus, apsimovęs ties kulkšnimis surauktas karatė kelnes, marš- 
kinėlius nuplėštom rankovėm - bet po Lebrijė švarku jų nesimatė, — 
„užsidėjęs saulės akinius ir siaurakraštę skrybėlę. 

Bendras vaizdas nebuvo pernelyg darnus, bet ir ne akį rėžiantis. 
Sekundę beždžionė pastovėjo ant laiptų krumpliais į žemę, paskui 
išsitiesė, pasitempė ir nuleido akinius ant nosies galiuko. Erazmas 
įžengė į Žmonių pasaulį. 

Madlena su Siuzana stovėjo viena priešais kitą. Madlena pasisko- 
lino sandalus, ilgą sijoną, palaidinukę ir megztinį. Ji vėlatvirto savimi, 
bet kartu buvo kitas, Siuzanos niekada nematytas žmogus - moteris, 
kuriai priklauso pusė pirties. 

Siuzana palydėjo žvilgsniu Erazmą. Atsargų žingsnį, tvirtas 
šlaunis. 

— Niekada nieko viena iš kitos neėmėm, - tarė ji. - Bet gal kada 
nors galėčiau pasiskolinti jį? 

Klausimas nuskambėjo kaip pokštas, Madlena, aišku, nusišypsojo 
ir pasilenkusi pabučiavo draugę į skruostą. 

Tačiau ji puikiai suprato, kad tai ne vien pokštas, tad ir bučinį skyrė 
ne vien meilei parodyti. Lenkdamasi artyn, tyčia prispaudė savo 
smilkinį prie Siuzanos, kad dešimt utėlių, dešimt kraujo ištroškusių, 

neišnaikinamų parazitų, kuriais Madlena su Erazmu apsikrėtė nuo 
raudonųjų lemūrų, ir dvidešimt penki lipnūs, atsparūs jų kiaušinėliai 
galėtų persikelti iš susivėlusio Madlenos krūmokšnyno į laukines 
vidutinių platumų Siuzanos džiungles. 

— Reikės pagalvoti, - tarė ji. 

Kemptono parko hipodromui jau dvidešimt penkeri metai pavyko 
išsilaikyti nepasikeitusiam toje pačioje vietoje, viskam aplink riedant 
žemyn: žirgams, žokėjams, žiūrovams. Ypač greitai smukti šį rytą 
sekėsi Džoniui. 

Tie 2000 iš Andrėjos Barden gautų svarų kartu su grasinimais 
netikėtai paleistam Džoniui turėjo tokį patį poveikį tarsi padovano- 
jus paauksuotus švino batus ir įstūmus jį į vandenį. Praėjus septy- 
nioms savaitėms jis jau taisėsi gulti ant dugno. 

Šalimais stovėjo Samsonas. Padūmavusiomis, bet švelniomis aki- 
mis Džonis žvelgė į šunį. Tankiu žvilgančiu kailiu, apkarpytais nagais, 
skaidriomis akimis, drėgnu snukiu Samsonas stovėjo taip, kaip stovi 
tik dobermanai, tarsi nepaliaujamai pozuotų ateinančių metų sieni- 
niam kalendoriui. Kai Džonio, jau greit, nebebus, Samsonas pavel- 
dės už sunkvežimį gautus pinigus ir bus aprūpintas visą likusį gyve- 
nimą. Šią akimirką šuo spinduliavo nerūpestingą pasitenkinimą ir 
drąsą,.kokios niekada neturėjo pats Džonis. 

Staiga viskas pasikeitė. Žvilgioji Samsono čiupra pasišiaušė, kailis 
akimoju pasidarė panašus į standų šepetį. Paskui jis pastatė ausis ir 
prasišiepė. Tada parvirto ant nugaros ir inkštelėjęs užvertė kojas. 

Džonis pasilenkė prie jo. Samsonas nesusirgo, jo nesutraukė mėš- 
lungis ir nesurietė skausmai. Šuo besąlygiškai kapituliavo. 

Džonis apsidairė. Netoliese nebuvo nė gyvos dvasios, tik už kelių 
metrų į tvorą atsirėmęs vyras stebėjo žirgus. 

— Na, kaip? - paklausė Džonis. 

Vyras iš lėto atsigręžė. 

-— Prašau? - tarė. 

Išgirdęs šį balsą, Samsonas suakmenėjo. 

— Kuris pirmauja? 

— Žirgas su raudonu švarku, - atsakė vyriškis. 

Džonis įsižiūrėjo į jį. Kemptono parką pamėgo Londono be- 
pročiai. Platus nekaltas vyro veidas atrodė kaip vieno iš jų. Kartais 
idiotą lydi sėkmė, - rankos mostu Džonis pasikvietė bilietų pardavėją 
ir pastatė paskutiniuosius šimtą svarų už žirgą raudona gūnia. 

Jau prieš kelias savaites Džonis buvo pardavęs savo Žiūronus, nes 
rankos jų ramiai nebenulaikė. Sekė trasą savomis akimis. Jųdviejų 
su nepažįstamuoju žirgas atšuoliavo gerokai pralenkęs favoritą. 

Džonis susiskaičiavo laimikį. Tada įbedė akis į vyrą. 

— Iš kur žinojai? —- paklausė. 

Vyras nusiėmė akinius. 

— Aš... užuodžiau hormonus, - atsakė. 

Džonio širdis virptelėjo — šis veidas jam pasirodė pažįstamas. 
Apsigręžęs ėmė eiti. 

Vyras sekė paskui. Džonis paspartino žingsnį. Vyras neatsiliko. 
Džonis sustojo ir patrypčiojęs atkišo pusę banknotų pluošto. 

Vyras papurtė galvą. 

Džonio plaukai atsistojo piestu. Jau seniai buvo pamiršęs velnią, 
dabar, septynias savaites nuodijusis alkoholiu, šiandiena ėmė blukti 
ir grįžo vaikystė. Šėtonas atėjo jo pasiimti. 

Įkišo visus pinigus nelabajam į švarko kišenę. Tas žengė artyn, 
Džonis įkvėpė prakaituotų pragaro svilėsių kvapo. 

— Imk mane, - suvapėjo, - tik pasigailėk šuns. 


Naktis prieš du mėnesius, kai priglaudė sunkvežimyje Erazmą su 
Madlena, Džoniui buvo nuostabiausia gyvenime. Jo būties purvynėje 
staiga sušvito akinama egzistencinė šviesa. | 

Džonis suprato, kad anas išgyvenimas buvo per stiprus ir negalėjo 
ilgai tęstis, nusižeminęs kratėsi prisiminimų, nes nesitikėjo jį pasikar- 
tosiant. Dabar viskas vėl buvo kaip tąnakt, tik dar stipriau. Sunk- 
vežimyje prie stalo, pastalėje drebant Samsonui, greta Džonio sėdėjo 

Madlena su beždžione. 

— Norėjom paklausti, ar negalėtume truputį čia pagyventi, - pasakė 
Madlena. 

Apsvaigęs iš laimės, Džonis nurinko neišgertas taures, padaryda- 
mas vietos svečiams. Madlena paėmė jį už rankos. 

— Ir dar manėm paprašyti, kad mus pavežiotum, - tarė ji. - Tada 
liausiesi gerti. 

Ji atsisuko į Erazmą. 

— Reikėtų pasikalbėti su Bovenu, - tarė. - Bet jei jis mus atpažins, 
paskambins į policiją. Kaip išvilioti jį iš ligoninės? 

— Gal man pabandyti? - pasisiūlė Erazmas. 

Madlena padėjo telefoną ant stalo, surinko numerį ir padavė ragelį 
beždžionei. Kai išgirdęs „Olandijos parko klinika“ Erazmas apsidai- 
rė nesuprasdamas, iš kur sklinda tas moters balsas, Madlena prisi- 
minė, kad jis pirmą kartą mato telefoną. Švelniai, bet stipriai ji 
prispaudė ragelį beždžionei prie ausies. 

— Būčiau labai dėkingas, galėdamas pasikalbėti su daktaru Alek- 
„sandru Bovenu, - tarė Erazmas. 

— Kas jūs busit? 

— Ar nemalonėtumėt pasakyti, kad aš dėl didelės dingusios bež- 
džionės. 

Veterinaras atsilaisvino po penkių sekundžių. 

— Jūs iš mano sodo tada paėmėt beždžionę, turbūt atsimenat. Tai 
va, ji grįžo. Ta pati. | 

Kurį laiką gydytojas negalėjo ištarti nė žodžio. 

— Kokia jos būklė? 

Erazmas apsižiūrėjo. 

— Nebloga, - tarė. - Ką mums daryti? 

— Nieko, laukite, - atsakė tas, - aš važiuoju. 

Ryšys nutrūko, beždžionė nesąmoningai ėmė vartyti aparatą, ieš- 
kodama gydytojo. 

Paėmusi ragelį, Madlena padavė Erazmui skrybėlę ir saulės aki- 
nius. Perbraukė ranka Džoniui per skruostą. 

— Važiuojam, - tarė. 

Išlipusius iš sunkvežimio prieblandos Madleną su Erazmu Dalviče 
pasitiko ryški saulė, už penkiasdešimties metrų stovėjo namas su 
sodu, kuriame prieš du mėnesius Andrėja Barden pirmą kartą išvydo 
Erazmą. Priėję paskambino. Duris atidarė kambarinė. 

— Dėdei pasidarė bloga, - tarė Madlena, - ar neleistumėt prisėsti? 

Prieškambario grindys buvo išklijuotos balto ir juodo marmuro 
plytelėmis, stovėjo balti lakuoti baldai. Kambarinė atnešė dvi kėdes. 

— Aš labai noriu gerti, - tarė Erazmas. Jam kartais vis dar pri- 
trūkdavo žodžių. - Gal galėčiau paprašyti kibiro vandens? 

Prie jų artėjo savimi pasitikintis vyras. Prieš tris mėnesius Madlena 
būtų išsigandusi, tačiau šiandien ji žvelgė į žmones kitaip, tarsi 
žiūrinėdama tortą lengvai permatė sluoksnius: pagrindas — susierzi- 
nimas, kad jį sutrukdė, kitas sluoksnis persirengusių vagių baimės, 
dar vienas — dvejonės dėl fizinio artumo, viskas aplieta galantiško 
mandagumo glajumi. 

— Prašom atleisti už sutrukdymą, — tarė ji. — Mes išsikvietėm 
greitąją, turėtų tuoj atvažiuoti. 

Lengviau atsikvėpęs vyras priėjo prie beždžionės. 

— Kaip jaučiatės? — paklausė. 

— Ačiū, gerai, o jūs? — atsakė Erazmas. 

Ši nieko nereiškianti frazė atskleidė Madlenai naują mylimojo 
bruožą: jis nemokėjo meluoti. 

Vyras sumirksėjo. 

— Malonu girdėti, - tarė jis. 

— Man malonu, kad jums malonu, - pasakė Erazmas. 

Vyras ėmė sūpuotis ant kulnų. Kambarinė atnešė kibirą. Erazmas 
pasikėlė jį prie burnos ir išgėrė dešimt litrų vandens. 

Vyras liovėsi suptis. Suakmenėjęs spoksojo į beždžionę. 

Suskambėjo durų skambutis. Niekas nesijudino. Atsilapojo durys 
ir įžengė Aleksandras Bovenas, baltu chalatu, nešdamasis odinį 
portfeliuką. Apspangęs nuo saulės šviesos, viduje jis teižiūrėjo šei- 
mininką su kambarine. 

— Kur jis? — paklausė. 

Vyras mostelėjo Erazmo pusėn. Prisiartinęs gydytojas sustojo. 

— Labai džiaugiamės vėl jus matydami, - iš tamsos atsiliepė 


Madlena. 
Atsistoję iš šonų, Madlena su Erazmu nalydėjo gydytoją prie durų. 
Šeimininkas neryžtingai trypčiojo, negalėdamas atsikratyti jausmo, 
kad taip jau yra buvę. 
Tarpduryje beždžionė nukėlė skrybėlę ir nusilenkė tarnaitei. Vy- 


ras įbedė akis į baltą galvos kailį. 
— Labai dėkoju už pastogę bei rūpestį, - tarė. - Ir jums, ir jūsų vyrui. 

Greitosios pagalbos mašina stovėjo už dvidešimt penkių metrų. Jie 
įlipo pro galą. Priekyje, kitoje stiklinės pertvaros pusėje, sėdėjo du 
nešikai. Madlena atitraukė pertvarą, bet įsakė ne ji, o Prisila. 

— Pavažiuokit už kampo ir sustokit, - tarė. 

Gydytojas nenuleido nuo Erazmo akių. 

— Vis dėlto teisybė, - tarė. - Ji iš tikrųjų kalba. 

Pavažiavusi už kampo mašina sustojo. Gydytojas tebespoksojo į 
beždžionę. 

— Tapsit pasakiškai turtinga, apipils nuo galvos iki kojų, - tarė jis 
Madlenai. - Tikiuosi, ji turi gerą impresarijų. Ir neblogą revizorių. 

— Kaip bus juokinga, kai reikės deklaruoti pajamas, - prunkš- 
telėjo. - Įstatymuose nenumatyta, kiek turto gali turėti beždžionė. 

Madlena iškišo per pertvarą banknotą. 

— Jūs laisvi, - pasakė vyrams, — parvažiuokit taksi. Ir nepamirškit 
pakeliui nupirkti gėlių žmonoms. 

Nešikai išlipo. Madlena užtraukė pilkas mašinos užuolaidas. At- 
segė gydytojo portfelį. Į mėlyną aksomą buvo įvyniotas pneumatinis 
pistoletas, švirkštas, dvi ampulės, viena su išsprogusio lapelio žalumo 
skysčiu. 

— Pentobarbitalis, - tarė Madlena. - Adamas sakė, kad jis tiesiogiai 
veikia nervų sistemą. Mirštama per dvi sekundes. 

Visi nuščiuvo. 

— Aš šauksiuos pagalbos, - tarė gydytojas. 

Madlena tylėjo. 

- Jus turbūt domina rezultatai, - toliau kalbėjo jis. - Tyrimus atliko 
Populiacinės biologijos instituto DNR laboratorija. Ten geriausi 
specialistai. Tie patys atkryžmino Prževalskio arklį. Išskirstė DNR. 
Taip vadinasi, kai sudeda šalimais pseudogenus ir žiūri, kiek tarp jų 
neutraliųjų fenotipinių skirtumų. Skirtumai sukuria molekulinį laik- 
rodį, 0 iš jo galima išskaityti, koks laiko tarpas skiria dvi rūšis. Prieš 
kiek laiko jos išsiskyrė. Būtent taip tiksliai ištyrė, kiek mes nutolę nuo 
šimpanzių. Šešiais milijonais metų. Plius minus milijonas. 

Jis nutilo kaip besiderantis prekeiva. 

— O kas man iš to, kad jums visa tai pasakoju? - paklausė. 

Atsakė beždžionė. 

— Geriausiu atveju, - tyliai tarė, - paliksime jus gyvą. 

Madlena įsidėjo į galvą dar vieną meilužio tiesmukumo bruožą. 
Beždžionė negrasino, nes tam reikia įsitraukti į žaidimą, - ji neslėpė 
savo užmačių. Ji įspėjo apie mirtinai pavojingą ketinimą. 

Gydytojas išbalo. Pažiūrėjo į Madleną, beždžionę, dar kartą įver- 
tino savo padėtį. Galiausiai pasidavė. 

— Kai pamačiau tą patiną, atleiskite — jus, - toliau tęsė, - pamaniau, 
kad tai nauja šimpanzių rūšis, visi mes taip manėme, ir Bardenas, ir 
jo sesuo. Sensacinga rūšis iš vidutinių platumų juostos. Žodžiu, iš 
pradžių mums taip atrodė. Molekulių taksonomams irgi pasakėme, 
kad tai kažkokia šimpanzė. Jokių nuotraukų jie, aišku, negavo, tik 
ląstelių bandinius. Išskirstė 30 000 genų. Panelei Barden tai turbūt 
atsiėjo nemažą sumelę. Tačiau pasirodė, kad mes klydome. Kad 
patinas, atleiskite — jūs, artimas ne šimpanzei. Jis stulbinamai, kaip 
du vandens lašai panašus į mus. Jo, atleiskite - jūsų, genus vargu ar 
galima priskirti beždžionei, veikiau - žmogui. 

Madlena apsidairė. Ant pritvirtintų gultų, deguonies balionų, in- 
strumentų, maišų ir kraujo perpylimo žarnelių krito pilka šviesa. 
Galvojo apie tai, ką pasakė gydytojas, stebėjo jį, triumfuojančiu 
žvilgsniu žiūrintį į juodu, Žiojosi pasakyti ką nors užgaulaus, bet 
beždžionė užbėgo už akių. 

— Labai jums dėkui, - iš lėto tarė. - Drįsčiau paprašyti dar vienos 
paslaugėlės — nuvežti mus pas poną Balį. 

— Nepasiėmiau teisių, be to, jau dešimt metų nesu sėdęs prie vairo, 
o ir to pono niekada nesu girdėjęs, - išpylė jis. 

Madlena su Prisila atsargiai išvyniojo iš aksomo žaliąją ampulę. 

— Deja, niekur nedingsite, — tarė. - Kitaip teks paprašyti praryti 
štai šitą. 

Vyriškis, prieš kelis mėnesius vadinęsis Baliu, šiuo metu buvo visai 
patenkintas. Londono uosto tarnybos išžvejotas iš Temzės, atpažin- 
tas, pasodintas trims savaitėms į izoliatorių, apsilankius Andrėjai 
Barden paleistas ir atgavęs savo pusės milijono svarų vertės „Arką“ 
su dar ketvirtį milijono kainuojančia veterinarine įranga. Po trijų 
dienų, ginamas neliečiamybės statuso, jis duos parodymus ir išplauks 
iš Londono, pirmą kartą gyvenime ne dėl naudos, o pagauti kitą tokią 
pat kaip pasprukusioji beždžionę. Balis neketino žvėries parduoti, 
tetroško dar kartelį pasėdėti virš jo, siaurojoje vairininko kabinoje, 
dar kartelį pamatyti panašią į Erazmą būtybę. 

Pastaruosius mėnesius mintimis jis vis grįždavo į tą rytą, paskutines 
su beždžione praleistas minutes; kai į prieplauką įvažiavo Kensing- 
tono Olandijos parko klinikos greitosios pagalbos mašina, Balis 
stovėjo atsirėmęs į buomą, ištrenkusį jį už borto. 

Išlipusi moteris mėlynu chalatu ėmė eiti laivo link. 

Nejudėdamas Balis kyštelėjo ranką pro langelį ir nusikabino me- 
džioklinį šautuvą lygiai su buože nupjautu vamzdžiu. Moteris neat- 
rodė grėsmingai, bet Balis jos nelaukė. Būtent dėl neeilinių 
sugebėjimų atsipalaidavus išlikti akylam jis tapo kunigaikščiu tarp- 
tautinėje, pavojų kupinoje Vašingtono konvencijos pažeidėjų kuni- 
gaikštystėje. 

— Ponas Bali, — tarė moteris, - mašinoje jūsų laukia daktaras 
Bovenas. 

Balis draugiškai linktelėjo. Nusekė ją prieplauka, ant peties kaip 
suskleistą žvilgantį skėtį pasikabinęs šautuvą. 

Tokiu pat mėlynu chalatu vilkįs vyriškis atidarė galines mašinos 
duris. Pažvelgęs gilyn, Balis atpažino prie vairo sėdintį Aleksandrą 
Boveną. Pasilenkė, norėdamas įlipti. 

— Atleiskit, - tarė Erazmas, rodydamas į ginklą, - ar negalėčiau 
paprašyti jūsų palikti ginklą lauke? 

Balis dėbtelėjo. Pajuto pavojų, bet nesuprato, iš kur jis sklinda. 

Mandagiai šypsodamasis pasilenkė ir atrėmė ginklą į deguonies 
balioną. Tada spyrė Erazmui. 

Mažai kas galėtų pasipuikuoti vienu spyriu pargriovęs pašėlusį iš 
nevilties 700 kilogramų raganosio jauniklį. Balis pataikė beždžionei 
į dešinį kelį, ji be garso suklupo. Tada spyrė į galvą. 

Pirmasis smūgis išėjo puikus, nors ir kairiąja koja. Dešiniąja spirti 
Balis buvo tikras meistras: po antrojo smūgio, atplyšęs nuo korpuso, 
nukrito buferis, bet beždžionė, nesuprantama kaip, spėjo patraukti 
galvą pusmetrį į šoną. 

Nenuleisdamas nuo jos akių, Balis pasiėmė šautuvą. Tačiau iššauti 
nespėjo, net neatlaužė gaidukų. Dar neatsitiesus Erazmas atsivė- 
dėjęs jam smogė. 

Jei būtų trenkęs žmogus, Balis tebūtų gavęs smagų antausį. Dabar 
tarytum pneumatinis kūjis dunktelėjo į galvą, pasigirdo pokštelėji- 
mas ir išmestas aukštyn Balis bloškėsi į mašinos duris. 

Akimirką. prarado sąmonę, neprilaikomas būtų visai susmukęs, 
tačiau beždžionė jį sugavo: mostelėjusi kairiąja ranka čiupo už 
kaklo — Balis pakibo ore. Užspaudus gerklę, ėmė dusinti, jis at- 
sikvošėjo. Prasimerkęs nuvedė akimis beždžionės ranka iki artė- 
jančio veido. Likus keliems centimetrams iki Balio kaklo arterijos, 
Erazmas iššiepė lūpas ir prasižiojo. Balis juto beždžionės šnopavimą, 
iš šnervių sklindančią šilumą, matė blizgančias konines šešių centi- 
metrų ilgumo iltis. 

— Erazmai! - šūktelėjo Madlena. 

Beždžionė paleido auką. Balis susmuko ant Žemės. 

Aleksandras Bovenas sėdėjo prisiplojęs prie prietaisų skydo. 

— Aš jus įspėju, —- pagrasino. — Atsakysit už suniokotą įrangą ir 
mašiną. Ir nebandykit manęs liesti. 

Erazmas paguldė Balį ant neštuvų. Madlena pakėlė telefono ragelį. 

Po pusvalandžio pasibeldęs įlipo Džonis, tempdamasis paskui save 
drebantį Samsoną. Užmetęs akį į Balį, atsisėdo. 

Penkiolika minučių niekas nepratarė nė žodžio. Paskui kažkas 
pastukseno į galines duris. Erazmas įleido veterinarą odontologą, 
daktarą Fekiną. Po penkių minučių vėl pasigirdo barbenimas. 

— Keleivių skaičius šioje mašinoje ribotas, —- prabilo Bovenas. — 
Jeigu reikės mokėti baudą... 

Erazmas atidarė duris. Lauke stovėjo Siuzana. 

— Neturėjau kur palikti vaikų, - tarė. 

Kai maža vietos, atsiskleidžia žmonių santykiai. Greitosios pagal- 
bos mašinoje gūžėsi dešimt būtybių: šeši suaugusieji, du vaikai, šuo 
ir beždžionė. Atsidūrę čia per prievartą ar pakviesti Madlenos, jie nė 
vienas nežinojo, kas bus toliau. Dabar sėdėjo, įsmeigę į ją akis, lyg 
neaiškiu kursu į atvirą jūrą pasukusio laivelio keleiviai. 

— Poryt, - tarė Madlena, - Adamas taps naujojo Londono zoolo- 
gijos sodo direktoriumi. Ta proga jis sakys kalbą ir papasakos viską, 
kąžino apie Erazmą. Aš buvau Adamo žmona. Žinau, kad užsimojęs 
ištirti pernelyg daug pernelyg greitai, prarandi tai, ką aiškiniesi. 
Pamaniau, kad gal mums čia visiems susirinkus pabandyti jį atkalbėti. 

Madlena kalbėjo labai tyliai, bet jie klausėsi, girdėjo kiekvieną 
žodį. Vaikai pamiršo šunį, šuo — beždžionę, Balis - plūstantį kraują, 
o Džonis - pagirtas. 

— Sakau, jeigu dabar paskambinsime jam ir kiekvienas ką nors 
pasakysime, bent keletą žodžių, tai jis supras, kad mes einame išvien, 
kad mūsų mintys išvien ir kad reikia nusileisti, o jei nenusileis, turės 

žūti, nugarmės į prarają. 
Ji pakėlė ragelį. 


Adamo Bardeno sekretorė po dviejų mėnesių užsimiršo ir atsigavo, 
tačiau pažinusi šį žemą, kimų ir skvarbų balsą, suprato iki galo 
neišsigydžiusi. 

— Jis kažkur užmiestyje, —- tarė. — Niekas nežino kur. Išvažiavo 
ruoštis kartu su seseria. Vargu ar galiu padėti. 

Nustėrusi Madlena tebelaikė prie ausies ragelį, tylėjo, jautė sekre- 
torę sakant tiesą. 

— O poryt, prieš pradedant? 

— Važiuos tiesiai ten. Prie durų stovės tikrintojai, išdalyta tik du 
šimtai asmeninių kvietimų. Bet po visko galiu ką nors suorganizuoti... 

Moters balsas pasidarė verksmingas. 

— Po visko bus vėlu, - tarė Madlena ir padėjo ragelį. 

Visi sužiuro į ją. Madlena žvelgė į abejojančius veidus, suvokė, kad 
tik pašlijus protui galėjo pasikliauti tokia įgula — vaikais, šunimis, 
nelegaliais gydytojais, kontrabandininkais, alkoholikais. Nenusise- 
kėliai, bet dar didesnė nevykėlė — ji pati, susišaukusi šitas visuomenės 
padugnes. Atsisėdo. 

Staiga prabilo Siuzana. 

— Klausykit, - šūktelėjo ji, - taigi mes su Franku esam pakviesti! 
Turiu du kvietimus, galėčiau gauti dar porą. 

Madlena įbedė akis į draugę. 

— Eisi vietoj manęs, - tarė Siuzana. - Su Džoniu. Ir tas susimušęs 
ponas tegu eina. Kai Adamas tave pamatys, aš žinau, aš jį pažįstu, 
matau vyrus kiaurai, Adamas atsargus - neatsikąs obuolio, neištirto 
laboratorijoje, žodžiu, kai jis tave pamatys... 

Žvilgsniai nukrypo į Madleną. Ji buvo ištekėjusi už mįslingojo 
Adamo Bardeno ir dabar galėjo visiems atskleisti jo paslaptį. 

Madlena užvertė galvą. 

— Aš manau, - tarė ji, - kad Adamas niekada gyvenime gyvūnais 
rimtai nesidomėjo. Jie jam tebuvo pagrindas atsispirti. Pamatęs 
mus su Džoniu ir Baliu tarp žiūrovų, jis iš paskutiniųjų pasistengs 

išsilaikyti. 
Sėdėjo visi tylūs, įsiklausę, susikaupę kaip laivo įgula, išplaukiant 
iš ekvatorinio klimato juostos. Kilo vėjas, mašina ėmė siūbuoti. 


Madlena palydėjo draugę su vaikais iki automobilio. 

— Tai vis dėlto ko Adamas siekia? — paklausė Siuzana. 

— Kartais atrodo, kad manęs, - atsakė Madlena. 

— O dabar? 

Madlena žvelgė tolyn, nutaisiusi veido išraišką žmogaus, brangiai 
sumokėjusio už tai, kad dėl kito statė ant kortos visą savo būtį, bet 
galiausiai patyrusio, kad net ir pralošus gyvenimas nesustoja. 

— Jis pernelyg užsiėmęs, kad keltų sau tokius klausimus, - tarė ji. 

Siuzana įsodino vaikus į automobilį. 

— O jei tėvas paklaus, kur jie šiandien buvo? - paklausė Madlena. 

Siuzana išsitiesė ir pasikasė galvą — nuo vakar kažkodėl ėmė 
niežėti. 

— Žinai, - tarė, - jų tėvas pernelyg užsiėmęs, kad keltų tokius 
klausimus. 


Erazmas palydėjo Balį į laivą, padėjo įsiropšti į vairininko kabiną ir 
pats įlipo paskui. | 

— Kada ponas Bardenas sakys kalbą? - paklausė. 

— Poryt, penktadienį. 

—.Kiek kartų reikės miegoti, kol bus penktadienis? 

— Du. 

— Gal žinote, kur jis sakys kalbą? 

Balis suko žvilgsnį nuo žvėries akių, žinojo, kad jis negaišta laiko 
juokams. Kyštelėjęs ranką pro langą nuo lentynos po kopėčiomis 
paėmė telefonų knygą ir, užrašęs ant lapelio Londono zoologijos 
sodo telefoną ir adresą, stumtelėjo beždžionės pusėn. 

Erazmas nesijudino. 

— Ar šitoje knygoje parodyta ir kur žmonės gyvena? 

Balis linktelėjo. 

— Ar negalėčiau paprašyti surasti man vieną žmogų? 

Iš lėto, aiškiai ištarė Baliui pirmąją pavardę. 

Tik užrašius dvylika adresų su telefono numeriais, Erazmas ne- 
žiūrėdamas pasiėmė lapą, perlenkė ir atsargiai įsidėjo į kišenę. Ran- 
koje tebelaikydamas nupjautavamzdį atsistojo. Pakėlė jį prieš akis. 

— Pas mus, — tarė jis, —- supratę vienas kitą Žmonės apsikeičia 
dovanomis. 

Suėmė šautuvą abiem rankom. Riešų raumenys įsitempė. Pabiro 
varžtai, sutraškėjo lakuotas medis, atplyšo jungiamoji juostelė, o 
vamzdžių galai įsirėmė į buožę. Sumaitotą ginklą padėjo ant suolo. 

— Primygtinai prašyčiau jūsų niekam neprasitarti, kad mes čia 
buvome, - tarė. - Ir pasirūpinti, kad poniai Barden nieko neatsitiktų 
penktadienį. Kai būsim pamiegoję du kartus. 


Grįžęs į mašiną, Erazmas terado Aleksandrą Boveną. 

— Manęs tuoj pasiges, - pasakė veterinaras. - Paskelbs paiešką. 

Beždžionė atsisėdo. 

— Niekas jūsų nepasiges, nes jūs neturite draugų, - tarė. 

Nė sekundės neatsipalaiduojantis gydytojas nustėro, apimtas šo- 
ko. Įžvalgus beždžionės tiesmukumas žeidė jį labiau už bet kokį 
grasinimą. 

— Teisybė, — tarė, — nė vienutėlio. Pasibaisėtina, ar ne? 

— Galbūt galėtumėt susirasti. 

— Man jau per vėlu. 

Išsitraukęs iš Balio gautą popieriaus lapą, Erazmas bakstelėjo į 
paskutinį adresą. 

— Jei nuvešite mane į šitą vietą, šituo automobiliu, prieš aušrą, kai 
pamiegosim du kartus, galbūt padarysite pradžią pirmai gyvenime 
draugystei. 

— Bet tai nusižengimas įstatymui, jūsų ieško. 

Beždžionės akyse Žybtelėjo Madlenai pažįstama įžūli, vaikėziška 
liepsnelė. 

— Čia pas jus juk niekas nedaroma visai už dyką, - tarė jis. 

Staiga atsitiko stulbinantis dalykas: Aleksandro Boveno veidu 
perbėgo dar vis tramdomas, įtemptas, bet vis dėlto panašus į tikrą 
šypsnys. 

— Matau, jūs čia, pas mus, jau visai apsipratote, - tarė. 

Nuo mėnesienos Madlena apkvaisdavo, kildavo noras šlaistytis, 1š- 
gerti litrą gryno spirito ar paskirti tris pasimatymus meilužiams. 
Šiąnakt ją buvo apėmusi skaidri laimė. 

Miegojo dvigulėje Džonio sunkvežimio lovoje ir kas penkiolika 
minučių švelniai žadinama mėnesienos tikrino, ar Erazmas tebe- 
guli šalia. 

Atsibudusi dešimtąjį kartą jo neberado. 

Už pertvaros vairuotojo kabinoje šnopavo Džonis su Samsonu. 
Net šuo nepajuto beždžionę išeinant. 

Per dešimt minučių Madlena susirgo senomis, jau pamirštomis 
dvejonėmis. Viena po kitos užplūdo margosios jos asmenybės pusės, 
nuo kurių pastaraisiais mėnesiais ji manėsi nusigręžusi: graužiantis 
pavydas, ūkanotas pyktis, kartusis keršto troškimas, išakijęs savęs 
pačios gailestis, kraujuojanti savimeilė. Lyg sukviestos į juodą vidur- 
nakčio puotą atvyko visos nekenčiamosios kaukės. 

Visoms susirinkus, Madlena rėžė trumpą, bet griežtą kalbą. 

— Jis sveria 150 kilogramų, - tarė ji. - Ir jeigu myli mane, tai turės 
susitaikyti ir su jumis. 

Madlena kalbėjo be garso, užmerktomis akimis. Dabar atsimerkė. 
Mašina buvo tuščia, svečiai dingę. Pro stiklinį stogą skverbėsi mė- 
lynas mėnesienos kūgis. 

Šmėkštelėjo Erazmo šešėlis. 

Neišgirdo jokio krebždesio, vos vos krustelėjo čiužinys ir antklodė. 


Erazmas vėl gulėjo šalia. 
Madlena neatsimerkė, nieko nesakė, tik ištiesusi ranką perbraukė 

pirštais per tankų jo kailį. Pirmą kartą gyvenime tyliai susitaikė su 

mintimi, kad net mylimojo niekada nepavyks visiškai suprasti. 

Salėje galėjo tilpti gerokai daugiau nei du šimtai svečių. Tačiau liepos 
pabaigos penktadienio popietę pašventinti naujojo Londono Ri- 
džento parko zoologijos sodo ir pasveikinti naujo jo direktoriaus 
atėjo tik rinktiniai žmonės. Nė vienas iš jų nebuvo pakviestas kaip 
asmuo, bet todėl, kad atstovavo šimtams ar tūkstančiams kitų, turėjo 
didžiulį kapitalą ar didelę valdžią, daug nekilnojamojo turto ar 
informacijos, ar todėl, kad formavo viešąją nuomonę. Kiekvienas 
svečias atskirai simbolizavo kokį nors svarbų visuomenės požiūrio į 
gyvūnus aspektą. 

Čia susirinko Londono miesto valdžios ir vyriausybės įgaliotieji 
asmenys, dvylikos didžiųjų gyvūnų apsaugos draugijų, Anglijos ir 
Europos zoologijos sodų draugijų atstovai, safario parkų sąjungos ir 
Anglijos universitetų gamtos fakultetų sąjungos pasiuntiniai, inves- 
tuotojai, rėmėjai, veterinarinė policija, Anglijos turistų draugijos, 
Karališkojo Britanijos architektų instituto Žmonės, Anglijos zoologi- 
jos muziejų sąjungos, veterinarų profesinės sąjungos ir Pasaulio 
gamtos fondo nariai. Karališkajai šeimai atstovavo princesė Ana, 
Karališkosios gyvūnų draugijos globėja. 

Dvidešimt du kviestiniai žurnalistai įr trys parinktos televizijos 
stotys pasiruošė pasakoti apie popietės įvykius tautai ir visam Žemės 
rutuliui, nes ne vieni anglai šiandien netvėrė džiaugsmu, kartu su jais 
džiūgavo pasaulio visuomenė. | 

Liaudis džiaugėsi šitokia jaudinančia vienybe, atėjusiu į protą 
būreliu turtuolių, valdžios aparatu ir didmiesčio gyventojais, kurie 
nepaisydami daugeliu atžvilgių negailestingos kultūros, padovanojo 

pasauliui, sau ir žvėrims gamtos prieglobstį. Zoologijos sodo atida- 
rymas prilygo tarptautinėms sporto varžyboms, tik čia niekas nerodė 
nacionalistinio karingumo. Dėl to ir džiūgavo žmonija nuo Tristano 
da Kunijos iki Špicbergeno, kaip Rio de Žaneiro karnavalo nekan- 
triai laukdama šios dienos, su panašiu jauduliu kaip minėdama 
penkiasdešimtąsias Antrojo pasaulinio karo pabaigos metines ar 
Berlyno sienos griuvimą. 

Londonas visa tai jautė, žinojo, kad šiandien į jį vieną nukreiptos 
visų akys, todėl tyčia nerengė didelių iškilmių. Lyg koketiška mergai- 
tė, neturinti konkurentų, pasaulio visuomenės akivaizdoje, santūriai 
šypsodamasis, gražiais, bet paprastais drabužiais, miestas manekenas 
įžengė į sceną nykstančių gyvūnų paremti. 


Ore tvyrantis nenugalimas optimizmas prasiskverbė net ten, kur 
nuolat tikimasi paties blogiausio - į metropoliteno policijos specialųjį 
dalinį, atsakingą už salės apsaugą, todėl pro pirmuosius du prie 
Ridžento parko, Primrouzo kalvos ir Alberto terasos policijos pasta- 
tytus kontrolės postus Madlena su Džoniu ir Baliu praėjo be didelių 
sunkumų, parodę Siuzanos gautus kvietimus ir asmens pažymėjimus. 

Džonis su Baliu pirmą kartą gyvenime vilkėjo frakais. Jautėsi kaip 
ištremti į atogrąžas pingvinai, nes iš tiesų buvo nepakeliamai karšta. 
Giedrame danguje plieskė saulė, o Madlena šalia jų su skolinta 
Siuzanos suknele priminė ryškiaspalvę žvilgančią Amazonės papūgą. 

Prie salės durų stovėjo du apsauginiai ir moteris, neva besisveiki- 
nanti ir maloniai kviečianti vidun, o iš tikrųjų nustatanti kiekvieno 
įėjusiojo tapatybę. 

Ta moteris buvo Adamo Bardeno sekretorė. 

Atpažinusi Prisilą, jį neteko žado. 

— Jis tvirtina, kad jūsų nepažįsta, — tarė ji. —- Aš ką tik klausiau. 
Adamas net jūsų vardo nėra girdėjęs. 

— Visi prisidirbę vyrai taip sako, - tarė Madlena. - O jūsiškis? 

Sekretorė pamažu traukėsi atatupsta. 

— Aš jau kelinti metai viena, - atsakė. 

Sustojusi sukaupė visą drąsą. 

— Daugiau nebegrasinsit pasakyti jo Žmonai, - tarė. 

Jų link artėjo apsaugos vyrukai. Madlena prisilenkė. 

— Pažiūrėkit į mane, - pasakė. 

Sekretorė įbedė akis. Madlena nusiėmė saulės akinius, nuo jos 
plūstelėjo šilumos banga, visai kitokia nei karštis lauke — degėsiais 
atsiduodantis kaitrusis pirties frontas. 

— Prisilos nėra ir nebuvo, - tarė ji. - Tik aš, Madlena Barden. Man 
reikia patekti į vidų. Aš myliu, ar matyti? 

Vaikinai priėjo. Balis su Džoniu priaugo prie marmurinių grindų. 

Sekretorė atsitiesė. | 

— Malonu, kad atvykote, - tarė. - Prašom štai čia. 

Vyrukai pasišalino, sekretorė pasitraukė, atsidarė stiklinės durys. 
Kelias buvo laisvas. 


Tuo pat metu Olbanio gatvėje netoli Glosterio skersgatvio stovėjo 
Kensingtono Olandijos parko veterinarijos klinikos mašina. Prie 
vairo sėdėjo Aleksandras Bovenas, ant kostiumo apsivilkęs mėlyną 
chalatą, mašinos gale prie gulto klūpėjo Erazmas su tais pačiais 
marškinėliais, švarku, karatė kelnėmis ir saulės akiniais. 

— Visur užtverta, - tarė gydytojas. — Reikės parodyti kvietimus, o 
jūs neturite. 

Jo balsas buvo kimtelėjęs, rankos drebėjo. Nuo valstybinių egza- 
minų laikų Aleksandras Bovenas taip nebijojo. 

— Ar galėčiau paprašyti jūsų uždegti ant stogo tą šviesą, kur blyksi 
ir taip kaukia: ūū-ūū, - tarė beždžionė. 

Gydytojas įjungė sireną. 

— O dabar būkit malonus važiuoti visu greičiu. 

Mašina nurūko link naujojo Londono Ridžento parko zoologijos 
sodo vartų. 

Ant kelio pasirodęs policininkas davė ženklą sustoti. 

— Aš žuvęs, - tarė gydytojas. 

Erazmas nusiėmė saulės akinius. Ramus jo balsas skambėjo beveik 
abejingai. 

— Jūs vežat sergančią beždžionę, - tarė. 

Bovenas nuleido langą. 

— Aš į ligoninę, - tarė. - Beždžionė mirtimi galuojasi. 

Policininkas įkišo galvą ir pažvelgė gilyn. Nutirpęs Bovenas užsi- 
merkė. Po kiek laiko jis pažiūrėjo į veidrodį. 

Erazmas gulėjo ant gulto, apsiklojęs balta antklode, užsidėjęs 
deguonies kaukę. 

Policininkas žengtelėjo atgal. 

— Motociklas jus palydės, kad spėtumėt, - tarė. 

Lydyma motociklo, greitosios pagalbos mašina pravažiavo ir an- 
trąją užkardą. 

— Matau, jau išmokot, kad su teisybe toli nenuvažiuosi, — tarė 
Bovenas. 

Pamojavęs motociklui, kad toliau važiuos vienas, iš lėto nuriedėjo 
prie salės. Visos durys buvo uždarytos. Lauke stovėjo Adamo sekre- 
torė, tiedu apsaugos vyrukai ir keliolika policininkų paradinėmis 
uniformomis. 

— Ten du šimtai svarbiausių Anglijos žmonių, — tarė gydytojas. — 
Jūs niekaip nepateksite. 

Už kampo sustojo. Atidarius galines duris, išlipo Erazmas, apsi- 
vilkęs mėlynu chalatu, žalia prijuoste, su kepuraite, rankoje laikyda- 
mas gesintuvą, į kišenes prisikišęs blizgančių instrumentų. 

— Apsirengiau kaip gydytojas, - tarė. 

Aleksandras Bovenas paėmė iš jo gesintuvą, nujuosė prijuostę ir“ 
ištraukė instrumentus. 

— Gamtos mokslų apsimetėliams, - tarė jis, - svarbu nuojauta, kada 
kuri iš, daugybės po ranka esančių priemonių reikalinga, kitaip išsi- 
duosi. 

Nuėmė beždžionei nuo galvos kepuraitę. 

- Štai dabar, - tarė, - jūs panašus į vyresnįjį gydytoją, net labiau 
nei kai kurie tikri. 

Erazmas paėmė jo ranką. 

— Labai dėkoju, - tarė. - Jei nebesusitiksim, žinokit, kad buvote 
beigyjąs draugą. 

Pasisukus eiti Bovenas jį sustabdė. 

— Ne viską pasakiau apie DNR analizę. 

Glamžydamas kepuraitę, jis ėmė kalbėti: 

— Nenorėjau sakyti Bardeno žmonai, atleiskit, buvusiai Žmonai, 
nes Žinau, ką ji būtų pamaniusi: kad va, mokslininkai ir vėl rado 
kažkokį menkniekį, o įsivaizduoja aptikę šventą perlą. Bet jums 
pasakysiu. Suprantat, labai sunku įžiūrėti skirtumą tarp didžiųjų 
beždžionių smegenų ir mūsų. Šimpanzės smegenys panašios į žmo- 
gaus kaip du vandens lašai. Apskritai kuo daugiau vingių ir vagų, kuo 
didesnė neocortex, tuo Žvėris protingesnis. Kai ponia Barden, atsi- 
prašau, jūsų draugė, parodė man jūsų smegenų skenogramas, aš iš 
pirmo žvilgsnio pamačiau, kad tokių raukšlėtų ir tokios masės sme- 
genų dar niekas nėra matęs nei tokios didelės kaktinės siūlės. Ne- 
spėjom pasikalbėti, kaip jūs gyvenat, ir, aišku, nebeturėsim progos. 
Bet vis dėlto norėčiau jums pasakyti, kad jūsų protėviai, jūsų rūšis, 
prieš milijoną metų atsiskyrusi nuo mūsų prie Turkanos ežero, pa- 
suko į šiaurę. O paskui jūs mus pralenkėte. Mes visi trys klydome — 
Bardenas, jo sesuo ir aš. Tikėjomės gauti informacijos apie hominidą, 
buvusį prieš žmogų. Bet jūs buvote ne anksčiau. Jūs dar ateisite. 

Net Adamas Bardenas šiandien neatstovavo pats sau. Jis įkūnijo 
istorinę visuomenės, karališkosios šeimos, zoologinio pasaulio ir 
investuotojų santaiką naujojo zoologijos sodo labui. Tapo gyvu pa- 
vyzdžiu mito, kad nepaprastą žmogų lydi nepaprasta sėkmė. O nuo 
to laiko, kai Žmoną nusinešė ir greičiausiai nužudė išprotėjusi bež- 
džionė, Adamas su pasiaukojusio mokslininko nusižeminimu kentė 
atsivėrusias stigmas, kaip prie Lualabos maliarija susirgęs Livingsto- 
nas, kaip iš paskutinių jėgų aplink žemę plaukęs Darvinas. 

Aplinkybės gali padaryti žmogų didesnį nei jis yra. Kai Adamas 
išėjęs į priekį pasuko prie scenos, Madlena pastebėjo, kad jis pau- 
gėjęs. Atsakomybės našta šį kerintį gražuolį pavertė dar ir charizmi- 
ninku. 

Priėjęs tribūną, nužvelgęs pakeltas galvas, televizijų kameras, už 
kurių laukė milijonai žiūrovų, Adamas dar labiau paaugo. Tą aki- 
mirką jo žvilgsnis užkliuvo už Madlenos. 

Išbalo lyg staiga nukraujavęs, būtų ir pargriuvęs, jei ne šalimais 
atsiradusi Andrėja Barden. Prilaikydama brolį, kita ranka ji išjungė 
mikrofonus. Jiedu stovėjo visų akivaizdoje. Bet niekieno negirdimi. 

— Ten Madlena, - tarė Adamas, - su Baliu ir vairuotoju. 

— Jie skruzdėlės, — atsakė Andrėja Barden, — darbščios, bet tik 
skruzdėlės. 

— O kaip spauda? 

Šiomis ypatingomis aplinkybėmis generoliškos Andrėjos Barden 
savybės išsiskleidė kaip lotoso Žiedas. Lyg rūpestingas treneris, lem- 
tingą valandą motiniškai įkalbinėjantis sunkiasvorį čempioną pasi- 

ryžti paskutiniam, pergalingam raundui, ji neskubėdama glostė rau- 
meningą Adamo nugarą, švelniai, lėtai ir aiškiai šnibždėdama į ausį. 

— Mes Anglijoje. Jie nesikalbės su spauda. O jeigu ir kalbėsis, tai 
seras Tobis pasirūpins, kad nebūtų išspausdinta. Jis neleistų pranešti 
net apie pasaulio pabaigą, jeigu tai keltų grėsmę valstybės saugumui. 

Adamas akimirką užsimerkė. Daugiau nebesispyrė, pasidavė ir 
pamažu nugrimzdo į patikimą glėbį. Įsijungė mikrofonus. 

— Jūsų Didenybe, — prabilo jis, - ponios ir ponai, gerbiamieji 
svečiai. Gamta —- neaprėpiama. 

Adamui susverdėjus, žiūrovai laukė nuščiuvę. Po. pirmųjų žodžių 
visi atsipūtė. Išgirdęs savo paties balsą, jis išsitiesė, sušvito kaip 
aukščiausios kokybės žvaigždė. Repeticijos priešais veidrodį nenuėjo 
perniek: paruošta kalba, išmokti judesiai atsivėrė kaip greitkelis. 
Pakėlęs akis, Adamas paspaudė greičio pedalą. 

— Leiskite paskelbti naująjį Londono Ridžento parko zoolo- 
gijos sodą, didžiausią, šiuolaikiškiausią iš visų pasaulio miestų zo0- 
logijos sodų, atidarytą. 

Salės sienos ir stogas buvo iš stiklo, juos dengė nerūdijančio plieno 
žaliuzės. Dabar jos iš lėto ėmė kilti. Už Adamo, galinės salės sienos 
pusėje atsivėrė zoologijos sodas: voljerai, džiunglės, savana, ežerai ir 
uolos. 

— Vienybė ir santarvė, - toliau kalbėjo jis, — tarp civilizacijos ir 
gamtos. Įrodymas, kad žvėrys ir žmonės gali taikiai gyventi greta. 
Technikos stebuklas. Bet vis dėlto tai niekas, palyginti su tuo, ką 
dabar su didžiausiu malonumu ketinu jums parodyti. 

Į kairę nuo Adamo aštuonių metrų ilgio ir keturių pločio ekrane 
pasirodė skaidrė — Erazmas Mombasos dvaro žiemos sode, medžių 
fone, lyg virš džiunglių auštant aušrai. 

— Šią jaudinančią valandą noriu pristatyti jums didžiausią šio 
šimtmečio, 0 gal ir visų laikų, zoologijos atradimą. Iki šiol nežinomas 
žinduolis. Artimesnis žmogui nei šimpanzė. Labai išsivysčiusi žmog- 
beždžionė. | 

Adamas buvo susiplanavęs kalbą kaip pribloškiančią ekskursiją. 
Po intriguojančios įžangos parodęs Erazmo skaidrę, jis keliais san- 
tūriais Žodžiais turėjo pasiaiškinti vietoj žvėries teatsinešęs nuo- 

trauką, kadangi būtent ši beždžionė pagrobusi jo žmoną. Paskui 
ketino trumpai išdėstyti mokslinių tyrimų rezultatus. 

Tačiau toliau įžangos jam nepavyko pasistūmėti. Besižiodamas, 
kilstelėjęs ranką, pajuto salėje atsiradus įtampą, pralenkiančią jį ir 
nukreiptą į kažką sau už nugaros. Atsigręžė. 

Už salės buvo matyti į didžiulį šiltnamį panašus pastatas — milži- 
niško Hlomina londiniensis skirto voljero dalis. Ant jo stogo stovėjo 
kažkokia būtybė mėlynu chalatu. Adamui gręžiantis, ji žengtelėjo 
atgal, kiek įsibėgėjo ir šoko. 

Lyg prieš trampliną smegtelėjęs žemyn, savižudis šuolininkas pa- 
trankos sviedinio greičiu nuskriejo tiesiai į stiklinę salės sieną. 

Nusileido lengvai kaip musė ant cukraus gabalėlio. Akimirką 
vyriškis —- dabar visi pamatė, kad tai vyriškis, - pakibo ant žaliuzių 
skersinių. Paskui lyg sprinteris tiesia trasa užbėgo siena ant stogo prie 
atvirų langų. 

Gamtiškam pastato lengvumui paryškinti perdangos prie lubų 
buvo paliktos atidengtos, kaip ištrupėjusios korio akys žiojėjo laibų 
plieno vamzdžių šešiakampiai. Vyriškis nusvyravo jais prie šviesos 
modulį laikančios grandinės, nučiuožė ja iki lempos ir nušoko šalia 
tribūnos. 

Salę saugojo penkiolika ginkluotų plicininkų, bet kuris iš jų lengvai 
galėjo nušauti įsibrovėlį. Tačiau nė vienas nepakėlė rankos, nes 
niekam nekilo mintis apie pavojų. Adamas, svečiai, Žurnalistai, poli- 
cininkai, — visas pastatas spinduliavo savikliovą, rodėsi, jog zoologijos 
sodas karštai, bet saugiai flirtuoja su laukine gamta, žinodamas tvirtai 
laikąs ją savo rankose. 

Adamas žengtelėjo atatupstas porą žingsnių. Mėlynchalatis už- 
silipo ant tribūnos, išsitiesė, kurį laiką nejudėdamas žvelgė į susirin- 
kusius Žmones. Paskui nusimetė chalatą, nusimovė kelnes. Viso 
pasaulio akivaizdoje stovėjo beždžionė Erazmas, nuogas, gauruotas, 
trumpakojis, didžiulis. 

Iki šios minutės salė laukė nuščiuvusi, abejodama. Pagaliau per- 
prato Adamo sumanymą - apstulbinti publiką stebuklingais Londo- 
no ir Glazgo zoologijos sodų dresūros sugebėjimais, pademonstruoti 
epochinės reikšmės beždžionę gyvą, anglų mokslininkų ne tik atrastą 

ir sugautą, bet jau spėtą pažaboti, prisijaukinti ir apmokyti. 

Salė pratrūko audringais plojimais, plojo policininkai, žurnalistai, 
atrodė, nebus galo. Tik beždžionei paėmus mikrofoną audra nurimo. 

— Mes atėjome atsisveikinti, - tarė Erazmas. 

Salė nuščiuvo, tarsi apmirė. Šių žmonių gera savijauta ir pasaulio 
supratimas rėmėsi įsitikinimu, kad viską, kas kelia šiurpą, galima 
atpažinti, rasti ir apriboti. Žemu balsu, puikia anglų kalba prabilęs 
žvėris priminė jiems nedarbą, karo grėsmę, AIDS, užterštumą. 

— Ten, iš kur atvykome, — toliau kalbėjo Erazmas, — sakoma: 
pargriuvusiam... žmogui paduok ranką. Neims - ištiesk abi. Atsi- 
sakys — vis tiek pakelk jį. O jei ir tada nusigręš - palik begulintį. 
Nejįsižeiskit, bet jūs visi gulite pargriuvę. Todėl nusprendėme pa- 
mėginti, tačiau nepasisekė. Mes klydome. 

Dabar šią karštą popietę kostiumuotą, pelerinom apsigobusią 
publiką ėmė krėsti šaltis, prasiskverbęs pro papuošalus, medalius, 
kameras ir ginklus. 

— Mes buvome vienu metu keliose šalyse, mano bandymas pasku- 
tinis. 

Erazmas iš lėto apsisuko kaip madų demonstruotojas: ant kūno 
aiškiai matėsi operacijų randai, įkandimų žymės, dar neužgiję nude- 
gimai ir daugybė išskustų dėmelių, likusių po Adamo elektrodinio 
tyrimo. 

— Bandėme prisitaikyti, — tarė beždžionė, - bet nepavyko. Nu- 
sprendėme, kad dar ne laikas. Kol kas daugiau nieko negalime 
padaryti. Mums... per sunku. Mes grįžtame namo. 

Salė subruzdo. Ant scenos užlipo Londono universiteto dekanas. 
Išgarsėjęs gamtos mokslų, niekinančių visuotinės atsakomybės idėją, 
kritikas, visiems laikams netekęs teisės tapti rektoriumi. Aukštas, 
pilkabarzdis vyras atsistojo prie tribūnos, kiek pastovėjo ramiai. Tada 
užkišo ranką už švarko atlapo, suėmė marškinius, patraukė ir išplėšė 
skiautę. Visi išvydo plaukuotą krūtinę, bet ne tokią, kokia būna 
žmogaus, o balsvą, garbanotą, ilgais kaip teisėjo peruko plaukais. 
Nusimetė švarką, nusimovė kelnes, liko tik su didžiuliais lakiniais 
batais. Visų akivaizdoje stovėjo nuoga beždžionė, tokia pat kaip 
Erazmas, tik didesnė, vyresnė, pasidabruota galva. 

Šalimais atsirado aukštaūgė, garsi moteris - Karališkosios gyvūnų 
draugijos pirmininko pavaduotoja, oficialus asmuo, patarėja gyvūnų 
etikos klausimais, intelektualė, pasisakanti už visišką bandymų su 
gyvūnais nutraukimą, jos pastangomis 52 tautos įsitraukė į „Didžio- 
sios beždžionės“ programą, suteikusią Žmogbeždžionėms tas pačias 
juridines, ekonomines, etines ir socialines teises kaip atsilikusiems 
žmonėms. Moteris taip pat pastovėjo minutėlę. 

Staiga kažkas sukliko maldaujamu, širdį veriančiu balsu. Jos vyras, 
norėdamas sukliudyti, kaip pamišęs brovėsi pro Žmones, tačiau kelią 
buvo užtvėrę prišalę prie žemės kūnų varvekliai. 

Nusivilkusi suknelę per galvą, moteris nusviedė ją šalin. Jos veidas 
buvo nuskustas, o visas kūnas apžėlęs; liko nuoga, tik su tokiomis 
didelėmis kelnaitėmis, jog joms pasiūti, matyt, prireikė burių. 

Prie scenos artėjo du Žemės ūkio ministerijos tarnautojai. Svečiai 
jų nepažinojo, tačiau pačioje ministerijoje ir vyriausybėje jiedu turėjo 
nekokią reputaciją, tad seniai buvo nukenksminti ir atitraukti nuo 
politikos, nes nepailsdami, tyliai, atkakliai prikaišiojo, jog laukinė 
gamta nykstanti dėl nepasotinamo turtingųjų valstybių godumo. 
vizijos prodiuseris, - daugumai iki šiol nepažįstami asmenys, tačiau 
nesuprantamas jų ryžtas ir sąžinė jau kurį laiką baugino ir traukė 
kolegas, jie be perstojo, ramiai ir atkakliai primindavo, kad šiuolai- 
kinis pasaulis einąs pražūtingu keliu. Žmonės prasiskyrė, mažoji 
procesija užlipo ant scenos, nusivilko kostiumus, frakus, uniformas, 
padėjo į šalį ginklus ir akreditacijos korteles. Jie buvo beždžionės. 

Nė vienas iš salės vėliau apklausinėjamas neprisiminė, kiek bež- 
džionių tądien susirinko, bet visi teigė jų prigužėjus pilną sceną, kokį 
šimtą ar du. 

Iš tikrųjų tebuvo dvylika. Stovėjo ramūs, o svečių galvose sukėlė 
vaikystės siaubūnų audrą, paliko liūtų, roplių, gyvačių, drakonų, 
krokodilų, pasiutusių šunų, išprotėjusių mandrilų sumaištį. 

Erazmas pasiėmė mikrofoną. 

— Kai išeisime, - tarė, - jūs pamiršite mus, kol vėl negrįšime. Tik 
vieną dalyką prašytume prisiminti: ten, kur kiekviename iš mūsų bai- 
giasi, kaip jūs sakot, žmogus ir prasideda žvėris, beveik nėra žymės. 

Jis nušoko nuo tribūnos, kurį laiką beždžionės pastovėjo šalimais, 
tada žengtelėjo atatupstos prie scenos laiptų ir dingo. 


Minutę niekas negalėjo pakrutėti, suakmenėję iš išgąsčio, žmonės 
klausėsi beždžionės žodžių aido. Paskui pamažu atgijo, parodė pir- 
muosius nesąmoningus, neapgalvotus gyvybės ženklus —- neslepiamą 
sielvartą. Pasijutę apleisti, nebesaugomi didžiulės svarbios jėgos, 
kaip pasimetę vaikai jie plūdinėjo, trankydamiesi vienas į kitą; tik po 
kelių minučių neviltį pakeitė įtūžis ir noras atkeršyti suaugusiems už 
išdavystę. Pratrūko šaukti, rėkė visa gerkle, staugė kaip Žvėrys, išsi- 
traukė ginklus, puolė vytis, išlaužė rūbinės duris už scenos, spiegdami 
zujo po tualetus, lakstė koridoriais, keliskart praūžė laiptais, tačiau 
beždžionių nebebuvo. 

Neapykantos ir nevilties sumaištį staiga nutraukė pailgųjų stuburo 
smegenų atspindima drausmė. Iš tribūnos prabilęs vyras ėmėsi orga- 
nizuoti evakuaciją. 

Kaip apatiška gyvulių banda jie sliūkino iš salės. Išsekę, sukrėsti, 
susisieloję dėl ateities, kankinami nežinios, ką rasią sugrįžę. 

Paskutiniesiems svečiams nespėjus išeiti iš salės, visą Angliją nuo 
Džersio iki Hebridų salų apėmė porą valandų trukusi karštinė. Pas- 
kui tauta pradėjo stingti ir apmirė. 

Panika kilo iškart po tiesioginės transliacijos. Kas matęs, kas 
nematęs, po kaimus ir miestus pasklidus baugiems gandams, viską 
metęs puolė namo. Paklaikę, stumdydamiesi, lipdami per galvas, 
žmonės sėdo į svetimus automobilius, vertė autobusų vairuotojus 
keisti maršrutą, - visiems reikėjo namo, bet kokia kaina, kuo greičiau 
pažiūrėti, ar tebėra vyras, žmona, vaikai, o gal jų būta beždžionių ir 
iškeliauta namo. 

Atvažiavę rakino duris, traukė užuolaidas, vėrė langines ir jungėsi 
televizorius. 

Tačiau ekrane jie teišvydo žinutę, kad transliaciją laikinai tekę 
nutraukti. | 

Net nuolat besipuikuojanti savo galimybėmis BBC, kuri didžiuo- 
tųsi, jei kilus naujam pasauliniam karui, paskutinis gyvas Žmogus 
būtų jos reporteris, Žemės dykvietei siunčiantis santūrų ir sklandų 
reportažą apie pasaulio pabaigą, — net ši kompanija tylėjo. Skubiai 
sušaukti vakarinių naujienų redakcijos darbuotojai susižvalgė, ne- 
galėdami atsikratyti minties, kad bet kuris kolega galėtų būti bež- 
džionė, kad šitoje nežinioje ko nors imtis gana pavojinga, tad jau 
geriau esą nieko nedaryti, ir murmėdami išsiskirstė kas sau. 

Aštuntą valandą vakaro dingo ir žinutė, kad transliacijos atidėtos, 
ekranas užgeso, nes išsilaksčius personalui viena po kitos nutraukė 
darbą Londonui elektros energiją tiekiančios stotys: Dangeneso A ir 

B, Esekso Barkingas, anglimis kūrenamos jėgainės Kingsnorte ir 
Tilburyje - užtroškęs miestas nugrimzdo į komą. 

Nusileidus saulei, Londoną apgaubė tamsa. Nutilo mašinų gaus- 
mas, užsidarė parduotuvės, ištuštėjusiose gatvėse buvo tamsu nors į 
akį durk, atrodė, lyg žmonės vėl kaip per karą užsidangstė langus. 
Lauke nebuvo matyti nė gyvos dvasios, baimė paralyžiavo ir nusikal- 
tėlių godumą: net chuliganams, bilietų perpardavinėtojams, žmogžu- 
džiams, narkomanams, sukčiams ar prostitutėms rūpi, kad jų drau- 
gužis, asmens sargybinis, alfonsas, bilietų tiekėjas, netgi budelis ar 
auka, būtų Žmogus, ne žvėris. 

Keturis milijonus namų su septyniais milijonais londoniečių apė- 
mė tapatybės psichozė. Jie nežinojo, koks likimas ištiko Angliją, 
Europą, pasaulį, ėmė abejoti vyriausybe ir visuomene, nebuvo tikri 
dėl savo viršininkų, draugų, išsigandusiomis akimis stebėjo vienas 
kitą, galvodami, kaip jų antroji pusė ir vaikai atrodą nuogi, mėginda- 
mi atsiminti, kada susitikę žmoną pirmą kartą, lyg bepročiai spėlio- 
dami, ar jos su dukra nesančios beždžionės. Žibalinių lempų ir žvakių 
šviesoje mąstė apie visų tvirčiausią ir šviesiausią tautos atramą — 
karališkąją šeimą. Vijo šalin baisiąją mintį, bet ji vis sukosi galvoje: 
šitiek metų praėję, kiek pasikeitę valdovų, nežinia, kokių palikuonių 
susilaukta, ir kas dabar pasakys, ar pati karalienė ne beždžionė. 

Naktį perskrodė vienišo automobilio šviesa: pro šalį lėtai plaukė 
užsibarikadavusių parduotuvių vitrinos, užgesę šviesoforai, vidury 
gatvės paliktos mašinos. 

Ant priekinės sėdynės tarp Džonio su Baliu sėdėjo Madlena. 
Išbalusi, įsitempusi ji rodė kelią per vargiai atpažįstamą miestą, 
gatves, kurių iki šiol nebuvo mačiusi blaivi; pirmą kartą jai teko tokia 
atsakomybė. 

Ir vis dėlto nepaklaidino. Pasikliovusi akla pašto karvelio nuojau- 
ta, Meifero centre ji davė ženklą sustoti. Balis su Džoniu jau seniai 
buvo praradę orientaciją ir tik dejavo, išsigandę neregėtos tamsos, 
tuštumos ir pykčio apimtos moters. 

Kaip vaikus paėmusi už rankų, Madlena pervedė juos per gatvę, 
atidarė vartus, užlipo laiptais, ėjo per daugybę tamsių kambarių lyg 
per tinklą, iš kurio nebėra išėjimo. 

Galiausiai priėjo dar vienas, dvigubas duris, už jų nerūdijančio 
plieno vonelėje žaižaravo saulė, šalia stovėjo elektrinis dokumentų 
naikiklis ir krūva žibalo bakų. 

Šviesos apakinti jie sustojo tarpduryje. 

— Prašom užeiti, arbatos išgersit, - pakvietė Andrėja Barden. 

Ji stovėjo prie vonelės su pilnu glėbiu popierių geltonuose aplan- 
kuose. Metė viską į ugnį, lyg plytos pabirę aplankai plykstelėjo kaip 
benzinas. Net prie durų buvo justi karštis. 

— Kai buvau maža, - tarė, - labai mėgau dėlionę. Vadinosi „Aušra 
Serengečio savanoje“. Iš 7000 kibukų. Kiti vaikai tokios net nebandė 
imtis. Įnikęs nebegalėdavai sustoti. Pabaigoje, likus kokiai dvide- 

šimčiai dangaus lopinėlių, visada dangaus — žaidime buvo 3000 
beveik vienodų mėlynų skiautelių, - tarsi apsėsdavo. Mama pasako- 
jo, kad per karą bombarduojant miestą Žmonės žuvo, praklausę oro 
pavojaus sireną — taip norėjo pabaigti dangų. Sutikusi tave pirmą 
kartą pamaniau, ar ir tu nebūsi iš tokių. 

— Kur Erazmas? - paklausė Madlena. 

— Beždžionė? Lyg ir namo iškeliavo. 

— Kur namo? 

- Ar nesisakė? Į miškus prie Baltijos jūros, į Švediją, Suomiją. Šitą 
Erazmą tai sugavo rytinėje Danijos saloje, toje, kur klinčių uolos, 
kaip ji ten. 

— Bet jie visi kažkur turėjo susitikti čia, Londone, - tarė Madle- 
na. - O jeigu dar tebėra, jeigu dar neišėjo? Sakau, gal tu Žinai, kur. 

— O kam tau? Spėk, kas pas mane. 

— Ji myli jį. 

Gretimo kambario tarpduryje, nešinas stirta bylų, stovėjo Adamas. 

Pirmą kartą per tiek laiko, o gal apskritai pirmą kartą, Madlena 
visiškai aiškiai regėjo vyrą, už kurio buvo ištekėjusi. Išvydo mylėjusi 
jį būtent tokį kaip dabar - gležną, pažeidžiamą; tačiau po akimirkos 
Adamas vėl apsiginklavo kruopščiai pasidirbta abejingumo kauke, 
sunaikinusia meilę. 

— Šalyje suirutė, - ėmė pasakoti Andrėja Barden. - Kalbėjausi su 
Tobiu. Rytoj paleis vyriausybę. Sklando gandai, kad pusė ministrų 
beždžionės. Bus sukurta komisija tam ištirti. Sakykim, tūkstančio 
beždžionių turėta aukščiausius postus, jų protu juk niekas neabejoja. 
Po šitokio chaoso reikės vėl atsistoti ant kojų. Reikės užtikrinti, kad 
jos nebegrįžtų, įsitikinti, kad išėjo visos. Man pasiūlė komisijos sekre- 
torės postą. Adamas bus mokslinis patarėjas. Komisija gaus įstatymų 
leidžiamosios valdžios statusą. Mūsų laukia nenusakomos permai- 
nos. Tūkstantis pačiais kukliausiais skaičiavimais. Mudu su Adamu 
spėjame, kad jų greičiausiai būta kokių dešimties tūkstančių. Vien 
Anglijoje. O kur dar visa Europa! Naujasis pasaulis! Mes nežinome 
jų veisimosi ypatumų, bet pagalvok, jeigu visos Žemės mastu, jeigu 
jų buvo... 

— Dvylika. Jeigu tebuvo dvylika. 

Visi atsigręžė. Aukštai ant praviro lango sėdėjo Erazmas. Skaičių 
jis dar gerai nemokėjo, todėl bijodamas likti nesuprastas parodė iš 
pradžių dešimt pirštų, paskui du. 

Andrėja Barden įbedė akis ne į beždžionę, bet į rodomą skaičių. 

— Nesąmonė, - tarė. 

„Dešimt“ — pakartojo beždžionės rankos, „dešimt ir du“. 

Nežmoniškomis pastangomis Andrėja Barden vėl peržvelgė savo 
planus. 

— Bet niekas to nežino, - tarė ji. - Sumaištis vis tiek kils didžiulė. 
O kaip kitos šalys? Danija? Skandinavija? Vokietija? 

Beždžionė neatsakė. Sėdėjo bejausmiu veidu. 

Stojo tyla. Niekas neprasižiojo, tačiau net šniokščianti ugnis ne- 
užgožė mintyse su trenksmu dūžtančių didelių slaptų užmojų. 

Andrėja Barden pratrūko juoktis. Nesuvaldomu juoku, pamiršusi 
šoką ir keblią savo padėtį, užkrėsdama kitus lyg kokia oru plintančia 
infekcija, ėmė kvatotis Balis, krizeno Džonis, nervinga šypsena nu- 
švietė Adamo veidą, vyptelėjo beždžionė, atrodė, kad pats benzinuo- 
to popieriaus laužas prunkščia kartu, pašėlusiu juoku leipstant visam 
kambariui. 

Tik Madlena nesijuokė. 

— Tu išdavei mane, - tarė beždžionei. 

Nėra nieko blogiau už surūgėlį visuotinės linksmybės sūkury. An- 
drėja Barden priėjo prie jos. 

— Pasitrauk, - nuginė Madlena ir žengė prie beždžionės. 

— Tu pasinaudojai mumis kaip kokiais darbiniais gyvuliais. 

— Deja, neturėjau kito pasirinkimo, - tarė beždžionė. 

— Apsimetei, kad mes tau reikalingi prasibrauti pro užtvaras, pro 
šimtus Žmonių, prilįsti prie kamerų. 

— Man reikėjo pagalbos, - tarė beždžionė. - Daug žmonių žiūri 
televizorių, norėjome, kad mus išgirstų visi. 

Andrėja Barden su Adamu pasitraukė arčiau sienos, Balis su 
Džoniu prisiplojo prie durų. Arena Madlenos ir Erazmo imtynėms 
buvo paruošta. 

— Nieko man nesakei. Kaip aš bijojau ir jaudinausi. 

— Pas mus sakoma, kad negalima išduoti savo planų. 

Beždžionė žiūrėjo iš viršaus, pilna nepajudinamos savikliovos, 
tačiau Madlena po primerktomis žvėries akimis pajuto augant baimę. 

— Pamiršai, su kuo kalbiesi? — piktai tarė ji. —- Pažiūrėk į mane. 
Žinai, kas aš? Aš tavo mylimoji. 

Beždžionė pažvelgė į ją. 

— Aš niekada nieko nesigailiu, — tarė. - Pas mus draudžiama 
gailėtis. Bet jei galėčiau, atsiprašyčiau. 

Kad neišvirstų, Erazmas atsirėmė į lango rėmą. 

— Nereikia man jokių atsiprašymų, - pasakė Madlena. — Tu geriau 
užsičiaupk porai minučių, tada bent žinosiu, kad supratai. O jei dar 
kalbėsi, tai aš pati patrauksiu namo į miškus. Ir daugiau manęs 
nebematysi. 

Įsitvyrojo mirtina tyla, minutę, dvi, tris niekas nė nekrustelėjo. 
Tada neramiai, lyg ant įkaitusio pirties suolelio ėmė muistytis An- 
drėja Barden. 

— Paskutinės dangaus skiautelės, - sušnibždėjo. 


Iš tarnaitės kambario ši mažytė patalpa virto mūriniu šešių kvadra- 
tinių metrų didumo, žmogaus aukščio seifu. Žaliose metalinėse jos 
lentynose nuo grindų iki lubų stovėjo geltoni dokumentų aplankai. 

— Įdomus mūsų amžius, - tarė Andrėja Barden, - žmonės vis labiau 
prisiriša prie gyvūnų. Įsileidžia šunis su katėm į lovą, bučiuoja 
snukutį, kaso papilvę. Laikraščiai, televizija perkimšti. Lūžta vaikų 
kambariai. Labai įdomu. 

Į vidų įėjo trise - Madlena, Erazmas ir Andrėja Barden. Balis su 
Džoniu ir Adamu stovėjo tarpduryje. 

— Gyvūnų pilna visur. Per laidotuves, gavus palikimą, tarp vaikų ir 
suaugusiųjų, soduose, sergstinčių namus,-vaikų kambariuose, per 
sporto rungtynes, senelių namuose, - prie žmogaus visada bus žvėris, 
kaip niekada arti. Jis tūno ir viduje, užvaldęs sielą, sąžinę, pasau- 
lėžiūrą, baimę ir aistras. Mokslininkus, politikus, turtuolius, - meilė 
gyvūnams visus atveda pas mane. Žmonės plūsta, nes mano rankose 
fondų lėšos, veterinarijos klinikos, beglobių gyvūnų namai ir atsiduo- 
da man, nes žino, kad neprikaišiosiu sąžinės. Aš jiems tarnautoja, 

teisininkė, psichoanalitikė, pastorė, pinigų skirstytoja, priklausau 
tam pačiam sluoksniui ir svarbiausia - taip pat myliu gyvūnus. Būtent 
man išsipasakojama apie slaptos meilužės katę, medžioklinį buvusio 
vyro šunį, vaikų numylėtinius, žvėrelius vaikams prisivilioti, prievarta 
moteriai įbruktą gyvatę, nesuvaldytą sarginį šunį, - gyvūnus, buvusius 
greta, kai jie prievartavo, ėjo iš proto, melavo, mušėsi. Klausydamasi 
viso šito, aš pati sužvėrėju, susitapatinu su tuo Žvėrimi, tampu panaši 
į jį, taip pat atsidavusi, priklausoma, bet mąstau kaip žmogus. Jie 
pasakoja, kalba be sustojimo, jau dvidešimt metų tvindo mane savo 
žodžių srautais. Jiems išėjus, aš viską užsirašau. 

Perbraukė rankomis aplankus. 

— Penki tūkstančiai bylų. Penki tūkstančiai tikrosios anglų aukštuo- 
menės anatominės prigimties studijų. Paveikiausias argumentas nau- 
jajam Londono zoologijos sodui atsirasti. Aš nesigriebiau prievartos, 
neverčiau nė vieno iš jų. Tik priminiau, leidau pajusti, ką jie ar jų 
mamos su pusseserėmis yra man pasipasakoję. Nežymiai daviau 
suprasti, kad šis kambarys iš tiesų egzistuoja. Tik užsiminiau apie 
tai - investuotojams, vyriausybės nariams. Kaip kitaip, jūsų manymu, 
būtų pavykę sukurti apeinančią įstatymus „plėtros korporaciją“. Bet 
kam kitam tokios derybos būtų kainavusios milijonus svarų. Jie visi 
pakluso mano reikalavimams. O tada jau galėjome sudėlioti pasku- 
tinius kibukus. 

— Tai šantažas, - tarė Madlena. — Tu teroristė. 

Andrėjos Barden akys susiaurėjo. 

— Anglijos mėsinės per parą paskerdžia 200 000 gyvulių. Pasaulyje 
baigia išnykti paskutinės didesnės Žvėrių populiacijos. Mano sąžinė 
švari. 

Mostelėjo Madlenai su Erazmu. 

— Prisijunkit prie mūsų. Dabar, nieko nelaukę. Ne šiandien, tai 
rytoj tikrai kils baisi sumaištis. Kol kas teprirėmėme mažumą, elitą. 
Tačiau elitas - niekis, nes ne valdantieji turi valdžią. Sakau jums, nes 
aš žinau, kas yra valdžia, aš su ja dirbu. Jie tik laiko ją rankose. Bet 
ne jie, ne saujelė nereikšmingų turtingųjų griauna pasaulį. Žemę 
suėsti baigia paprasti žmonės. Mažieji godūnai, gobšiosios namų 
šeimininkės, goduoliai vaikai, tėvelio mašinytė, padauginta iš 60 

milijonų tokių pačių Anglijoje, 250 milijonų Amerikoje, 750 milijonų 
Europoje. Juos reikia prisišaukti, į jų godumą mesti bombą. Naujasis 
zoologijos sodas — tai detonatorius, kartu galėtume padėti sprog- 
menį. Prisijunkit, ir mes sudėliosime dangų. 

Madlena papurtė galvą. Andrėja Barden pažiūrėjo į beždžionę. 

— Mes, - tarė Erazmas, - pernelyg... jautrūs viskam, kas bumbsi. 

— Tavo rūšis bus sunaikinta, —- pasakė jam Andrėja Barden. 

— Pažiūrėsim pamatysim. 

Paėmė Madleną už rankos, jiedu ėmė trauktis atatupstom per 
kambarį, pro Žaižaruojantį laužą. 

— Nepalikit manęs, - paprašė Andrėja Barden, - taip pasitikėjau 
jumis. Mums reikia pagalbos. 

Šalia jos išdygo Adamas, rankose laikė šautuvą. 

Stabtelėjusi beždžionė nužvelgė ginklą. 

— Mes sakome, - tarė, - kad susidūrus su priešu pirmiausia reikia 
pamėginti susitarti taikiai. Nepavykus — sužavėti. Jei ir tai nepa- 
vyks —- griebtis kerų. 

— Ojeivis tiek nepasiseks? —- paklausė Andrėja Barden. 

— Ojei vis tiek nepasiseks, - atsakė beždžionė, - reikia sunaikinti. 

Minutę, dvi, tris niekas nepratarė nė žodžio. Adamas Bardenas 
padėjo ginklą. Madlena su beždžione vėl žengė prie durų. Adamas 
juos pasivijo, beginklis, bejėgis. Sustojo prie Erazmo. 

— Laimingai, - tarė. 

Atsigręžė į Madleną. 

— Dabar supratau, kad taip geriausia. Mums vis tiek nieko nebūtų 
išėję. Aš... būčiau neištvėręs. Man reikia... meilesnės. 

Madlena švelniai patapšnojo jam per petį. 

— Tu tikrai susirasi, — tarė. 

Paskutinį rytą Londonas alsavo karščiu. Lyg per didinamąjį stiklą 
plieskiant saulei, miestas budo, žadinamas nemaloniai akinančios 
šviesos. Tarsi po mirtinų išgertuvių, nežinodami, ką rasią, Žmonės 
išropojo į gatves, kamuojami amžinojo pagirių pasirinkimo - pakar- 
toti vakarykštę klaidą, ilgainiui nuvesiančią į kapus, ar pamėginti 
ištverti blaiviems. 

Klaino prieplaukoje Balis krovė į „Arką“ fenderius. Su Londonu 
dabar tesiejo du švartavimosi lynai, neilgai trukus jis juos atriš ir 
įsitrauks vidun. Po kelių minučių miestas, baisieji pastarųjų dviejų 
mėnesių įvykiai liks toli užmaršty - Balis čia niekada nebegrįš. Jis jau 
dabar nebegalvojo, tik išgirdus tuščioje prieplaukoje tarp sandėlių 
atburzgiant mašiną ir instinktyviai nusikabinus sulenktą kaip arklio 
pasaga šautuvą, išdavikiška sąmonė priminė apie beždžionę. 

Iš sunkvežimio išlipo Džonis, Madlena ir Erazmas. Atsisveikinę 
beždžionė su Madlena pasuko „Arkos“ link. 

Balis spoksojo į sugadintą ginklą, ėmė tvinkčioti vis dar sutinęs 
veidas, jautė, kad apie pasipriešinimą, deja, negali būti nė kalbos, 
svarstė, ar nevertėtų trumposiomis radijo bangomis išsikviesti upės 
policiją, ar priminti piratavimo įstatymą, o gal vėl kaip vaikystėje 
pamėginti sužadinti gailestį. 

Nespėjus susizgribti, Erazmas ištraukė jam iš rankų šautuvą, ne- 
žiūrėdamas ištiesino vamzdžius ir išsviedė už borto. 

— Gal labai nesutrukdysim, - tarė. - Maisto pasiėmėm patys. 

Balis pakėlė akis. Iš sunkvežimio viena po kitos lipo beždžionės: 
viena, dvi iš priekabos, trys iš vairuotojo kabinos, penkios, dar dvi iš 

priekabos, septynios, dešimt, vienuolika didžiulių kaip Erazmas ir 
dar didesnių, su gelbėjimosi liemenėmis, neperšlampamais apsiaus- 
tais, kepuraitėmis su snapeliais, nešinos dėžėmis ir didžiulėmis ku- 
prinėmis. 

— Padėsiu tau atleisti bakštagus, - tarė Erazmas. 


Erazmui tempiant lynus, Baliui mechaniškais judesiais užvedus va- 
riklį ir siūbtelėjus nuo kranto, vienuolikai beždžionių pasiskirsčius 
atsverti laivą, Madlena pamojavo Londonui ir Džoniui. Vos iškėlusi 
rankas, pajuto savy spurdesį, paprastai nepastebimą pirmąkart besi- 
laukiančių, tą pat akimirką, nė kiek nedvejodama suprato, kad tai jų 
su Erazmu kūdikis, jų kol kas Žuvies pavidalo vaisius vartosi savame 
vandenyne. 

Nuo denio nusileido Erazmas, Madlena paėmė jį už rankos ir 
pažiūrėjo į dangų. 

— Paskutinės skiautelės, — tarė, - tai ne paprastas žydras dangus. 
Tai angelas. 

— Kas yra angelas? - paklausė beždžionė. 

Madlena pakraipė galvą. 

— Aš ir pati gerai nežinau, - atsakė. - Bet galbūt viena dalis Dievo, 
kita Žvėries, 0 trečioji Žmogaus. 

